
    31 Mei 2008, Skukuza


    Uitasem staak die twee operateurs hul geswoeg en bring die pomptrollie in die middel van die treinbrug oor die Sabierivier tot stilstand – ’n ongewone ligging vir die amptelike seremonie wat op die punt is om voor die gonsende skare af te speel.


    Niel Campher vee ’n blaartjie van sy swart aandpak se lapel af. Dan verstel hy die rooi lint op die derde knoop van sy gladgestrykte wit hemp en glimlag in sy binneste – die rooi lint is bevestiging van sy adellike herkoms. Hy sluit hom aan by die gaste wat ’n ent langs die spoorlyn afgestap het om die seremonie van nader te beskou.


    “Are you enjoying yourself, your majesty?” vra ’n kort, ronde man wat langs Niel kom staan het met ’n swaar Afrikaanse aksent. Sy grys hare gloei amper wit in die skemerlig.


    “Very much so, thank you, sir,” antwoord Niel met die Sweedse aksent waaraan hy weke lank gewerk het. Hy volg dit op met die breë, adellike glimlag wat hy voor die spieël ingeoefen het. “Your country has a fascinating history … and an interesting blend of cultures.” Hy gewaar uit die hoek van sy oog hoe Sydney Soundy en die ander hooggeplaastes van SANParke en die SA Munt van die treinbrug af terugkyk in die gaste se rigting, waarskynlik om die opwinding uit te rek. Hoewel Niel nie die medalje in Sydney Soundy se hand kan sien nie, weet hy die muntstuk wat minute gelede in die Selati-restaurant geslaan is, sal binnekort die lug in geskiet word om af te tuimel na die Sabie se kabbelende, donker waters.


    Dit het verskeie pogings geverg om dié munt te slaan – in dieselfde antieke handpers wat die Kruger-regering tydens ballingskap in die Anglo-Boereoorlog gebruik het – maar eindelik kon die amptenare van die SA Munt dit in die lug hou terwyl hulle die gaste se applous breëbors inneem. Daarna het hulle op die pomptrollie geklim en die halwe kilometer tot in die middel van die treinbrug afgelê.


    “Miss Pernald did not join you for your visit to our beautiful country?”


    Die ligte rilling wat by die aanhoor van dié vraag deur Niel se liggaam trek, verbaas hom. Hy het dan gemeen hy is goed voorberei vir vanaand se funksie. Hy het sy hare effens langer agter sy ore laat groei, soos die kroonprins van Swede syne dra, en dit met jel gladgestryk na aanleiding van ’n foto van die prins in ’n aandpak. Gekleurde kontaklense het sy blougrys oë in bruines omgetower en ’n week oue baard verberg die verskil tussen sy en die kroonprins se kakebeenlyn.


    Dit help ook dat prins Carl Philip tans drie weke lank opleiding by die Sweedse Nasionale Weermagkollege ondergaan, waarna hy blykbaar tot die rang van kapten in die Sweedse Vloot bevorder sal word. Geen mediaberigte oor die prins se doen en late sal Niel dus vandag verraai nie. Verder maak hy daarop staat dat Suid-Afrikaners taamlik vertroud is met die monargieë van die Verenigde Koninkryk en Monaco, maar redelik oningelig oor dié van die Skandinawiese lande. Hy het dus gemeen die gaste by vanaand se geleentheid sal nie op hoogte wees met die Sweedse Koninkryk nie – maar toe kom verras hierdie ronde mannetjie hom.


    Ten minste het Mannetjie nog nie sy identiteit as kroonprins bevraagteken nie. Seker deels omdat Niel se neus met behulp van ’n professionele grimeerder effens aangepas is. Hy onthou hoe hy haar “ontmoet” het nadat hy haar eers ’n ruk lank op Facebook dopgehou en toe ’n paar dae agtervolg het om die perfekte geleentheid vir hul kennismaking te skep. So, toe een van sy handlangers soos afgespreek haar handsak steel en hy wat Niel is dit kort daarna triomfantlik aan haar terugbesorg, het dinge seepglad verloop. Hy was haar ridder op die wit perd en haar onervarenheid in die slaapkamer het van hom ’n nog groter held gemaak – tot so ’n mate dat hy nou nog haar kaal borste voor hom kan sien hang terwyl sy die neus op sy gesig fatsoeneer. Hy sal haar nog so ’n week lank aan die lyn hou voor hy haar loslaat. 


    Hy merk dat Mannetjie steeds op sy antwoord wag.


    “Uhm … I am afraid Emma could not make the trip due to … other commitments. And I am here on a clandestine visit to your National Defence Force as part of my own military training. I am soon to be promoted to the rank of kapten in the Swedish Navy and wanted to learn more about the warfare techniques employed during the Bush War. We don’t have this kind of terrain in Sweden, so I find it fascinating … Alas, it seems the ceremony is about to begin …” Niel wys in die rigting van die treinbrug.


    Die skare rek hul nekke in afwagting toe Sydney Soundy se blik verskuif na die water wat onder die treinbrug deurvloei. Die Sabie skitter plek-plek in die skemerte, sonder enige teken van die krokodille wat ongetwyfeld geduldig op hul prooi wag. Niemand sal dit waag om daardie muntstuk te gaan uitduik nie, dink Niel.


    Mannetjie klap op sy nek waar ’n muskiet klaarblyklik besig was met sy aandete en bekyk dan sy handpalm om te sien of dit ’n kolskoot was.


    “Fortunately the malaria-carrying buggers operate below knee level,” sê hy glimlaggend en Niel wonder wié se kniehoogte, want Mannetjie opereer heelwat nader aan die grondoppervlak as die deursneepersoon.


    Sydney Soundy loer vir oulaas na die skare, skiet dan die muntstuk hemelwaarts en kyk hoedat dit ’n afwaartse trajek na die glinsterende waters inslaan en met ’n ligte plons in die dieptes verdwyn. Opwinding bruis deur die skare en spontane applous gaan op toe die pomptrollie stadig in die stasie se rigting begin terugbeweeg.


    Niel baan saam met die ander sy weg na die Selati-restaurant op die perron van die voormalige Skukuza-spoorwegstasie, waar glase vonkelwyn en skinkborde met versnaperinge gereed staan ter viering van die Nasionale Kruger-wildtuin se 110-jarige bestaan.


    “So, do you have any plans to settle down in marriage in the near future, your majesty?”


    Niel was onder die indruk dat hy Mannetjie afgeskud het, maar nee. My eie muskiet wat om my ore gons, dink hy en wens hy kon ook sy plathand inspan.


    “No, I have recently taken up motor racing and will be competing in the Porsche Carrera Cup this year, which will hardly allow any time for planning a wedding and settling down,” antwoord hy gemaak vriendelik.


    “And is King Carl Gustav not concerned that you may get hurt participating in such dangerous sporting activities?” vra Mannetjie ernstig.


    Nou kos dit inspanning om nie sy irritasie te wys nie. Niel het voor die verrigtinge aangedui dat sy besoek aan Suid-Afrika ’n stil en private affêre is en dat daar dus nie vanaand ’n groot ophef daarvan gemaak moet word nie. Inteendeel, het hy laat val, hy en juffrou Pernald het verhoudingsprobleme en die besoek bied hulle die geleentheid om buite die kollig hul verhouding te oordink. Tot dusver is sy wense nagekom.


    “Au contraire, he is thrilled that I seem to have inherited the passion for motor sport from my godfather, Prince Bertil. Now, if you’ll please excuse me, I need to use the restroom.”


    “Of course.”


    Verlig stap Niel in die rigting van die toilette. Hy sal Mannetjie die res van die aand vermy en wanneer die silwergedenkmedaljes aan die eregaste oorhandig is, sal hy hom uit die voete maak voor hy dalk sy rieme styfloop. Hy wil egter nie nou al padgee en die kans verbeur om een van die slegs 110 medaljes te besit nie.


    Die lewe is goed, dink hy terwyl hy sy plastiekneus in die spieël bekyk. Daniël Petrus Campher – of, soos hy vanaand bekendstaan, die kroonprins van Swede – is oseane ver verwyder van die knopknie-kaalvoetseun wat met sy tweedehandse fiets Stilfontein se strate moes aandurf. Daantjie, soos hy toe genoem is. ’n Naam wat hy gehaat het, in ’n dorp wat hom verdruk het.


    Na hoërskool het hy Stilfontein verlaat en homself in Niel Campher omskep. En dié verhuis eersdaags na ’n nuwe multi-miljoenrand-dakwoonstel met ’n panoramiese uitsig op Sandton. 


    En hoe gemaklik leef hy nie onder die radar nie? Vandat die Skerpioene begin geluide maak het dat hulle Jacob Zuma vir korrupsie gaan vervolg, veg hulle vir eie oorlewing. Die man wat hier staan, is onbelangrik en die gewone polisie is veels te dom om hom vas te trek. 


    Ja, Niel Campher reik steeds hoër. Niel Campher is onstuitbaar …

    Rex Reynecke klap met die rugkant van die spaan op die wateroppervlak om sy balans te herwin. Die gedruis om hom raak harder en harder.


    Hy merk skielik ’n bultjie in die water ’n ent voor hom. Uit ondervinding weet hy onder só ’n bultjie skuil ’n rots, onsigbaar weens momentum wat die vloeiende waters bo-oor die rots forseer om ’n slagyster te vorm wat die onoplettende roeier onkant betrap.


    Rex trap die pedaal om die Assegai K1-kano links van die bultjie verby te stuur. Hy sien hoe die rots deur die dun watervlies aan die agterkant van die bultjie loer, oor die stiller water van die draaikolk wat daar vorm – asof die rots van agter ’n sluier vir hom gluur voordat dit op ’n volgende prooi wag. Rex blaas asem uit, tevrede met die verbetering in sy vermoë om die rivier te lees.


    Hy besef egter die grote lê nog voor: Karavaanpark. Van die oewer af lyk dié stroomversnelling nie besonder uitdagend nie, maar oor die boeg van ’n kano met jou sitvlak onder die waterlyn, is dit ’n monster. En vandag wil hy nie omslaan as hy Karavaanpark skiet nie. Hy oordink die stappe: stuur op die middelpunt van die watertong af; roei so ver moontlik in die stroomversnelling in; lig die spaan hoog wanneer jy deur die brander aan die onderkant skiet sodat die spaan nie vasgevang word en jou omtrek nie. En wanneer jy deur die brander is … roei vir ’n vale!


    Hy hoor die bruisende waterval voor hy die Karavaanpark-stroomversnelling kan sien. Dan gewaar hy Alicia en Michiel waar hulle stroomaf op die oewer staan, Alicia se groot wit sonhoed opvallend. Die eerste keer toe hy haar ontmoet het – en hy vasgekyk het in daardie blou oë wat steeds sy asem wegneem – sou hy nooit kon dink hulle sal eendag só saam by die Kliprivier ontspan nie. Sy trap hom nog gereeld speels uit oor hy haar toe vir ’n prostituut aangesien het.


    “En ek was in my gewone verpleegstersuniform,” het sy dit op ’n keer aan Niel en sy trawante duidelik gemaak. “Nie daardie twee-groottes-te-klein wit pakkies wat die strippers dra nie.” Rex se verweer is natuurlik dat dit haar broer se skuld was, want Niel Campher wou seker maak daar is geen romantiese verwikkelinge tussen sy suster en die geheime agent wat die Valke in sy sluikhandel-bedrywighede ingeforseer het nie.


    “En ek sal nie omgee as jy een van daardie wit uniformpies aanskaf nie,” het Rex teruggespot. Hy is nie seker of Alicia of Niel die hardste geprotesteer het nie.


    “Kom, oom Rex!” skree Michiel terwyl hy op en af spring, met Alicia wat steeds sy hand vashou. Sy bly beskermend teenoor die bloedjie, veral omdat haar eksman hom so gereeld in die steek laat.


    Hy dwing sy gedagtes terug na die taak op hande, want Karavaanpark vereis ’n roeier se volle aandag. Anderkant die stroomversnelling sien hy die rompe van kano’s wat getiep het en nou al dobberend deur die stroom voortgesleur word. Die roeiers wat voete eerste langs hul kano’s stroomaf dryf en verbete probeer om dit wal toe te stuur. Hulle sal hopelik onthou dat hulle nie durf opstaan nie – ’n natuurlike reaksie, maar noodlottig as jou voet tussen die klippe op die bodem vashaak. Een van die roeiers van die Duzi-kanomarathon het weggekom met ’n been wat op drie plekke gebreek is.


    ’n Ander een was nie so gelukkig nie: hy het vasgeval en die sterk stroom het hom ondergedompel. Die lewensredders was te laat.


    Rex voel hoe die kano versnel. Hy hou aan roei – ritmiese hale. Dan sak die boeg voor hom weg en verdwyn onder die skuimende waters terwyl sy maag in sy borskas opdruk. Dit bruis om hom, in sy ore, weergalm in sy skedel. Die hele kano is nou buite sig, onder die kolkende oppervlak. Hy hou die spaan bo sy kop. Water spat in sy gesig. Verblind hom toe hy opwaarts deur die brander skiet asof die woedende massa hom uitspoeg.


    Dan voel hy hoe hy na links kantel. Klap met die rug van die spaan op die water. Roei verbete. Kantel na regs. Klap. Nie genoeg nie. Klap weer. Roei!


    Die water word kalmer om hom, maar hy hou nie op roei nie, want hy onthou die slag toe hy opgehou het omdat hy gedink het hy was deur ’n stroomversnelling. Hy was verkeerd en ’n verleë swem na die oewer was sy straf.


    Hy trap die regterkantste pedaal in om die kano wal toe te stuur, waar Alicia en Michiel hom luid toejuig. Hy glimlag in hul rigting toe hy tot stilstand kom en draai dan sy kop om terug te kyk na Karavaanpark se stroomversnelling, wat hy pas vir die eerste maal suksesvol geskiet het. Trots.


    Dan tiep hy om.


    * * *


    Rex draai ’n handdoek om sy onderlyf vas. Die nat flotteerbaadjie, waterskoene en helm lê op die gras waar die middagson dit kan droogbak. Hy skud sy kop – die hele Kliprivier af, net om verby die eindstreep om te tiep. Ten minste het hy Alicia en Michiel daarmee vermaak.


    Hy laai die kano op die roeiklub se treiler en het pas begin om dit vas te bind, toe sy selfoon lui: Niel Campher.


    “Is jy nou spyt jy’t nie saamgekom nie?” antwoord hy met die selfoon tussen sy skouer en oor vasgedruk terwyl hy die bande om die kano styftrek.


    “Rex,” fluister Niel. “Ek’s in die moeilikheid! Jy moet help …” Sy stem is angsbevange.


    “Wat’s fout?” vra Rex terwyl hy afstap rivier toe, buite hoorafstand van Alicia en Michiel.


    “Shit! Hulle is naby!”


    En dan word die verbinding verbreek.


    Rex probeer terugbel. Die foon lui een keer en skakel dan oor na Niel se stempos. Hy druk dood sonder om ’n boodskap te los, draai om en stap fronsend terug na die sleepwa.


    Die selfoon vibreer in sy hand en hy lees Niel se WhatsApp-boodskap: Kani nou praat ni. Kruip weg vi Fred se ouens. Hul hier vi my. Help! Ek by penthouse.


    Rex wonder of dit weer een van Campher se bogstories is. Die seun wat wolf geskree het, het uiteindelik sy rieme styfgeloop. Miskien moet hy hom die voordeel van die twyfel gee, maar die laaste keer toe hy Campher vertrou het, is hy met twee koeëlgate in sy bors by Ongevalle opgeneem.


    “Ek gaan vir julle ’n ander lift reël,” sê hy saggies vir Alicia. “Daar is iets aan die gang by Niel se penthouse. Ek wil gaan kyk of hy oukei is.”


    “Is hy in die moeilikheid? Wat gaan aan?” Daardie blou oë wat haar angs verklap.


    “Ek is nie seker nie. Hy het iets gesê van Freddie se ouens wat op sy spoor is. Ek sal meer weet wanneer ek daar aankom. Dalk wil hulle wraak neem. Freddie se bates is verlede week deur die Batebeslaglegging-eenheid opgeveil, so ek glo nie hy is meer ’n fan van Niel nie.”


    “Jy moet gou maak, Rex.” Die angs is nou in haar stem ook. “En wees asseblief versigtig.”


    “Altyd.” Hy trek haar tot teen hom, soen haar terwyl sy hom styf vasdruk. Dan wink hy Michiel nader.


    “Ek weet ons sou nou vir roomys gegaan het, maar ek moet gou na oom Niel toe ry om hom met iets dringends te help. Ek sal jou en Mamma vanaand vat vir pizza. Is dit oukei?” Hy gee Michiel ’n stywe drukkie toe hy die haastige kopknik sien.


    Skaars twee minute later pluk hy ’n T-hemp aan terwyl hy na die Audi S5 hardloop, met ’n geleentheid huis toe vir Alicia en Michiel gereël en nadat hy een van die klublede gevra het om sy kano by die klub af te laai en te berg. Sy nat broek het hy sommer so in die staan onder die handdoek met ’n droë een vervang.


    Die S5 brul aan die lewe en Rex stuur dit na die roete tussen Meyerton en Sandton.


    Hy het egter pas op die R59 geklim toe sy selfoon lui. Weer Campher.


    “Is jy oukei?”


    “Ja, ek is, hulle is weg. Hulle kon my nie kry nie. Ek het in die kas onder die sink in die opwaskamer weggekruip.”


    Rex frons. Dit klink taamlik verregaande.


    “Hoe weet jy dit was Freddie se manne?”


    “Dit kon net hulle gewees het. Die bliksems! In elk geval, Rex, moenie worry om na my penthouse toe te gaan nie. Ek het reeds gery en ek het met Wingnut gereël om vir ’n ruk te verdwyn … tot die stof gaan lê het. Ek is nou op pad na hom toe. Ek sal later kontak maak, maar sê vir Alicia sy moenie haar bekommer nie.”


    Hy beëindig die oproep voor Rex iets kan sê.


    Rex wonder waarmee Campher besig is, want sy storie maak nie sin nie. Hy bel terug, maar die foon is reeds afgeskakel.


    Voor hom doem die Engen Blokhuis 1-Stop op, vernoem na die Witkop-blokhuis wat langs die vulstasie geleë is. Een van slegs vyftig wat oorgebly het – blokhuise wat tydens die Anglo-Boereoorlog in opdrag van lord Roberts gebou is om Britse sleutelpunte te beskerm.


    Rex bring die Audi in die parkeerterrein tot stilstand. Na daardie gestoei met die Assegai op die Kliprivier smag hy na ’n Wimpy-koffie.


    En hy het tyd nodig om dié jongste dinge van Campher te oordink.

    28 Mei 1900, Pretoria 


    Die dag se kleure vervaag in skakerings van grys soos wat die nag begin oorneem.


    Artillerie-offisier Gustav Preller jaag verwoed deur die strate van Pretoria. Soekend. Lord Roberts en sy Kakies is reeds by die Kliprivier en hy wat Gustav is, wil nie teleurstel nie. Hy móét slaag in sy missie; gehoor gee aan die opdrag wat so kort en kragtig aan hom oorgedra is: “Kry ’n wa!”


    Preller sug, deels weens die frustrasie wat geleidelik in hom opgebou het sedert hy die opdrag gekry het, deels weens die wanhoop wat begin het om dit te vervang. Op die oog af is sy taak eenvoudig, want waens vind ’n mens in Pretoria tog om elke hoek en draai – onder normale omstandighede. Maar vanaand s’n is uniek.


    Eerstens is die vyand baie naby, net anderkant Johannesburg volgens die jongste berigte, op die oewer van die Kliprivier. En tweedens het al wat mens is reeds die pad gevat, mét hul waens – vol gelaai met die waardevolste besittings wat hulle inderhaas bymekaar kon skraap.


    Pretoria is dus ’n spookdorp, so waar de hel moet hy ’n wa in die hande kry?


    Hy hoor sy perd se snorkgeluide soos hy op volle vaart deur die verlate strate galop, hoor hoe die hoewe se klakgeluide weergalm. Sy soekende oë vind ware wat in die vroeëre chaos versaak is – mooi goed; bruikbare goed. Goedere wat enige eienaar sou wou saamneem, was dit nie vir die omstandighede en gebrek aan plek op hul waens nie. Op sulke tye gryp jy net die noodsaaklikste: kos en klere.


    Hy hoop president Kruger het veilig uit Pretoria gekom. Die Afrikanersaak is in die weegskaal en Paul Kruger se leierskap is onontbeerlik vir sukses. Vanaand moet hy wat Gustav is sy eie groot bydrae tot die saak lewer, ’n saak wat hy reeds besef het sy lewenstaak sal word. Die voortbestaan van die Afrikanervolk.


    En hoewel sy taak vanaand direk met die oorlogvoering verband hou, voel hy dat hy in die toekoms op literêre vlak ’n groter en meer beduidende bydrae tot die Afrikaner se opheffing kan lewer, want na hierdie oorlog gaan hy die wapen neerlê en van die pen leef. Die Afrikaner se taal moet verhef word tot akademiese standaard, hoewel baie vir hom lag en sê hy is mal. Volgens hulle is die taal vir ewig verdoem tot sy natuurlike vlak – Kitchen Dutch – want “daarvoor sal die Ingelse sorg”.


    Hy trek sy perd in en tuur in ’n systraat op. Nog steeds geen wa in sig nie. Hy hoop hy oorleef hierdie oorlog om sy literêre aspirasies voort te sit, want hoe langer dit neem om ’n wa in die hande te kry, hoe skraler word sy kans op oorlewing. Lord Roberts is na bewering ’n formidabele kryger en hy het geen begeerte om persoonlik met die man se vernuf te make te kry nie. Hy skop sy hakke in die perd se ribbes en kies koers in Sunnyside se rigting.


    In Esselenstraat trek hy weer sy perd in en spits sy ore. Het hy reg gehoor? Ja, daar’s dit weer. ’n Gevoel van genoegdoening spoel deur sy lyf. Hy sál sy opdrag nakom. In die skaduwee van ’n denneboom neem hy skuiling in. Hy gáán in sy doel slaag. Hy hoor hoe die geluide harder word namate die afstand tussen hulle krimp. Die klakgeluide van hoewe – en die gerammel van ’n wa! ’n Melodie in sy ore.


    Hy herken die drywer in die skemerlig. Pompie, soos die Zoeloe met die vriendelike gesig bekendstaan. Preller het al ’n paar keer met hom te doene gehad. Sy saggeaardheid het hom moeilik in die geharde mynomgewing laat inpas en Pompie het as huisbediende vir een van Pretoria se mees gesiene families begin werk. Hy is vir sy hardwerkendheid en getrouheid beloon, maar dit is sekerlik ook die rede waarom Pompie dié tyd van die aand nog met sy baas as passasier moet rondskarrel.


    Preller merk die onmiskenbare silhoeët van die eienaar se keil agter in die wa. Hy het nog nooit van die man gehou nie. Te geldgierig, en hy vermoed al lank die man het bande met die Britte. Dalk is dit hoekom hy Pretoria nog nie verlaat het nie; het seker reeds oor sy volgende sakestrategie met die Britte onderhandel.


    Hy wag op die regte oomblik, storm dan vanuit die skaduwees voor die wa in. Pompie paai die verskrikte muile terwyl hy hulle intrek.


    “Wat is fout met jou?” skreeu die eienaar van agter die wa af.


    “In die naam van die ZA Republiek kommandeer ek hierdie trolliewa!” sê Preller in sy mees amptelike stemtoon. Hy gaan nie tyd mors met mooipraatjies nie.


    “Watse blerrie regering? Dit bestaan nie meer nie! Gee pad so- …” Hy sluk die res van sy sin toe Preller die Webley uit sy holster pluk en op hom rig. Dan spring die man van die wa af, struikel en ploeg in die stof neer. Hy strompel weer orent. Onder ander omstandighede sou Preller die toneel vermaaklik gevind het.


    “Ek gaan ’n klag lê by die Zarps, Preller! Hulle sal jou toesluit!” skree die man toe hy homself reggeruk het en Pompie weer die muile aan die beweeg kry.


    “Watse blerrie Zarps? Hulle bestaan mos nie meer nie!” lag Preller voor hy die perd draai en agter die wa inval.


    Hy sien oor sy skouer hoe die eienaar briesend sy vuis in die lug swaai en dan die skemerte in storm, waarskynlik om hulp te ontbied. Hy skud sy kop, want nugter alleen weet waar die man vanaand enige hulp gaan kry.


    Hy druk die Webley terug in sy holster en merk hoe Pompie se oë senuagtig na die rewolwer flits. Hy meen die Zoeloe sal sy samewerking veel meer geredelik as die wa se eienaar gee.


    “Kerkplein toe, Pompie,” gebied Preller. “Ons moet klaarmaak voor lord Roberts Pretoria binneval. Hy trek al by die Kliprivier.”


    Dit is donker teen die tyd dat hulle hul bestemming bereik en die maanlig werp onheilspellende skaduwees oor die plein. Die lug is ysig op Preller se wange. Die winter is hier, en dit gaan die oorlog net moeiliker maak.


    ’n Stem groet hulle vanuit die donkerte toe Pompie die wa voor die Paleis van Justisie tot stilstand bring.


    “Goeie werk, manne! Die rydinge blyk maar skaars te wees vanaand,” sê Jan Smuts toe hy vanuit die donkerte tree en in die maanlig sigbaar word.


    “Naand, meneer die staatsprokureur,” groet Preller beleefd terug. “Ja, die eienaar was nie baie gretig om sy trollie af te staan nie. Ek dink hy verwag betaling.”


    “Se voet! Ons sal mos die wa mét sy drywer voor dagbreek aan hom terugbesorg. Volg my!”


    Hulle stap by ’n sydeur die Paleis van Justisie binne. Die sementreuk van die pas geboude vertrekke hang nog skerp in die lug. Smuts lei hulle deur die eerste kluis en draai dan regs in by die tweede.


    Preller steek vas, swets onderlangs. Skok laat sy woorde opdroog. Agter hom prewel Pompie iets in sy eie taal.


    Voor hulle, hoog gestapel, glinster meer goudstawe as wat Preller ooit kon droom bestaan. Die goud wat die toekoms van die Boeremag moet verseker, glinster op die steeds nat sementvloer in die Paleis van Justisie se kelder.


    * * *


    Rex slurp aan sy koffie en lees met ’n halwe oog die berig in een van die ou tydskrifte wat hy uit ’n mandjie langs die toonbank opgediep het. Dit handel oor ’n internasionale toekenning wat die staatsaanklaers van die Boeremag-saak as erkenning vir hul goeie werk ontvang het, en hoe hulle tien jaar lank vanuit ’n stofbedekte stoorkamer onder in die Paleis van Justisie moes arbei. Hulle moes noodgedwonge hul intrek in die kelder neem omdat die advokatekamers nie genoeg ruimte gehad het om die staat se vervolgingspan te huisves nie.


    Ten einde laas is 19 beskuldigdes tot altesaam 240 jaar gevangenisstraf gevonnis.


    Hy skuif die tydskrif opsy en sluk die laaste bietjie koffie. Campher se storie hinder hom steeds. Die een oomblik klink die ou so angstig soos iemand in die dodesel, die volgende lag hy die saak af en verwag dat niemand bekommerd moet wees nie.


    Waarom is sy selfoon nou afgeskakel? Dis nie asof Freddie of sy trawante Niel gaan bel en vra waar hy wegkruip nie.


    Rex kom agter dat hy besig is om uit frustrasie sy regterbeen op en af te pomp. Hy haat dit dat Campher sy lewe so binnedring.


    Hy het sy prokureurspraktyk die rug gekeer en ’n lewe as ’n geheime agent aanvaar … om in afsondering Leigh se skielike dood te probeer verwerk. Weg van al die “En hoe gaan dit vandag, Rex?”-vrae, in stemtone wat medelye moes oordra. Die vervulling wat die prokureurspraktyk hom eenmaal gebied het, was net so afwesig soos sy.


    Elke dag op kantoor was leër as die vorige, totdat dit vir hom gevoel het die kantoor is sy eie witgeverfde graf.


    Nadat hy Alicia ontmoet het, kon hy insien dat hy eintlik heeltyd besig was om weg te hardloop, eerder as om vrede te maak met sy vrou se afsterwe. En só het die wil om weer voluit te lewe algaande sterker geword – maar Niel Campher was die fynskrif in die “Dis te goed om waar te wees”-aanbod.


    En nou is hy gatvol vir Campher se streke.


    Hy soek ’n nommer op sy selfoon, skakel dit. Oorkant die pad toring die Witkop-blokhuis half vervalle, met ontblote dakkappe wat soos die ribbes van ’n karkas deur die son verskroei word.


    “Hoesit, my broe’?” antwoord Myron Januarie opgewek.


    “Myron, ek weet ons sien mekaar môremiddag, maar ek het vroeër ’n weird oproep van Campher af gekry.”


    Nadat Rex klaar verduidelik het, is Januarie ’n ruk lank stil, sê dan. “Klink vir my ook maar na spookstories, Rex.”


    “Ek wil eintlik hoor of jy kan vasstel deur watter selfoontoring sy oproep gekom het. Ek vermoed hy was nie by sy penthouse nie. As hy weer besig is met sy stront, wil ek dit weet.” Hy beduie aan die kelnerin dat sy die rekening kan bring.


    “Ek sal môre bietjie check, ’cause leopards mos never change their spots, of hoe?” merk Januarie op voor hy aflui.


    * * *


    Hy staar na die leë kelder van die Paleis van Justisie. In besonder na die indrukke wat die goudstawe in die sementvloer gelaat het.


    Buite wag die wa wat hulle tot barstens toe gelaai het. Goiingsakke is oor die vrag gegooi om dit te verskuil, heel moontlik onnodig aangesien die strate verlate is.


    “Die ouditeur-generaal wag vir julle daar by die stasie,” ontvang Preller sy finale opdrag. “Die trein sal Machadodorp toe vertrek wanneer julle klaar gelaai het. En daar is geen tyd om te verspil nie – die trein moet vertrek voordat die Kakies dit op die Oosterlyn kan onderskep. President Kruger sal self die goedere in Machadodorp in ontvangs neem.”


    Preller merk die moegheid op Smuts se gesig. Al is die man maar pas 30 teenoor sy eie 25, lyk hy vanaand heelwat ouer. Seker die verantwoordelikheid wat so swaar op sy skouers rus, want toe die ander amptenare begin pad vat het, het Smuts agtergebly om toesig te hou oor die ontruiming van die stad voor die Britse magte dit beset.


    “Wanneer gaan u Pretoria verlaat, meneer?” wil Preller bekommerd weet. Hulle kan nie bekostig dat lord Roberts hom in Pretoria betrap nie.


    “Ek gaan môre by die kommando’s aansluit.”


    Preller glimlag. Die Kakies glo die oorlog is op sy einde, maar hulle onderskat hoe taai die Boere is, veral as hulle in ’n hoek gekeer is – en daardie hoek is nou die Oos-Transvaal. Preller vermoed daar sal nog baie bloed oor dié vrugbare grond gegiet word voor die oorlog verby is. Die goud wat hy vanaand help wegstuur, gaan die Boeremag se verset versterk.


    “Reg so, meneer Smuts, ons sal u nie teleurstel nie.” Hy sien ’n glimlag oor die moeë gesig spoel. En hy is verheug dat hierdie belangrike taak aan hom opgedra is; dit kan die finale uitslag van die oorlog bepaal.


    Pompie klap die leisels en die muile beur om hul vrag aan die beweeg te kry.


    Die houtwa kreun deur die nou straatjies en kraak oor elke hobbel in die pad. Preller het stelling agter die Zoeloe-drywer ingeneem, Webley in sy hand, gereed vir die wis en die onwis.


    Toe hulle eindelik langs die trein tot stilstand kom, kan Preller die ouditeur-generaal se angs duidelik op sy gesig lees. Sy hoë stemtoon verraai dit ook.


    “Roberts en sy troepe kan enige oomblik om die draai gestorm kom, en julle vat julle bleddie tyd met ’n muilwa!”


    Preller oorweeg dit om hom ’n goeie tongloesing te gee, maar besef dis nie die regte tyd nie. Die ouditeur-generaal is ’n finansiesman; oorlog sit nie in sy murg nie. Die man se blik flits heen en weer met elke geluid of beweging en hy sien klaarblyklik uit daarna om die stoomlokomotief te hoor fluit as die trein begin beweeg. Na regte behoort hy eers te ontspan as die trein veilig verby die Oosterlyn is, waar die Kakies hulle nie meer kan onderskep nie, maar Preller besluit egter om hom salig onbewus daarvan te los.


    “Waar moet ons aflaai?” vra Preller so kalm moontlik, om die man hopelik te help bedaar.


    “Volg my!” sê die ouditeur-generaal en vee met ’n sakdoek oor sy voorkop. Ten spyte van die koue aandluggie sweet hy asof dit ’n snikhete somersdag is.


    Hy lei hulle na die agterste trok, waar hy die swaar sydeur stadig ooptrek. Links van die stasie, op ’n sylyn, merk Preller ’n ander trein wat gereed staan om die staatsamptenare vanaand Machadodorp toe te neem. ’n Unieke en besonderse trein, dink hy, want dit gaan die tydelike setel van die regering word.


    “Laai hier in!” beveel die ouditeur-generaal agter hom. “Toe, toe! Wat staan julle nog so rond?” Die handlangers spring aan die werk. Preller kan nie die gebabbel van dié Ierse vrywilligers verstaan nie, maar die geskarrel maak dat die goud vinniger gelaai word as wat hy verwag het. Hy moet glimlag toe hy die ouditeur-generaal se verligting merk. Dié vee weer met die sakdoek oor sy voorkop, ooglopend steeds sonder ’n benul dat die gevaar nog lank nie verby is nie.


    Die ouditeur-generaal klim op die trein en waai glimlaggend vir Preller toe dit met ’n gefluit aan die beweeg begin kom. Wiele skree soos wat die remme hulle los en stampgeluide trek deur die trokke soos hulle op die spoor begin voortrol.


    Preller haal sy sakhorlosie uit en sien dat dit amper middernag is. Agter hom klap Pompie die leisels van die wa terwyl die trein die stasie begin agterlaat. Preller staar die leë bak van die trolliewa ’n oomblik agterna voor hy omspring.


    Die Engelse is naby en hy moet nog sy persoonlike besittings by Fort Wonderboom gaan oppik voor hy self padgee uit Pretoria.


    * * *


    Niel vee die sweet van sy voorkop af. Die son bak vuurwarm op Wonderboom-lughawe se aanloopbaan. Dit lyk of daar poele water vorm agter die wasigheid wat bokant die teeroppervlak hang en dit smaak hom selfs die teer is besig om te verdamp.


    Die nat kolle slaan donker uit op die grys gholfhemp wat hy saam met sy wit-en-swart geruite kniebroek dra. ’n Sweetdruppel kielie uit die vou agter sy regterknie teen sy kuitspier af totdat dit tussen sy enkel en Lacoste-seilskoen verdwyn.


    “Dink jy Rex het jou storie geglo?” vra Wingnut hier langs hom.


    “Hy het geen rede om my nie te trust nie,” antwoord Niel skouerophalend terwyl hy en Wingnut die Piper Seneca uit die snikhete vliegtuigloods stoot. Die sinkstruktuur doen niks om die hitte van die son te temper nie.


    “Jy het seker gemaak my naam verskyn nie op jou vlugplan nie, nè?” maak Niel vir oulaas seker toe hulle in die vliegtuig klim.


    “Name is nie nodig nie,” antwoord Wingnut kortweg en skakel die twee motore aan.


    Wanneer die vliegtuig ’n rukkie later na die aanloopbaan rol, vra Wingnut bo die enjin se geraas: “Hoe gaan jy by jou afspraak kom?”


    “Ek het ’n kar bespreek. Hulle sal hom by die vliegveld gereed hê.”


    Wingnut knik en Niel is verbaas oor hoe anders hy lyk noudat die groot oorfone sy bakore wegsteek. Die Ray-Ban Aviator-sonbril laat hom ook meer selfversekerd voorkom.


    “En jy sal laat weet wanneer ek jou weer moet optel?” vra Wingnut. “Ek sal ’n dag of twee voor die tyd moet weet sodat ek myself nie double-book nie.”


    “Ja, maar ons gaan moontlik nie reguit hiernatoe terugkom nie. Ons sal dalk eers ’n paar ander plekke moet besoek. Maar ek sal vroegtydig laat weet sodat jy kan beplan.”


    Wingnut swaai die Seneca sodat die aanloopbaan voor hulle uitstrek.


    “Solank jy die vliegtuig charter, kan ons vlieg nét waar jy wil. As die invoice betaal word, vra my base nie vrae nie.”


    Die twee motore se toere neem met oorverdowende geraas toe wanneer Wingnut twee swart hefbome vorentoe druk. Dan vroetel hy met twee blou hefbome en die enjins se geraas vervleg totdat hulle in samehorigheid dawer.


    “Wat was dit?” skree Niel en wys na die hefbome.


    “Ek het die props ge-synch,” antwoord Wingnut en lig sy voete van die remme af. Die Seneca maak ’n rukbeweging en skiet dan vorentoe soos ’n bul wat sy poot een keer op die grond kap voor hy storm. Die gerammel neem toe terwyl die vliegtuig vorentoe pyl oor die aanloopbaan en verdwyn meteens toe die Seneca kontak daarmee verbreek om op die lugstrome te sweef.


    Niel bewonder die toneel toe Wonderboom en dan Pretoria in ’n al kleiner wordende prentjie omskep word, bespikkel met blou swembaddens wat lafenis teen die snikhete Maart-middagson belowe. Hy kan nie glo dis tegnies gesproke al herfs nie, want dit voel of die somer verbete veg teen die draai van die seisoen.

    Diana Croukamp loer na die muurhorlosie terwyl sy haar iPod se gehoorstuk in haar regteroor verstel om te keer dat dit uitval. Sy sal moet wikkel. Sy het tyd verloor toe sy moes wag vir mense om klaar te maak met die oefenapparate wat sy wou gebruik.


    Sunnyside se Virgin Active is altyd frustrerend besig op Maandagoggende. Mense voel seker skuldig na die naweek se oorvloed, of begin met hernude ywer met hul oefenprogramme, net om weer teen die einde van die week belangstelling te verloor. Gelukkig is dit nie te ver na haar ma se huis in Muckleneuk nie.


    Sy wil nie hê mense moet weet sy bly nog by haar ma nie, al is sy darem min of meer op haar eie in die woonstel bo die dubbelgarage. Sy móét volkome onafhanklik voorkom, want niemand by haar nuwe werk moet die wysheid van haar aanstelling bevraagteken nie.


    Dit tref haar dat sy nog vandag se klere moet uitkies, daarom moet sy nou vinnig klaarmaak. Sy kies die korrekte gewigte, gaan lê op haar maag op die oefenapparaat en haak haar enkels onder die kussings in toe sy haar bene krul om haar dyspiere te oefen.


    ’n Paar jong manne by die hurksit-masjien staar in haar rigting. Sy is al gewoond daaraan. Ondanks die feit dat sy geen grimering gimnasium toe dra nie, is ’n blondine met ’n lenige lyf blykbaar steeds opvallend. Sy is alewig bewus van hunkerende oë, grootliks omdat haar waarnemingsvermoë skerper is as die gewone mens s’n. Ingeoefen oor baie jare. As die mans so staar, wil hulle gewoonlik ook by haar kom aanlê. Dit is die iPod se enigste doel, om sulke pogings te voorkom terwyl sy oefen, want sy het geen musiek daarop gelaai nie. Sy het nog nooit eens die battery gelaai nie.


    Want Diana Croukamp is doof.


    * * *


    4 Junie 1900, Sunnyside, Pretoria 


    Eduard storm die vertrek binne. Hy besef hy mag ongeskik voorkom toe hy merk dat die staatsprokureur vir ontbyt aansit. Normaalweg sou hy eers beleef geklop het, maar die Britse kanonne was gister verbete en die skermutselinge duur vanoggend by Sesmylspruit voort. Daar is geen tyd vir hoflikheid of protokol nie; hy weet dat die staatsprokureur op die punt staan om Pretoria te verlaat.


    Hy hou sy hoed senuagtig voor hom vas. “Môre, meneer Smuts, my naam is Eduard Meyer,” stel hy homself uitasem voor toe hy die man sien frons. Smuts se lippe trek op ’n tuit binne sy bokbaard en hy pluk geïrriteerd sy servet uit sy kraag.


    “Meneer Smuts, ek werk as rekenmeester by die Munt … e … onder meneer Perrin,” voeg hy vinnig by voordat die staatsprokureur hom kan onderbreek. “Meneer Smuts, is u daarvan bewus dat daar nog geen reëlings getref is om die staat se goud ooswaarts te stuur nie? Die goud lê net daar in die Munt, meneer! En meneer Perrin doen niks daaraan nie!”


    “Maar die goud is dan lankal weg,” laat Smuts verward hoor. “Ek het dan ’n telegram ontvang wat sê dat die trein veilig in Machadodorp aangekom het!”


    “Nee, meneer! Die goud lê nou nog by die Munt. Ek het self vanoggend … e … sonder meneer Perrin se medewete … opdrag aan die smelter én die verfyner gegee om nie die goud in die kroes of in die suur te sit nie, omdat ons op u instruksies wag, meneer.”


    Die staatsprokureur gooi sy servet op die tafel, staan op.


    “Goeie werk, boetie,” sê hy afgetrokke en sy frons verdiep. “Keer terug na die Munt en wag vir my. Ek sal binnekort daar wees. Ek moet net eers ’n paar reëlings tref. Ek hoop nie ons is te laat nie. Die verdomde Kakies kon teen nou al die treinspoor beskadig het.”


    Die ongewone stilte wat in Sunnyside heers, val Eduard op toe hy die huis verlaat. Buite waai geen briesie nie en selfs die voëls tjirp nie so vrolik soos gewoonlik nie. Die onheil in die lug is amper tasbaar, asof die ganse skepping ’n voorgevoel het dat alles nie pluis is nie. Boonop is hy onseker oor hoe hy by die Munt ontvang gaan word. Meneer Perrin gaan sekerlik woedend wees, maar dit skeel hom min. Oorlog kos geld en goud wat in Pretoria agterbly, sal bloot die Britte se saak bevorder.

    Eduard is steeds verstom. Met die staatsprokureur se aankoms was daar ’n woordewisseling tussen hom, meneer Perrin en meneer Hugo, die bestuurder van die Nasionale Bank. Laasgenoemde twee is toe druipstert daar weg en die staatsprokureur se vernuf met die tref van reëlings was indrukwekkend. Die goud is spoedig op inventaris geplaas en op twee muilwaens gelaai, waarna Eduard die waens na die stasie moes vergesel. Op pad spoorwegstasie toe het die klok op Kerkplein twaalf slae gegee.


    By die stasie aangekom, is die goud inderhaas op die trein gelaai. As ’n mens dit ’n trein kan noem, want dit bestaan slegs uit ’n lokomotief, een passasierswa en ’n kondukteurswa. Terwyl hulle nog besig was, het hulle verneem dat die Britte reeds die buitewyke van Pretoria nader en dat hul berede magte onderweg was om die treinspoor oos van Pretoria te vernietig.


    Meneer Smuts het hom wat Eduard is aangewys om die goud Machadodorp toe te neem. ’n Opdrag wat hy met graagte sal uitvoer, maar hy het vanoggend sy familie gegroet om te gaan werk, nie om ’n klandestiene operasie vir die regering te onderneem nie. ’n Operasie wat sy einde kan beteken. En sy familie verwag hom tuis. Hy hoop hulle sal verstaan wanneer hulle die nota kry wat hy inderhaas gekrabbel het; dat dit darem die situasie aan hulle sal oordra, want hy moes baie kripties wees ingeval die boodskap deur die Britte onderskep word. Hy wonder wanneer hy weer sy familie sal sien … indien ooit.


    Hy staar deur die venster van die passasierswa. Sy hande is op die briewetas wat meneer Smuts hom gegee het, met die opdrag om dit persoonlik aan president Kruger te oorhandig. En behalwe vir die klere aan sy lyf en 20 pond in sy sak, is die briewetas al wat hy saam met hom neem. Hy verstel die ronde keil op sy kop, maar weet goed dis nie dít wat sy ongemak veroorsaak nie. Dan vryf hy oor die snorretjie wat hy so breed soos sy neus hou.


    Hy wonder wat sou gebeur het as hy nooit na meneer Smuts se huis gegaan het nie. As hy bloot meneer Perrin se opdragte nagekom het. Hy sou nou amper op pad huis toe gewees het – na sy geliefdes toe. Waar hulle saam sou wag vir die Britte om Pretoria in te neem. Sou dit dalk beter gewees het? Hoe sal hy ooit weet …


    Hy voel hoe die wa ruk toe die goudtrein in beweging kom om Pretoria-stasie te verlaat. Hy vee met sy sakdoek die sweet van sy voorkop af. Die mans wat op strategiese plekke in die wa geplaas is, staar benoud deur die ruite, hul gewere in gereedheid. Hier kom moeilikheid; hy voel dit op die krop van sy maag.


    * * *


    Diana voel hoe die Gautrein grasieus in beweging kom om Pretoria-stasie te verlaat. Sy was vol energie na haar vroegoggend-oefensessie. Gereed vir die dag. Maar nou fladder die skoenlappers in haar maag; opgewondenheid gemeng met angs. Opgewonde oor die eerste dag by haar nuwe werk; angstig omdat sy nie wil teleurstel nie.


    Sy is dankbaar dat iemand eindelik haar potensiaal raakgesien het tydens die Sphinx Traders-petalje. Sy het nie verniet haar BCom in forensiese rekenmeesterskap behaal nie, met die bykomende modules om ’n geoktrooieerde rekenmeester te word. Na haar klerkskap het sy in die ouditafdeling van haar firma aangebly en haar kans afgewag om aan te sluit by ’n firma wat forensiese ondersoeke doen. Maar niemand het gedink sy sal die mas kan opkom nie, want hoe sou sy onderhoude voer met moontlike getuies? Of moontlike verdagtes ondervra? Die feit dat sy eers op twaalfjarige ouderdom doof geword het en dus vlot kan praat, asook goed kan liplees, was duidelik nie genoeg om enigiemand te oortuig dat sy die werk kan doen nie.


    Sy was dus weer weggesteek in Sphinx Traders se ouditspan en haar bekommernisse wat sy tydens die oudit gelug het, is elke keer as blote bogstories afgemaak. Die bestuurders het mos gedink mooi, blond en boonop doof beteken ook so dom soos grond. En elke keer dat sy haar uitgespreek het oor transaksies wat nie sin maak nie, is sy gemaan dat die doel van die oudit nie is om bedrog op te spoor nie, maar om “gerusstelling te verskaf dat die finansiële state in alle wesenlike opsigte ’n redelike weergawe van die onderneming se finansiële posisie en prestasie is”.


    Toe die bom eindelik in die media bars, was die risiko dat die ouditfirma se reputasie kan skade ly so groot dat die uitvoerende raad ’n interne ondersoek geloods het.


    Hulle het bevind dat die ouditvennoot grof nalatig was en die meeste van die personeel wat in die ouditspan was, het ook in die kruisvuur gesneuwel. Haar redding was die e-posse wat sy tydens die interne ondersoek kon toon. E-posse waarin sy al daardie vrae gevra het. Sy het dus haar werk behou, want watter professionele firma wil in vandag se tyd die voorblad haal oor hulle ’n gestremde werknemer onverdiend afgedank het? Beslis nie een wat reeds vure in die media moes doodslaan oor sy nalatigheid tydens ’n statutêre oudit nie.


    Tog was daar binne die firma steeds afsydigheid teenoor haar, totdat die Kommissie vir Maatskappye en Intellektuele Eiendom gelas het dat Sphinx Traders (Edms.) Bpk. ondersoek moet word. Lippmann Gurfein Ing. se forensiese afdeling word toe die mandaat gegee om ondersoek in te stel na hul finansiële belange en die ondersoekspan voer ’n onderhoud met haar om alle inligting te bekom waaroor sy beskik. Die vennoot in beheer van die ondersoekspan sien toe haar potensiaal raak en bied haar werk aan – om te help met die ondersoek na Sphinx Traders se sake.


    Vandag is haar eerste dag.


    Sy kyk af na die klere wat sy reggesit het. “Power-dress,” het Diana se ma aanbeveel voor sy vroeg vanoggend kantoor toe is. “Swart is altyd ’n wenner,” was die verdere voorstel. En haar ma sal weet, want sy, professor Croukamp, is ’n vrou wat tot op die vlak van dekaan by Unisa gevorder het. Sy weet hoe om haar te laat geld.


    Diana het dus besluit op ’n swart romp, bypassende baadjie en liggeel bloes. Sy het haar blonde hare in ’n poniestert vasgemaak en haar donkerraambril opgesit. Sy sal volgende week weer kontaklense dra, maar in haar eerste week moet die bril bydra tot ’n professionele voorkoms. Nadat sy aangetrek het, het sy haarself vanuit alle hoeke in die badkamerspieël bekyk. Sy was net mooi van mening dat haar uitrusting perfek is om haar nuwe kollegas mee te beïndruk … toe gooi sy in die wasbak op.


    Sy staar steeds by die venster uit toe Pretoria-stasie buite sig verdwyn en wonder wat om op hierdie eerste dag te verwag. Die naarheid dreig om weer in haar op te ruk en sy haal diep asem.


    Jy mag nie eens kougom kou op die Gautrein nie, wat nog te sê opgooi.


    * * *


    Eduard kan Pretoria-stasie nie meer deur die goudtrein se venster sien nie. Die naarheid lê vlak in sy keel. Die rook wat die wa vul, maak dit erger, maar hy gun die gewapende burgers hul pyptabak. Hulle het dit seker nodig om die senuwees te kalmeer. Hy sluk swaar, probeer om nie diep in te asem nie, en klem die briewetas teen sy bors vas. Hy weet dit sal nie ’n koeël of stuk skrapnel keer nie – net sielkundig help dit, want hy voel nie so ontbloot met die tas hier styf teen hom nie. Hy herken die terrein; hulle nader nou Sunnyside.


    Dan ontplof die veld langs die trein in ’n stofwolk. Skrapnel slaan teen die kant van die wa vas. Eduard hoor hoe ’n kreet uit hom ontsnap. Die bomme reën aan weerskante van die trein neer, elke keer met oorverdowende gedonder wat aan die treintrok ruk en sy ore laat sing.


    Die stofreuk wat in die wa opwarrel, is verstikkend. Een van die mans skree van angs en sy geweer val kletterend op die vloer. Hy draai om met sy hande oor sy gesig geslaan. Bloed sypel deur sy vingers.


    Eduard neem dekking op die vloer en hou die briewetas oor sy kop terwyl hy smeekgebede prewel – onophoudelik. Dit donder om hom soos die artillerievuur voortduur en hy wag op die slag wanneer die trein getref word. Wanneer die stilte sal oorneem en sy liggaam leweloos hier lê.


    Hoe sal dit voel? Sál hy iets voel? Sal sy gees opstyg om die konsternasie hier onder vanuit die wolke waar te neem?


    Hy kan voel dat die trein versnel het en nou volstoom vorentoe beur. Keer op keer ontplof die veld weerskante van hulle. Al die insittendes is nou al plat op die vloer, hul gewere nutteloos teen ’n vyand wat iewers op ’n koppie sit en seine uitstuur om die aanval op die trein te koördineer.


    Geleidelik neem die donderslae af en die manne begin verlig opstaan. Hier en daar kreun ’n gewonde wat deur sy kamerade bygestaan word.


    Eduard stof homself af. Hy besef dat hulle die eerste gevaar oorleef het, maar nog nie heeltemal veilig is nie. Die Britte kon moontlik die spoorlyn iewers voor hulle gesaboteer het en hy weet ook dat die spoorwegstasies tussen Pretoria en Bronkhorstspruit reeds verlate is. Die sinjale sal dus onbeman wees en die spoorlyn kan versper wees met trokke wat in die warboel van die uitvlug versaak is.


    Gespanne neem hy weer sy sitplek op die bank in, die briewetas terug voor sy bors. Hy kom agter dat hy steeds besig is om skietgebede te prewel. As hy maar net nie ingemeng het nie, was hy nou tuis saam met sy geliefdes.


    * * *


    In die vroeë oggendure trek die goudtrein by Machadodorp se spoorwegstasie in. Die eindbestemming, oplaas. Die stasie is egter stil, nie die ontvangs waarop Eduard gehoop het nie; hy het ’n perron vol mense verwag.


    Soos toe die goudtrein vroeër by Witbank-stasie ingetrek het en die stasiemeester aan die voorpunt van ’n nuuskierige skare gestaan en wag het om hulle te verwelkom. Eduard was aanvanklik bekommerd oor dié ontvangs en het gewonder of hulle bewus was van die goud waarmee die kondukteurswa volgepak was. En indien wel, hoe die nuus so vinnig tot daar versprei het.


    “Ek is Koos Viljoen, die stasiemeester,” het die man gesê terwyl hulle blad skud. “Ons het ’n telegram ontvang wat gevra het dat ons vir julle manne verversings gereed moet hê. Daarin is genoem dat julle noodsaaklike voorraad na Machadodorp vervoer?”


    “E … ja … die kondukteurswa is vol … e … ammunisie.”


    “O, maar dis goed. Dit sal natuurlik baie help met die oorlog,” het Viljoen in ’n formele stemtoon voortgegaan. “Dit spyt my, maar hier is nie veel voorraad op die stasie nie. Veral nie op sulke kort kennisgewing nie. Al wat ons kon bymekaarskraap, is ’n paar blikke Weense worsies en limonade. Dis nie veel nie, maar dit is julle s’n as julle honger en dors is.”


    “En al die mense op die platform?”


    “O,” het Viljoen verleë geglimlag terwyl hy met sy hand oor sy woeste baard vryf. “Nuuskieriges wat nuus oor die oorlog wil inwin. Ons hoor dit gaan maar swaar in die hoofstad. Baie van die mense het familie daar en is bekommerd oor die stand van sake.”


    “Ek sien.” Eduard was verlig, en dankbaar vir die kos en koeldrank so voor die laaste skof. “Het julle dalk vir ons warm klere? Ons gaan dood van die koue en daar was nie tyd om jasse te gaan haal nie. Die … e … gewere en ammunisie moes uit Pretoria voor die Britte daarop beslag kon lê.”


    Maar hulle moes net so koud vertrek omdat die inwoners van Witbank hulle nie met warm klere kon help nie.


    Hy sien nou die lekkende vlamme van ’n groot vuur langs die spoorlyn. Die manne koek daarom saam en die burgers wat hom op die goudtrein vergesel het, maak dat hulle daar kom, waar hulle gretig koffie en beskuit van die Ierse omstanders aanvaar.


    Het hierdie mense dan nie die boodskap ontvang oor die belangrike afvaardiging wat met ’n trok vol goud na Machadodorp op pad is nie? Hy sal hulle vinnig oor die belangrikheid van die operasie inlig.


    Sy oë verken die toneel. Daar is rye en rye passasierswaens asook oop en toe trokke wat die syspore vol staan. Sommige trokke is met voorraad gevul, ander dien as behuising, en nog ander as kantore. Een gewapende burger patrolleer die spore tussen die trokke en waens – beslis nie die beste sekuriteit nie, veral met die goudtrein wat so pas hier aangekom het.


    Hy vra die manne by die vuur waar hy ene meneer Bredell, die polisiesekretaris, kan opspoor en hulle beduie waar sy woonkwartiere in een van die passasierswaens is.


    Na ’n lang geklop kry Eduard die man darem wakker.


    “Watse goud?” vra hy kliphard, sy stem skor. Oë wat sukkel om te fokus. Sy ronde wange is pienkwarm geslaap.


    “Sjt!” maan Eduard terwyl hy oor sy skouer loer. “Ons het die laaste goud uit Pretoria per trein gebring. In opdrag van die staatsprokureur, meneer Smuts.” Hy laat val dié hoëprofielnaam om die amptelikheid van die operasie te beklemtoon. Dit het die gewenste uitwerking, want Bredell se oë rek. Fokus nou beter. “Ek het die inventaris by my,” tik Eduard op die briewetas.


    Bredell vryf met sy duim en wysvinger oor sy welige snor. Sy kort swart hare staan orent soos penne op ’n ystervark se rug.


    “Ons sal dit môre aflaai. Gaan slaap jy nou maar. Die wag is mos op sy pos,” en daarmee maak hy die deur in ’n verdwaasde Eduard se gesig toe.


    Frustrasie borrel deur die jong man se moeë lyf. Hy het nie alles deurgemaak sodat die goud hier by die eindbestemming geroof kan word nie.


    Op die perron neem hy stelling in op ’n lendelam houtstoel, van waar hy die sydeur van die kondukteurswa kan dophou. Sy oë wil-wil toeval, maar hy dwing homself wakker.


    Hy sien die blikke wat die manne om die vuur in die wa se rigting stuur en hoor die gemompel asook die uitbundige gelag wanneer iemand iets komies kwytraak. Elke nou en dan loer hulle in sy rigting. Hy sit só totdat die laaste een gaan slaap en gee hom dan eers oor aan die moegheid.


    Môre sal hy die goud aan president Kruger oorhandig. ’n Grootse oomblik in dié taak wat hy vir volk en vaderland verrig het.

  


  
    5


    Rex parkeer in die kelder van die kantoorkompleks. Hy klim die trappe na die ingangsportaal op die grondvlak, waar hy die ontvangsdames groet en dan die hysbak neem tot op die vierde verdieping.


    Mevrou Snyman is op haar pos en groet hom beleef. Sy is sewe-en-vyftig jaar oud en alles wat hy in ’n sekretaresse wou hê. Sy eerste vereiste aan die menslike hulpbronneafdeling was dat die kandidate snelskrif moes ken. Die praktisyn het gefrons en waarskynlik gedink hy is ’n rassis wat wil verseker dat hy ’n wit sekretaresse kry deur dié verouderde vereiste. Dit was geensins sy motivering nie – uit ondervinding weet hy dat diegene wat snelskrif magtig is gewoonlik ook flink, goed georganiseerd, streng en vaardig is. En dít beskryf mevrou Snyman op ’n haar na.


    “Môre, Hilda.”


    “Het jy gister se uitstappie geniet?”


    “Ja, die tripping op die Kliprivier was baie lekker, dankie.” Rex kom agter dat sy hom vraend aankyk. “Skuus. Dis ’n roeiterm. Dis wanneer ’n groep roeiers rivier-af toer. Hoe lyk my dagboek vir vandag?”


    “Jy het ’n vennotevergadering om tienuur en dan half-twee middagete saam met kaptein Januarie.”


    Hy haal sy skootrekenaar uit die drasak en skakel dit aan. Hy sal eers sy e-posse moet deurgaan om te kyk of daar enige dringendes is.


    “Môre, meneer Reynecke,” hoor hy ’n benoude stemmetjie. Hy kyk op en glimlag. Kyk haar in die oë terwyl hy die woorde doelgerig vorm.


    “Môre, Diana, hoe gaan dit vanmôre?”


    “Goed, dankie, en met meneer?”


    “Diana, jy kan die ge-‘meneer’ maar los. Noem my Rex, asseblief.”


    Sy bloos effens en knik. Hy wys na een van die twee stoele voor sy lessenaar en sy gaan sit op die punt daarvan.


    “Ek wou net weer eens kom dankie sê vir die geleentheid wat meneer … jy … my gegee het. Ek sal u … jou … nie teleurstel nie.”


    “Ek weet jy sal nie,” glimlag hy. “Hoe verloop jou eerste dag sover?”


    “Dit was nog meestal administrasie. Sal seker ’n rukkie neem om aan alles gewoond te raak. Wil jy dalk koffie hê? Ek gaan gou vir my kry voor ek weer na die menslike hulpbronne-afdeling toe gaan. Ek wou eintlik net gou kom groet het.”


    “Koffie sal lekker wees, dankie.”


    Sy verlaat die vertrek en hy gaan na sy Groupwise-inboks – 28 ongeleesde e-posse. Hy sal voor die tienuur-vergadering daarna moet omsien. Die ouditeursfirma bring nuwe uitdagings. Die omgewing is totaal anders as die prokureursfirma waaraan hy gewoond was voor hy onder Horst se leiding as geheime agent begin werk het.


    Guillaume het hom daarop voorberei toe hy, as referent, hierdie pos vir Rex by die firma beding het. Goeie ou Guillaume wat sy klerkskap by dieselfde regsfirma as hy voltooi het en kort daarna by Lippmann Gurfein Ing. se forensiese ondersoek-afdeling aangesluit het, waar hy hom opgewerk het tot die vlak van vennoot. Guillaume se hand is in die onderhandelingsproses versterk deur die voordelige Sphinx Traders-ondersoek wat Rex met sy aanstelling na die firma sou bring.


    Diana sit die beker koffie op die tafel neer en stap uit.


    “Dankie,” sê hy, maar haar rug is reeds op hom gedraai. Dit gaan ’n uitdaging wees om haar in sy span te hê, maar hy glo as hy die nodige stappe doen, sal sy hier kan floreer. Hy besef egter sommige van die personeel is nie daarvan oortuig nie.


    Niel Campher se vreemde oproepe oor die naweek kom weer by hom op. Hy hoop Januarie het meer inligting daaroor wanneer hulle vir middagete ontmoet. Hy twyfel steeds of Campher se oproepe enigsins met ’n onverwagse besoek van Freddie se trawante verband hou. Maar hoe meer hy daaroor tob, hoe minder kan hy hom indink waaroor dit werklik gegaan het. Hy sal nie verbaas wees as dit alles met die een of ander sluikhandeltransaksie te make het nie … en dít pla hom, want sy projek hier by Lippmann Gurfein gaan sy volle aandag verg, veral as hy Guillaume en Kie. moet flous oor die werklike rede waarom hy hier is. En Januarie maak op hom staat, sodat hy nie nog tyd het om liegstories te ondersoek nie.


    * * *


    “Hoe voel jy vanoggend?”


    Vanuit sy oorgroot gemakstoel staar Myron Januarie na die raamlose leesbril van die vrou oorkant hom. Haar swart hare is styf teen haar kop gekam en in ’n bolla teen haar agterkop vasgesteek. Styfpassende ligbruin romp met wit bloes. Bene sywaarts gekruis. Grimering onberispelik aangewend; dalk het sy ’n kursus in selfgrimering gedoen. En haar parfuum ruik duur. Sy tik met die agterkant van die pen teen haar rooibruin lippe terwyl sy op ’n antwoord wag, haar groen oë vol afwagting.


    Doktor Wilken. Hy lag innerlik vir dié van. Wil sy hom werklik ken?


    “Same as always, dok.”


    “En die nagmerries?”


    “Nagmerries is vir kinders, dok. Dis sommer net drome.”


    “Nou goed,” sê sy met Job se geduld, “en die drome?”


    “Nee, hulle is steeds daar.”


    “H’m,” is al wat sy uiter terwyl sy ’n aantekening op haar skryfblok maak. Dan: “Jy word binnekort bevorder. Hoe voel jy daaroor dat jy majoor Januarie gaan wees?”


    Dit laat hom glimlag. Wek ’n gevoel van genoegdoening in hom.


    “Nee, lekker … soos ’n cracker.” Hy wil dadelik sy tong afbyt. Hou op dom goed sê! Lekker soos ’n cracker? Watse kak is dit? En hierdie sielkundige behandeling is ook sommer stront. Hy is oukei. Hy is mos ’n poliesman, en poliesmanne verwerk sulke goed, sonder die hulp van ’n koptiffie. Dis deel van die job. Tiffies is vir polieskarre wat meganiese herstelwerk nodig het, nie vir poliesmanne se koppe nie.


    “Is hierdie sessions regtig nodig, dok? Ek sê mos ek is oukei.”


    “Kaptein Januarie,” en sy sit die skryfblok op die tafeltjie langs haar neer, Job se geduld nou ooglopend uitgeput, “die meeste polisiebeamptes dink hulle is oukei.” Sy maak aanhalingstekens in die lug met haar vingers toe sy “oukei” sê. “Totdat hulle hul geliefdes leed aandoen. Besef jy hoeveel polisiebeamptes het verlede jaar hul families uitgewis voor hulle daarna selfdood uitgevoer het? En almal van hulle het gedink hulle is ‘oukei’.” Weer die aanhalingstekens.


    “Ek het nie familie nie, dok. Ek meen … ek is nog nie getroud nie.” Sy oë dwaal die soveelste keer oor die sertifikate wat teen die mure pryk. Sommige is in die naam van Elisma Karen Wilken uitgereik. Wilken was seker haar nooiensvan, want die mees onlangse sertifikate is vir Elisma Karen Serfontein. Hy skat sy het in 2003 of 2004 getrou, en uit die afwesigheid van ’n trouring en die gebruik van haar nooiensvan maak hy die afleiding dat sy geskei is.


    Hy wonder of dit ’n minlike skeisaak was. Hy glo nie so nie, want dit is seker die rede waarom sy weer haar ou van opgeneem het.


    Die speurder in hom wil maar net nie gaan lê nie. Foto’s van haar en ’n blonde vrou wat allerhande aktiwiteite beoefen, is oral in die spreekkamer staangemaak.


    Op die een is hulle saam op ’n rubberboot in die witwater van ’n rivier; op ’n ander sit hulle op ’n oord se kabelkar met ski’s in hul hande; op ’n ander loer hulle oor die rand van ’n brug met reksprongkoorde om hul enkels vasgebind; en op ander foto’s sit hulle met skemerkelkies by eksotiese bestemmings.


    Die fooie vir sy sessies sal seker tot die volgende avontuur bydra. Maar as Polmed egter bereid is om só geld in die water te gooi, is dit Polmed se probleem.


    Myron bestudeer die twee vroue op die foto’s. Uit die paar sessies met doktor Wilken het hy nou al afgelei dat die blonde vrou die avontuurlustige een is. Dit is sy wat doktor Wilken uit haar gemaksone dryf om die lewe by die horings te pak. Dit is seker Blondie se lus vir die lewe wat doktor Wilken na haar toe aantrek en haar konserwatiewe wortels afgekap het, sodat sy die sogenaamde sorgeloosheid van die adrenalien-fanatikus kan omhels.


    Hy wonder hoe lank dit sal hou, want elkeen moet getrou wees aan jouself, doktor Wilken. Sonder die voeding wat die wortels verskaf, verdroog die stam. Adrenalien kan jou net só lank aan die lewe hou en jy kan jouself nie gedurig dwing om iets te wees wat jy nie is nie. Het jy dít nie geleer tydens die studies wat hier teen die mure verteenwoordig word nie?


    Dit verg inspanning om anders te wees as wat ’n mens werklik is. En dan maak dit jou gedaan.


    Hy besef sy wag nog vir hom om te reageer. Sy, wat besig is met haar eie identiteitskrisis, wil hom help met syne. Want sy dink hy is net nóg ’n poliesman wat sy emosies onderdruk.


    * * *


    Rex bestudeer die vennote wat om die raadstafel vergader het. Hul oë is gefokus op die Excel-werksblad wat die dataprojektor op die skerm gooi.


    Een van die kolomme dui die geteikende inkomste per maand aan terwyl ’n ander wys wat die inkomste van die huidige projekte beloop. ’n Derde kolom wys die tekort uit en dit is dié een wat tans deur Harry Warrick bespreek word. Met sy staalraambril, styllose bruin hare, breë snor en effense boep wat oor sy gordel hang, kon Harry Warrick na Rex se mening niks anders as ’n rekenmeester gewees het nie. Die ou probeer egter baie hard om daarvoor te vergoed met die Mercedes-Benz wat in die kelder geparkeer staan: die afslaankap-sportmodel.


    “Gents, as PIC I am concerned that we have a lot of blue sky. Rex, you need to push this captain January of yours for an answer on the Sphinx Traders engagement. When are you meeting with him again?” Harry Warrick hou daarvan om sy vennote te herinner dat hy die “partner in charge” is en hy laat val dus die “PIC”-titel by elke moontlike geleentheid.


    “Today. We’re having lunch after this meeting.”


    “Good, get an answer from him. He needs to put pressure on his superiors to sign the engagement letter. They’re dragging their feet on this, but I suppose that’s par for the course with government projects these days. In any event, that engagement may add a bar to the bottom line.”


    Hoekom kan die man nie net “million” sê pleks van “bar” nie? Dis nie asof dit ’n moeilike woord is om uit te spreek nie. Rex weet egter sy frustrasie lê eerder by die spreker as by die woordgebruik.


    “I’ll see what I can do,” antwoord hy in die hoop dat dit ’n einde aan die gesprek sal bring … en hy is verlig toe Harry Warrick wel die vennotevergadering daarmee beëindig.


    Met die uitstap merk hy saggies op: “Dit was moord.”


    “Ja, jou eerste vennotevergadering was bietjie van ’n vuurdoop,” antwoord Guillaume laggend. Rex skud sy kop onwillekeurig. Die man verstaan nie wat ’n vuurdoop regtig is nie. ’n Paar dik vennote is kinderspeletjies teenoor ’n pikdonker bomskuiling iewers in Italië. “Na die laaste budget-vergadering het ek oor die pad gestap na die Maserati showroom toe en een gaan koop. Ek gaan vandag eerder daar wegbly. Lizelle sal my skei as ek met nog ’n kar by die huis opdaag.”


    “Watter Maserati het jy gekoop?”


    “’n Wit Gran Turismo. Jy’t hom dalk al hier onder in die kelder gesien,” kom die trotse antwoord. Rex besef dat Guillaume gehoop het hy sou vra. “Hoor hier, Rex, sit maar bietjie pressure op daai contact van jou by die cop shop. Dit sal die ander vennote impress as jy die knoop deurhaak. Dis as gevolg van daai engagement dat ek hulle kon oorreed om jou as partner eerder as ’n associate aan te stel. En jy weet mos hoe moeilik dit is om ’n wit man as vennoot aan te stel met vandag se politiek. Veral as dit nog iemand van buite die maatskappy is. Hierdie is die brass ring, ou maat. Einde van die jaar gaan al die vennote op ’n whisky-toer Ierland en Skotland toe. En ons vlieg besigheidsklas. Jy beter intussen jou gholf-swing oefen, want ons gaan ’n ronde op St. Andrews speel. The home of golf, kan jy dit glo? Sien jou.”


    Rex kyk sy vennoot agterna. Hoe het Guillaume nie verander sedert hul tyd as grootoog-klerke by die prokureursfirma nie! Toe bier en slaptjips by O’Hagan’s, en ’n 12 jaar oue Jetta om jou daar te kry, goed genoeg was. Geld het soms ’n vreemde uitwerking op mense. Nou is 12 jaar oue whisky nie eens meer goed genoeg vir Guillaume nie.


    Hy kyk op sy polshorlosie – die Jacques Lemans wat Niel hom vir sy verjaardag gegee het. Hoog en laag gesweer hy’t self daarvoor betaal: En dis ’n genuine een, Rex.


    Hy sal moet wikkel om betyds te wees vir sy afspraak met Myron Januarie. En hulle twee het baie om oor te gesels, want dis asof Campher van die aardbol af verdwyn het, en dít maak Rex kriewelrig.

    Niel Campher stap haastig by Nelspruit se Southern Sun Emnotweni Hotel uit. Hy klim in die Toyota Fortuner wat hy by Avis gehuur het. Hy wou iets hê met meer hoogte as ’n sedan en dié was al wat hulle hom kon aanbied.


    Hy wonder wat om te verwag tydens sy vergadering by die i’langa-winkelkompleks. Wingnut het gister die Piper Seneca netjies op Nelspruit-lughawe se aanloopbaan laat neerstryk en amper onmiddellik terug na Wonderboom vertrek.


    Die buigsaamheid wat Wingnut se dienste hom bied, is gerieflik en hy moet toegee dat die vent ’n goeie vlieënier is. Seker as gevolg van al die ure op die Bosbok-vliegtuie tydens die Bosoorlog. Die mense kan hulle verluister aan Wingnut se stories as hy ’n paar biere in het. Van klandestiene vlugte onder die dekmantel van die nag en landings “op plekke waar nie eens ’n Land Cruiser dit sou waag nie”.


    Niel wonder soms hoeveel van dié stories oorvertellings van ander se ervarings is, met Wingnut wat die hoofrol oorneem.


    Hy ry met Madibalaan af oor die Krokodilrivier en draai eindelik by die i’langa-winkelkompleks in, waar hy voor Cappuccino’s Café & Pizzeria parkeer. Die hitte dryf hom na die lugverkoelde verligting wat binne die restaurant te vinde is, en hy vra die kelner of hy in een van die eethoekies kan sit – meer geleë vir die vergadering as een van die oop tafels. Hy bestel ’n Appletiser en bekyk die spyskaart terwyl hy wag.


    Die persoon op wie hy wag en sy Appletiser daag gelyktydig op.


    “Niel Campher?” vra die poenskopman met ’n roggelstem, wat Niel laat dink die man rook al sy lewe lank elke dag ’n pakkie dertigs. Niel skat hom so in sy middel vyftigs, maar hy dra sy jare goed. Hoewel hy ’n effense magie het, is hy stewig gebou en herinner hy Niel aan hul bure in Stilfontein se Staffordshire-terriër wat hom altyd op sy fiets gejaag het. Tot hy op ’n dag die brak met sy regterhak op die bek geskop het. Die pak slae wat hy by sy pa gekry het nadat oom Rusty kom kla het, was die ongerief werd, want die hond het hom daarna sy gang laat gaan. En sy pa kon mos nie “Daantjie” se kant kies nie, want oom Rusty was per slot van rekening sy skofbaas by die myn.


    “Ja. Ek neem aan jy is Kobus?”


    “Dis reg, welkom in Nelspruit,” gee die man sy hand. Hy gaan sit oorkant Niel en bestel ’n Coke by die kelner.


    “Ons kon hier oorkant by Mediterranean ook geëet het as jy wou.”


    “Ek is ’n vegetariër, so met die uitsondering van kaviaar eet ek geen vis of vleis nie.” Niel merk die man se vraende uitdrukking. Hy besluit hy is hom geen verduideliking verskuldig nie en vestig weer sy aandag op die spyskaart. Hy kan nie tussen die Focaccia Primavera en die Penne Arrabiata besluit nie.


    * * *


    Die kelnerin sit die skinkbord op die tafel neer en skuif elkeen se drankie voor hom in. Hulle bedank haar en sy loop.


    “Jy’s stil vandag.”


    “Ek kom nou net van die shrink af, so ek’s seker nog so half in touch met my feminine side.”


    Rex glimlag. Myron Januarie is nie die tipe mens wat maklik op ’n sielkundige se rusbank sy lê sal kry nie.


    “So, die groot dag is om die draai.”


    “Ja. Ek is nog net nie seker presies wanneer dit gaan deurkom nie, maar ek gee nie om nie. Hoe langer hulle vat om my bevordering amptelik te maak, hoe meer back pay kry ek. So dis ’n forced savings plan,” sê Januarie en suig aan die strooitjie van sy perskegeur-ystee.


    “Nee, ek bedoel die troue. Dis om die draai,” korrigeer Rex. Hy glo adjudant-offisier Constance Bandjies sou haar verloofde sewe soorte hel gegee het as sy hier was om te hoor dat sy bevordering vir hom ’n groter geleentheid as sy troudag is.


    “O, dít. Next week, my broe’. Dit ís om die draai,” sê hy met ’n groot glimlag. “Ons gaan honeymoon in die Krugerwildtuin. Ek gaan daai leeus ’n ding of twee wys, pappie. Hulle sê mos leeus copulate up to forty times a day wanneer hulle paar, maar hulle ken nog nie vir Myron Januarie nie.”


    Rex lag maar net. Constance Bandjies sou nou sekerlik nóg ’n oorveeg uitgedeel het as sy hier was. Hy teug aan sy Coke Zero tydens die stilte wat volg, voordat hulle praat oor hoekom hulle hier is.


    “Anyways,” sê Januarie. “Jy moet seker terugvoer gee oor die mandate.”


    “Ja, die ander vennote sit druk op my. Dit voel soms of die bottom line al rede is waarom hulle hierdie werk doen, maar hulle verkondig wyd en syd hoe hulle ook hulle deel vir die land doen deur handelsmisdaad te bekamp.”


    “Bottom line?”


    “Jammer, ek het ook nou al die besigheidstaal aangeleer. Dit beteken maar die wins wat die firma maak.”


    Januarie haal ’n dokument uit en stoot dit oor die tafel.


    “Signed, sealed and delivered, baby! En ek kon nog nie iets uitvind oor Campher se bellery nie, maar sodra hulle vir my die inligting stuur, laat weet ek jou.”


    Rex herken die dekbrief van die dokument. Die formele Dear Honourable Minister, gevolg deur vet hoofletters:


    ENGAGEMENT LETTER: FORENSIC INVESTIGATION: SPHINX TRADERS (PTY) LTD.


    Hy ken al die inhoud van die firma se standaard-aanstellingsbrief. Die beleefde dankie vir hierdie geleentheid, gevolg deur die partye se verantwoordelikhede, die opdrag, die omvang van die ondersoek, die tydperk wat ondersoek moet word, die beperkings en die betaalbare fooie. Daarna volg al die “caveat”-bepalings wat die firma se regsaanspreeklikheid beperk.


    Hy blaai na die laaste bladsy waar die minister geteken en sodoende aanspreeklikheid vir betaling van die fooie aanvaar het. Lippmann Gurfein Ing. is dus amptelik aangestel om die Valke by te staan met die ondersoek na die betrokke maatskappy se finansiële sake, want soos die hof in die Botha-saak bevind het, het die moderne samelewing so gespesialiseerd geraak en is daar soveel wetgewing en bedrywe wat geadministreer en gereguleer moet word, dat geen polisiediens sonder die hulp van privaat instansies alle misdaad kan ondersoek en voorkom nie.


    * * *


    “Jou pa het die Ysterhout-laer afgesweer, Niel. Nadat daardie Engelse grootdoop-kerk hom gebreinspoel het en laat glo het dat geheime organisasies onheilig is. So hoekom moet die organisasie jou as lid toelaat?”


    Niel sluk aan die Milo-melkskommel wat moet troos bring nadat die rissies in die Penne Arrabiata die witwas uit hom begin brand het. Pleks hy eerder die Focaccia Primavera bestel het, maar Kobus se keuse van die Spaghetti Al Paella het hom oortuig om ook op ’n pastagereg te besluit.


    “Want eerstens is ek nie my pa nie, en tweedens was my oupa, soos jy sekerlik self weet, baie hoog op in die Ysterhout-laer. En hy was baie ontsteld toe sy enigste seun so teen hom gedraai het – in elk geval wat die Ysterhout-laer betref. Verder glo ek julle sal onthou wat my oupa en oupagrootjie alles vir die Ysterhout-laer beteken het. Die Campher-naam is amper sinoniem daarmee.”


    “Hoe weet jy al dié goed?” vra Kobus met wantroue wat in sy stem deurskemer.


    Niel besef hy moet nou die aas ingooi, anders gaan hy nie ’n byt kry nie.


    “My oupa het die inhoud van sy studeerkamer aan my bemaak, met al sy boeke en persoonlike geskrifte. Hy het ’n groot versameling werke oor Paul Kruger gehad en ek het al my oupa se dagboeke gelees, hoewel hulle baie kripties is.”


    “Hy het dagboeke gehou?” vra Kobus meer aandagtig en Niel besef die aas is gevat; die volgende stap is om hom vinnig dog versigtig in te katrol. Soos ’n forel wat die vlieg gevat het – as jy hom te veel laat spook, vrek hy van uitputting; as jy die lyn te slap hou, glip hy binne ’n oogwink weg.


    Hy druk sy hand in sy sak en haal die sleutel uit.


    “Dít was in sy brandkluis, met ’n plaatjie hier op die sleutelring waarop ’n nommer gegraveer is. Ek kon egter nog nie vasstel wat hierdie sleutel oopsluit óf waarna die nommer op die plaatjie verwys nie. Dit is wat ek probeer vasstel, en ek dink die Ysterhout-laer kan my daarmee help – indien ek as lid toegelaat word, natuurlik.”


    Kobus staar lank na die sleutel. Die aas is te aanloklik om te weerstaan.


    “Ek sal kyk wat ek kan doen. Ek sal jou kontak. Waar gaan jy wees?” Sy oë verlaat nie die sleutel nie.


    “Op my sel. Dis die nommer wat ek jou gegee het. Skakel my gerus daarop.” Hy het ’n spesmaas dat die Ysterhout-laer nie gaan skroom om lidmaatskap aan hom toe te staan nie. Tevrede drink hy die res van sy melkskommel.


    * * *


    Kobus haal sy selfoon uit, skakel ’n nommer. Wanneer daar geantwoord word, sê hy: “Ons moet praat. Niel Campher het die sleutel.”


    Hy luister, sê dan: “Ek het dit met my eie oë gesien. En die poephol waai dit rond asof dit ’n doodgewone voordeursleutel is. Hy het nie ’n benul nie.”


    Luister weer, en antwoord: “Ons kan vanaand bymekaarkom. Ek sal my van die kerkraadsvergadering verskoon.”


    Hy luister, sluit dan af met: “Goed, tot dan.”


    Hy druk die foon dood en staar die Toyota Fortuner agterna tot dit buite sig verdwyn. Dan klim hy in sy Isuzu en skryf die Fortuner se registrasienommer neer op die kontantstrokie wat hy pas by die restaurant gekry het.


    Hy skakel sy voertuig aan en trek weg terwyl hy nog ’n nommer op sy selfoon skakel.

    Diana sien hoe die ouer een van die twee mans in haar rigting kyk toe sy die oopplan-kantoor binnestap. Sy lees hoe sy lippe die vraag vorm: “Is jy mal, Andries?”


    Andries sit op ’n stoel by wat ooglopend sy lessenaar is. Die ouer man sit-staan half op die blad van die lessenaar. Andries antwoord iets wat sy nie kan waarneem nie, waarop die ouer man vervolg: “Ja, sy is sexy, maar as jy sulke goed kwytraak, sal jy vinnig met ’n,” en hier gaan iets verlore, “klagte teen jou sit.” Diana neem aan die woorde wat sy nie kon uitmaak nie, was “seksuele teistering” of iets soortgelyks.


    Sy besef dat sommige van die mans in die forensiese wêreld nogal rof kan wees. Baie van hulle is voormalige handelsmisdaad-speurders wat die skuif uit die polisie na die privaatsektor gemaak het en hul geharde ingesteldheid saamgebring het. Sy is egter daarop voorbereid. Laat hulle maar sê wat hulle wil, want sy is hier om te werk, om ondervinding op te doen, om te leer, maak nie saak hoe bar die leermeesters is nie.


    Andries swaai op sy kantoorstoel en sy gesig is nou meer na haar gekeer, met die punte van sy swart strooihare wat in sy oë hang. Besef hy nie dat daardie kuif in sy oë sy sig kan benadeel nie? Sy het iewers gelees die natuurlike olie in mense se hare kan nadelig vir die oë wees. Andries se blik rus nog op die ouer sproetgesig-man wie se kopvel deur sy yl rooi hare loer. ’n Glimlag vorm onder Andries se babawange, wat Diana glo nog nooit ’n skeermes nodig gehad het nie.


    “Dink jy sy’s ’n screamer? Omdat sy nie kan hoor nie,” maak sy die woorde uit en dan skater Andries vir sy eie grap terwyl hy die kuif uit sy oë vee.


    Die ouer man sê iets terwyl hy opstaan en stap dan kopskuddend weg, met sy rug na haar. Nie net sy gesig is rooi nie, sy nek ook. Sy kan nie sien of hy nog iets sê nie.


    Haar dag hier was nogal teleurstellend. ’n Klomp administrasie en papierwerk om haar aanstelling te bekragtig. Die kantore oorkant The Zone@Rosebank is indrukwekkend en gerieflik naby die Gautrein se Rosebank-stasie. Die oopplan-kantooruitleg sal haar nie pla nie en sy is dankbaar dat die lessenaars met afskortings toegerus is om ’n mate van privaatheid te verleen.


    Mense wat horend is, besef nie hoe die geringste beweging dowe persone se aandag kan aflei nie, grotendeels omdat hulle moet vasstel of iemand dalk hul aandag probeer trek. Die afskortings sal haar help om op haar werk te fokus. Iets wat wel haar aandag aftrek, is die reuk van die koffiemasjiene wat op amper elke hoek staangemaak is. Sy sal haarself moet dwing om nie te veel koppies koffie op ’n dag te drink nie. Dít gaan moeilik wees.


    Die menslike hulpbronne-kantoor het tydens die werksaanbod aangedui dat sy oriëntering sal moet ontvang en het vir haar ’n gebaretaal-tolk tydens dié fase aangebied, om dinge te vergemaklik aangesien dit in Engels is – haar tweede taal.


    Dit sal nie nodig wees nie, het sy geantwoord, sonder om te noem dat sy ’n digitale opnemer sou saambring vir ingeval sy iets mis; dan sal sy haar ma vra om daarna te luister en dit vir haar te tolk. Sy moet onafhanklik voorkom, veral onder die omstandighede.


    Weer dink sy daaraan dat hulle nie moet wonder of hulle ’n fout gemaak het deur haar aan te stel nie – as hulle in haar begin twyfel, mag hulle haar dalk iewers in ’n agterste kantoor indruk om dag vir dag bankstate en ander dokumente te analiseer.


    Sy tel haar handsak op om huis toe te gaan. Blykbaar sal haar personeelkaart môre geaktiveer wees en dan sal sy ook haar skootrekenaar ontvang. Hulle het haar verder meegedeel dat dit ’n rukkie sal neem om haar e-posadres te aktiveer en dat haar visitekaartjies eers volgende week van die drukkers af sal kom.


    Op pad uit loop sy een van die vennote, wat vandag as Guillaume aan haar bekendgestel is, in die gang raak. Hy nooi haar om by die groep aan te sluit in die werkskroeg op die boonste verdieping. Hulle gaan ’n drankie drink terwyl hulle wag dat die ergste verkeersdruk begin lig.


    Sy is geamuseer deur hoe hy sy woorde met sy lippe oorbeklemtoon, stadig, asof dit haar sal help om makliker te verstaan. Hy besef nie dat dit eenvoudiger vir haar is as hy bloot normaal praat nie. Sy eie opgemaakte gebaretaal is ook vermaaklik. “Boonste verdieping” is blykbaar ’n wysvinger wat na die plafon gepomp word; “werkskroeg” ’n hand wat plat voor hom gevee word om die kroegtoonbank aan te dui; en “verkeersdruk” ’n regterhand agter die linker om die voertuie te simboliseer.


    Dit ontstel haar nie – sy is net te bly dat hy haar saamnooi en probeer om haar deel van die span te maak. Sy sal hom daarvoor ewig dankbaar wees. Hoewel die verkeer nie ’n probleem is nie omdat sy die Gautrein gebruik, oorweeg sy dit tog om te gaan. Maar sy wil nie die enigste vrou in die geselskap wees nie.


    Dan merk sy dat daar ander vroue is wat saambeweeg, en sê: “Dit sal lekker wees, dankie.”


    Hulle neem die hysbak na die boonste verdieping. Toe die deure oopskuif, sien sy die naam wat op die glasdeure geëts is: Pacioli’s. Waarskynlik vernoem na die vader van rekeningkunde, Luca Pacioli, ’n monnik wat die eerste boek oor die dubbelinskrywingstelsel gepubliseer het.


    Diana wonder hoe hy daaroor sou voel dat ’n kroeg na hom vernoem is.


    Sy bestel ’n Savanna Light by die kroegman en wil ’n honderdrandnoot oorhandig, toe hy sy hand ophou en iets sê van die werk wat die koste dra. Sy is verras deur hierdie ekstra wat Lippmann Gurfein Ing. bied.


    Sy probeer haar bes om die gesprekke te volg terwyl die trillings van die musiek deur haar lyf vibreer. Hoewel daar nie vandag veel gebeur het nie, is sy pootuit, seker hoofsaaklik weens die druk waaronder sy haarself geplaas het om almal te beïndruk. Sy is ook teleurgesteld omdat sy nie vandag veel met meneer Reynecke … Rex … te doene gekry het nie. En omdat sy gedink het hy sou hier in die werkskroeg wees, maar sy sien hom nêrens nie. Sy troos haar egter daaraan dat sy die man wat soveel vertroue in haar gewys het baie sal sien wanneer sy met die ondersoek besig is.


    * * *


    By Wonderboom-lughawe se parkeerarea stop Rex op die eerste oop plek wat hy sien.


    “Daarso is hulle se sign,” wys Januarie na die bord van die huurvlugmaatskappy waar Wingnut werksaam is. Daar staan Xylo-prop Charters in bruin op ’n wit agtergrond, met houtpropellers wat die X vorm.


    Kort na hul middagete het hy Rex gebel en meegedeel dat Niel onmoontlik die betrokke oproep van sy dakwoonstel af kon gemaak het, omdat ’n selfoontoring in Pretoria die oproep gefasiliteer het.


    “So, die bliksem is al weer besig met die een of ander scheme, my broe’, en ek wil ook weet wat dit is.”


    “Nou ja, hy het genoem dat hy besig was om met Wingnut te reël om te verdwyn, en dit kan dalk beteken dat hy Wingnut gevra het om hom iewers heen te vlieg. En ek dink die charter company vir wie Wingnut werk, operate van Wonderboom-lughawe af. Ek weet die naam begin met ‘Xylo’, maar ek kan nie die res onthou nie.”


    “Ek bel jou nou,” het Januarie gesê en die oproep summier beëindig. Rex het gemeen daar was iets dringends op kantoor waaraan hy aandag moes skenk, maar minder as ’n uur later bel hy toe weer.


    “Ek het ’n 205-subpoena gekry vir Xylo-prop Charters vir wie Weasel werk …”


    “Jy meen Wingnut,” het Rex gekorrigeer.


    “Ag, ek confuse altyd die twee bliksems. Ja, ek meen Wingnut. Kom ons gooi ’n draai daar vanmiddag en skud so ’n bietjie die boom. Dalk val daar iets interessants uit die takke uit.”


    “Moet ek vra hoe jy so vinnig ’n 205-subpoena in die hande gekry het? Of watter vermeende misdaad jy daarmee ondersoek?”


    “Nope. Kom ons sê maar net daar is baie mense wat vir Myron Januarie favours skuld.”


    Hulle stap by die kantore van die huurvlugmaatskappy in en kom dadelik agter dat daar slegs een persoon aan diens is.


    “Ag nee, fokkit!” sê die oorgewig man met die deurmekaar grys hare toe hy opkyk. Die ring om sy kop is klaarblyklik te danke aan die geel bofbalpet wat voor hom op die lessenaar lê. Sy oë verklap sy angs.


    Rex kyk na Januarie, wat fronsend na die man staar voor sy gesig verhelder.


    “My donder! Is dit dan nie my ou vriend nie – dit is mos Dolf, of hoe?” Die man knik. “Rex, Dolfie hier is die man wat destyds die ontvoerde Chantelle Heyneman vir Skoppensboer Swaziland toe gesmokkel het. In sy aerie. It’s a small world after all, ou Dolfie!”


    Dolf staan op en mik om sy hand uit te steek, maar trek dit dan onseker terug. Verwardheid spoel oor sy gesig.


    “Steeds besig met jou clandestine vlugte, ou Dolfie?”


    “Glad nie … e … kaptein Januarie. Ek het my les geleer.” Hy vee ’n sweetdruppel van sy wang af. “Xylo-prop is ’n above-board charter company en ons doen finansieel baie goed.”


    “Nou, Dolfie, hoekom staan ek dan met ’n 205-subpoena in my hande vir hierdie company as dit so above-board is as wat jy sê? En by the bye …” stoom Januarie voort voor Dolf iets kan sê, “dié is Rex. Hy is amper bokveld toe as gevolg van twee koeëls wat jou voormalige kliënt hom persent gegee het. En hy het nog nie closure daaroor gekry nie. So ek sal nie my luck met hom try nie, veral nie terwyl ek dalk geïnteresseerd is om jou mooi vliegtuie te gaan bewonder nie.”


    Dolf se oë skiet na Rex. Betrag hom van kop tot toon, ooglopend om te meet hoe geïntimideer hy behoort te wees.


    “Watse vliegtuig is daardie?” vra Rex en beduie na ’n ou propeller-aangedrewe model wat gehawend in die hoek staangemaak is.


    “Dis ’n ou Lugmag Harvard wat ek eendag nog wil restoureer,” antwoord Dolf onseker.


    “Daai een lyk baie interessant, kaptein – hoekom gaan loer jy nie na hom terwyl ek en Dolf mekaar hier beter leer ken nie?” Rex vou sy arms voor sy bors en hoewel hy warm kry in die donker pak wat hy vir die vennotevergadering aangetrek het, wil hy nie sy baadjie uittrek nie, want hy kan sien sy voorkoms het die gewenste uitwerking op Dolfie.


    “Wag-wag. Ek het niks om weg te steek nie.” Die sweetkolle slaan nou sterk deur op die kakie-knopieshemp wat Dolf by sy chino-kniebroek en bruin vellies dra.


    “Een van jou pilots – hulle roep hom Wingnut – het moontlik in die afgelope drie dae ’n vlug onderneem. Ek soek die details,” sê Januarie ernstig.


    “Ek wil nou nie moeilik wees nie, kaptein, maar ek het kliënte wat nie tevrede sal wees as ek bloot inligting uitdeel nie. So, mag ek asseblief die lasbrief sien?” Dan voeg hy vinnig by: “Net om myself teen die kliënte te beskerm, natuurlik.”


    “But of course, ou Dolfie. Ons is mos ou pelle wat vir mekaar uitkyk, of hoe?” sê Januarie en oorhandig die dokument.


    “Dis reg, kaptein … ou pelle.” Met ’n oordrewe glimlag bêre Dolf die lasbrief in sy boonste laai. Hy haal ’n rooi lêer van die rak agter hom af en blaai daardeur. “Ja, hier is dit. Hy was Sondag Nelspruit toe, en toe sommer op dieselfde dag terug. Ek kan hom inroep as julle meer wil weet.”


    “Not yet necessary, Dolfie. Inteendeel, niemand moet van hierdie enquiry weet nie. Ek weet mos uit ervaring jy wil jou nie skuldig maak aan defeating or obstructing the course of justice nie. So, ek weet sommer, your lips are sealed, nè?”


    Dolf knik instemmend.


    “Wat het hy daar gaan maak?” vra Rex.


    “Ek is nie seker nie. Al wat ek weet, is dat die vlug deur ene Glenn McGregor geboek en betaal is.”


    Rex en Januarie kyk mekaar vraend aan.


    “Thanks, Dolfie, that’s all for now. En onthou, nie ’n woord hieroor nie. Ek glo jou. Jou company is above-board. Dis meneer McGregor se shenanigans waarin ons belangstel. So bel my asseblief as hy enige ander vlugte met julle charter. Ek reël sommer vir jou informer’s fees. Dis lekker money-for-jam daai. Cash in your pocket, my vriend.”


    Januarie haal sy visitekaartjie uit en oorhandig dit aan Dolf, waarna hulle omdraai en wegstap.


    “Nelspruit? En is Glenn McGregor in werklikheid Niel Campher?” sê-vra Rex toe hy sy baadjie uittrek terwyl hulle aanstap na die S5 toe. Dan trek hy sy das oor sy kop en rol sy moue op teen die hitte. “Wat sal hy daar gaan soek? En hoekom die hele fasade met Freddie-hulle?”


    “Seker om jou rede te gee om nie te veel vrae te vra nie en onder die radar te beweeg,” merk Januarie op. “Maar hy het hom misgis met die inquisitiveness van Rex Reynecke. Well done, partner. Ek dink hier is ’n groot slang in die gras. En blykbaar is jy die snake whisperer. Dalk moet ek Wingnut na die Valke se interrogation room toe vat en sy skroewe bietjie stywer draai. Hoor wat aangaan.”


    Rex oordink die voorstel.


    “Kom ons gee eers kans. Dolfie sal bel, hy het soos ’n akkedis op warm sinkplaat rondgetrippel. Hy sal sy samewerking gee. Ek wil nie Campher snuf in die neus gee nie,” sê hy toe hulle die Audi se deure toeklap en hy die enjin aanskakel.


    “H’m. Give him enough rope, meen jy. Fine met my, maar as Dolfie nie binne die volgende paar dae bel nie, gaan ek Wingnut se vlerke vir hom afknip.”

    Alicia druk die voordeur toe en sit die sleutels vir Niel se dakwoonstel op die kombuistoonbank neer. Dan staan sy besluiteloos. Sy voel klaar skuldig dat sy hier is sonder Niel se medewete, laat staan nog tussen sy goed rondkrap. En sy is nie seker waar om te begin nie.


    Sy is keelvol vir sy streke. Meer as dit, sy is keelvol vir die invloed wat dit op haar en Rex se verhouding het. Rex is goed vir haar en Michiel. Sy het lankal die idee van liefde prysgegee en só het Michiel en Niel die enigste mans in haar lewe geword. Hoeveel dokters het sy nie by die hospitaal met die skouer aangekyk wanneer hulle by haar begin aanlê het nie? “Is jy mal?” het die ander verpleegsters haar om die beurt berispe. “Dis elke vrou se droom om ’n mooi jong dokter te haak, en jy wys hulle een na die ander weg.”


    En sy het erg bekommerd geraak toe sy wou begin val vir een van die skurke met wie Niel uithang. En hoe meer sy teen die aantrekkingskrag baklei, hoe meer val sy. Tot sy begin dink het sy sal nooit haar aangetrokkenheid tot ’n “bad boy” – soos haar beste skoolvriendin tydens die matriekvakansie na hulle verwys het – afskud nie. En toe Rex halfdood uit ’n ambulans gelaai word en Niel haar meedeel dat hy die hele tyd ’n geheime agent was, het die laaste stene van die muur waaraan sy so lank gebou het, verkrummel.


    Sy sal nie toelaat dat haar broer dit opneuk nie. Vererg stap sy na Niel se studeerkamer toe. Dit is waarskynlik die beste plek om te begin soek vir leidrade oor waarmee die klein twak nou weer doenig is.


    Die regterkantste boonste laai van sy mahoniehout-lessenaar is gesluit. Sy sak op die groot bruin leerstoel neer en haar oë dwaal moedeloos deur die studeerkamer. Sy moet daardie laai oopkry sonder om die slot te beskadig. Niel het haar op ’n keer ewe windmakerig geleer hoe om ’n slot te manipuleer, maar dit was met die spesiale gereedskap wat hy in ’n swart leerhouer by hom gehad het. Sy trek die ander laaie oop met die hoop dat daai leerhouer in een van hulle gebêre is, maar moet almal weer teleurgesteld toedruk.


    Teen die muur oorkant haar hang ’n olieverfskildery van ’n naakte vrou se bolyf, met die kennebak en naeltjie wat die portret bo en onder afsny. Sy vee ’n paar van haar donker hare wat losgekom het agter haar regteroor in en staan op om die skildery van nader te aanskou. Sy trek dit van die muur af weg en glimlag tevrede toe sy op die kluis afkom wat daaragter geskuil het.


    Sy vat die skildery aan weerskante vas en lig dit van die hakie af, skud haar kop oor die twee kaal borste wat so vlak voor haar gesig is. Wat is dit met mans en ’n vrou se borste? Wys dit vir hulle en alle redelikheid, toerekenbaarheid en verantwoordelikheid – om maar net ’n paar te noem – is daarmee heen.


    Sy staar hande op die heupe na die kluis se toetspaneeltjie, dankbaar dat dit nie met ’n draaiknop toegerus is nie, want dan sou sy sekerlik nie die syferkombinasie kon uitwerk nie.


    Dink, Alicia, motiveer sy haarself. Jy ken hom al jou lewe lank. Watter kombinasie sal hy gebruik? Sy tik die familie se geboortedatums om die beurt in, om telkens ’n flitsende rooi liggie en drie kort biepgeluide vir haar moeite te ontvang.


    Misnoeë begin in haar posvat, want die moontlikhede is oneindig … maar nee, berispe sy haarself, Niel sal mos nie enige kombinasie opkook nie. Hy is ’n berekende mens en hou van orde in sy lewe. Hy sal nie ’n kombinasie uit sy duim suig nie. Dit sal iets wees wat betekenis dra, maar iets wat nie maklik geraai kan word nie, daarom die vermyding van geboortedatums.


    Dink, Alicia! Watter syferkombinasie hou vir hom betekenis in? Sy sleutel een in en skrik omtrent toe die groen liggie flits en die slot ontgrendel. Sy weet nie hoe die gedagte by haar opgekom het nie, maar die gebruik van die datum waarop hul oupa dood is, stuur rillings deur haar lyf – asof iemand oor háár graf geloop het. Sy draai die versinkte handvatsel en swaai die kluisdeur oop.


    Sy skrik en gee ’n sagte gil toe haar selfoon begin lui. Druk haar handpalm teen haar hart in ’n poging om te kalmeer terwyl sy na haar handsak loop om die foon uit te haal.


    Sy sien dis Rex. Oorweeg dit om te antwoord, maar laat dit lui tot haar stemposboodskap oorneem. Sy sal hom terugbel sodra sy hier padgegee het, want sy is angstig om klaar te maak.


    In die kluis lê ’n plaatjie met ’n nommer daarop gegraveer, wat aan ’n sleutelring vasgedraai is. Daar is egter geen sleutels aan die ring nie. Die nommer het vir haar geen betekenis nie en sy neem ’n foto daarvan met haar selfoon voor sy dit terugplaas. Agter die plaatjie is ’n paar ou bundels staangemaak. Sy trek een uit en maak dit oop; herken dadelik haar oupa se handskrif, in verouderde swart ink op die vergeelde bladsye. Sy vryf met haar vingers oor die skrif toe die hartseer in haar opkom.


    Sy klap die bundel toe en druk dit terug in die kluis.


    Dan versteen sy, want langs die bundels, in die hoek, sien sy die swart leerhouer. Sy staan eers ’n ruk daarmee in haar hand, vervies haar dan vir haar besluiteloosheid. Hoekom nóú huiwer? Sy het tog gekom om te snuffel.


    Doelgerig gaan sit sy weer in die groot leerstoel. Sy trek die houer se ritssluiter oop en haal die twee instrumente uit waarmee Niel haar geleer het. Dankie, boetie, dink sy terwyl die ironie van die saak haar opval.


    Sy hoop daardie tegniek werk op hierdie lessenaarslot, want sy het op ’n Yale geoefen. Sy begin om met die twee instrumente in die slot te krap.


    Na vyf minute se gesukkel sit sy terug in die stoel, met frustrasie wat dreig om haar geesdrif te blus. Sy blaas haar asem uit, probeer van die twyfel ontslae raak, maak haar oë toe en probeer herroep wat sy by Niel geleer het. Dan pak sy die slot met nuwe ywer aan.


    Kort daarna trek sy die laai met groot gebaar oop. Haar selftevredenheid is egter van korte duur, want skielik wonder sy hoe de hel sy die laai weer gesluit gaan kry!


    Sy vee die kommer eenkant toe. Moenie die bobbejaan agter die bult gaan haal nie, dalk sal Niel dink hy het vergeet om dit te sluit. Sy moet net sorg dat sy alles los soos sy dit gekry het.


    Sy haal ’n mosterdkleurige koevert uit die laai en draai die toutjie, wat om twee ronde bruin knoppe gebind is, aan die een kant los. Binne-in, kom sy agter, is dokumente, verhale en artikels oor die Kruger-miljoene.


    Dan gewaar sy ’n vierkantige rooi dosie van nagemaakte leer in die laai. Dit lyk soos iets wat ’n juwelier sou gebruik om ’n armband in te verpak. Sy haal dit uit, lig die deksel en dit slaan teen negentig grade met die houer oop. Die binnekant is uitgevoer met rooi fluweel of iets soortgelyks, en ’n versinkte area dui aan waar iets wat rond is gehuisves moet word – dis tans leeg. ’n Kort stukkie rooi lint is ingewerk en is bedoel om die ronde voorwerp uit die holte te lig.


    Uit die foto en beskrywing op die voubiljet wat agter nog ’n stuk rooi lint gehuisves word, besef sy dat dit ’n gedenkmedalje is wat in dié houer gebêre word. Voorop die voubiljet wat sy uit die deksel haal, staan: Commemorative medallion: 110 Year Anniversary of the Kruger National Park, met die jaartal 2008 wat bo die seël van die SA Munt aangebring is. Onderaan word aangedui dat dit medalje nommer 0043 is.


    Alicia vou die biljet oop en op die eerste bladsy is ’n sertifikaat van egtheid wat bevestig dat die medalje van die SA Munt afkomstig is, onderskraag deur die handtekening van die besturende direkteur, A. Mvinjelwa. Sy blaai om – en snak na haar asem.


    Op daardie bladsy staan dat slegs 110 van dié sterlingsilwer-gedenkmedaljes tydens die Krugerrand-vrystelling op 31 Mei 2008 aangebied is. Dit het op Skukuza plaasgevind, ter herdenking van die Nasionale Kruger-wildtuin se 110de bestaansjaar en ter viering van Paul Kruger se onverpoosde werk om die eerste wildbewaringsarea te vestig, wat later tot dié wildtuin uitgebrei is.


    Waar sou Niel aan medalje nommer 43 van slegs 110 sulkes gekom het? Sy probeer terugdink aan Mei 2008, maar al wat sy onthou, is dat dit ongeveer die tyd is toe Niel in hierdie dakwoonstel ingetrek het. Wat sy wel weet, is dat hier iets aan die gang is en dat sy nie gaan toelaat dat dit haar lewe versuur nie.


    Vies neem sy foto’s van die houer en voubiljet voordat sy alles terugplaas soos sy dit gevind het.


    Sy sluit die dakwoonstel toe sy loop en dan skakel sy Rex terug. “Ons moet gesels. Ek dink Niel is weer besig met sy twak,” sê sy toe hy antwoord.


    * * *


    “Hy slaap,” sê Alicia wanneer sy haar sitkamer binnestap. Sy plons moeg langs Rex op die bank neer, trek haar regterbeen onder haar in en draai sywaarts na hom toe. Sy plaas haar elmboog op die rugleuning en laat haar kop teen haar hand rus. “Hy raak vinnig aan die slaap as jy hier is. Seker oor jy hom so moeg speel met al die karretjies.”


    “Dit neem my terug na my kinderdae,” sê hy glimlaggend terwyl hy met die plastiekmotortjie vroetel. Hy sit die speelding op die tafeltjie langs die rusbank neer en gee haar sy volle aandag. “Sê my, hoekom is jy agterdogtig oor Niel se manewales?”


    Sy voel skielik ontbloot, asof die kortbroek en moulose hempie wat sy aanhet nie genoeg bedek nie. En dan is sy nog kaalvoet ook. Maar sy besef dís nie wat haar so laat voel nie …


    “Oukei, moenie my judge nie,” sê sy oplaas, “maar ek het vanmiddag deur die goed in sy studeerkamer gaan snuffel en in ’n laai wat toegesluit was, het ek ’n boksie gekry wat wys Niel was by die Krugerrand Launch van 2008, by Skukuza. En dat hy een van honderd-en-tien limited edition-medaljes ontvang het. Kyk hierso.” Sy tel haar selfoon van die koffietafel af op en soek die betrokke foto. Wys dit dan vir hom. Hy trek sy vingers oor die skerm om die foto te vergroot en lees kopskuddend die inskrywing. “Die medalje was nie in die houer nie,” voeg Alicia by, “so ek neem aan dis by hom.”


    “Ook net hy wat dit sal regkry om so iets in die hande te kry. Dalk was hy nie by die launch nie en het hy die medalje by iemand gekoop wat wél daar was.”


    “Dis moontlik,” gee sy toe. “Daar was ’n koevert in die laai ook, vol artikels en goed oor die Kruger-miljoene.”


    ’n Frons vorm op Rex se voorkop en dit val haar nogmaals op watter fors indruk sy gesig maak. Haar ma het altyd gesê mans met so ’n sterk gesig het ’n “presence”. Van die dag dat sy hom ontmoet het, was sy van sy ingehoue krag bewus.


    “Jy het gesê die laai was gesluit. Het jy die sleutel opgespoor?” wil hy weet.


    Sy voel haar wange warm raak. “Ek het die slot ge-pick. Niel het my eenmaal geleer hoe,” sê sy skaam en kyk na die speelgoedkarretjies wat op die grond lê.


    “Nou toe nou,” merk Rex grootoog op. Hy trek haar nader en druk haar teen hom vas. Soen haar op die voorkop. “Ek is impressed. As Michiel nie hier was nie, het ek jou kamer toe gevat, bad girl wat jy is.”


    Sy maak haar mond oop om haar optrede te regverdig, maar die woorde ontwyk haar.


    “Anyway,” gaan sy voort, “dis al wat ek kon kry.” Sy besluit om nie oor die kluis te praat nie, want daar was tog niks noemenswaardig daarin nie. En een inbraak is genoeg om oor te bieg. “Klink dit vir jou na iets?”


    “H’m. Dis ongelukkig nie veel om op te gaan nie. Ek kan Januarie vra om te kyk of iemand so ’n medalje as gesteel aangemeld het.”


    “Nee, los eerder. Ek wil nie spoke opjaag nie en Niel sal weet dit was ek wat hom verkla het as die ding wel gesteel is en hulle hom daaroor aanvat.”


    Rex kyk op sy horlosie. “Ek moet ry. Môre gaan ’n lang dag wees. Ons begin met die ondersoek, so ek moet die span aan die werk kry.”


    Sy staan op met teleurstelling in haar gemoed. Sy is seker die gesprek oor Niel se streke het die aand korter geknip as wat dit andersins sou gewees het. Sy voel egter beter toe hy haar by die voordeur styf vasdruk; ook toe hy haar ’n laaste soen deur die traliehek gee nadat sy dit gesluit het.


    Sy glimlag terwyl sy die deur toedruk. Hy blý ’n moeilike man om te peil.

    Diana vou haar nuwe HP ProBook se skerm oop en skakel die skootrekenaar aan. Sy raak bewus van ’n beweging langs haar en kyk om. Tower dan ’n glimlag op om haar teleurstelling te verbloem toe sy sien dat dit Andries is. Sy lang kuif se punte hang weer in sy oë.


    Sy het hom gisteraand met moeite tydens die kuier in Pacioli’s aanhou vermy en nou daag hy alleen hier by haar werkstasie op.


    Sy is boonop vies omdat sy nie vanoggend geoefen het nie, maar het effens broos gevoel na gistermiddag se kuiertjie en het toe maar haar oefenklere saamgebring sodat sy op pad huis toe by die Virgin Active kan aangaan.


    “Ek is Andries,” stel hy homself voor terwyl hy sy hand uitsteek.


    “Diana,” skud sy dit koeltjies. Sy wonder wat hy in die forensiese ondersoek-afdeling doen. Hy lyk of hy in sy vroeë twintigs is, so hy het sekerlik nie die nodige ervaring nie. Hy is vandag netjies uitgevat in ’n swart langbroek met blink swart skoene en ’n liggrys knopieshemp.


    “Ek is die IT-ingenieur vir forensies, ek moet jou rekenaar set-up.”


    “IT-ingenieur?” vra sy met skaars onderdrukte ironie toe sy opstaan om hom toegang tot haar HP ProBook te gee.


    “Jy sal nog sien, skattebol!” Sy neem aan hy is nog een wat nie besef hoe goed sy kan liplees nie, want hy moes daardie sin gefluister en aangeneem het sy sal dit nie kan waarneem nie. Sy skud haar kop agter sy rug. Kan nie dink dat dié snotkop homself ’n ingenieur noem nie. Wat ’n klap in die gesig van ware ingenieurs. Doen ’n paar kort kursusse in inligtingstegnologie en noem jouself só.


    Hy draai sy gesig weg van die rekenaarskerm, na haar toe. “Jou e-posadres is jou naam …” Sy kan die res nie uitmaak nie en skud fronsend haar kop terwyl sy na haar ore wys.


    Hy draai terug na die skerm en wys daarna terwyl hy die Groupwise-program oopmaak. Dan klik hy om ’n nuwe e-pos te stuur en tik Diana.Croukamp@za.lgglobal.com in die adres-spasie voordat hy op die onderwerp-spasie klik. Hy tik: Hallo. Dan klik hy op die boodskap-spasie en tik: Haai sexy, wil jy vanaand iets lekkers doen? Hy klik op die Send-ikoon en oomblikke later verskyn die e-pos in haar inboks.


    “Jou eerste e-pos. Van jouself af … Ek sien jy dink jy’s sexy,” sê hy in haar rigting en gee ’n laggie.


    Sy wonder watter tipe lag hy het. Sy onthou hoe sommige mense se manier van lag haar geïrriteer het toe sy nog kon hoor. Nou is sy bly sy hoef dit nie meer te beleef nie.


    Haar oog val op die glaspaneel van Rex se kantoor en sy merk met teleurstelling dat hy steeds nie daar is nie. Die swart leerstoel staan nog agter die eikehout-werkstafel uitgeswaai. Sy skootrekenaar wys hy was wel vroeër daar. Waar hy ook al is, dit is ’n lang vergadering.


    “Is daar nog iets?” kap sy.


    “Nee, dis al,” antwoord Andries en staan uit haar stoel op. Sy gril effens toe sy daarop plaasneem en sy liggaamshitte voel. Sy kyk doelbewus nie in sy rigting nie en stel nie daarin belang of hy iets sê voordat hy wegstap nie.


    Sy is hier om haar werk te doen en klaar. Om haar vernuf in forensiese ondersoeke te verbeter en oneerlike mense uit te loop. Dit is waarvoor sy geswot het en dit is wat sy wil doen.


    Sy wil mense wat geen gevoel vir ander se finansiële posisie of welgesteldheid het nie, uitvang in hul slinksheid. Mense wat dink hulle kan enigiets doen sonder om hulle te bekommer oor die gevolge van hul dade.


    * * *


    Rex staar na die span om die raadstafel – sý span, wat hy moet lei om die projek uit te voer.


    Harry was vanoggend in sy noppies toe Rex die getekende aanstellingsbrief op sy lessenaar neergesit het en het toe ’n lang gesprek met hom gehad oor die “deliverables of the engagement” en hoe hy tweeweekliks “an interim written report” wil ontvang.


    Gelukkig het hy Januarie gebel met die inligting wat Alicia hom gisteraand gegee het voor hy na Harry se kantoor toe gegaan het, anders sou hy nie vandag daarby uitgekom het nie. ’n Vinnige internetsoektog het gewys dat een van die 110 gedenkmedaljes onlangs op bidorbuy verkoop is, maar die reeksnommer was nie dieselfde as die een in Campher se besit nie. Januarie sal dus navraag doen of enige sterlingsilwer-gedenkmedalje as gesteel aangemeld is.


    Hierdie ondersoek gaan Rex se onverdeelde aandag verg, want Harry het hom die leviete voorgelees en sterk op die hart gedruk dat hy nie die begroting moet oorskry nie.


    Guillaume het sy eie preek bygevoeg: “Ons dagvaar nie kliënte vir betaling nie, Rex. Die uitgangspunt is dat jy as vennoot só ’n goeie verhouding met jou kliënte moet hê dat hulle sál betaal. Dit reflekteer dus sleg op die vennoot as sy kliënt versuim om te betaal. Die CEO het al vennote ge-fire daarvoor. Sy’s ’n bitch! Ons noem haar die Ice Witch, want sy is kouer as ’n heks se tiet, sê ek jou. O ja, moet ook nie by Harry kom en vra vir ’n write-off omdat jy die budget geblaas het nie, want hy skryf nie geld af nie. As dit op die stelsel lê, móét jy dit invorder, so manage jou mense se tyd mooi. Een jong vennootjie het breëbors ingestap en Harry gevra om die twintigduisend rand af te skryf wat sy span over-book het toe hulle ’n ekstra dag moes neem om Harry se veranderinge aan die finale verslag te maak. Hy het Harry laat verstaan dat dit sy eie skuld was, omdat hy sy tyd gevat het om die finale verslag deur te werk. Harry het hom met ’n ‘Fuck off!’ uit sy kantoor gejaag. Die stupid bliksem. En toe weier die kliënt om die ekstra fooie te cover. Needless to say, daardie ou werk nie meer hier nie.”


    Guillaume het Rex laggend op die skouer geklop en weggestap.


    Sy span bestaan tans uit slegs drie mense: Diana Croukamp, die forensiese rekenmeester, wie se gestremdheid ’n groot uitdaging kan wees; Andries Verwey, die IT-spesialis, volgens Guillaume ondanks sy jong ouderdom en ongepoetsheid een van die grootste genieë in die bedryf; en Rooies Spies.


    Rooies is ’n voormalige speurder van die SAPD Handelstak en ’n dekade ouer as Rex, dus hoop hy nie die man gee hom probleme nie, want boonop het hy die rang van luitenant-kolonel in die polisie gehad voor hy drie jaar gelede by Lippmann Gurfein Ing. aangesluit het.


    En dan is daar hy self, wat oorhoofse leiding moet gee, projekbestuur moet doen en die regsaspekte moet hanteer. Elk van hulle vier ’n spesialis op eie terrein, om te voldoen aan die multidissiplinêre benadering van Lippmann Gurfein Ing. se forensiese afdeling.


    Rex raadpleeg die lys wat hy vroeër opgestel het: die hoofpunte van sy oorhoofse beplanning, met oop spasies waar hy sy span se insette kan aanteken. Hy aarsel, dan frommel hy die papier op en gooi dit in die snippermandjie.


    “Change of plan,” sê hy. “Ons kom oor vyf minute in die kelder-parkeerarea bymekaar. Los julle laptops in jul kantore – en Diana, bring daai gymsak wat jy vanoggend hier ingedra het saam, want hakskoene gaan nie werk vir wat ek in gedagte het nie.”


    Die spanlede kyk mekaar vraend aan toe hulle die klein raadsaal verlaat.


    * * *


    Rex parkeer by die Kolonnade-winkelsentrum. Nie een van die span het in die motor gevra waarheen hulle op pad is nie. Rex stap voor en hulle volg. Die onseker stilte wat steeds geheers het, is verby toe hy hulle by die eindbestemming inneem.


    “A-ja-a!” bulder Andries en gryp Rooies om die skouers. “Vandag skop ek jou gat, ou man!”


    “Jy sal jou wat verbeel, snotkop!” kap Rooies terug en die twee verduidelik in gevleuelde woorde wat hulle alles aan mekaar gaan doen.


    Rex hoop Diana is beïndruk, want hy het eers met die rit hierheen daaraan gedink dat dié aktiwiteit haar dalk glad nie sal aanstaan nie. Hy is verlig toe hy die opgewondenheid ook op haar gesig sien.


    “Ek gaan gou my tekkies aantrek,” sê sy en draai weg voor hy kan antwoord.


    Andries stop ’n Coke Zero in Rex se hand terwyl hy self reeds aan ’n Castle teug. “Sorry, baas, maar jy’s die designated driver.”


    “Julle is vinnig.” Hy is verbaas om te sien dat Rooies ook al met ’n Castle in die hand staan. In sy ander hand het hy ’n Castle Lite.


    “Waar’s Diana, Rex?” hou Rooies die Castle Lite in die lug om te wys dit is vir haar bedoel.


    “Sy trek gou haar tekkies aan. Hoor hier, kêrels, ek weet dit is moeilik met haar gestremdheid, maar ek wil vra dat julle alles in jul vermoë sal doen om haar deel van die span te laat voel. Ek dink sy is angstig oor haar aanstelling hier, omdat sy graag ’n sukses daarvan wil maak … En ek glo regtig sy kan ver gaan as ons haar die nodige ondersteuning gee.”


    “Ja, seker,” en “Definitief,” sê hulle gelyk. Weer daal die ongemaklike stilte neer.


    Dan kom Diana aangestap en Rex merk hoe die ander twee se gesigte ophelder. Dalk moes hy eerder ’n preek oor verhoudings tussen kollegas afgesteek het.


    “Ek drink nie eintlik bier nie,” sê sy skugter toe Rooies die Castle Lite vir haar uithou.


    “Toemaar, ons sal jou leer,” kom dit van Andries.


    “Kan ons begin?” vra Diana gretig nadat sy ’n slukkie bier gevat en haar mond skeef getrek het vir die bitter smaak.


    “Ek gaan gou reël.” Rex stap na die ontvangstoonbank.


    “Welcome to our indoor go-kart circuit,” sê die jong man wat daar aan diens is.


    “Thank you, we’re here for some team building. And we have the whole afternoon.”


    Die jong man loer oor Rex se skouer na die drie wat elkeen besig is om ’n ryding uit te soek.


    “You’ve come to the right place, sir. And it’s very quiet today, so you’ll mostly have the track to yourselves.”

    Eduard skop sy hakke in die bruin hings se ribbes sodat die dier kan spoed optel. Hy wil weg wees voor lord Roberts en sy Kakies hier aankom. Agter hom lê Machadodorp, sy tydelike tuiste vir die afgelope maand en ’n half.


    Die dag na sy aankoms het president Kruger hom persoonlik bedank en geprys vir die belangrike taak wat hy verrig het. Hy moes toe help om die goud se waarde te bereken, waarna hy getaak was met die evaluering van die rye en rye skuldeisers en die uitbetaling van hul eise. Hulle het ’n spesiale skaal van Pelgrimsrus af daarvoor laat haal.


    Hy was aanvanklik bekommerd om die transaksies so oop en bloot in die spoorwegstasie uit te voer, maar het aanvaar dat dit onder die omstandighede nie anders kon nie. Daar was baie kansvatters met vervalste eise en hy was die eerste paar keer benoud toe hy hulle moes konfronteer, maar namate sy selfvertroue toegeneem het, het hy nie geskroom om hulle vas te vat nie. Sommige van die verskonings wat dan aangevoer is, was belaglik, indien nie lagwekkend nie.


    Hy sien nie daarna uit om by die kommando aan te sluit nie. Die finansiële administrasie het goed binne sy bevoegdhede geval, maar dieselfde geld nie die hantering van ’n Mauser nie. Hy wens hy kon aanbly en verder help met die uitbetalings, maar sy goudtrein het Machadodorp reeds verlaat – dié keer met meer trokke aangehaak – bergaf in Nelspruit se rigting. En president Kruger het na Waterval-Onder verhuis omdat hy die koue van Machadodorp ondraaglik gevind het. Die hele administrasie sal binnekort volg en Eduard het gehoop om saam te gaan. Hy was baie teleurgesteld toe hy die opdrag kry om by die kommando te gaan aansluit, want daarmee was sy oomblik van glorie verby.


    Hy wonder of iemand ooit sal weet watter bydrae hy tot die oorlog gemaak het. Was dit nie vir hom nie, het ’n hoop goud in Britse hande beland …


    Hy skop weer die hings in die ribbes. Die Kakies moet hom tog net nie alleen hier betrap nie. Lord Roberts is besig om al met die spoorlyn langs ooswaarts op te ruk, ná sy jongste oorwinning by Donkerhoek. Dalk sal die kommando waarby Eduard hom nou gaan aansluit lord Roberts by Dalmanutha keer en hom terugja tot in Pretoria. Dit sal maak dat hy kan spog met twéé belangrike bydraes.


    Hy sug. Wonder of hy ooit weer sy geliefdes sal sien. En al ken hulle nie die besonderhede nie, hoop hy hulle is trots op wat hy hier doen.


    * * *


    28 Augustus 1900, Nelspruit 


    Noodvergadering na afloop van die Slag van Dalmanutha, waarin die Boere ’n kwaai neerlaag gely het. Daar is reeds besluit dat ’n strategiese verandering in die manier van oorlogvoering noodsaaklik is, veral omdat die spoorlyn na Delagoabaai gekompromitteer is en binnekort volkome onder Britse beheer sal wees. Die belangrikste punt op die agenda en wat tans onder bespreking is, is hoe om die goud te hanteer.


    “Ons het ’n skriftelike aanbod vir die goud vanuit Lourenço Marques ontvang, meneer die president. Die aanbod kom van een van ons leweransiers, die firma Wilcken en Ackermann. Ek het intussen die vrymoedigheid geneem om ’n koopkontrak saam te stel, om tyd te spaar – ingeval die raad vandag die verkoop van die goud goedkeur. Wilcken en Ackermann het aangebied om die goud met gemunte geld te koop.”


    “Dankie, meneer Malherbe,” antwoord die president toe die tesourier-generaal klaar gepraat het. Paul Kruger staar ’n oomblik voor hom uit, met wanhoop wat dreig om in hom pos te vat. Hy mis sy vrou. Hy het haar laas in Mei gesien toe hulle afskeid moes neem sodat hy Pretoria kon verlaat. En hoe mis hy nie sy geliefde Pretoria ook nie … Hy wonder of hy ooit weer in die skemer deur daardie strate sal wandel met Gezina aan sy sy. En hy verlang na sy jeug, want op 75-jarige ouderdom wil sy lyf nie meer saamwerk nie. Dit kon eenvoudig nie die koue Machadodorp hanteer nie, sodat hy na Waterval-Onder moes verhuis. Dit het hom soos ’n swakkeling laat voel, veral aangesien soveel Boere iewers in die veld moet slaap.


    Hy onderdruk die depressie wat dreig om hom baas te raak. Hierdie land het hom so baie gegee, en hoewel hy begin planne maak het om binnekort op reis te gaan, om ondersteuning vir hul stryd op die Europese vasteland te gaan vra, wil hy alle moontlike reëlings tref sodat die oorlog onverpoosd kan voortgaan as hy eers vertrek het. Op die Nederlandse oorlogskip wat koningin Wilhelmina goedgunstiglik aan hom beskikbaar gestel het.


    Hy hoop dat die ander regerings op die Europese vasteland hom ewe goedgesind sal wees wanneer hy hulle om ondersteuning nader.


    Hy wend hom tot die groep: “Menere, wat is die raad se gevoel?”


    “Meneer die president, aangesien ek instaan vir meneer Smuts, sal ek my onderwerp aan die besluit van die meerderheid van die raadslede,” sê Louis Jacobs, assistent-staatsprokureur.


    Die man maak dus geen bydrae nie – wat is die punt om hom hier te hê? wonder Kruger. Hy hoop die ander gebruik hul Godgegewe talente en dra iets waardevols by tot die besluitnemingsproses.


    Hy maak oogkontak met generaal Lukas Meyer, in die hoop dat dié iets sinvols te sê het.


    “Meneer die voorsitter, die gemunte geld sal die transaksies vir aankope vir die oorlog geweldig vergemaklik. Die leweransiers is huiwerig om Bluebacks te aanvaar, hoewel heelparty seker is dat dié geldeenheid na die oorlog steeds erkenning sal geniet. Gemunte geld sal egter enige teësinnigheid uit die weg ruim en dinge baie vergemaklik,” sê Meyer.


    Dit maak sin. Die man kan op sy voete dink.


    Dan maak die visepresident, Schalk Burger, keel skoon. “Wilcken en Ackermann sal die gemunte geld in trust kan hou totdat ons dit aanvra. Dit sal beteken dat ons nie met die vervoer en bewaring van die fondse gemoeid hoef te wees as ons die setel dalk noodgedwonge weer moet verskuif nie.”


    Ook waar. Tot dusver het hulle die voordeel van die treinspoor gehad, maar dit sal nie vir lank voortduur nie. En om ’n klomp goud op waens te vervoer is onhaalbaar. Dis bloot te swaar. En die laaste ding wat hy nou nodig het, is dat die goud in Britse hande beland.


    Dan is die oorlog verby.


    “Dit is wel so, meneer die voorsitter,” beaam Reitz, die staatsekretaris. “En die Britte sal alles in hul vermoë doen om beslag te lê op die regering se buitelandse bates, asook enige plaaslike bates waarop hulle hul hande kan kry.” Dis asof die man sy gedagtes kon lees, dink Paul Kruger, en weer eens beïndruk Reitz se vermoëns hom. “Die Portugese weier reeds om enige oorlogskontrabande deur die hawe in Lourenço Marques te laat kom en ons moet dié goedere dus deursmokkel. Daar is ook sprake dat lord Chamberlain dit sy persoonlike taak gemaak het om op alle bates van die regering beslag te lê. Ek het dus ook reeds vir doktor Leyds in Brussel per telegram in kennis gestel dat hy op sy hoede moet wees én dat ons moontlik in die nabye toekoms al ons Europese bates te gelde sal moet maak en elders belê. Hy het terug laat weet dat die regering se bank moeilik raak en weier om wissels te honoreer …”


    “Donderse Labouchere, Oyens & Kie.! As ek daai bliksems in die hande kry …” onderbreek die generaal vir Reitz, maar stop midde-in sy sin toe Kruger hom aangluur.


    Om te kla oor die bank dien geen doel nie. Nou is dit tyd vir besluite neem: goeie besluite, deurdagte besluite. Hy het tog waardering vir die generaal se veglus, maar wys vir Reitz hy moet voortgaan.


    “E … ek stel dus voor dat ons nie veel langer van die spoorlyn gebruik maak nie en dat die aanbod van Wilcken en Ackermann aanvaar word, aangesien ons nie die goud in Britse hande wil laat val nie. Die gemunte geld wat ons van Wilcken en Ackermann sal ontvang, kan dan gebruik word om die oorlog se bedryfsuitgawes te dek.”


    Paul Kruger staar na die manne om die tafel. Met súlke mense kan hy voortveg. Soos Aäron en Hur Moses se arms ondersteun het toe hy moeg geword het tydens die oorlog teen die Amalekiete, hou hierdie manne sy arms op wanneer die stryd teen die Britte hom uitput.


    “Ek hou van die voorstel. Hoe voel die ander raadslede?”


    Hulle beraadslaag etlike minute oor die voorgestelde verkoop van die goud, dan besef Paul Kruger die vergadering moet tot ’n punt kom.


    “Lees asseblief die notule sodat die raad tevrede kan wees dat die besluite korrek gedokumenteer is.”


    “Goed, meneer die voorsitter. Die raad is dit eensgesind dat die voorstel aanvaar word en keur daarmee die verkoop van 64,142 onse ru-goud teen die som van £3.10 per standaard ons goed. Die tesourier-generaal word dan hiermee bemagtig om die kontrak namens die regering te onderteken. Die kontrak sal bepaal dat die transaksie op die grens van die ZA Republiek sal plaasvind, waarna die kopers alle onkoste, risiko en verantwoordelikheid vir die ru-goud op hulle sal neem. Die koopsom sal op aanvraag beskikbaar gestel word op ’n plek soos deur die regering bepaal en soos genoemde betaling van tyd tot tyd deur die regering verlang mag word.”


    Paul Kruger merk hoe almal knik terwyl die notule gelees word. Dan leun hy terug in sy stoel. Moeg. Sal hy die einde van hierdie oorlog sien?

    30 Augustus 1900, Nelspruit


    Meindert Noome, sewende klerk van die ouditeur-generaal, hoor verlangs hoe ’n fluitjie iewers op die perron geblaas word om aan te kondig dat die trein gaan vertrek. Sy gedagtes wentel om die belangrike taak wat aan hom toevertrou is – die aflewering van 64,142 onse ru-goud namens die regering aan Wilcken en Ackermann in Lourenço Marques.


    Hy wonder meteens weer hoe so ’n belangrike taak hóm te beurt geval het. Die angs borrel in hom op en sy mond is droog. Dit is nie ’n treinrit waarna hy uitsien nie.


    Die algemene gevoel is dat die Kakies enige oomblik beheer oor hierdie spoorlyn na Delagoabaai gaan neem en sodoende die lewensbloed uit die are van die Boeremag sal tap. Hy hoop hy kan die goud veilig aflewer voor dit gebeur – dit mag nie in Britse hande beland nie.


    Die trein kom in beweging, begin om Nelspruit-stasie te verlaat. Sy hele lyf voel klam van die sweet.


    Dan hoor hy die gefluit van die stoomlokomotief as die spoorwegstasie uit sy sig verdwyn, om spoedig deur die groen heuwels van die Oos-Transvaal vervang te word.


    * * *


    Die Nissan Navara is al in sy truspieël sedert hy die steil heuwel uitgery het om Nelspruit te verlaat. Niel was eers nie seker nie, maar ’n paar onnodige draaie deur Witrivier het hom oortuig dat die voertuig hom inderdaad agtervolg.


    Hy glimlag toe hy die Toyota Fortuner voor die Krugerhek tot stilstand bring. Jare se beplanning is besig om vrugte af te werp. Die Navara stop etlike meters agter hom, op die pad se skouer.


    Niel klim uit om ’n toegangspermit by die Kruger-wildtuin se beskermingsdienste te kry. Op regterhand pryk die graniet-borsbeeld van Paul Kruger in die veld. Hy glimlag. As dit uit brons gegiet was, was dit lankal weg en in opgesaagde stukke aan ’n skrootwerf verkoop. Só het vele kunswerke van onskatbare waarde al hul gatte gesien. Dit is waarom hy waardevolle skilderye verkies; die materiaal self het geen inherente waarde nie. Haal die skildery uit die raam en enige doeanebeampte of wie ook al is te dom om te besef waarna hy kyk.


    “Ag, sommer iets wat ek verlede week geskilder het toe ek verveeld was,” wek gewoonlik ’n verwarde glimlag by ’n doeanebeampte wat ooglopend dink dit is die lelikste ding wat hy nog gesien het, sonder om te besef hy aanskou ’n Irma Stern- of Gerard Sekoto-meesterstuk wat miljoene werd is.


    Niel keer terug na sy voertuig, toegangspermit in die hand. Dit dui aan dat hy vir sewe dae by die ruskamp ingeboek is.


    Nadat die sekuriteit sy kattebak geïnspekteer het, ry hy deur die hek en kry lag toe hy sien hoe die Navara nader kom. Hy wonder of die insittendes besef dat hulle slegs ’n dagbesoekerspermit kan kry, want hy glo dit sal oral volbespreek wees. Sy eie bespreking by die Skukuza-ruskamp is amper ’n jaar gelede gemaak. Sy agtervolgers sal dus die wildtuin moet verlaat voor die hekke om 18:00 sluit.


    Hy leun selfingenome terug in sy sitplek terwyl hy hou by die spoedbeperking van 50 kilometer per uur. ’n Trop impalas wei rustig in die veld regs van hom. Op linkerhand gewaar hy twee olifante wat die bosse in beweeg. Hy hoop hy kry in die week ’n paar luiperds te sien, want dié roofdiere is sy gunsteling – so misterieus.


    En boonop voel hy vandag soos een van hulle wat sy niksvermoedende prooi bekruip. Grasieus, stil, gefokus.


    Totdat hy toeslaan.

    Rex staar na die hope kartondose wat met genommerde polisieseëls toegemaak is. Dié bokse gaan die hele stoorkamer by Lippmann Gurfein Ing. vol staan.


    “Dis baie, nè?” Myron klap hom op die blad terwyl hy giggel. “Ek is bly ek gaan binnekort op honeymoon terwyl julle al hierdie dokumente analyse. Oppas vir paper cuts, hoor.”


    Rex grinnik maar.


    ’n Netjies geklede swart man kom aangestap en Januarie sê: “Rex, jy onthou seker vir adjudant-offisier Kennedy Ofentse van die Mikey Schmidt-saak af? Hy is onlangs van die uniformtak af na ons toe verplaas en gaan ook op die projek werk.”


    Hulle groet mekaar en Ofentse swets onwillekeurig toe hy die hoop kartondose sien.


    Rex wend hom tot Spies: “Rooies, sal jy solank die ontvangserkenning uitskryf? Vra vir Diana om die reeksnommers van die seëls vir jou te lees en maak asseblief seker julle dokumenteer elke seël. Ek soek nie later issues met die kettinggetuienis nie, want die prokureurs sal op enige gebrek in die ketting spring.”


    “Soos ’n hiëna op ’n karkas, my broe’,” voeg Myron by en weer moet Rex grinnik. Klaarblyklik is die ou reeds op sy wittebrood in die wildtuin.


    “As jy klaar is, sal ek en Myron dit onderteken.”


    “Kennedy,” val Januarie ook weg, “sal jy dan solank die beëdigde verklaring vir die chain of evidence in die docket optrek? Ons sal sommer die ontvangserkenning as ’n annexure aanheg, sodat jy nie al die serial numbers in die verklaring ook hoef te skryf nie.”


    “Dis reg so, majoor,” antwoord Ofentse.


    “Jy’s nou by die Valke, Kennedy. Jy kan my maar Myron noem. Ons is nie so formal hier nie.”


    “Dankie, majoor … Myron.” Ofentse draai om en stap weg.


    “So skerp soos ’n Minora blade,” sê Januarie terwyl hy hom agterna kyk. Dan stap hy en Rex na een van die kantore waar Andries doenig is.


    “Hoe gaan dit hier?” wil Rex weet.


    “Goed. Ek het klaar die laptops ge-image en maak nou ’n mirror image van die eerste desktop. Dit sal nog ’n ruk neem om al die desktops klaar te maak.” Andries gee vir hom ’n stapel verseëlde DVD’s en ’n swart merkpen. “Sal julle solank daardie klomp autograph?”


    Rex en Myron maak hul onderskeie handtekeninge oor die kleeflint wat die DVD-houers verseël en gee dit terug vir Andries, wat bevestig: “Ek sal dit by die kantoor in die kluis toesluit.”


    “Wag, ek wil eers vir Kennedy verduidelik,” sê Myron en stap uit om hom te roep. Hulle hoor hoe hy aangedraf kom.


    “Kyk hier, Kennedy, hierdie is die IT-ghoeroe, Andries.” Hulle skud blad. “Hoe dit werk, is: hy maak wat ons ’n mirror image noem van die hardeskyf van die rekenaar. Dis soos ’n photocopy, kan jy maar sê. En hy maak twéé copies daarvan, die master copy en die working copy. Hy gaan die working copy interrogate vir enige evidence wat ons kan gebruik. Die master copy seël ons vir gebruik in die hof, just in case die defence beweer ons het met die working copy gelol, want dan kan ons die master copy se seël in die hof breek en wys dat dit met die working copy correlate.


    “As ons hierdie verseëlde master copy het, attack die defence dit gewoonlik nie, want dis pointless en mors net die hof se tyd, iets wat die judge op hulle sal laat afkom soos Armageddon. Maar as ons nie hierdie verseëlde master copy het nie, pappie, hou die defence counsel jou vir dae besig onder cross-examination, tot jy bloed sweet.”


    “Hoe interrogate jy die data?” vra Ofentse vir Andries.


    “Ek het forensiese IT-programme wat vir sleutelwoorde in al die elektroniese dokumente soek. Julle gee my die sleutelwoorde vir die search, so hoe meer gefokus die woorde is, hoe beter is die results.”


    “So hoekom vat die imaging so lank?”


    “Want gedurende die proses word ’n unieke elektroniese vingerafdruk – ons noem dit die MD5 Hash Value – vir elk van die twee images create om te verifieer dat elkeen van hulle presies ooreenstem met die source. Sodat die integriteit van die data nie op die manier wat Myron pas verduidelik het, bevraagteken kan word nie. Daarna moet ek die rekenaar nagaan om te verseker dat ek dit in ’n werkende toestand los. Gewoonlik teken iemand van die maatskappy wie se rekenaar dit is, maar in hierdie geval is daar nie so iemand nie. Dan moet ek die besonderhede log van elke source-rekenaar en die media daarop wat in beslag geneem is, asook die MD5 Hash Value daarvan. Dit help vir latere verwysing daarna.”


    “En die selfone wat hier rondlê?”


    “Dieselfde proses. Ons image almal om te kyk na SMS’e, foto’s, call logs, e-posse as dit ’n smartphone is, die hele lot.”


    “En as dit ge-delete is?”


    Andries lag. “Ons retrieve alles, my bra.”


    “Tot die kaalfoto’s van al die ou se skelmpies,” las Januarie by. “Dit maak dit maklik, want as jy daai kaalfoto’s van sy squeeze vir die suspect se vrou gaan wys, gee sy vir jou die hele boksemdais. Ek noem hulle The Real Desperate Housewives, want sulke disgruntled vroue sê vir jou waar die vark sy geld wegsteek, sy modus operandi, álles! Jy moet net haar gedeelte uitlos wat sy in die divorce gaan kry. It’s true, hell hath no fury like a woman scorned, my broe’.”


    Ofentse skud sy kop in ongeloof en Andries lag weer.


    “Moenie worry nie, ons sal jou en Diana mooi leer,” sê hy dan.

    Niel trek die Toyota Fortuner vir die soveelste keer van die pad af. Al lê die leeus skaars tien meter van hom af, lig hy die verkyker voor sy oë. Die mannetjie, majestueus in die skaduwee van ’n maroelaboom, gaap ’n lui gaap wat sy indrukwekkende slagtande ontbloot. Sy dik bos maanhare dans in die ligte namiddagbries. Twee wyfies lê ’n ent verder. Dit lyk of hulle slaap.


    Eers nou sien Niel die kop van ’n ander wyfie wat na links onder ’n struik verskuil lê, ore gespits en oë gefokus; ’n niksvermoedende grasvreter se moses. Die trop leeus is nou wel baie mooi, maar hy wens hy kon ’n luiperd te siene kry.


    Hy wonder of hulle vandag weer sy rondawel gaan deursoek. Hulle was al ’n paar keer daar terwyl hy op sy wildbesigtigingsritte was. Hoewel hulle hard probeer het om die rondawel agter te laat in die toestand waarin hulle dit gekry het, het sy strategies geplaasde verklikkers hul vroeëre teenwoordigheid elke keer verklap.


    Maar as hulle op soek is na die sleutel, sal hulle dit nie daar vind nie, want hy het nog altyd geloof gehad in die Engelse gesegde: The best place to hide something is in plain sight. Boonop verlustig hy hom daarin dat hulle elke dag die toegangsfooie vir dagbesoekers moet betaal.


    Hy trek weg en voel onmiddellik hoe die Fortuner na links swenk – hy moet aan die stuurwiel beur om dit op die teerpad te hou. Dan pak paniek hom beet by die besef dat hy ’n pap wiel het.


    Niel trek weer van die pad af. Voel of dit die linker-agterband kan wees. In die truspieël gewaar hy hoe ’n voertuig hom stadig nader. Is dit hulle? Het hy hulle onderskat, of hul geduld dalk te veel beproef?


    Die Toyota-viertrekbakkie verminder spoed. Sweet slaan op Niel se voorkop uit en sy maag trek op ’n knop. Hy was te selfversekerd!


    Die bakkie trek langs hom in. Daar is slegs een insittende.


    Die man rol die passasiersvenster af en leun oor. “Nou nie die beste plek vir dít om te gebeur nie.” Niel sien met verligting dat hy ’n SANParke-personeeluniform dra. Voor hy besef dis geen waarborg dat dit nie een van húlle is nie.


    “Is daar iemand wat ek kan bel vir hulp?”


    Die bestuurder skud sy kop. “Jy sal dit maar self moet omruil.”


    Niel kyk weer in die rigting van die leeus, sien dat die mannetjie nou sy kop gelig het en nuuskierig in hul rigting staar.


    “Ek weet nie hoe om die spaarwiel los te maak nie. Dis ’n huurmotor en ek is gewoond aan karre wat nie spaarwiele het nie. My BMW het run-flats.”


    Sy blik skiet weer angstig na die leeus. Hy voel ook hoe die verleentheid oor sy gesig spoel.


    Die veldwagter skud sy kop terwyl hy uit sy voertuig klim. “Dis ’n Toyota nes myne, so hou jy maar kywie, dan ruil ek die wiel,” sê hy met ’n laggie.


    Niel verkies vanselfsprekend die veiligheid wat die Fortuner bied, maar voel verplig om ook uit te klim. Hy kyk darem eers weer in die leeus se rigting om seker te maak dis veilig. Dat die Fortuner nog tussen hom en hulle is, bied effense verligting, maar hulle sal moet omstap na die ander kant om die wiel te ruil – en daarvoor sien hy werklik nie kans nie.


    Die leeumannetjie gaap weer en Niel kan sweer sy slagtande is nou selfs langer.


    Die veldwagter se glimlag laat hom besef hy steek nie sy angs goed weg nie, maar dit skeel hom min. Die man se aanbod is wat saak maak, want die laaste ding wat hy wil doen, is om met sy skouers teen die wiel te sit terwyl ’n trop leeus enkele meters agter hom hul lippe lê en aflek.


    Die gemak waarmee die veldwagter met sy rug op hulle gekeer die wiel ruil, beïndruk Niel. Hy het ooglopend jare se ondervinding hier. Nogtans voel dit soos ’n ewigheid voordat die man die spaarwiel op die naaf druk.


    Net toe spring die mannetjie met nuwe nuuskierigheid op en bekyk Niel goed.


    Niel retireer tot teen die Fortuner se bakwerk. “Hei, die mannetjie begin nader staan.”


    Die veldwagter loer oor sy skouer. Die grote het twee of drie tree nader beweeg en gluur hulle nou aan.


    “Net bietjie nuuskierig,” kom dit skouerophalend. “Is die deure oopgesluit?”


    “Ja.”


    “Dan is ons nog oukei. Amper klaar. Hou jy hom maar net dop.”


    Niel voel hoe die speeksel in sy mond opdroog en sy tong teen sy verhemelte vasplak. Hy laat rus sy hand op die agterdeur se handvatsel – in gereedheid – en die veldwagter lag weer terwyl hy die wielboute klaar vasdraai.


    “Moet ek vir jou die pap wiel terugsit in die spaarwiel se plek, of …”


    “Nee, fok! Gooi hom sommer net agterin sodat ons ons ry kan kry,” antwoord Niel skor.


    “Nou maar oukei, dan is ons klaar.”


    “Dankie,” sê Niel met opregte dankbaarheid toe hy weer agter die stuur sit. “Jy moet asseblief vanaand by my kom braai. En ek vat nie nee vir ’n antwoord nie, want dis die minste wat ek kan doen. Ek bly in die hut reg langs die ou rivierpont in die ruskamp en ek wou al lankal die ingeboude braai uitgetoets het. Bring niks saam nie, behalwe as jy nie bier of rooiwyn drink nie.”


    Hy trek verlig weg, deels omdat hy nie ’n trop leeus se middagete was nie, maar grootliks omdat die kat-en-muis-speletjie steeds aan die gang is. Hy het byna geglo dis verby en hy het verloor.


    Nou moet hy eers gaan inkopies doen vir vanaand se braai, want daardie veldwagter het sy gat gered. ’n Jaar se beplanning was amper tot daarnatoe, want hy het so te sê in die leeu se bek ingery.

    Rex stap deur die Mugg & Bean na buite, waar Januarie en Vermaas reeds wag by ’n tafel wat onder ’n tentdak langs die groot vierkant ingerig is. Hy bestel ’n beker Single Origin-koffie.


    “Het jy jou caffeine fix nodig, my broe’?” vra Januarie.


    “Broodnodig.”


    “Hoekom hier?” vra Vermaas toe hy oor Montecasino se vierkant kyk. Water uit die fontein in die middel spuit hard die lug in.


    “Die kanse dat iemand ons hier sal raakloop, is skraal,” antwoord Rex skouerophalend. “Meeste mense wat dié tyd van die dag hiernatoe kom, kom in elk geval merendeels om te dobbel, en die dobbelsaal is ver genoeg hiervandaan. Die res is verveelde huisvrouens wat kom om te klets.”


    “En te shop,” voeg Januarie met ’n snorklag by.


    “Ek en Horst het gereeld hier ontmoet.” Meteens kruip die verlange in sy hart, maar hy wend hom tot die doel van hul afspraak voor dit behoorlik kan posvat: “Ek kan nie lank bly nie, ons het ’n komplekse ondersoek wat ons vir ’n baie belangrike kliënt uitvoer.”


    “Ja, good luck met al daai bokse,” laat Vermaas hoor.


    “Alicia het gister ’n SMS van Niel gekry wat sê hy is veilig en sy moet haar nie bekommer nie – met ‘Groete aan Rex’ nogal daarby, die bliksem. Toe sy hom dadelik probeer bel, was sy selfoon reeds af. Dis al wat ek tot dusver van sy schemes weet.”


    “Wel, ek gaan jou dag maak,” val Januarie weg. “Dolfie het my vroeg vanoggend gebel. Is hoekom ek hierdie meeting gereël het. Blykbaar was Campher, oftewel mister McGregor, toe heeltyd in Skukuza. Want Wingnut moes hom daar gaan haal en vlieg hom nou – are you ready for this? – Dukuduku toe, van alle plekke.”


    “Waar de hel is dít?”


    “Net buite Mtubatuba, in KwaZulu-Natal. Dis eintlik ’n weermag-landingstrook. Blykbaar moet Wingnut vir hom wag, want hulle vlieg binne ’n paar dae terug Wonderboom toe, waar ek natuurlik vir die klein stront gaan wag. Ek wil weet watse goeters hy mee besig is.” Die kelner sit Rex se beker koffie voor hom neer en stap weg toe hulle aandui hulle wil nie nog iets bestel nie.


    “Kan bloot ’n vakansie wees waarmee hy doenig is, of dalk is dit werklik ene Glenn McGregor en sit Campher iewers langs die see met ’n cocktail in sy hand,” spekuleer Rex terwyl hy ’n sakkie bruinsuiker in sy koppie gooi en dit dan roer.


    “Aikona, pappie, dis nie die beste nie. Vertel vir hom, Verrie.”


    “Ek het navraag gedoen oor die moontlikheid dat die medalje gesteel is. Daar is geen diefstal van so ’n medalje aangemeld nie. Maar, get this – daar is nie rekord gehou van presies watter medalje aan wie uitgereik is nie. ’n Contact van my by die Munt het my meegedeel dat daar tog van ’n paar belangrikes rekord gehou is. En …” Vermaas handhaaf ’n oomblik van stilte terwyl hy Rex aankyk, duidelik vir effek. Dan fluister hy vir verdere effek, en dit het die gewenste uitwerking omdat dit by Rex meer vrae wek as wat dit antwoorde verskaf: “Medalje nommer 43 is nogal aan royalty oorhandig … Prins Carl Philip van Swede, tydens ’n nie-amptelike klandestiene besoek aan Suid-Afrika.”


    Rex sit terug in sy stoel. “Die kroonprins van Swede?” Hy snork vir dié idee. “Asof sy majesteit die eienaarskap van sy medalje aan meneer Niel Campher van Stilfontein sal oordra. Ek dink iemand is met vet om die oë gesmeer, deur meneer Campher self. Gmf, kroonprins van Swede. Die bliksem sal hom wat verbeel.”


    “Jy dink hy het die prins ge-impersonate?” vra Januarie in ongeloof.


    “Ek sal my S5 wed.”


    “Wat van jou classic Coupé S?” en Januarie lig sy wenkbroue.


    “Moet nou nie mal raak nie,” spot Rex terug terwyl hy op Google Images Prince Carl Philip intik. Hy draai die skerm na hulle toe sodat hulle ook die foto’s van die kroonprins kan sien. Op een het hy ’n week oue stoppelbaard en is hy ooglopend by die een of ander formele funksie. Sy hare is netjies gejel, hy dra ’n aandpak met swart strikdas en agter hom verskyn die name van borge teen ’n donkerblou agtergrond.


    “Is possible. Hy lyk nogal baie soos Roger Federer,” merk Vermaas op. “Maar hy’t nie Campher se boyish good looks nie.” Die ander twee kyk hom fronsend aan.


    “Shit, ek weet darem nie,” frons Januarie. “Dit sou baie tricky gewees het.”


    “Tricky … is waarvoor Niel Campher leef,” sê Rex toe hy die selfoon wegsit.


    * * *


    “Hoe laat sal ons in Dukaduka land?”


    “Dis Dukuduku,” help Wingnut hom reg. “Seker so teen vieruur se kant.”


    “Hoe het ek nog nooit van dié lughawe gehoor nie?”


    “Dis nie ’n kommersiële ene nie. Dis eintlik die landingstrook wat deur 121 Bataljon gebruik word, maar private vliegtuie mag met vooraf toestemming daar land, solank hulle net hul eie sekuriteit reël. Hoe gaan jy in St. Lucia kom?”


    “Ek gaan eintlik Kaap Vidal toe,” antwoord Niel. “Iemand gaan my kom my haal. Sal jy oukei wees daar by die weermagbasis?”


    “Ja, ’n ou weermag-buddy van my is ’n tiffie daar. Ons gaan ’n paar biere in die kantien drink en bietjie opvang. En ek gaan sommer by hom crash. Ons het ons diensplig saam gedoen by 1SAI, toe sluit hy permanent aan. Dit was ’n stupid move, want kyk waar sit die army vandag. In die doldrums, sê ek jou. Hy spook elke dag om ’n klomp ou SAMIL-trokke aan die gang te hou en dit frustreer die kak uit hom uit.”


    “Sorg net dat jy oukei is om terug te vlieg.”


    Wingnut lag, maar antwoord nie omdat hy te besig is om deur die voorvlugtoetse te gaan. Niel sal hom later weer waarsku om nie te veel te kuier nie. Hy sien nie kans vir ’n benoude terugvlug saam met ’n babelaas vlieënier nie.


    Wingnut rol die Piper tot op die Skukuza-lughawe se aanloopbaan. Niel het die Toyota aan die Avis-tak terugbesorg. Hy hoop sy reëlings frustreer sy agtervolgers se planne; hulle was sekerlik onder die indruk dat hy na Nelspruit sou terugkeer.


    “Ek het nie gedink hulle vlieg tot hier nie,” beduie Wingnut na ’n Virgin-vliegtuig wat eenkant staan.


    “Dis Richard Branson se private jet,” deel Niel die inligting wat hy tydens gisteraand se braai ingewin het. “Hy besit Ulusaba Private Game Reserve en vlieg gereeld daarmee tot hier, en dan van hier tot by sy wildreservaat met Federal Air.”


    “Fokkit!”


    Ja, sug Niel, dit moet lekker wees. Maar binnekort sal hy ook só leef, stel hy homself gerus, as sy planne reg uitwerk.


    Die vliegtuig skud met die toename in enjintoere wanneer Wingnut die laaste voorvlug-toetse uitvoer. Oomblikke later lig die vliegtuig se neus op en sien hulle hoe twee renosters kort anderkant die grensdraad wegskram van die lawaai. Verder terug stap ’n trop olifante in gelid en teleurstelling vlam weer eens in Niel op omdat hy toe geen luiperd gesien het nie. Dalk is hy gelukkiger iewers tussen St. Lucia en Kaap Vidal, want hulle is blykbaar ook volop in daardie omgewing.


    * * *


    Twee figure staar die Piper Seneca agterna tot dit ’n spikkel teen die blou hemelruim word. Die bestuurder van die Navara maak ’n oproep op sy selfoon.


    “Dis Malan. Die bliksem het ons ontglip. Hy het van Skukuza af uitgevlieg, maar ek kon darem die registrasienommer van die vliegtuig sien.” Hy verskaf dit en luister. “Nee, ons kon dit nie in die hande kry nie. Ek dink hy dra die ding saam met hom, maar ons sal aanhou soek tot ons dit kry. As meneer kan uitvind waarheen die vliegtuig op pad is, kan ons weer probeer.” Luister. Dan maak hy keel skoon voor hy versigtig voortgaan: “Dink meneer nie dis ’n goeie idee as Kobus die bliksem bel en sê dat ons aan hom lidmaatskap gaan toestaan nie? Dalk raak hy dan meer rustig.” Luister weer. Skud sy kop vir die persoon langs hom. “Nee, ek het maar net gedink dat Kobus sal kan uitvis waarheen die poephol op pad is terwyl hy met hom praat oor sy lidmaatskap.” Luister. “Dis reg so, meneer, sodra ons weet waar hy is, sal ons hom uitsort.” Luister klaar voor hy die foon dooddruk.


    “Kom ons ry,” sê hy kortaf vir sy maat.

    “Sorry,” sê Wingnut nadat die Piper hard met die aanloopbaan kontak gemaak het. “Dit was nie een van my bestes nie.”


    “Ag nou ja.” Niel is verleë oor die woorde wat hy tydens die landing kwytgeraak het. Links van hulle reik die dennebome na die hemele en in ongeveer die helfte van die lengte van die aanloopbaan strek ’n groot vierkant na regs uit waar twee voertuie op hulle wag. Niel kan ’n sekuriteitsfirma se logo op die een voertuig uitmaak en twee gewapende wagte leun daarteen. Wingnut rol die Piper tot op een van die hoeke van die vierkant.


    Sy wag vir Niel in die ander voertuig – haar wit C-klas Mercedes-Benz. Sy klim uit toe Wingnut die Piper tot stilstand bring en die enjins afskakel. Niel glimlag toe hy opmerk hoe die twee wagte haar oopmond aanstaar. Sy kyk nog mooi na haarself.


    Die ligblou somersrokkie hang speels om haar slanke lyf en wapper effens in die briesie. Haar bruin bene glinster in die son. Soos ’n model in ’n advertensie vir die een of ander eksotiese drankie staan sy hom en inwag.


    Wingnut swets toe hy haar sien, sê dan effens nors: “Ek gaan die wagte uitsort. Groet jy maar solank en moenie dit te veel invryf nie, asseblief. Julle kan smooch nadat jy my by die weermagbasis se hek gelos het.”


    Sy omhels Niel toe hy by haar kom. Haar swart hare blink en word deur die groot sonbril op haar kop uit haar oë gehou.


    Hy gooi sy tas in die kattebak en skuif agter die stuur in terwyl sy aan die passasierskant inklim. Hy stel haar en Wingnut aan mekaar voor toe dié agter inklim en noem dat hy die ou hier voor by die weermagbasis se hek gaan aflaai.


    Hulle ry, met die basis wat regs van hulle uitstrek, en stop aan die einde van die stofpad voor die hek van 121 Infanteriebataljon.


    “Thanks, ek bel jou later,” sê Wingnut voor hy uitspring.


    “Was dit ’n lekker vlug?” vra sy toe hulle aansluit by die teerpad wat weg van die basis af lei. ’n Hoë heining aan hul linkerkant skei die landingstrook van die teerpad.


    “Die landing was nogal hard – Wingnut het seker te veel uitgesien na vanaand se brandewyn – maar andersins was dit orraait.”


    “Ek is bly ons gaan bietjie opvang.” Sy plaas haar hand tussen sy bene en hy loer glimlaggend na haar. Sy was een van sy bestes en het gereelde besoekers met oop beursies gelok, tot haar man besluit het om in St. Lucia af te tree waar hy vir haar ’n gaste- en konferensiesentrum gekoop het om haar besig te hou. Sy was baie ontsteld toe sy moes trek, maar dis wat gebeur as jy met ’n man trou wat amper 30 jaar ouer as jy is.


    “Ek het lodge nommer twee vir jou gereserveer, want dit is die verste van ons tuinwoonstel af en sal die meeste privaatheid verskaf. Ek sal daar vir jou kom kuier, maar ons sal versigtig moet wees.”


    “Vir jou man?”


    Sy lag. “Nee, hy is geen probleem nie. Hy gaan slaap vroeg, en in sy eie kamer omdat hy so snork. Ons moet versigtig wees vir seekoeie. Hulle kom tot naby aan die lodge waar jy gaan slaap omdat dit teen die wetlands grens. Mens sien hulle nie altyd in die donkerte raak nie.”


    “O.” Sy sal in daardie geval maar alleen moet terugloop wanneer hulle klaar “gekuier” het.


    Sy selfoon lui. “Hallo, dis Kobus. Ons het vergader en besluit om jou lidmaatskapversoek toe te staan. Maar jy begin onder en sal jouself moet bewys voor jy range kan klim.”


    Die nuus is bittersoet, want hy het vir beter gehoop. Hy wil die hoof-kokkedoor ontmoet en dit gaan nie op die grondvloer van die onderneming gebeur nie. Maar ten minste is hy in.


    “Baie dankie! Wat gebeur nou?”


    “Jy moet ingesweer en ingelyf word tydens ’n induksievergadering. Waar is jy?”


    “Ek is in St. Lucia, maar gaan môre Kaap Vidal toe.”


    Die stilte wat volg, dui aan dat hy die reaksie kry waarop hy gehoop het. Dit duur egter so lank dat hy begin dink die oproep is afgesny.


    “Hallo, Kobus, is jy nog daar?”


    “Ja, jammer … hier was iemand in my kantoor.” Flou leuen! “Ek bel jou môre met die nodige reëlings. Waar gaan jy bly?”


    “Sommer by ’n vriendin. Ek sal op my selfoon beskikbaar wees. Tot môre dan.” Hy lui af voor die gesprek verder kan ontwikkel. Hy wil hulle laat sweet.


    Hy hoop nie hy gaan hoenderbloed op hom moet smeer of iets afgrysliks eet nie. Geheime organisasies se inlywings kan soms belaglik wees – alles ter wille van “tradisie”.


    “Wie was dit?” vra sy nuuskierig.


    “Sommer net besigheid.”


    Hy stop by die kruising. ’n Kanon wat op regterkant staangemaak is, dui aan dat hulle by die afdraai na die weermagbasis is. “Jy moet verduidelik hoe ek moet ry. Ek was nog nooit hier nie.”


    “Draai links,” sê sy met haar stroopsoet stem. “En siende dat dit jou eerste besoek hier is, sal ek jou welkom moet laat voel.”


    Sy trek sy broek se ritssluiter af en maak haar sitplekgordel los.


    “Dis nog so vyftien kilometer tot by St. Lucia, so ons het genoeg tyd,” fluister sy in sy oor en laat sak haar kop dan na sy skoot toe.


    Aangename rillings begin deur sy lyf pols. Dís nou die tipe inlywing waarmee hy geen probleem het nie …

    Doktor W.J. Leyds vou die brief wat hy pas klaar gelees het op en druk dit in sy baadjie se binnesak. Die opdrag klink eenvoudig: Aangesien lord Chamberlain besig is om die bates van die Transvaalse en Vrystaatse regerings op te spoor, moet hy alle gelde asook aandele, middele en bates in Europa wat aan die ZA Republiek behoort, opeis en op sy eie naam en krediet plaas.


    Hy suig aan sy pyp en blaas ’n bol blou rook in die lug op. Hy voel trots oor die vertroue wat in hom gestel word, want hy moet die bates tot die regering se beskikking hou en hulle glo dus in sy integriteit. Indien die oorlog egter op die val van die Republiek uitloop, moet hy dit oordra op naam en krediet van ’n spesiale kommissie.


    Hoewel die opdrag so eenvoudig klink – en dit was sekerlik die gevoel in Zuid-Afrika toe die brief geskryf is – verstaan hulle nie die druk waaronder hy verkeer nie. Die 30 kiste goud wat die regering aan Wilcken en Ackermann verkoop het, is tydens die verskeping daarvan na Hamburg aan boord van die Bundesrath deur skuldeisers in beslag geneem.


    En Arndt & Cohn, aan wie dit oorspronklik verskeep is, het hom genader om te help met die terugeis van die goud, wat onder bewaring van die Norddeutsche Bank in Hamburg geplaas is totdat die saak afgehandel word.


    Nie alleen eis dié saak tans sy volle aandag op nie, daar is ook nog verskeie probleme met voorraad wat in Delagoabaai, Madagaskar en Dar-es-Salaam ophoop omdat die donderse Portugese owerhede in Lourenço Marques – wat nou na Engelse pype dans, die bliksems! – wil verseker dat hulle geen smokkelware deurlaat nie.


    Nou gaan hy hierdie opdrag ook nog moet uitvoer en dit gaan ’n lang proses wees om al die bates van die regering op te eis en in sy naam oor te plaas. Dan voel hy boonop verplig om voorsiening te maak vir die toekomstige onderhoud van beide presidente Kruger en Steyn.


    Maar hy is seker hy sal suksesvol wees, omdat hy gesien het hoe die Skepper se hand hom lei in sy hantering van sake hier vanuit Brussel. Want toe die Franse boot Gironde – wat hy oorspronklik gebruik het vir die verskeping van die goedere tussen Diego-Suarez en Lourenço Marques –onklaar geraak het, het dié ontydigheid hom amper laat tou opgooi. Nou besef hy dat dit die Opperste Hand se leiding was, want toe hy besluit het om die stoomskip Roussillon aan te skaf en as blokkadebreker langs dieselfde roete te gebruik, het hy dit in ’n oomblik van inspirasie in die naam van die Compagnie Française de cabotage á vapeur de Madagascar gekoop – ’n firma wie se direkteurs almal strooimanne is. Menere Kohn, Violle en Hirsch, laasgenoemde die maatskappy se kamtige agent in Lourenço Marques, bestaan nie en niemand sal dus die Roussillon met die regering verbind nie.


    Die skeepskaptein, meneer Servia, ken die ooskus van Afrika soos die palm van sy hand en daarom kon die Engelse skepe hulle tot dusver nog nie onderskep nie.


    Die Portugese regering vermoed ook geen onraad betreffende die goedere wat deur die Roussillon ingeskeep of verskeep word nie. Hy sal dus die regering se huidige bates in Europa ook só plaas dat niemand dit met hulle kan verbind nie.


    Ingenome suig hy weer aan sy pyp en toe hy sien hoe die rook voor hom oplos, laat dit hom dink aan hoe die ZA Republiek se bates voor Chamberlain se oë in die niet gaan verdwyn. Dan skud sy skouers oor sulke oëverblindery onder die Britte se neuse.


    * * *


    “Hierdie lede is almal …”


    “Ekskuus?” vra Rex, maar Diana antwoord nie en hy sien dis omdat sy nie vir hom kyk nie.


    Hy waai sy hand om haar aandag te trek. “Wat sê jy?” vra hy toe sy kyk.


    ’n String hare het uit haar poniestert losgekom en hang oor haar linkeroog; sy vee dit agter haar oor in.


    “Jammer. Ek sê hierdie lede van die beslote korporasie is almal strooimanne. Ek het ’n search op hul ID-nommers gedoen en dit lewer niks anders as hierdie beslote korporasie op nie.”


    “Watter BK is dit?”


    “Pyramid Holdings. Dit is ’n filiaal van Sphinx Traders en daar word drie lede gelys: Clement Khufu, Allan Chephren en Severa Mencheres. Elkeen van hulle het ’n 25%-ledebelang in die BK. Dit lyk of die ander 25%-ledebelang deur die BK self gehou word, maar ek is nie seker nie.”


    “Pyramid Holdings? Lyk my onse Skoppensboer was effens behep met Egiptiese mitologie. Ek sal met Myron reël dat hulle by Binnelandse Sake vasstel of daardie ID-nommers vals is. Lees hulle vir my.” Sy dikteer die ID-nommers een vir een terwyl hy hulle op ’n vierkantige papiertjie neerskryf. Rex frons liggies. “Ek dink jy moet op Pyramid Holdings se sake fokus en kyk wat dit oplewer. As daar strooimense as lede gelys is, was die BK se doel heel moontlik iets onwettigs.”


    “Ja, baas,” spot sy terwyl hy opstaan om die raadsaal te verlaat. Hy het vir eers genoeg gehad van dokumente deurlees.


    “Ek gaan Andries vra om die elektroniese data te myn vir alles wat met Pyramid Holdings te doene het,” sê hy oor sy skouer, maar hy sien sy kyk nie meer vir hom nie. Hy verlaat die raadsaal en stap in die gang af na sy kantoor, wat deur Andries oorgeneem is om die data te myn.


    Andries het gekla die oopplan-hokkies bevorder nie die privaatheid wat hy benodig nie, en ’n kantoor wat gesluit kan word, sal ook sekuriteit verseker ten opsigte van die vertroulike inligting waarmee hy werk.


    Weens ’n gebrek aan kantoorruimte het Rex toe sy eie kantoor vir dié doel beskikbaar gestel – seker maar beïnvloed deur die tydskrifartikel wat hy gelees het oor die vervolgingspan in die Boeremag-saak wat uit die kelder van die Paleis van Justisie gewerk het. Wie is hý dan om op elegante kantoorruimte aan te dring?


    Hy kom tot stilstand en haal sy selfoon uit om Januarie te skakel, papiertjie met die betwiste ID-nommers in gereedheid.


    “Enige ander inligting oor Campher?” vra hy toe Myron antwoord.


    “Net dat hulle veilig by Dukuduku geland het. Dolfie het laat weet. En SANParke sê hy het amper ’n jaar gelede al die bespreking by Skukuza gemaak, ook onder die naam Glenn McGregor.”


    “So sy storie van skielik-moet-gaan-wegkruip maak nie sin nie,” sê Rex meer vir homself as vir Januarie. “Die eintlike rede hoekom ek bel, is dat hier drie ID-nommers van een van Skoppensboer se BK’s is wat ons moet nagaan. Lyk na strooimanne.” Hy het opgelet dat as hy na Hans van Ellewee as Skoppensboer verwys, dit minder effek op Januarie het, asof dié ’n onderskeid tref tussen sy eertydse mentor en die onderwêreldse figuur. Dis dalk bloot ’n hanteringsmeganisme, maar met daardie saak moet sy sielkundige hom help, nie Rex nie.


    “Gee vir my, dan check ek by Binnelandse Sake.”


    “Ek SMS sommer vir jou, dan het jy hulle.”


    Toe Rex ’n minuut later sy kantoor – oftewel sy gewese kantoor – binnestap, vra hy: “Hoe ver is jy?”


    Andries kyk van sy rekenaarskerm af op en vee sy kuif uit sy oë. “Die data recovery process is klaar. So ek het al die goed wat ge-delete was ge-retrieve en by die bestaande data gevoeg. Ek is nou besig om al die compounded files te mount.”


    “Te mount?”


    “Nie mount soos ek ’n aster sal mount nie!”


    Rex lig sy wenkbroue om te wys hy wag op ’n antwoord.


    “Kry dit maar net reg vir analysis,” kom dit verleë. “Al die ZIP files, e-mail files, ensovoorts. Ek gaan begin deur al die password-protected files te ID en te crack. Sulke files bevat gewoonlik waardevolle inligting.”


    “Sal jy al die wagwoorde kan ontsyfer?”


    “Is tiete mooi?” Die verleentheid was van korte duur. Rex wil-wil die opmerking ignoreer, maar besluit dan tog om die jong man ’n les te leer.


    “Is dit? Selfs jou ma s’n?”


    “Ag nee! Komaan, man,” protesteer Andries met ’n trek op sy gesig asof hy iets bitters geproe het. Hopelik sal hy volgende keer twee maal dink voor hy iets onvanpas kwytraak.


    “Sodra jy gereed is, wil ek hê jy moet die data myn vir ’n beslote korporasie genaamd Pyramid Holdings. Plaas al die dokumente wat daardie naam bevat op ’n external hard drive en bring dit vir my. Diana het op dié naam afgekom. Dit was ’n filiaal van Sphinx Traders.” Andries maak sy mond oop om ’n aanmerking – klaarblyklik oor Diana – te maak, maar laat dit daar en Rex voeg by: “En daarna kan jy al die bankrekeningnommers wat ons het ook gebruik vir ’n search en kyk wat dit oplewer.”


    Hy stap kopskuddend weg. Hoe minder kontak Andries met die firma se kliënte het, hoe beter. Ten minste sal die polisiemanne minder afkeurend teenoor hom staan.


    Hy gaan na waar Rooies by sy lessenaar in die oopplanhokkies sit. Hy wil Rooies na die CIPC-kantore toe stuur om deur die Kommissie se amptelike lêer van Pyramid Holdings te werk. Dalk lewer dit belangrike inligting op.

    15 September 1900 


    Die oop see, iewers naby Kaap Vidal. “Hierdie verdomde skip is vervloek!”


    Kaptein Schumacher klou aan ’n reling vas toe die reusebrander teen die 900-ton-skoener vasslaan. Hy hoop hulle sal die land kan bereik, want hy is klaar met dié skip. Hoeveel keer moes hy haar nou al red?


    Selfs ’n naamsverandering kon die vloek nie verbreek nie. Hy het haar van Ernestine na Dorothea herdoop in ’n poging om die seeduiwels te fnuik, maar hulle het haar uitgesnuffel en met wraaksugtige woede agter haar aangekom. Nou slaan hulle haar opnuut van alle kante.


    ’n Gesoute seeman soos hy moes van beter geweet het, maar met oorlog in die lug kan ’n man nie kieskeurig wees nie. Hy vee die soutwater uit sy oë. Sy bosbaard is deurweek en hy proe al die afgelope uur die sout. Selfs die teue varswater van ’n paar oomblikke gelede kon nie die smaak van die ooskus van Afrika uit sy mond kry nie.


    Hy dink nie hy gaan haar hierdie keer kan red nie. Die eerste keer kon hy die Ernestine na die veiligheid van Tafelberg stuur, waar sy in die droogdok herstel is. Toe haar eienaars nie die rekening wou betaal nie, het hy die firma H. Kamp oorreed om haar op openbare veiling in Oos-Londen oor te neem. Sodoende het hy hom soos ’n goeie kaptein by sy skip geskaar.


    Van daar het hy met haar na New York, Barbados, Liverpool en Antwerpen gevaar. Dit was ’n verblydende tyd, want hy het tot die slotsom gekom dat sy by hom ook aanklank vind. Dat sy sy toewyding beantwoord deur getrou sy roeteplan te volg. Maar toe vaar hulle van Antwerpen af Lourenço Marques toe, gelaai met sement en spoorstawe, waar sy by Reubenpunt wéér op die rotse gaan staan en loop het. Hy moes weer eens ’n koper gaan soek om haar oor te neem, want niemand was te gretig om die skamele 70 pond vir haar te betaal nie, seker omdat haar reputasie haar vooruit geloop het.


    Na ’n lang gespook het sy eindelik nuwe eienaars gehad en kort daarna is dié deur twee individue uit Johannesbrug genader met die versoek om ’n vrag met die gedoemde skip na Buenos Aires te neem. Die voornemende kliënte het die eienaars meegedeel dat hulle self die voorraad sou bring en het elk 50 pond per maand as betaling aangebied, met ’n bonus van duisend pond as hul goedere veilig in Suid-Amerika afgelewer word. Kennelik was hulle ook vertroud met haar reputasie. Sy is toe gelap ter voorbereiding van die vaart Suid-Amerika toe en hy het inderhaas haar naam en tuishawe verander: die Dorothea, en Lourenço Marques, want niemand wou meer die Ernestine gebruik om hul voorraad te vervoer nie.


    Die twee vreemdelinge het met hul trollie vol swaar, ysterbeslane kiste opgedaag en aangedring om dit self in die skoener se ruim te laai. Hy het gewonder wat in dié versterkte kiste was, want die hele situasie het verdag voorgekom. Maar besigheid is besigheid, en in die omstandighede kon hy nie bekostig om inkomste weg te wys nie.


    Hy moes die Dorothea tussen die Engelse oorlogsbodems deurstuur om Delagoabaai te verlaat, waarna hulle suid gevaar het, teen die ooskus van Afrika af. En toe gaan doen sy dit waaragtig weer – hier by Kaap Vidal stoot sy oor ’n rots en tel ’n lekkasie op. En nou veg die bemanning vervaard om die water met emmers uit te skep, maar hy weet hulle vermors kosbare energie. Want soos die walvisse gereeld maak, is sy vasbeslote om haarself te verdoem. Die wil is net te sterk en hoe hy haar ook al probeer keer het, blyk sy vasberade te wees. Die kelders van die see roep skynbaar te hard vir haar om te ignoreer.


    ’n Traan loop oor sy wang toe hy oor haar houtreling vryf. Hy sal saam met haar na die bodem gaan, soos dit ’n goeie kaptein behaag. Getrou aan sy skip tot die bittere einde.


    * * *


    “Ek kon regtig ’n kar hier by Avis gehuur het.”


    “Ag, nonsens. Vat my klein Jeep. Hy staan in elk geval net hier en die trip sal hom goed doen.”


    Niel sê bloot vir haar tot siens, want die personeel in die ontvangsarea kan hulle deur die venster sien. Die geel somersrok wat sy vandag aanhet, kontrasteer met haar bruingebrande lyf en die oorbeklemtoonde borsgleuf is sekerlik bedoel om hom te terg. Om te wys wat vanaand se spyskaart bied. Sy glimlag stout vir hom voor sy omdraai om by die glasdeur in te verdwyn.


    Niel skuif agter die stuur van die klein Suzuki SJ in. Die voertuig is in ’n uitstekende toestand vir ’n 1980’s-model. Sy moes dit vir hom laat was het, want die rooi bakwerk en wit glasvesel-kappie blink in die middagson.


    Hy ry deur St. Lucia en sy mondhoeke lig toe hy in die truspieël merk hoe die Navara ’n paar voertuie agter hom inval. Hulle moes deurnag gery het om hier te kom.


    Hy ry tot by die valhek wat toegang verleen na die pad Kaap Vidal toe. Een van die wagte kom na die Suzuki aangestap, sy uniform onberispelik.


    “I’m sorry, sir, but our parking area at the bottom is full. You must wait until we get a call to let more cars go in. But there’s no guarantee. The wait could be up to an hour – even more.”


    Niel tel die motors voor hom – hy is vierde in die ry. Die Navara is vier voertuie agter hom en het slegs een insittende. Die ander persoon is seker weer besig om sy kamer te deursoek, as hulle reeds uitgevind het waar hy bly. Hy wonder of hy moet wag of eerder moet omdraai en later weer probeer, maar sien dan een van die ander werknemers aangestap kom. Sy sê iets in Zoeloe vir die wag langs die Suzuki en die man glimlag vir Niel.


    “You’re lucky. They just phoned to say we can let four vehicles through. Just wait to pay for the permit and you can go through.”


    Tevrede dink hy dat hy dit nie so kon beplan het nie, al wou hy. Die bestuurder van die Navara sal sy beurt moet afwag en sal wonder of hy reguit Kaap Vidal toe gaan ry, of eers op een van die stofpaaie sal afdraai om wild te besigtig.


    Hy betaal vir die permit en die beampte waarsku hom dat hy dit moet inhandig met sy terugkoms, dus moet hy dit veilig bewaar.


    Hy ry teen die voorgeskrewe 50 kilometer per uur met die kronkelende teerpad langs. Blykbaar neem die rit tot in Kaap Vidal ongeveer 20 minute. In die vallei links van hom is twee groot koedoebulle besig om koppe te stamp, skaars 20 meter van hom af. Hy stop op die skouer van die pad om die magstryd te aanskou. Die tamaai horings raak verstrengel met elke kopstamp, waarna die twee oomblikke lank botstil staan en teen mekaar beur. ’n Ent weg lê nog ’n koedoebul in die lang gras, met tamaai horings wat bo hom uitkrul.


    Oomblikke later trek Niel weer weg. Die bulle, hul sake skynbaar uitgesorteer, wei nou weer in die lang gras.


    Toe hy Kaap Vidal nader, vernou die pad tussen ’n tonnel bome deur. Keerwalle wat met houtstompe gebou is, spring beurtelings op linker- en regterhand op. Dan maak die pad oop in die piekniekplekke wat onder die hoë bome deur vakansiegangers beset word. Dit loop in ’n groot vierkant dood waar vissermanne met tuinslange hul diepseehengelbote op hul treilers afspuit. Ander vissermanne is weer besig om hul visstokke vir die terugtog op te pak.


    Hy parkeer onder een van die bome en hoor die see se gedruis anderkant die bult. Hy klim uit, sluit die Suzuki en stap oor die bult. Voor hom sprei die wit strand na links en regs uit. Hy gaan staan op die rant, onder hom ’n paar gazebo’s wat opgeslaan is om die vakansiegangers teen die son te beskerm. Hy tuur oor die vlootblou oseaan wat die presiese eindbestemming van die Dorothea geheim hou asook weier om die geheimsinnige inhoud van haar vrag te verklap. Soos sy oë oor die kalm waters dwaal, wonder hy waar in die blou massa die skip vergaan het en hoeveel van die manskappe dit veilig tot op hierdie wal gemaak het. Iewers onder die helder waters lê die beendere van skip en bemanning, met nuuskierige seediere die enigstes wat nou kennis dra van haar ligging en wat werklik in haar ruim was.


    Hy trek sy skoene uit en stap kaalvoet deur die los sand. ’n Unimog se dieselenjin bulder voor hom verby toe die wiele in die sand boor om ’n yslike diepseehengelboot en treiler oor die strand te sleep na die bootwasarea toe. Hy stap totdat die branders aan sy voete lek en is verbaas oor die warmte van die Mosambiekstroom wat suid hierlangs verbyvloei: dit is soos swembadwater op ’n warm somersdag, nie die paar grade koeler waaraan hy gewoond is nie. Regs van hom is nog ’n klomp vissermanne besig om ’n boot met ’n Land Rover uit die water te sleep, tussen twee rooi vlae met kruise daarop wat aandui dat baaiers die area tussen hulle vir dié doel moet ooplaat. Hy wonder of hulle iets gevang het. Met die hoeveelheid vissermanne wat hier krioel, lei hy darem af dat die visse gereeld byt.


    ’n Knop vorm in sy keel toe hy weer behoorlik na die oop see kyk. Iewers in die kelders voor hom lê ’n vrag houtkiste waaraan sy oupagrootjie gevat het. Hy voel aangetrokke tot hierdie plek, het ’n verbintenis daarmee, amper asof hy huis toe gekom het. Al was hy nog nooit vantevore hier nie.


    Dalk is dit alles in sy kop. Dalk verromantiseer hy die plek. Maar dit maak nie saak nie. Hoeveel plekke kan hom só laat voel? Stilfontein, waar hy grootgeword het, is beslis nie een daarvan nie.


    Hy stap teen die kus af. Voor hom lê ’n skerp draai en hobbel in die kuslyn waaragter hy niks kan sien nie. Daar gekom, sien hy ’n klomp gazebo’s en niks meer nie, behalwe die wit sand en vlootblou water wat voor hom uitstrek. In sy geestesoog kan hy sien hoe die Dorothea se bemanningslede nader spartel, hoe hulle halfversuip en deurweek op die sand neerval, hoe hulle al hygende dankgebede prewel omdat hulle die veiligheid van die strand bereik het.


    Hy raadpleeg die Breitling aan sy pols en besef hy sal nog tyd hier moet verspil, want hy wil hê hulle moet wonder hoekom hy so lank vat en wat hy hier kom maak het. Hy besluit om ’n ent in die vlak water teen die kus af te stap; die bestuurder van die Navara en die mense aan wie hy rapporteer, moet aan die raai gehou word. Hy wonder of die man al hier is en hom dophou.

    “Baie geluk met jou bevordering, majoor Januarie. Hoe voel jy daaroor?”


    Januarie blaas sy asem langsaam uit. Swot sielkundiges dan so lank net om daardie een vraag te leer? Hy is so gatvol vir hierdie sessies. Besef die topbestuur nie hy het sake om te ondersoek nie?


    Hy sien hoe druppels teen die venster vasslaan, om dan in strepe teen die ruit af te biggel. Hans van Ellewee het reën gehaat. Was ook nie een vir sambrele nie. Hy het volgehou dis hoekom sy voorvaders Europa verlaat het, om die sonskyn te kom soek. En om te jag.


    Kort nadat hy saam met Van Ellewee begin werk het, het dié ’n gaargemaakte boud wat in foelie toegedraai was kantoor toe gebring. Was van ’n wildevark wat hy oor die naweek gejag het. Hy het plek-plek spek in die boud gedruk voor hy dit in die oond gaargemaak het. Die varkboud het Januarie aan die Asterix-boeke herinner wat hy as kind gelees het. Hy het verstaan waarom Obelix so lief was vir wildevark, want dit was die lekkerste ding wat Januarie in sy lewe geproe het.


    Hy besef sy wag op ’n antwoord. Hy maak keel skoon.


    “Dit voel goed, dok. Ek het hard gewerk daarvoor en nou het ek die erkenning gekry. Die pay increase is ook nie te versmaai nie.”


    “Veral met die troue wat voorlê, nè? Ek wil vra dat jou verloofde, wat is haar naam nou weer …” Sy blaai om haar notas te raadpleeg, maar hy antwoord haar voor sy die naam kan opspoor.


    “Constance.”


    “Dis reg, Constance … Ek wil hê Constance moet een van jou sessies bywoon. Dit is belangrik dat sy jou die nodige ondersteuning gee terwyl jy hierdie trauma verwerk.”


    “Ek weet nie of sy sal instem nie, dok.”


    “Ek sal haar bel en met haar praat as jy vir my haar nommer sal gee.”


    “Nee, dis oukei, dok. Ek sal met haar praat. Is nie nodig dat jy haar bel nie.”


    “Goed.” Maar doktor Wilken kyk hom wantrouig aan. “Jy belowe jy sal mooi vra dat sy saamkom.”


    “Belowe, dok. Maar ek is oukei, dok. Hierdie sessies help baie.”


    “Vleiery gaan jou nêrens kry nie, Myron. Die sessies is afgehandel wanneer ék so sê. Kry jy nog die … e … slegte drome?”


    “Ek sal dit nou nie slegte drome noem nie … eerder net drome. Ek kry hulle nog so nou en dan. Maar dit raak ál minder.”


    “En is hy elke keer in dié … drome?”


    “Jip. Dit verskil, maar elke keer skiet ek hom dood.” Die kraak in sy stem verbaas hom, so ook die emosie wat in hom opstoot. Dis háár verdomde skuld, want sy bly sê hoe traumaties dit is en nou glo hy dit self. Dis soos subliminal advertising – uiteindelik koop die verbruiker die produk sonder om te besef hoekom hy dit so graag wil hê.


    Dis alles kopspeletjies wat hierdie kwak met hom speel; die soort speletjies waarteen hy nie opgewasse is nie. Hy is ’n poliesman, wat beteken hy werk met konkrete feite. Hy werk met getuienis. En met kopspeletjies teenoor geharde misdadigers is hy ’n gedugte teenstander, maar met dié wat gaan oor gevoelens en emosies het hy ’n handicap.


    Sy sit haar skryfblok neer en begin praat. Die meeste wat hy haar nog hoor praat het. Haar stemtoon sag, vol deernis.


    “Kyk, ek weet jy is ’n tawwe speurder wat gevaarlike oortreders vastrek en op ’n daaglikse basis die dood koggel. Maar om iemand wat jy as gespuis sien in selfverdediging dood te skiet, is een ding. Om dieselfde te doen met jou mentor, iemand na wie jy so baie opgesien het en as ’n held beskou het, is iets heeltemal anders. Voeg daarby nog jou teleurstelling oor sy korrupte karakter, en jy sit met ’n ontsettende las om te verwerk. En al wat ek wil doen, is om jou te help met die proses – want glo my, Myron, as jy dit nie verwerk nie en dit eerder onderdruk, kan jy net sowel jou eersdaagse troue afstel. Because you are setting yourself up for a mighty fall.


    “Jy gáán crash en burn, iewers in die nabye toekoms. En jy sal nie glo hoe ’n klein event dit vat om die katalisator vir so iets te wees nie. Dit kan tot die cliché-agtige doppie wees wat nie op die tandepasta-buisie teruggedraai is nie. Iets kleins wat jy nooit kon droom die vonk vir die lont sou verskaf nie, en daarom kan jy dit nie verhoed nie.”


    Dalk wil sy hom tog help en gaan dit nie net oor die geld wat sy met elke sessie maak om die volgende avontuur te finansier nie. Die emosie wel in hom op. Borrelend. Hy probeer keer. Probeer dit weer onderdruk, maar dit word ’n tsoenami, dit oorweldig hom.


    Trane vloei oor sy wange. Sy gesig vertrek. Sy skouers ruk. Eindelik gee hy oor, sodat die emosie deur sy hele lyf spoel. Sy is blerrie goed, dink hy, die bitch!


    * * *


    “Ek het die bankstate van Pyramid Holdings opgespoor. Dit was op een van die desktops wat ons in die kantore by die pakhuis gekry het.”


    “En Sphinx Traders se bankstate? Kon jy dít al opspoor? Ek sal graag wil hê dat Diana albei maatskappye se bankstate gelyktydig bestudeer.”


    Rex is beïndruk met die spoedige resultate. Die rekenaarprogramme wat Andries gebruik, verkort maande se werk tot ure.


    Andries trek die stokkielekker uit sy mond.


    “Jip. Dit was op Van Ellewee se laptop.” Sy rooi tong is elke nou en dan sigbaar terwyl hy praat. “Maar dis ongelukkig net die afgelope twee jaar se bankstate. Ons sal die vorige jare s’n by die bank moet kry.” Hy druk weer die stokkielekker in sy mond en Rex besef dat Guillaume se indrukke nie oordrewe was nie: Andries is uiters bekwaam. Maar sy menseverhoudinge kort baie aandag.


    “Goed, gee asseblief die state vir Diana sodat ek vir haar kan sê waarvoor sy moet soek.”


    “Ek sal dit sommer op haar laptop gaan aflaai, maar ek sal eers die transaksies na die bankrekeningnommers wat reeds aan ons bekend is, highlight. Dan kan sy hulle ignoreer. Ek neem aan jy is op soek na ander verdagte bankrekeninge waarvan ons nie weet nie.”


    “Ja, sy moet ’n analise van betalings en groot deposito’s maak sodat ons die vloei van fondse kan plot. Ek vermoed hier is ander mense betrokke wat ons nog nie geïdentifiseer het nie. Ek het ook reeds vir Ofentse gevra om ’n 205-lasbrief op SABRIC te bedien sodat ons alle bankrekeninge by die verskillende banke wat deur Van Ellewee en hierdie twee maatskappye gehou is, kan identifiseer.”


    Rex stap na die raadsaal waar Diana en Rooies besig is om dokumente deur te werk. Hy waai om Diana se aandag te trek en sy kyk op van haar rekenaarskerm. Glimlag breed toe sy sien dis hy. Verbeel hy hom of vorm daar ’n effense blos op haar wange?


    “Diana, Andries gaan elektroniese bankstate op jou laptop kom aflaai. Ek wil hê jy moet die volgende doen.” Hy gee vir haar die stuk papier wat hy vroeër opgestel en uitgedruk het. Wil haar die moeite spaar om sy lippe te volg en al die tegniese woorde te moet uitmaak. Sy lees dit vlugtig deur, kyk dan op na hom.


    “Ek maak so.”


    Hy knik en wend hom tot Rooies. Hoewel die man al etlike jare uit die polisie is, dra hy steeds “uniform”: chinos met geruite kortmou-knopieshemde en, na gelang van die kleur broek en hemp wat hy die dag aanhet, óf ’n paar swart Caterpillar- óf bruin Bronx-werkskoene met ’n bypassende dik leergordel. Die uitrusting word afgerond deur slegs drie bykomstighede, die silwer Parker-pen in sy bosak, ’n knipmes wat in ’n leerhouer aan sy gordel hang en waarmee die man gereeld ’n stuk biltong opkerf, en laastens ’n swart Casio aan sy linkerpols. Rex het jare laas só ’n horlosie gesien, die tipe met die ingeboude sakrekenaar.


    “Het jy op iets interessants afgekom by die Kommissie se kantore?”


    “Nee, nie veel nie,” sê Rooies kopskuddend en Rex se moed sak. Hy het gehoop dié voormalige speurder sou ’n paar dinge kon oopvlek. “Pyramid Holdings het in 1993 ontstaan as ’n houer van beleggings en eiendom. Die lêer het egter nie veel in nie en ek vermoed daar is dokumente verwyder. Die ID-nommers van die lede is ook vals. My kontak by Binnelandse Sake het gesê dit is nommers van swart persone wat nog in die apartheidsera uitgereik is, en toe ek opvolg, vind ek uit dit is die ID-nommers van voormalige huishoudelike werknemers van Van Ellewee. Een was die tuinier, die ander die bediende en die ander die tea girl by die kantoor.


    “Die pos- en woonadresse wat vir die werkers aangedui is, was sommige van die vals adresse wat Van Ellewee vir sy maatskappye en hul filiale ook gebruik het. Begraafplase, leë erwe, ensovoorts. Die name op die afskrifte van die ID-dokumente op lêer verskil van die name van die drie werknemers, maar met daardie ID-nommers sou dit voorkom asof Pyramid Holdings ’n BEE-owned BK was. En boonop is BK’s nie so goed geoudit soos maatskappye nie, so dit het seker ook voordele ingehou.”


    Rex is aangenaam verras, want Rooies het toe meer uitgevind as waarop hy hom voorberei het. Duidelik verskil sy eie beskouing van “nie veel nie” aansienlik van Rooies s’n. Hy sal Januarie moet laat weet hulle het reeds die ID-nommers nagegaan, so hy kan maar los.


    “Goeie werk. Sal jy net met Ofentse skakel en hoor of SABRIC al enige ander bankrekeningnommers geïdentifiseer het? En gee ook daardie ID-nommers vir SABRIC sodat ons vals bankrekeninge kan uitken.”


    “Ek maak so. Terloops, daar is iets ánders wat interessant was.”


    Rex kyk hom vraend aan.


    “Een van die dokumente op lêer het ’n verwysing gehad na ’n trust wat 25%-ledebelang in Pyramid Holdings gehad het. Lyk of die rekords nie opgedateer is nie, want Diana het dit glad nie opgetel nie. Dit is ’n ou trust wat reeds in die vroeë 1980’s gestig is. Die Oasis Trust.”


    “Bel Andries op my binnelyn en vra hom om dit as sleutelwoord by sy soektog in te sluit. Sulke ou trusts is gerieflik vir ondergrondse aktiwiteite, want daar is niks elektroniese inligting oor hulle op die stelsel nie. Dis gewoonlik ’n lyninskrywing in ’n ou boek wat iewers in die Meester van die Hoë Hof se kantoor lê en stof opgaar. Jy sal na die Meester se kantore moet gaan en die trustdokumente deurwerk, Rooies. Dis openbare inligting, so ’n lasbrief is onnodig. Maar sit maar ’n hele dag opsy daarvoor, want dit gaan tyd neem. Ek soek veral die bankrekeningnommers wat aan die trust verbonde is. En kyk wie die stigter en begunstigde van die trust was, asook wie die trustees oor al die jare heen was. Ek gaan ’n groot witbord vir ons reël. Ons sal mooi moet kophou hoe al hierdie entiteite en individue inmekaarpas.”


    “Jy weet ons kan Analyst Notebook daarvoor gebruik,” sê Diana.


    Rex is beïndruk. Hoe sy bygehou het met die gesprek, sal net sy weet.


    “Dis ’n rekenaarprogram,” voeg sy by.


    “Ek is old school. ’n Witbord werk steeds beter – dis meer visueel – en rekenaars crash te maklik.”


    Sy glimlag kopskuddend.

    Myron Januarie sien deur die venster hoe die S5 in die straat parkeer. Die swart bakwerk glinster in die sonlig. Rex spring agter die stuur uit en vou die sitplek vorentoe sodat Trevor Bandjies kan uitklim.


    Die senuwees borrel in Januarie op. Hy word bewus van hoe klam sy hande is, druk hulle onder sy baadjie in en vryf hulle oor die agterkant van sy broek. Vermaas glimlag vir hom en volg dit op met ’n klop op die skouer.


    Hy is dankbaar vir sy kollega se bystand. Hulle is al deur dik en dun in die amper vyftien jaar wat hulle reeds saamwerk. Het destyds saam begin by SANAB, wat kort daarna by die Georganiseerde Misdaadeenheid geïnkorporeer is, en het later saam oorgeskuif toe die Valke gestig is. Hulle was nooit deel van die Skerpioene nie, daarom het hulle saamgestaan in die Valke, wat baie van die voormalige ondersoekers van die Skerpioene ingespan het.


    Sy mond voel droog en sy keel krapperig. Hy kug saggies, met sy hand voor sy mond. Hy sien hoe Trevor Bandjies om die motor stap om die ander deur oop te maak en die passasiersitplek vorentoe te slaan.


    Dan klim sy uit. Die bries lig die wit sluier so effentjies. Dit beter Constance wees! Trevor het gespot hy gaan soos Laban sy oudste dogter eerste weggee. “Pa weet ek is gay,” het Vanessa egter vies teruggekap.


    Dan verskyn Vanessa, geklee in die donkergroen motief van die bruilof. Trevor se enigste seun, Donovan, het agter die bruidskar stilgehou om Vanessa en die blommemeisie af te laai. Daar wag dalk nóg ’n verrassing op Trevor, glo Myron, want hy is oortuig Donovan kyk nie na vroue nie.


    Hulle val in gelid en verdwyn buite sig toe hulle na die kerk se voorportaal stap. Hy fokus op die dubbeldeur aan die ander kant van die houtbanke. Binne enkele oomblikke sal sy daar verskyn en op die rooi tapyt na hom aangestap kom, om mevrou Constance Januarie te word.


    Die senuwees dreig weer om hom te oorweldig. Maar dok Wilken is verkeerd, want met haar aan sy sy sien hy vir enigiets kans. Selfs vir al die oop tandepasta-buisies in die wêreld.


    * * *


    Haar lyf krul langs syne van die euforiese afwagting wat hy skep. Die blinddoek wat hy oor haar oë geplaas het, dra daartoe by omdat sy nie weet waar hy haar volgende gaan aanraak nie – en wanneer hy haar sensueel op ’n nuwe plek soen, wriemel sy opnuut.


    Sy het hom reeds ’n paar keer gesmeek om op haar te klim, maar hy stel dit uit. Die voorspel is iets wat hy nog altyd geniet het, ’n spel waarin hy ’n toppresteerder is. Sport was nooit sy sterkpunt nie, maar in dié spel het hy talent. En getroude vrouens maak die beste spanmaats, want daar is geen verwagtinge wanneer dit verby is nie.


    Net die goeie sportmanskap van ’n vriendelike afskeid en dan gaan elkeen weer sy eie gang.


    Hy hoor haar na haar asem snak. Sy kreun toe hy sy bewegings afwissel, van genot … en afwagting. Haar lyftaal wys sy smag na hom. Nóg ’n nagevolg as jy met ’n man trou wat drie dekades ouer as jy is. Sy boor haar naels in sy rug in toe hy sy linkerhand sagkens teen die binnekant van haar dy optrek. Stadig, speels. Dan plaas hy sy hand op die binnekant van die ander dy. Trek dit weer sagkens op. Streel haar lippe met syne, en sy soen hom freneties, buite haarself.


    Dan raak hy bewus van ’n geluid wat nie by die toneel inpas nie. Nie deel vorm van die geluide van ekstase wat die vertrek vul nie. Uit die rigting van die klein kombuisie. Was dit die agterdeur wat hy gehoor het? Die lugverkoelingstelsel se gedreun het die geluid effens gedemp, maar hy is seker hy het dit gehoor. Hy kyk oor sy skouer en sien ’n beweging in die flou lig agter die toegetrekte muskietnet wat om die hemelbed hang. Dit kom van agter die rottangstoele in die vertrek se sitgedeelte.


    Hy wonder of dit weer ’n verdwaalde vlermuis is wat by een van die oop vensters ingekom het. Dié goed het die vermoë om deur die kleinste skrefie toegang te verkry, en dis ’n helse gespook om hulle dan weer uit te kry, selfs nadat alle deure en vensters wyd oopgevlek is.


    Daar is nog ’n beweging en hy rol van haar af weg. Sien twee flitse, of dit is meer soos vlamme wat spoeg, maar dis asof alles teen vertraagde tempo gebeur. Sy ruk twee keer langs hom. Haar bloed spat warm oor sy kaal bolyf. Die muskietnet ruk van die koeëls wat dit penetreer. Hy sien die blinddoek het op die kussing afgeval. Sy maak ’n roggelgeluid, dan staar haar oë glaserig na die plafon, haar liggaam nou ’n leë houer, byna onversoenbaar met die genotsoekende energiebron van oomblikke gelede.


    Die skok is verlammend, hy kan nie beweeg nie, asof versteen deur die onvermoë om die werklikheid van die gebeure in te neem.


    Hy verwag dieselfde lot. Die voltrekking van die doodsvonnis, gedryf deur die jaloesie van ’n eggenoot wat nie sy jonger vrou se drange kan bevredig nie.


    Hy wag vir die pyn wat deur sy bors gaan brand. Maar dit kom nie.


    * * *


    Hy draai haar weer en weer en weer en sy skater van die lag, haar blou oë op syne vasgenael. Hulle betower hom steeds, haar skoonheid kan steeds sy asem wegslaan. Met die lang wimpers, puntneusie, hoë wangbene en vol lippe waaragter ’n ry perfekte wit tande skuil, kon sy net sowel die gesig van ’n internasionale skoonheidshuis as ’n enkelmaverpleegster gewees het.


    “Jy maak my dronk,” sê sy laggend. “My kop draai, kom ons gaan sit. Daar is Myron en Constance nou by ons tafel. Ons kan netnou weer sokkie, maar dan moet jy my nie so baie in die rondte draai nie.”


    Hulle stap na hul tafel toe, hand aan hand. Hy is steeds bewus van hoe die swart rokkie wat tussen haar dy en knie eindig die kurwes van haar slanke liggaam navolg. Haar swart sandale met die hoë hakke lê onder haar stoel uitgeskop, want: “Dis makliker om kaalvoet te sokkie.”


    Rex knipoog vir Myron met sy swart fedora wat nou soos ’n jazz-musikant s’n oor een oog afgetrek sit.


    “Jy lyk soos ’n gangsta,” maan Constance Januarie en druk die hoed reg op sy kop. Hulle is besig om hul rondes as pasgetroude paartjie te maak en Rex en Alicia se tafel is nou aan die beurt.


    “Die kos was lekker,” sê Rex.


    “Uit die boonste rakke, my broe’,” beaam Myron terwyl hy gaan sit. “Ek begin sommer vanaand al my ten-kilos post-wedding weight aansit.”


    “Jy is laf,” sê Constance en maak haar op sy skoot tuis. “Ons gaan elke aand draf, ek en jy.”


    “Nie in die Kruger-wildtuin nie, my enigste. Ons kan begin wanneer ons terug is. Ons sal genoeg exercise in die bedroom kry.”


    Sy klap hom op die skouer met ’n: “Sies, Myron!”


    “Waar gaan julle presies? Of is dit ’n geheim?” vra Alicia.


    “Pretoriuskop. Ek het ’n rondawel bespreek wat lekker secluded is vir die honeymoon-kaperjolle.”


    “Jy moet jou aanhou staan en laf hou, Myron Januarie!” raas Constance weer skaam en gee hom nog ’n klap op die skouer. “Kom! Ons moet by die volgende tafel gaan draai maak.”


    “Hulle lyk gelukkig,” merk Alicia op toe die bruilofspaar wegstap.


    “Ja, is seker so,” sê hy toe hy gewaar hoe die effense droefheid oor haar gesig spoel.


    “Kom! Jy kan my weer ’n paar keer op die dansvloer draai.”


    Hy weet die vrolike glimlag is bloot ’n fasade waaragter die ontnugtering skuil. Hy besef sy hoop hulle sal binnekort só tussen hul eie bruilofsgaste rondbeweeg. Hy weet egter nie of hy ooit weer daardie stap kan neem nie.

    Die muskietnet word opsygetrek en ontbloot die ou man se grou oë. Wydgerek, met trane wat oor sy wange rol en ’n onderlip wat bewe.


    Dan sien Niel die groot mans wat aan weerskante van hom na vore tree, elk met ’n pistool in die hand; pistole wat met knaldempers toegerus is.


    Een van hulle dra ’n grys japon wat styf om sy lyf span, omdat hy soos ’n Springbokslot gebou is en die japon ’n hele paar nommers te klein is. Sy swart krulhare en lang ken laat hom nóg groter as sy maat lyk, omdat dié se hare met ’n nommer-een-kam kortgeskeer is en sy pofferige wange daarmee saam sy kop koeëlrond laat lyk waar dit sonder enige teken van ’n nek op sy skouers rus. Hoewel sy gesette lyf korter is as sy maat s’n, is hy steeds heelwat groter as Niel.


    “Wie is julle?” vra Niel met ’n bewende stem. Skok het die oorhand gekry.


    “Sjarrap!” sê die een met die grys japon. “Jy sê nie ’n woord nie, of ek maak jou stil! En bly waar jy is!” Hy trek die japon uit. “Hierso, ou man, trek weer aan!” Gedweë gehoorsaam die ou man, ook oorweldig: die toneel van sy vrou se ontrou moes die eerste skok gewees het, haar koelbloedige moord die tweede. Terwyl hy die japon aantrek, stap die ronde een om die bed tot langs Niel – en dan bokspring die pistool twee keer in sy hand en die ou man syg neer.


    “Wat de fok, man?” skree Niel en skop teen die kopstuk vas. Lig sy arms op ter beskerming.


    Weer kom die verwagte pyn nie. Net die pistool se warm loop teen sy voorkop.


    “Wikus het gesê jy moet sjarrap, doos! Nie ’n piep nie!”


    “Ons het gesê geen name nie, Malan,” antwoord Wikus met sy diep stem.


    “Ag, maak nie saak nie, man! Maak klaar!”


    Wikus lig die ou man se liggaam op, dwing sy pistool in die regterhand, klem dit daarin vas en vuur nog ’n skoot. Die patroon slaan langs Niel in die matras vas.


    “Shit!” roep Niel uit en slaan sy arms oor sy kop in ’n onwillekeurige poging om nog moontlike skote af te weer. En as hulle nie kom nie: “Sorry, sorry!”


    “Het jy nie ore nie?” sis Malan.


    “Reg, hou net op met skiet, man!” fluister Niel terug, sy hande in die hensop-posisie.


    Hy kyk hoe Malan die magasyn uit sy pistool haal en die wapen beveilig. Hy hou dit aan die loop na Niel toe uit, kolf eerste.


    “Vat dit!”


    Nou snap Niel wat aangaan. Die mediese handskoene wat hulle aanhet, bevestig sy vermoede.


    Hy wil nie die pistool vat nie, wil nie sy vingerafdrukke op ’n moordwapen los nie. Hy skud sy kop.


    Die twee mans kyk vir mekaar en grynslag. “Hy tree op asof dit ’n versoek was,” sê Malan, wat steeds sy pistool op Niel gerig hou.


    “Miskien het jy jou nie goed uitgedruk nie,” kom dit van Wikus.


    “Luister nou mooi, Michael-fokken-Cassidy, óf jy vat die pistool, óf jy vat die pistool. Dis die twee opsies. So, watter een gaan dit wees?”


    Niel het geen keuse nie. Hy neem die vuurwapen.


    “Dankie.” Kwansuis vriendelik hou Malan sy hand uit en Niel plaas die pistool daarin terug, waarna Malan die magasyn indruk en die knaldemper afdraai. Dan haal hy ’n deursigtige plastieksak uit sy agterbroeksak, vou dit oop en laat die pistool daarin val voor hy die plastieksak toeknoop. Hy trek ’n ander pistool agter sy rug uit en draai die knaldemper daarop vas. Hy knik vir Wikus, wat sy pistool se knaldemper afdraai en dit weer in die ou man se hand druk. Dan haal ook hy ’n ander pistool agter sy rug uit en draai die knaldemper daarop vas. Die twee moordwapens is nou sonder knaldempers, een daarvan in ’n dooie man se hand, die ander in ’n plastieksak.


    “Wie de moer is Michael Cassidy?” vra Wikus.


    “Die een in daai Men at Work TV show, man. Met die lekker wavy hare.” Malan maak ’n handgebaar oor sy poenskop om ’n vloeiende haarstyl na te maak.


    Wikus staar Niel ’n rukkie aan voor hy grinnik en kopknikkend sê: “O ja, nou sien ek die ooreenkoms.”


    “Luister nou mooi, gesiggie,” sê Malan, sy lippe digby Niel se oor. “Wanneer die polieste môre hier opdaag, gaan hulle op die tragiese toneel van ’n lovers’ tiff afkom. Want jou vingerafdrukke lê hierdie hele plek vol. En dalk kry hulle nog ’n goeie vingerafdruk op haar lyk ook, maar dit maak nie saak nie, want jy het vroeër soos ’n honger laaitjie aan daai tieties gesuig en jou DNA agtergelaat. Die teorie sal dus wees dat haar man op julle afgekom het en haar in ’n oomblik van jaloesie doodgeskiet het, en dat jy hóm toe geskiet het voor hy jou ook kon vrekskiet. Sy moordwapen lê in sy hand en daar is gunshot residue op sy hand en op sy gown se mou. En jóú moordwapen is steeds missing.” Hy hou die wapen in die plastieksak op om sy punt te staaf. “Want ballistics sal wys hier was twee verskillende wapens betrokke. En as hulle ’n goeie jop doen, sal hulle vasstel die bloedspatsel-waaier van haar lyk wys dat daar iemand langs haar gelê het. So, consider yourself a wanted man. En as jy nie saamwerk nie, lewer ons jou aan die polisie uit, met die moordwapen met jou vingerafdrukke daarop. Terloops, die feit dat jy weggehardloop het, gaan nie in jou guns tel nie. So vergeet van borg terwyl jy verhoorafwagtend is. Verstaan jy jou penarie nou mooi?”


    Niel knik sy kop.


    “As jy egter jou samewerking gee, verander ons die toneel sodat jy skotvry hier wegstap.”


    “Ek weet nie wat julle wil hê nie,” sê hy versigtig.


    “Ons soek die sleutel, poephol!”


    * * *


    “Slaap jy vanaand by my plek?”


    “Ek kan nie, Killian het al weer sy naweek met Michiel gekanselleer. Hy maak my só boos. Dit het my hart gebreek toe ek Michiel langsaan by tannie Lettie moes los, want Camilla kon nie vanaand baby-sit nie.”


    “Hoekom het Killian gekanselleer?”


    “Jy hoef nie bekommerd te wees nie, Rex!” snou sy hom toe. “Ek verwag nie dat jy vir hom moet instaan nie! Hy moet sy vaderlike pligte nakom.”


    “Hokaai, stadig nou. Ek vra maar net. Jy weet ek is mal oor Michiel en ek gee glad nie om om tyd met hom deur te bring nie.”


    “Wel, jy klink teleurgesteld omdat ek nie die naweek by jou kan wees nie … omdat Michiel by my is.”


    Dié aantyging sny Rex diep. “Dis glad nie die geval nie. Ek wou bloot geweet het hoekom Killian hom wéér teleurgestel het.”


    “Ja wel, moenie jou daaroor bekommer nie. Ek sal hom uitsort.” Sy staar by die kantvenster uit en Rex besluit dis beter om sake eers daar te laat. Hy wil nie verder spoke opjaag nie.


    Hulle ry verder in stilte tot by haar woonstel.


    “’Bye.” Sy gee hom ’n piksoen en stap weg met die swart sandale in haar hand. Sy kyk nie terug toe sy by die hekkie ingaan nie.


    Verbyster trek hy weg, want waar dié aggressie skielik vandaan gekom het, sal nugter weet.


    * * *


    “Die sleutel is nie hier nie,” sê Niel hees.


    “Ons weet dit, doos, ons het reeds die plek deursoek. Ons wil weet wáár dit is.”


    Niel besef hy moet tyd wen. As hy vir hulle sê waar die sleutel is, vind die polisie môre sý lyk ook hier, met die wapen waarmee die ou man geskiet is in sy hand. Sy maag gee ’n ruk toe sy blik op die paar lewelose oë val. Hy sweer hy kan beskuldiging daarin waarneem, al weet hy goed dooie mense het geen uitdrukking in hul oë nie. Hy wens een van hulle wil die man se oë toedruk.


    “Die sleutel is versteek naby Skukuza. Ek het dit begrawe. Ek sal julle moet gaan wys. Dis te moeilik om te verduidelik waar dit in die bosveld begrawe is.”


    Hy kan sien die brokkie inligting verwar die twee. Ooglopend het hulle nie vir so iets voorsiening gemaak nie. Dalk was dit van die begin af nie húl plan nie, maar is hulle bloot die uitvoerders van iemand anders se instruksies. Hy hoop dit is die geval, want dan is hulle nie so slinks as wat hulle voorgekom het nie.


    En dan is daar steeds hoop vir hom.


    Malan maak die balkondeur oop en stap buitetoe, klaarblyklik om ’n oproep te maak. Hoop vlam in Niel op toe hy besef sy vermoede was reg. Hulle handel bloot op bevele.


    Wikus staar hom uitdrukkingloos aan, sy pistool steeds op Niel gerig.


    Niel waag dit om na haar te kyk. Vlieë pak om die wonde saam. Hy kyk vinnig weg, na die oop balkondeur en die oopgetrekte muskietnet wat nie meer insekte uithou nie. Naarheid stoot in sy keel op, tot hy dit nie meer kan onderdruk nie, en hy gooi oor die lakens op.


    Wikus lag. “Nou’s jou DNA definitief hier vir die polieste om te kry.”


    Met dié keer Malan terug en trek sy neus op toe hy die braaksel sien.


    “Pak sy sak, ons moet ry,” sê hy vir Wikus. “Maar gee hom eers iets om aan te trek, want ek wil nie heeltyd in sy ballas vaskyk nie.”


    * * *


    Rex se selfoon biep en hy hoop dis Alicia wat die oorsaak van haar skielike opvlamming wil verduidelik.


    Hy is egter verbaas om te sien dit is Diana wat ’n SMS gestuur het: Hi. Slp j? 


    Hy gooi die hemp en kouse wat hy na die troue toe aangehad het in die wasgoedmandjie. Sit die selfoon op sy bed neer en trek die grys kniebroek aan wat hy uit die hangkas gehaal het. Hy wil bel, maar onthou dan dit sal geen doel dien nie. Hy tik ’n SMS terug: Nee. Pas by die huis gekom. Dan gooi hy die selfoon op sy bed en trek sy Polo-seilskoene aan.


    Hy is nog nie lus om te gaan slaap nie. Alicia se uitbarsting hinder hom te veel en hy het besluit om te kyk of daar ’n goeie fliek op een van die TV-kanale wys. Anders sal hy een huur op DStv se BoxOffice-diens en ’n ACT II-sakkie springmielies in die mikrogolf gooi. Hy weet daar is ’n halwe bottel Coke Zero in die yskas.


    Oomblikke later biep sy foon weer. Klr mt di bnkstte. Drs baie gld deur di Oass Trst gkanalseer. Kn os mre ontmt dn wys k j? Of dlk nou as j ie te vaak is ie. Ek ’n naguil :-) 


    Dit neem hom ’n ruk om haar SMS-taal te ontsyfer. Ontmoet? Nóú? Hy kyk op sy horlosie. Dis skuins voor twaalfuur op ’n Saterdagaand, hoekom is sy nie uit saam met vriende nie? En waar wil sy hom op so ’n tyd ontmoet?


    Waars jy? tik hy dan.


    Oomblikke later kom haar antwoord: Tuis. Drs 24hr McDonlds in Hatfld wr ons kn gn.


    Hy wonder hoekom dit nie tot Maandag kan wag nie. Maar dit lyk of sy haar hele Saterdag opgeoffer het om die werk klaar te maak. Dalk moet hy haar eerder môre ontmoet … maar dan weer, hy wil eerder sy Sondag saam met Alicia en Michiel deurbring. Hopelik het Alicia teen daardie tyd gekalmeer en kan sy hom vertel wat haar so laat reageer het.


    Moet ek jou optel?


    Asb. SMS as j hie is dn kom ek uit. 


    Dan gee Diana haar adres in Muckleneuk. Rex trek ’n groen Old Khaki-T-hemp aan en gryp die Audi-sleutel op die koffietafel. Die GPS sal hom na die adres moet neem, want hy het geen idee waar dit is nie.

    Hulle stap versigtig by die skuifdeur uit tot op die patio. Niel se hande is agter sy rug vasgebind met die grys koord van die japon. Hulle het gesê die bakkie staan aan die ander kant van die kompleks, want hulle moes eers die ou man uit sy tuinwoonstel gaan haal het. En hulle moet eerder met ’n ompad terugbeweeg, want die ander gaste mag nie snuf in die neus kry dat hulle hier was nie. Hulle wil die verligte paadjies vermy wat tussen die eenhede deurloop; die agterdeur was dus nie ’n opsie nie. Hulle beweeg van die patio teen die skuinste af, in die rigting van die swembad wat op die wal aangrensend met die moerasland gebou is.


    Hulle vermy die ligkolle wat deur die enkele lampe in die tuin gegooi word. Niel sukkel om te sien. As dit volmaan was, sou dit dinge vergemaklik het, maar die nag is pikdonker. Hy verloor sy balans teen die skuinste af en val amper om. Sy voete kry darem weer vastrapplek. Malan het die ander punt van die koord om sy eie gewrig vasgebind om te verhoed dat Niel in die donkerte op die vlug slaan. Hy stap nou agter hom en vloek onder sy asem toe Niel hom ook amper ompluk. Wikus loop voor en baan versigtig sy weg deur die ruigtes, totdat hulle die soliede oppervlak bereik van die houtdek wat die verlate swembad omring.


    Wikus lei hulle regsom verby die swembad. Die hoë staalreling op regterhand keer dat besoekers teen die steil wal aftuimel na die moerasland. Niel het gister op die einste reling geleun terwyl hy afgekyk het na die wildsbokkies wat onder tussen die ruigtes staan en wei het. Hy het inderwaarheid gehoop ’n honger luiperd sou toeslaan, maar moes teleurgesteld na sy kamer terugkeer om vir die “kuiertjie” gereed te maak.


    Hy wil weer naar word toe die beeld van haar lyk langs hom op die bed voor hom opdoem.


    Hulle verlaat die houtplatform om oor die plat grasperk in die rigting van die tans geslote restaurant te beweeg. Niel gril vir die donkerte aan sy regterkant wat hom aangaap, want hy weet dat die moerasland onder teen die wal af onheilspellend in daardie swartheid uitstrek. Hy hoop nie hul pad kruis met een van die verskeie dodelike slangspesies wat ook nog hier rondseil nie.


    Die grasperk vernou tussendeur twee beddings wat met palmtakke, varings en broodplante toegegroei is. Donker silhoeëtte in die flou lig; takke wat soos arms in die bries wuif. Die stilte …


    Niel besef dit is té stil. Iets is nie pluis nie.


    Dan is daar ’n flitsbeweging voor hom, gevolg deur ’n knakgeluid en ’n geritsel in die ruigtes na links. ’n Skim wat blitsig toegeslaan het.


    “Shit!” sê Niel saggies en sak af op een knie. Trek dan aan die koord om Malan in te katrol.


    “Wat dink jy doen jy?” vra Malan toe hy langs hom beland.


    “Sjt!”


    “Waar’s Wikus?”


    “Dood! Bly stil!”


    “Wat bedoel jy, dood? Wikus!” fluister Malan hard.


    “Bly stil, man! Ek sê jou mos hy’s dood! Dit was ’n luiperd!”


    “Kak, man! Hy sou geskree het!”


    “Het jy nie die knakgeluid gehoor nie? Sy nek het gebreek. Dis wat gebeur wanneer ’n luiperd ’n mens aanval. Daar was nie tyd vir skree nie. En die luiperd gaan hom nou na die wetlands toe wil dra, wat beteken sy pad moet met ons s’n kruis.”


    “Hoe gaan hy hom wegdra? Wikus weeg oor die honderd kilogram.”


    “Luiperds kan boomklim met prooi tot dubbeld hul eie gewig, so dink jy regtig daai een gaan sukkel om hom hier weg te dra?”


    “Wikus!” roep Malan weer saggies, maar hierdie keer is die angs hoorbaar. Hy glo Niel klaarblyklik nie.


    “Bly stil, man!” Niel voeg ’n vloekwoord by om die erns van die saak te beklemtoon.


    In die stilte wat volg, hoor hy die kenmerkende saaggeluid van die luiperd se ritmiese asemhaling. Dit klink of dit van vlak voor hulle kom, effens na links, vanuit die ruigtes tussen hulle en die ou man se tuinwoonstel. En dit is … was … natuurlik háár blyplek ook.


    Hy dwing homself tot bedaring.


    “Ons moet retireer. Hy is iewers links voor ons. Ons kan anderkant om loop om by die bakkie te kom.”


    Hy kan nie glo ’n luiperd is so naby aan hom en hy kry die dier weer nie te siene nie. En hy sou wat wou gegee het om die grypslag hier vlak voor sy neus te gesien het, want vir die koelbloedige Wikus het hy geen simpatie nie.


    * * *


    “Kom sommer in, dan maak ek vir ons koffie,” sê Diana deur die oop venster van die Audi. “Al die dokumente wat ek ge-print het, lê in elk geval in my woonstel. Jy kan die kar sommer daar parkeer.”


    Sy wys na ’n afdak wat langs die garage leeg staan en stap in daardie rigting voor Rex kan antwoord. Hy huiwer, maar besef daar is geen manier om met haar te kommunikeer as hy in die kar sit en sy teen die garage se muur staan met die Audi se hoofligte wat op haar skyn nie.


    Hy het haar nog nie só gesien nie. Haar skouerlengte blonde hare hang los en sy dra ’n noupassende kort denimbroek wat in fyn toiings bo haar dye hang. Daarby dra sy ’n wit moulose hemp waarvan die boonste twee knope oop is en ’n paar wit plakkies.


    Rex trek die Audi onder die afdak in. Dan lei sy hom teen ’n stel steil trappe langs die garage op. Die kort denimbroek swaai ritmies voor hom, met die materiaal wat net-net die rondings van haar boude bedek. Haar kuite bult om die beurt met elke trap wat sy klim. Hulle gaan haar woonstel wat bo die dubbelgarage ingerig is binne en sy skop haar plakkies by die deur af, voor sy na die oopplan-kombuis links agter in die woonstel stap om die ketel aan te skakel.


    Die kombuisie word deur ’n toonbank van die leefvertrek geskei. Regs van die kombuis is die oopplan-slaapkamer waar haar dubbelbed netjies opgemaak tussen twee kassies met lampies op staan. Die badkamer, neem hy aan, grens aan die leefarea en word vanuit die slaapkamer bereik.


    “Sit, asseblief,” nooi sy en wys na die bamboes-sitkamerstel. Hy vermy die dubbelbank en sak neer op een van die enkelstoele. Die dokumente en haar skootrekenaar lê op die koffietafel voor hom. ’n Pizza-boks staan op die kombuistoonbank en die krummels op die mat verraai dat sy hier sit en eet het, waarskynlik terwyl sy die dokumente bestudeer het.


    Diana kom sit op die dubbelbank oorkant hom en vou haar regterbeen onder haar in. Haar toon- en vingernaels is pers geverf.


    “Jy het hard gewerk.”


    “Ek kan nie regtig TV kyk nie,” sê sy skouerophalend. “Net krieket. Ek is mal oor krieket. Jy moet asseblief sê as die ketel afskop, want ek sal nie weet nie.”


    Hy knik.


    Sy leun vorentoe om deur die papiere op die koffietafel te soek. Die wit bloes vlek effens oop om haar pers bra te ontbloot; hy sien die rondings van haar borste as sy deur die dokumente blaai.


    Rex sit ongemaklik terug en hoor dan hoe die ketel afskakel. Hy beduie na die kombuis, en sy knik en spring op om koffie te gaan maak. Hy tel die dokumente waardeur sy geblaai het op en sien dat dit bankstate is waarin sommige transaksies met verskillende merkers ingekleur is.


    Oomblikke later bring sy die twee koppies en kom sit skuins voor hom op die mat. Haar parfuum walm om hom toe sy ’n pers vingernael oor die papier laat hardloop.


    “Die groen highlighter is alle transaksies wat met die trust verband hou.” Sy draai na die skootrekenaar op die koffietafel en tik haar wagwoord in. ’n Excel-werksblad verskyn op die skerm en sy loer oor haar skouer om te sien of hy na die rekenaar kyk.


    “Kan jy verby my sien?” vra sy.


    Hy knik.


    “Ek het al die bedrae wat aan die trust betaal is in ’n spreadsheet gesit, met die datums waarop die betalings gedoen is. Die totale bedrag vir die afgelope twee jaar is amper R50 miljoen.” Toe sy sien hy lig sy wenkbroue: “Die snaaksste is dat dit alles aangedui word as lede-uitkere wat aan die trust verskuldig was. Toe gaan kyk ek na al die betalings wat as uitkere aan die lede van Pyramid Holdings uitbetaal is. Die drie werknemers wat valslik as lede gelys is, het ook uitkere ontvang. Die geld is in hierdie bankrekeningnommers gedeponeer.” Sy maak ’n ander blad van dieselfde werkboek oop, waar die bankrekeningnommers gelys word. “Maar hierdie nommers lyk na offshore-bankrekeninge in die Britse Maagde-eilande.”


    Hy tik haar op die skouer en sy kyk om.


    “Hoe weet jy dit is rekeningnommers van die Britse Maagde-eilande?”


    “Dis dieselfde nommers wat ek destyds tydens die oudit van Sphinx Traders bevraagteken het. Ek het dit twee keer nagegaan. Die betalings wat uit die trust se bankrekening gemaak is, is almal elektroniese oorbetalings na verskeie oorde toe. Die verwysings is moeilik om te ontsyfer aangesien dit alles letters en syfers is. Ek sal Andries vra om ’n paar van hierdie verwysingsnommers in die elektroniese databasis wat ons saamgestel het te search om te kyk of iets uitskiet.”


    Sy loer oor haar skouer na hom. “Goeie werk,” sê hy glimlaggend.


    Sy tel die koffiebekers op en gee syne vir hom aan. Dan draai sy om en leun teen die koffietafel sodat sy na hom kan kyk, en neem ’n sluk. Rex sit terug in sy stoel. Hy het nie besef hoe beeldskoon sy werklik is nie. Hy het besef sy is mooi, maar in hierdie informele omgewing …


    * * *


    Hulle bereik eindelik die Navara. Die staptog tot by die bakkie was hel, met elke beweging en geluid wat gedagtes van luiperds en seekoeie gewek het.


    Malan maak die voorste passasiersdeur oop. “Dis ’n kakspul!” sê hy meer vir homself as vir Niel. “’n Groot kakspul!”


    Hy boender sy gevangene in, gooi Niel se sak klere op die agtersitplek, trek die japonkoord se punt agter die sitplekgordel verby en bind dit aan iets agter in die bakkie vas.


    Hy slaan die deur aan die passasierskant toe.


    Oomblikke later trek hulle met tollende wiele weg. In die ry peul Malan die mediese handskoene af en smyt hulle oor sy skouer op die agtersitplek.


    Hy ry in stilte deur die dorp, maar hou in die middel van die brug stil toe hulle deur St. Lucia is. Daar klim hy uit en maak ’n oproep op sy selfoon.


    “Dis ek,” groet hy, maar Niel kan nie die res van die gesprek bo die geluier van die dieselenjin hoor nie. Sien slegs die groot handgebare wat wys Malan is ontsteld.


    Niel glimlag wrang. Ten minste het daardie luiperd sy probleme vir hom gehalveer.


    * * *


    Sy loer oor die rand van haar koffiebeker na hom en hy dink: Hoe anders sou dit nie in die verlede gewees het nie.


    Hy dink hoe hy haar sou lig tot op die toonbank wat die klein kombuis van die leefarea skei. Pluk haar bloes oop sodat knope die wêreld vol spat. Die pers bra wat hom al die hele aand terg, soos ’n matador se rooi mantel die verwoede bul uitlok. Sy lê terug, gestut deur haar elmboë op die toonbank, asem wat jaag. Hy vat die twee rondings onder die pers bra vas en sy snak na haar asem. Dan sit sy weer regop en trek sy T-hemp oor sy kop. Trek die vingerpunte van haar regterhand sag oor sy bors. Hy gly sy hande agterom haar rug en maak die bra los. Sy laat val die geskeurde bloes van haar arms af en hy trek die bra weg om haar ferm borste te ontbloot. Hy streel daaroor met sy linkerhand terwyl hy met sy regter aan die knoop van haar denim begin werk. Sy lê weer terug, lig haar heupe ’n bietjie sodat hy makliker van die denim ontslae kan raak. Sy is skoongeskeer en dit por hom aan. Sy broek val tot om sy enkels en hy gryp haar heupe met sy hande vas. Sy trek haar asem in – laat dit dan met ’n sagte kreun uit toe dit gebeur. Twee mense wat niks meer as spontane, harde seks begeer nie en dit vir mekaar gee …


    Dís hoe dinge gewerk het toe hy verlore was op die woeste see van die Kaapse onderwêreld, besig met sy eerste projek – die Dos Santos-saak. En dis hoe dit maande gelede steeds sou gewees het … voor hy Alicia ontmoet het.


    Maar nou is dit anders. Sy was die flou liggie wat hy in die verte uitgemaak het en hoe nader hy aan die vuurtoring beweeg het, hoe kalmer het die water om hom geword. Totdat hy by die hawe kon anker gooi.


    Hy wil sy koffie vinnig klaarmaak, maar dit is nog vrek warm. Hy voel nou skuldig dat hulle in die middernagtelike ure so alleen in haar woonstel sit. En hoewel Alicia se uitbarsting vroeër vanaand wil-wil voel na ’n verskoning om weer anker te lig en die sewe oseane aan te durf, is daar ’n element binne hom wat dit verhoed, wat die standvastigheid waardeer en nie weer kans sien vir stormwaters nie.


    Daarteenoor bruis die element wat al die sorgeloosheid geniet het in hom op. Die stem wat sê: “Gryp haar vas, jy kan mos sien sy sal nie weerstand bied nie. En wat daarvan as jy haar baas is? Die vennootskap by Lippmann Gurfein is in elk geval net tydelik. Binnekort span jy weer jou vlerke en gaan soek die volgende avontuur. Hoekom jou gedra asof jy ’n familieman is wat rekenskap aan iemand moet gee?”


    “Wie bly in die hoofhuis?” vra hy om die stilte te verbreek. Nie dat dit enigsins vir haar gebreek sal wees nie.


    “My ma, en my suster as sy huis toe kom. Sy swot nog by die Puk; aptekerswese.”


    “Bly sy in ’n koshuis?”


    “Nie meer nie. Sy het toe sy nog voorgraads was, maar sy is nou in ’n woonstel. Sy maak vanjaar haar meestersgraad klaar. Ons is ’n tweeling.”


    Hy kom agter dit is ’n onderwerp wat sy nie graag bespreek nie, asof hy op ’n seerplek gedruk het en sy nie wil vertel hoe sy dit gekry het nie. Dis dalk deels waarom hy die indruk kry dat sy nie weerstand sal bied as hy haar sou gryp nie.


    Hy bespeur ’n rebelsheid in haar, wat sy hard probeer verbloem, maar nietemin steek dit elke dan en wan kop uit as sy haar waaksaamheid verslap. Soos nou. Hy glo nie die ander spanlede het dit opgemerk nie, maar genoeg blootstelling aan die onderwêreld maak ’n mens bedag op sulke goed.


    “Andries sê jy was ’n spioen vir die Valke,” sê sy dan grootoog. “En dat jy die een is wat Skoppensboer vasgetrek het.”


    Hy skud sy kop. “Andries het ’n groot mond. Jy moenie alles glo wat hý jou vertel nie. Die woord ‘spioen’ laat dit erger klink as wat dit werklik was. En dit was ’n spanpoging. Ek was maar net een van vele ratte in die masjien.”


    “Maar hy het jóú geskiet,” sê sy toe sy haar hand vir ’n oomblik op sy knie plaas. Hy weet nie of dit ’n vraag of ’n stelling is nie. Die aanraking stuur rillings deur sy lyf. Rillings wat die sorgelose stem binne hom skietgoed gee.


    “Waar?” vra sy dan.


    “Hier,” antwoord hy en druk met sy palm teen sy bors.


    “Het dit letsels gelos?” Sy trek haar bene op en vou haar arms om haar knieë. Haar gedefinieerde bene getuig dat sy elke dag die gimnasium besoek.


    “Kan ek jou ’n persoonlike vraag vra?”


    Sy kyk hom agterdogtig aan.


    “Jy hoef my nie te antwoord as jy nie wil nie,” probeer hy haar gerusstel.


    “Jy wil seker weet wanneer en hoekom ek doof geword het,” sê sy met teleurstelling op haar gesig.


    Hy skud sy kop. “Nee, ek wil net weet of jy in ’n verhouding is.”


    Haar gesig helder op en sy skud haar kop glimlaggend.


    “Dis waarvoor ek bang was.”


    “Hoekom?”


    “Want ek gaan sukkel om die ander spanlede van jou af weg te hou.”


    Sy sluk aan haar koffie. Verbeel hy hom, of was daar weer ’n tikkie teleurstelling op haar gesig? En het daardie rebelsheid weer effens kop uitgesteek?


    Hy drink sy koffie klaar en staan op.


    “Ek moet ry. Dankie vir die koffie … en goeie werk,” sê hy terwyl hy na die dokumente wys.

    18 Desember 1902


    Doktor Leyds sit die koerant neer. Hy haal met ’n glimlag sy tabak uit en begin om sy pyp te stop.


    Die berig vanuit Bonn in vandag se General-Anzeiger is die oorsaak van sy blymoedigheid. Daarin word beweer dat Transvaalse goud iewers in die bosveld noord van Pietersburg begrawe lê; ’n skat van 80 000 onse ter waarde van ses miljoen pond. Hy kan al sien hoe die hardeware-handelaars al die pad bank toe glimlag nadat die voornemende skattejagters hul hele voorraad pikke en grawe opgeraap het om die veld in te vaar op soek na die verborge goud.


    Die Sabie-wildreservaat wat hy self voor sy vertrek hier na Brussel toe gevestig het, sal sekerlik die gunstelingteiken word. Die besluit wat tydens die vestiging daarvan geneem is om geen prospekteerregte nie maar wel permitte aan skattejagters toe te staan, sal die vure verder laat opvlam. En Chamberlain sal ook op hete kole sit en wag dat die goud opgegrawe moet word sodat hy sy kloue daarin kan slaan.


    Die gierigheid van die mens ken darem geen perke nie. Gissings oor die verlore goudstad van die Monomotapa, wat al in Van Riebeeck se tyd begin het, kan hierdie soektog nog verder aanwakker. En die misterie daaraan verbonde sal verskillende siele vir baie jare prikkel. Want goud, verlore of verborge, trek mense van alle stande.


    * * *


    Die bande sing op die teeroppervlak van die N2. Niel loer sydelings na Malan, wat geen woord geuiter het sedert sy selfoonoproep op die brug buite St. Lucia nie. Hy was selfs stil toe hulle moes stop vir diesel. Niel verskuif in die sitplek om sy arms, wat steeds agter sy rug vasgebind is, in ’n gemakliker posisie te kry.


    “So, julle is op soek na die goud.” Hy maak seker dit klink soos ’n stelling eerder as ’n vraag.


    “Watse goud?” mompel Malan.


    “H’m, as jy nie weet waarvan ek praat nie, is jy seker in die buitekring van die Ysterhout-laer.”


    “Ek weet nie waarvan jy praat nie,” sê die man, maar daar is twyfel in sy stem.


    “Ek praat van die Ysterhout-laer se drie sirkels – die buitekring, die binnekring en die kern. En as jy niks weet van die goud nie, is jy beslis nog in die buitekring.”


    Na ’n ruk se stilte loer Malan na hom. “Wat weet jy van die goud?”


    Die aas is gevat, nou moet hy inkatrol.


    “Ek het die sleutel, het ek nie?”


    “Weet jý waar die goud begrawe is?”


    “Ek dag jy weet nie waarvan ek praat nie,” sê Niel toe hy sy oë sluit en sy kop teen die stut laat rus. Hy gaan beslis nie sy beste kaarte eerste speel nie. Hy sal in beheer bly, soos ’n luiperd wat sy prooi jag. Geluidloos tot die einde.


    * * *


    Rex herken nie die nommer wat op sy foon se skerm wys nie. Hy antwoord, en hoor dan: “Rex, dis Wingnut, hier’s groot kak!”


    “Wat het Campher nou weer aangevang?” vra hy geïrriteerd.


    “Niel is missing, Rex!”


    Alicia kyk hom vraend aan. Hy het ’n ongemaklike ontvangs gekry toe hy hier aankom en het hom eerder besig gehou met Michiel, wat ooglopend bly was om hom te sien, terwyl Alicia klaargemaak het sodat hulle Parys toe kan ry vir middagete. 


    Rex probeer vergeefs sy kommer wegsteek. “Wat gaan aan?” vra hy.


    “Dis chaos by die lodge waar Niel gebly het. Blykbaar is die eienaar en sy vrou vermoor. En dit klink of alles in Niel se kamer gebeur het. Die polisie soek hom nou vir ondervraging.”


    “Waar is julle?”


    “In St. Lucia. Ons het met my kite afgevlieg en ek bly by ’n army buddy van my. Niel het by ’n vriendin se lodge tuisgegaan. En sy is nou dood. Shit! Ek weet nie waar hy is nie en sy selfoon is af. En ek kan nie met die polisie gaan praat nie, want ek kan nie bekostig dat hulle my sake uitcheck nie. Jy móét kom help, Rex!”


    “Ek kan nie alles net so los en weggaan nie, Wingnut. Ons begin nou met ’n moerse ondersoek vir die Valke en ek het verantwoordelikhede hier. Wat het julle in elk geval in St. Lucia gaan maak?”


    “Hy was eintlik Kaap Vidal toe om iets te gaan uitcheck, maar ek weet nie wat nie. Hy het my net gevra om hom af te vlieg en ons sou vandag teruggevlieg het Wonderboom toe.”


    Alicia kam Michiel se hare waar hy in die sitkamer staan en ’n Transformers-robot probeer opvou sodat dit weer ’n trok kan vorm. Sy kyk weer vraend na Rex.


    “Eina, dis te hard!” protesteer die seuntjie.


    “Jammer, my skat.” Sy kam sagter.


    “Het jy my alles vertel wat jy weet?” vra Rex.


    “Ja … behalwe … die vrou in wie se lodge hy gebly het, was vroeër jare een van sy prostitute. Sy het opgehou toe haar man hier kom aftree het. Hy is baie ouer as sy. Ek meen, hy wás … Shit! Ek kan dit steeds nie glo nie. En ek dink Niel en sy was friends with benefits, jy weet wat ek bedoel.”


    Rex skud sy kop in ongeloof. Alicia bly hom fronsend aanstaar terwyl sy Michiel se hemp regtrek.


    “Is dit alles?”


    “Alles wat ek weet, ja.”


    “Goed, sit tight en dan bel ek jou later op hierdie nommer.”


    “Dis reg so, maar jy moet asseblief plan maak, Rex. Ek kan nie met die polisie praat nie.”


    “Wat gaan aan?” vra Alicia toe hy die oproep beëindig. 


    Hy loer na Michiel wat sy tong by die hoek van sy mond uitsteek soos hy steeds met die speelding sukkel.


    “Ek sal nou-nou met jou praat. Ek wil net gou buite ’n oproep gaan maak.” 


    Hy stap uit en met die stoep langs tot by die staal-draai-trap; neem dit na die parkeerarea waar hy teen sy brons-kleurige Audi 100 Coupé S gaan aanleun terwyl hy Campher se selfoonnommer skakel. Hy los ’n stemposboodskap dat Niel hom dringend moet terugbel en dan skakel hy adjudant-offisier Vermaas se nommer. Hy wil nie vir Januarie pla terwyl hy op wittebrood in die wildtuin is nie. 


    Hy maak verskoning dat hy op ’n Sondag pla toe Vermaas antwoord. Die man sê dis geen probleem nie.


    “Wingnut het my so pas gebel. Hy is baie ontsteld. Blykbaar was daar ’n dubbele moord by die lodge in St. Lucia waar Campher tuisgaan, en volgens Wingnut is hy skoonveld. Het jy dalk kontakte daar onder by wie jy kan uitvind wat aan die gang is? Ek is jammer om dit van jou te vra, maar Alicia gaan baie bekommerd wees …”


    “No problem,” sê Vermaas. “Ek het ’n paar pelle by die Valke in Durban, dalk kan hulle vir my uitvind. Ek bel jou sodra ek iets gehoor het.”


    Rex bedank hom voor hy aflui, stap dan stadig terug na Alicia se woonstel, sy gedagtes deurmekaar. Waarin het Campher nou weer beland? Hy is gatvol vir sy stories. En hoe gaan hy Alicia kalm hou? Hy weet ook nie werklik veel nie. Dalk moet hy haar die minimum vertel totdat hy van Vermaas gehoor het. Dit sal dinge vergemaklik. Sy weet reeds nie van Niel se rondritsery die land vol nie. Dit is goed soos dié wat sy verhouding met haar kompliseer, want Campher is altyd in die prentjie. Dit bemoeilik dinge tussen hom en Januarie ook nog.


    Hy sien sy is kriewelrig toe hy inkom en sy lei hom na haar slaapkamer.


    “Wat gaan aan?” fluister sy.


    Toe hy haar klaar vertel het, gaan sit sy op die bed, in trane.


    “Jy moet hom kry, Rex. Jy moet hom opspoor en hom help. Ek besef hy het homself waarskynlik in die moeilikheid gekry, maar hy blý my broer. En hy is nou al te lank in die kloue van die goudduiwel. Geldsug het hom totaal verblind en dit is nou tyd dat hy die gevolge van sy dade dra. Maar hy moet oorleef om dít te kan doen …” Sy voeg fluisterend by: “As dit nie klaar te laat is nie.”


    “Ons sal meer weet wanneer Vermaas terugbel. Ons hoef nie Parys toe te ry nie.”


    “Nee, dit help niks ons sit hier en tob nie. Ek wil ook nie vir Michiel ontstel nie. Hy sal teleurgesteld wees as hy nie in jou Audi Coupé kan ry nie.”


    Na ’n oomblik se stilte vra sy dít waarmee sy ooglopend worstel: “Sal jy St. Lucia toe kan gaan as dit nodig is?”


    Hy trek diep asem in voor hy antwoord, want hy sien die hoop in daardie blou oë.


    “Dit sal moeilik wees, Alicia. Ek het ’n engagement wat ek moet bestuur. Ons het deliverables wat moet plaasvind. Die span is nuut …”


    Sy knik. “Ek verstaan. Ek vergeet jy het nou kantoorure en mense aan wie jy verslag moet lewer,” sê sy en glimlag deur die trane.


    Sy hart vermurwe. “Ek sal kyk wat ek kan doen. Sodra ons meer weet.”


    “Wat’s fout, Mammie?” Michiel staan in die deur. Groot-oog, bekommerd oor sy ma wat huil.


    “Kom hier,” sê sy en hou haar arms uit. Hy loop nader en sy omhels hom. “Niks is fout nie, my seun. Ons is baie lief vir jou. Kom, ons gaan nou ry.”

    Die lig wat aan die binnekant bokant die voordeur ingerig is, flikker en dit trek Diana se aandag. Sy het ’n besoeker.


    Sy vou haar japon toe en bind die koord vas. Al is dit amper elfuur, het sy nog nie gestort en reggemaak nie, want sy het gisteraand sleg geslaap nadat Rex hier weg is en toe het sy vanoggend ingelê. Sy gaan maak die woonsteldeur oop.


    “Môre, Ma.” Sy kan dadelik agterkom dat iets haar ma pla. “Wil Ma koffie drink?”


    “Asseblief,” antwoord professor Croukamp voor sy verby haar druk en die woonstel binne marsjeer.


    Diana stap kombuis toe. Sy tap die ketel vol by die wasbak terwyl sy onderlangs na haar ma loer.


    Dié staan voor die sitkamervenster en tuur uit oor die jakarandas van Celliersstraat na die geboue wat in die verte anderkant die vallei toring.


    “Wie was gisteraand so laat hier gewees?” vra haar ma toe sy oor haar skouer na haar kyk, en Diana voel onmiddellik soos ’n skoolmeisie op die rooi tapyt in die hoof se kantoor.


    “Ag, sommer my baas, Rex. Ek het hom gewys wat ek in die bankstate opgetel het.” Sy hoop haar stemtoon beaam die handgebaar wat sy maak om die onskuldigheid van sy besoek te wys.


    “Om middernag …” Sy kan nie die res van die sin uitmaak nie.


    “Ma weet ek kan nie sien wat Ma sê as Ma so op my skree nie.”


    Professor Croukamp slaan oor na gebaretaal. Sy is ooglopend te ontsteld om stadig en rustig te praat, en haar gesigsuitdrukking rugsteun die gebare.


    Dat ’n man só laat by Diana kom kuier, en boonop is hy nog haar baas ook. Dit is onvanpas, en as dié nuus by die werkplek versprei, gaan daar stories loop … En toe sy haar vuis met ’n uitgestrekte pinkie voor haar bors in ’n vinnige boog grondwaarts kap – sleg! – kan Diana nie haar reaksie keer nie.


    Sleg?! Sý het geen reg om te praat nie. Nie met háár geskiedenis by die werkplek nie. Want al is sy nou in ’n hoë pos by Unisa, het sy geraamtes in die kas. Sy is dalk nie bewus van hoeveel kennis Diana dra nie, maar weet tog sélf wat sy gedoen het.


    Diana probeer die woede uit haar stem hou. “Daar’s niks verkeerd daarmee nie, Ma! Ons het net koffie gedrink en ek het hom deur die bankstate gevat om te wys watter transaksies verdag is. Ek het gister heeldag daaraan gewerk. Dit is belángrik. Ons doen die ondersoek saam met die Valke. En ek wou hê hy moes my sê waarop ek volgende moet fokus. Ek het uiteindelik my droomwerk en ek wil dit goed doen. Veral omdat ek onder druk is met my …”


    Sy voel ’n bietjie skuldig om die gestremde kaart op haar ma te gebruik, maar wil ’n spoedige einde aan die gesprek maak.


    Haar ma wys na die klere wat in ’n hopie op die vloer lê en vra of dít is wat sy gisteraand aangehad het toe hy hier was. Sy knik en professor Croukamp skud haar kop stadig, met teleurstelling wat oor haar gesig spoel.


    “In daardie kort broekie.”


    “Ag, Ma!”


    “Nee, Diana. Ek het jou nie so grootgemaak nie. Is die man dan nie getroud nie?”


    “Nee!”


    “Los maar die koffie. Was eerder en trek vir jou aan. Ons sal later weer praat.” Sy stap kop onderstebo die woonstel uit.


    Diana blaas haar asem langsaam uit. Sy haat dit as daar so vir haar gepreek word, asof sy ’n kind is. Sy gaan nie noodwendig dieselfde foute as haar ma maak nie. En dan is Rex boonop ’n goeie man. Aantreklik en vriendelik, intelligent en sterk. Haar ma maak of hy soos ’n dief in die nag hier ingesluip het. Dink natuurlik so vanweë haar eie ervarings. Maar sy sal nie só oordeel as sy Rex eers leer ken het nie. Dan sal sy sien hy is anders. Ordentlik.


    Ordentlik genoeg om ’n dowe meisie … vrou … ’n kans in die lewe te gee. Sy sal nog sien!

    18 April 1903 


    Doktor Leyds sit die brief wat generaal Smuts uit Pretoria aan hom gestuur het op die eetkamertafel neer. Die inhoud daarvan verander alles, want hy het gewonder hoe hy moes optree en nou het Smuts helderheid verskaf.


    Nadat hy gehoor het dat generaal Botha ’n afspraak met Chamberlain gemaak het om die bates van die regering – wat hy wat Leyds is onder sy beheer het – te bespreek, was hy nie seker of hy dit gewillig aan die Britte moes oorhandig nie. Generaal Botha is besig om onder druk te swig omdat hy vrees dat lede van die deputasie – veral Fischer, Wolmarans en Wessels – nie deur die Britte toegelaat gaan word om na Suid-Afrika terug te keer nie.


    Smuts is egter reg, want vir die Afrikaner is daar groter belange as die versorging van hulpbehoewendes; dis nog iets wat Botha en Chamberlain gaan bespreek. Die nuwe koloniale owerheid is per slot van rekening verantwoordelik vir hul versorging en dis hoekom Chamberlain so gretig is om sy bloedbevlekte kloue in die voormalige ZA Regering se bates te slaan.


    Smuts meen egter dat die fondse beter vir die Afrikanersaak aangewend sal word as daar ’n stelsel van Christelike Nasionale Onderwys in plek gestel word om die koloniale owerheid se onvoldoende onderwysstelsel te omseil. En die Afrikaner se politieke bewussyn moet lewend gehou word deur ’n eie pers die lug te laat sien.


    Een wat die Hollandse pers sal hokslaan.


    Hy glimlag vir Smuts se voorstel: om geld te stuur vir bogenoemde prioriteite, maar nie self nie; om eerder ’n tussenganger te gebruik, ene meneer Michaelson, want hy is betroubaar, en ryk genoeg dat die kanalisering van die fondse deur hom geen onraad by Chamberlain-hulle sal wek nie.


    Niemand mag van dié aanwending van die bates weet of dit selfs vermoed nie.


    Hy sal generaal Botha môre inlig dat hy weier om enige fondse aan die Britse regering oor te dra. Die man gaan ontplof, want sy integriteit gaan deur die Britte bevraagteken word. Maar dis sy probleem.


    Leyds glimlag. Hy gaan sy goeie pyp haal om hierdie strategie te vier.


    * * *


    “Dis nie die pad Skukuza toe nie,” merk Niel op toe hy wakker word.


    “Ons gaan eers Pretoria toe,” mompel Malan. Klaarblyklik is hy steeds ontsteld oor Wikus se lot. Ten minste kan hy Niel nie daarvoor verkwalik nie, want die plan om aan die agterkant van die kompleks te parkeer en te voet deur die donker tuin te sluip, was hul eie.


    “Waarvoor gaan ons Pretoria toe?”


    “Jy sal sien.”


    “Jy’s nie ’n goeie onderhandelaar nie, is jy? Onderhandeling verg give and take. Jý gee inligting en in ruil daarvoor gee ék inligting. Iets wat jou moontlik nader aan die kern van die Ysterhout-laer kan laat beweeg.”


    “Watse inligting het jý?”


    “Oukei, jy wil nie onderhandel nie,” sê Niel en maak weer sy oë toe. Wag in spanning om te sien of dit gaan werk.


    En dit werk, want Malan vra: “Wat wil jy weet?”


    “Wat gaan ons in Pretoria doen?”


    “Kobus wag daar vir jou, saam met ander grootkoppe van die Ysterhout-laer.”


    “Wie is dié grootkoppe?”


    “Nee, dis jóú beurt om inligting te gee.”


    “Jy verstaan verkeerd. Jy het my nog niks gegee nie, want ek weet reeds wie Kobus is. Die feit dat hy vir my in Pretoria wag, beteken vir my niks nie.”


    “Nou goed dan. Jy weet seker nie dat Kobus ’n binnekringer van die Ysterhout-laer is nie. Ek rapporteer aan hom, en hý weer aan iemand in die kern. Ek weet nie wie enige van die persone in die kern is nie, en ken ook nie almal in die binnekring nie. Ek ken net die binnekringers van die Oos-Transvaalse Schuur. Hulle ken weer net die een kerner aan wie hulle rapporteer. Ek’s ook nie seker nie … maar ek dink daar is net een kerner vir elke Schuur, en daar is drie Schure – Transvaal, Oos-Transvaal en Wes-Transvaal. Die kerners sit in die hoofkantoor in Pretoria. Die gesagstruktuur beskerm só die Ysterhout-laer, want nie almal ken mekaar nie en rapportering vind binne sekere kanale plaas. Die kerners word beskerm teen indringers … Nou’s dit jou beurt.”


    Niel verwerk vinnig die inligting. Slegs drie kerners? Dit is baie mag om te beheer in so ’n groot organisasie, want drie mense kan maklik saamkonkel sonder die nodige wigte en teëwigte. Veral in ’n organisasie wat in geheimsinnigheid gehul is. Maar dit vergemaklik sy planne, want hy teiken die Oos-Transvaalse Schuur en het dus slegs een kerner op wie hy sy aandag moet toespits.


    “My oupagrootjie was een van die stigterslede van die Ysterhout-laer. Hulle het dit in ’n skuur in Nelspruit gestig – vandaar die Schuur-name van die verskillende takke. Dit was kort na generaal Botha se verslag oor die Boere-nederlaag in die Slag van Dalmanutha. Die Ysterhout-laer is toe as noodmaatreël gevestig onder leiding van ’n paar generaals wat gevoel het die regering se oorlogstaktiek was nie doeltreffend teen die oormag van die Britse leër nie.


    “Almal was aan die vlug, so die stigting van die organisasie kon geheim gehou word. Daar was nie tyd vir prag en praal nie. Net ’n informele vergadering in ’n skuur, met slegs ’n paar sleutelfigure teenwoordig – die oorspronklike kern van die Ysterhout-laer. Daar was ook nie tyd om fancy name uit te dink nie. Die doel van die onderneming was uitsluitlik om die Afrikaner en sy belange te beskerm. Hulle het hul name gekerf op ’n ossewa se ysterhout-disselboom wat hulle in die skuur gekry het. En só het die Ysterhout-laer ontstaan. ’n Organisasie wat letterlik moes laer trek om die Afrikaner se belange.


    “Die lede is net daar in die skuur ingesweer deur ’n eed af te lê wat vinnig geskryf is; hulle het ewige trou deur hulle en hul nageslag aan die Ysterhout-laer gesweer. Daarna is hulle ingelyf deur ’n spesiale modder, wat hulle self uit grond en buskruit moes meng, aan hul gesigte te smeer – die simboliese ewige verbintenis om vir volk en vaderland te veg. Ek neem aan jy moes self dié ritueel uitvoer toe jy ingelyf is, en jy het ’n ysterhout-hangertjie met jou naam daarop gekerf.”


    Malan is ’n ruk lank stil. Hy steek ’n passasiersbus verby toe daar geen aankomende verkeer is nie. Dan sê hy laggend: “Jou pa het die onvergeeflike sonde gepleeg deur jou oupa se eed te verbreek dat hy en sy nageslag getrou sal wees … en nou dink jy jý gaan bloot instap asof niks gebeur het nie!”


    “Ja, wel, dit wys jou hoe getrou hulle aan die stigterslede se nageslag is,” kap Niel terug.


    Hy maak sy oë toe. Malan se opmerking het hom diep gesny. Dit herinner hom aan die vete tussen sy pa en sy oupa, en dis nie lekker dat vreemdelinge so baie van sy familie se intieme sake weet nie. Hulle weet dalk van dinge waarvan hy nie eens self bewus is nie.


    Hy is nie meer lus vir onderhandel nie, maar wel angstig oor wat in Pretoria vir hom voorlê. Hy kan maar net hoop sy voorbereiding was goed genoeg.


    * * *


    Rex se selfoon lui: Vermaas. Hy wil eers die raadsaal verlaat, maar Diana is die enigste ander persoon. Sy kyk op toe hy antwoord, maar vestig haar aandag weer op haar rekenaarskerm.


    “Rex, jammer ek kom vandag eers terug na jou toe, maar my contacts het ’n ruk gevat om agter die kap van die spyker te kom.”


    “Wat sê hulle?” Rex lig in die stilligheid ’n wenkbrou oor Vermaas se verwringing van daardie spreekwoord.


    “Hier is iets weirds aan die gang. Die toneel was blykbaar ’n bloedbad. Die eienaar van die lodge en sy vrou is doodgeskiet. Sy is poedelkaal in Campher se bed gekry en die ou man het in sy pajamas op die vloer voor die bed gelê.


    “Hulle wag vir ballistiese toetse, wat nog ’n ruk gaan neem – ek dink die donders het nog nie eens die goed vir die lab gestuur nie – maar hulle vermoed dat die man sy vrou doodgeskiet het omdat hy haar en Campher in die bed gevang het. Dis dalk ’n classic passiemoord. Hulle vermoed ook dat Niel die ou man toe doodgeskiet het; moontlik in selfverdediging, if you will.” Rex is nie seker wat Vermaas daarmee bedoel nie: as hy wil wát? Hy laat hom egter toe om voort te gaan. “Die weird ding is dat die werkers van die lodge gister ’n halfgevrete lyk aan die onderkant van ’n steilte tussen die kompleks en die wetlands gespot het. Dit lyk glo of dié ou deur ’n luiperd gevat is.”


    Rillings hardloop deur Rex se lyf. Is dit Niel se lyk? Hoe sal hy dit aan Alicia kan oordra? Dit sal haar verpletter. Dan besef hy Vermaas praat nog.


    “Jammer, sê asseblief weer.”


    “Ek sê, die werkers se aandag is getrek toe hulle op ’n gun in ’n plastieksak bo-op die wal afgekom het. Toe hulle teen die steilte afkyk ondertoe, sien hulle die halfgevrete lyk. So, die ondersoekbeampte vermoed dat die gun deur die dooie man gedra is en dat dit uitgeval het toe die luiperd hom in sy bek gedra het. Die ouens van Vingers kon darem nog prints van die lyk af kry, want sy hande was blykbaar deur kondome beskerm …”


    “Sorry, deur wát …”


    Vermaas se stem raak ligter: “Kondome – daai handskoene soos wat paramedics gebruik. Vingers is nou besig om die afdrukke te ontleed om die lyk te ID, maar hulle kon al bevestig dat die lyk se prints nie ooreenstem met die prints op die gun wat in die plastieksak was nie. En die dooie ou man van die lodge se prints match óók nie dié op die gun nie. Hulle het wel prints in die kamer gekry wat dit match. En daai prints was die hele kamer vol, so hulle vermoed dis Campher s’n in die kamer en op die gun waarmee die ou man verm- … e … doodgeskiet is.


    “Maar soos ek gesê het, die lab results sal alles moet bevestig, ook of dit Campher se prints is of nié. Tans is dit net conjecture, maar my hunch sê vir my dit gaan so bevestig word. Soos ek sê, die hele affêre is moerse weird, want hoekom sou iemand anders die moordw- … sorry, die gun … in ’n plastieksak ronddra? En waar het ’n blerrie luiperd dié ou gevat? En waar is Campher?”


    Rex waardeer die manier waarop Vermaas die nuus probeer versag het deur woorde soos “moordenaar”, “vermoor” en “moordwapen” te vermy. Hy bedank hom vir die terugvoer.


    “By the way,” en nou is daar in Vermaas se stemtoon ’n ongemaklikheid, “die polisie soek Campher met ’n seer hart, so as jy van hom hoor, moet jy my maar bel. Dit help nie jy protect ’n fugitive nie, want dit sal net vir jou kak bring.”


    “Ek sal so maak,” sê Rex voor hulle die oproep beëindig. Verligting spoel oor hom omdat dit waarskynlik nie Niel se lyk is wat in die bosse gevind is nie. Dit is darem ’n ligpunt – die enigste, want dat Niel in groot moeilikheid is, is onteenseglik.

    Malan lei hom teen ’n stel trappe op. Niel struikel halfpad boontoe, maar kry darem sy val betyds gekeer.


    Voor hulle Pretoria binnegery het, het Malan hom geblinddoek en ’n pet en donkerbril opgesit om die situasie vir nuuskierige motoriste te verbloem.


    Hulle stap nog ’n ent voor hy hoor hoe ’n deur agter hulle toegemaak word. Hy voel die sponserigheid van ’n dik mat onder sy skoene. Malan dwing hom tot stilstand en trek die pet, sonbril en blinddoek op een slag van sy kop af.


    Die lig in die vertrek is skerp in Niel se oë. Hy sien dat dit ’n elegante studeerkamer is. Agter die groot, blink houtlessenaar sit ’n onbekende man wat hy in sy laat sestigs skat. Glad geskeer, kortgeknipte staalgrys hare. ’n Ligte litteken loop van onder sy hare teen ’n hoek langs sy voorkop af en eindig net bo sy linkerwenkbrou.


    Vroumense sal vir hom val bloot oor daardie litteken, dink Niel en wonder of die man dit ooit inspan om die skoner geslag gaande te maak. Niel weet hý sou.


    Die man dra ’n ligblou knopieshemp sonder das en sy blou baadjie hang aan ’n kapstok skuins agter die lessenaar. ’n Groot skildery pryk teen die muur agter hom en Niel herken dit as ’n Maggie Laubser-landskap. Hy skat dit sal ongeveer ’n halfmiljoen op die swartmark haal; dus nie werklik die moeite werd om te kom haal nie.


    Helder sonlig spoel deur groot vensters wat in twee van die mure ingebou is. Rye boeke staan netjies op ’n donker rak teen die vierde muur en dit lyk vir Niel asof die oorgrote meerderheid daarvan mediese handboeke is.


    Kan die man ’n algemene praktisyn of ’n spesialis wees?


    “Hallo, Niel,” sê Kobus met ’n grynslag van waar hy op ’n roomkleurige rusbank voor een van die groot vensters sit.


    Niel moet homself bedwing om die man nie aan die strot te probeer gryp nie. As hy toelaat dat ’n blote gesigsuitdrukking hom van stryk bring, sal hy beslis nie sy planne kan uitvoer nie – en op die oomblik is alles op ’n mespunt, want hy het hulle onderskat. Sy optrede tot dusver was bedoel om hulle aan die raai te hou en die skyn te wek dat hy die goudspoor volg. Hy het ’n uitdagende skaakspel verwag, ’n stryd tussen opponente wat mekaar probeer uitoorlê met die volgende skuif. Hy was nie voorbereid op koelbloedige moord en ontvoering nie.


    Dit tel in sy guns dat hulle nie sy troefkaart verwag het nie, omdat hulle onder die indruk was dat hy die sleutel aan hom het. Hulle moes hul planne aanpas toe hulle dit nie in die kamer kon opspoor nie – terwyl hy poedelnakend op die bed gelê het.


    Hy sal bloot slimmer as hulle moet wees. Hy móét hulle uitoorlê. Skuiwe maak wat skaakmat sal verseker. En so min as wat hy dit teenoor homself wil erken, het hy Rex Reynecke se hulp broodnodig. Gelukkig het hy daarvoor voorsiening gemaak en hoewel hy gehoop het dit sou nie nodig wees nie, sal hy nou Plan B in werking moet stel. Plan B wat op Rex se betrokkenheid staatmaak, ongeag die onaangenaamheid wat dit later mag afgee omdat hy hom hierby betrek het.


    Hy wonder hoeveel Rex reeds weet. Wingnut sou hom sekerlik teen dié tyd al gebel het, want hy sal niks met die polisie te doene wil hê nie. En Wingnut sal weet dat Rex onder sulke omstandighede die beste persoon is om te nader. Die karakters van die onderwêreld waarmee hulle omgaan, sal skrikkerig wees om betrokke te raak na wat Niel aan Freddie Kruger gedoen het. Alles omdat die bliksemse Valke in sy sake ingemeng het!


    Hy hoop hy kan genoeg tyd wen vir Rex om hom op te spoor, want op die polisie kan hy nie reken nie. Die moord-saak in St. Lucia sal bloot nóg een wees wat by honderde ander dossiere gevoeg word om iewers in die toekoms opgelos te word. Teen daardie tyd kan hy al lankal deur die wurms opgevreet wees.


    Niel se palms is klam, sy hart jaag en hy voel of hy elke oomblik sy bewussyn kan verloor. Hoewel hy besef dié angsaanval is irrasioneel, sukkel hy om sy gedagtes te orden. Hy haal diep asem, want hy moet helderdenkend bly. As hy oorgee aan hierdie gevoel, gee hy hulle die oorwinning op ’n skinkbord.


    Al is hy nie genooi nie, gaan sit hy op ’n stoel voor die lessenaar. Hy wys dit nie, maar is verlig toe niemand protesteer nie. Konsentreer steeds op sy asemhaling. Hy is nog nie gereed om te praat nie en is dankbaar toe Kobus voortgaan terwyl die man agter die lessenaar hom in stilte aankyk.


    “Malan, jy kan hom losmaak, want ek glo nie meneer Campher gaan probeer vlug nie. Ons het tog mekaar se hulp nodig, nie waar nie?” Die man se stemtoon dui aan dat die vraag retories is. Dat dit ’n uitgemaakte saak is omdat hy die hoogste woord voer.


    Niel leun vorentoe sodat Malan makliker kan regkom. Dis asof die bevryding van sy hande sy hele liggaam verligting gee en die angs afneem namate sy helderheid van verstand terugkeer. Malan is steeds reg agter hom en Niel wens die man wil ’n paar treë terugstaan, maar jy kan seker nie alles wil hê nie.


    “Kan ek asseblief water kry?” vra hy in die hoop om van die ou se intimiderende teenwoordigheid ontslae te raak terwyl hy hom regruk. Kobus knik vir Malan en dié verlaat die vertrek.


    Kobus se gesig is ernstig. “Ons het jou onderskat. Ek het gedink jy besef nie waarvoor die sleutel is nie, maar jou optrede wys anders. Dit wil voorkom of jy weet hoe belangrik daardie sleutel is. Waar is hy, Niel?”


    Niel kyk hom stip in die oë voor hy antwoord: “Julle het nie die sleutel nodig nie, want ek weet waar die goud is.”


    “Bog!” laat hoor die man agter die lessenaar.


    Niel kyk na hom. “Ons het nog nie ontmoet nie …”


    “Later,” sê Kobus. “Vermaak ons eers ’n bietjie met waar jy nogal dink die goud is.”


    Hy lag. “Ek sê mos, ek wéét waar dit is, dit is nie ’n kwessie van dínk nie.”


    Kobus gluur hom aan. Malan keer terug en plak ’n bottel mineraalwater op die lessenaar voor Niel neer.


    “En gaan jy ons sê?” vra Kobus agterdogtig.


    “Jy weet mos niks kom verniet nie. Ek staan by my aanbod. Lidmaatskap van die Ysterhout-laer in ruil vir die inligting oor die goud. En moenie dink julle kan my lidmaatskap gee as ’n buitekringer nie. Ek wil ’n binnekringer wees. Ek dink ek verdien dit deur my oupa en oupagrootjie se betrokkenheid, en natuurlik deur die inligting wat ek bring.”


    Kobus snorklag. “Jou pa …”


    “My pa se moer! Ek is nie my pa nie! Ek het niks met sy besluit te doene gehad nie. Ek was toe nog in die laerskool. My fok, man!”


    Niel voel hoe die woede ’n spiertjie in sy regterwang laat spring. Toe Malan sy hand op sy skouer sit, ruk hy dit onder die hand uit.


    “Los my!”


    Kobus knik in Malan se rigting en dié tree agteruit, maar bly agter hom wagstaan.


    “Kan ons jou werklik vertrou en lidmaatskap aan jou toestaan na wat ons aan jou in St. Lucia gedoen het? En wat laat jou dink jy sal veilig wees in die Ysterhout-laer?”


    “Dieselfde rede waarom my pa nog nie dood is nie. ’n Lid van die Ysterhout-laer word nooit leed aangedoen nie, want die eed is te heilig daarvoor. So ek weet as ek eers die eed afgelê het en ingesweer is, sal julle my nie iets kán aandoen nie. So wanneer dit gebeur het, sal dit in ons almal se guns tel om saam te werk, nie waar nie? En wat St. Lucia betref, dit was bloot seks. ’n Houvrou. Een van vele.”


    Kobus dink ’n oomblik na, kyk dan na die man agter die lessenaar – wat Niel steeds in stilte aankyk. En dan vra hy: “Hoe weet ons jy weet regtig waar die goud is?”


    “Ek weet waar dit begrawe is.”


    Kobus lag hard. “Nou weet ek jy’s van die pad af! Die storie oor goud wat in die bosveld begrawe is, was ’n versinsel om die skattejagters op ’n dwaalspoor te plaas. En moenie vir my sê dit het saam met die Dorothea vergaan nie, want dit was net so ’n groot bogstorie. Jy het verniet daar gaan rondsnuffel. Volgens Malan was jy al die pad soontoe om ’n eensame stappie op Kaap Vidal se strand te gaan neem. Daar was hoeveel bergingspogings om die wrak op te spoor en die geheimsinnige kiste wat daarop was na te gaan. Selfs die regering het hulle destyds mal gesoek na die Dorothea. Jy het jou tyd in Kaap Vidal gaan mors, my vriend.


    “Ons sal jou nooit ’n lid maak nie, so ek vra weer: Wáár is die sleutel? As jy ons nie nóú sê nie, sal ek dat Malan dit uit jou kry. Ek is seker geen hoer sal daarna na jou verminkte gesig wil kyk nie.”


    Niel sak terug in die stoel en gooi een van sy arms oor die rugleuning. Hy wil die indruk skep dat hy geensins geïntimideer voel nie, hoewel sy hart in sy keel klop.


    “Ek het nie gesê die goud is in die bosveld begráwe nie, en ons sal later by die Dorothea kom, want ek weet wat op daardie skip was omdat my oupagrootjie een van die manne was wat die goedere in die ruim gelaai het.”


    “Jy speel vir tyd. Malan, ek dink jy moet hierdie poephol wegvat en aan hom werk totdat hy jou sê waar daardie sleutel is.”


    “Goed, as dít is hoe julle voel, gee ek julle die sleutel en stap ek weg. Want glo my, die sleutel is slegs simbolies en gaan julle absoluut niks help nie. Ek sal saam met Malan Skukuza toe ry en hom gaan wys waar ek dit weggesteek het.”


    “As die sleutel so onbelangrik is soos jy sê, waarom het jy al die moeite gedoen om dit vir my te wys en dan te gaan wegsteek?”


    “Want hier sit ons nou en gesels, en sonder die sleutel sou dít nooit gebeur het nie. Die enigste persoon vir wie die sleutel enige waarde het, is vir my, want dit bevestig dat ek weet waarvan ek praat. Watter een van julle drie het dit al in jul hande gehad?” Hulle kyk hom in stilte aan. “Presies, want julle weet absoluut niks nie.” Hy staan op. “Malan, ons kan ry as jy gereed is.”


    “Oortuig my,” sê die man agter die lessenaar.


    Niel sak verlig terug in sy stoel. Een stappie nader aan sy doel.


    * * *


    Die sesde keer dat hy Wingnut se nommer skakel, lui dit uiteindelik.


    “Waar wás jy?” wil Rex vies weet. “Ek soek al die hele dag na jou.”


    “Sorry, ek moes vandag terugvlieg en het so pas by Lanseria geland om my volgende kliënt op te tel. Die reception was seker sleg tydens die vlug.”


    “Ek wil jou sien, verkieslik binne die volgende uur of twee. Waar kan ek jou kry?”


    Wingnut aarsel, dan: “Oukei. Wat van Montecasino? Ek moet my kliënt later daar by die Palazzo optel. Hy het ’n vlug ge-charter Pilanesberg toe. Die rykgat gaan Lost City toe. Ek kan jou intussen daar by die Fego Caffé kry. Hoe klink drieuur vir jou? Ek moet eers gou die kite refuel en regmaak vir die vlug.”


    “Drieuur is reg. Het jy al enigiets van Niel gehoor?”


    “Niks nie, tjom. Ek try ook heeltyd bel, maar sy foon bly af. Die ander ouens het ook niks van hom gehoor nie. Weasel bel nou ook maar rond om te hoor of iemand iets weet, maar hy kry nie joy nie.”


    Rex lui af en skakel Weasel se nommer. Die ou klink deur die slaap toe hy antwoord.


    “Ek hoor jy is op Niel se spoor. Het jy al enige inligting?”


    “Niks nie, Rex. En ek is bekommerd, want hy is nooit vir so lank stil nie. Iets is groot fout. Ek bedoel, hier is groot fout. Weet jy dalk iets?”


    “Nie veel nie. Ek kry Wingnut drieuur by Montecasino om te hoor wat presies gebeur het.”


    “Ag, asseblief, kom haal my voor die meeting, want ek wil ook hoor.”


    Rex oorweeg die versoek ’n oomblik, besluit dan dat Weasel dalk van waarde kan wees. “Waar tel ek jou op?”


    “By die workshop, natuurlik.”


    Rex skud sy kop. Hoe was dit veronderstel om ooglopend te wees dat Weasel by die werkswinkel is?


    “Dis reg so. Ek sal jou net na twee daar kry.”

    1904, Sabie-wildreservaat 


    James Stevenson-Hamilton, die opsiener, staar in ongeloof na die groep goudsoekers wat om mekaar maal. Hoeveel keer het hy dit al gesien? Mense wat die reservaat binnekom met oë wat vonkel asof die goud reeds daarin gereflekteer word. Hulle glo húlle sal die geselskap wees wat dit opspoor, omdat hulle gids iemand ken wat iemand ken wat sélf die goud begrawe het.


    Dit is egter dieselfde gidse wat oor en oor die onderskeie groepe vergesel, nadat hulle die nuutste voornemende fortuinsoekers in ’n kroeg met die een of ander wolhaarstorie vermaak het.


    “Ons het families wat moet eet,” het die gidse hom vertel toe hy hulle daaroor konfronteer. “So bly asseblief stil, meneer Skukuza.”


    Die bynaam wat die swart bevolking hom gegee het, skynbaar om hom sag te maak.


    James weet nou al dat daardie vonkelende oë oor ’n week of wat dof sal wees wanneer die uitgeputte geselskap die reservaat druipstert verlaat – want die gids sal teen daai tyd onopspoorbaar wees, nadat hy bloot die wegsteekplek uitgewys het om dan volgens die vooraf onderhandelde ooreenkoms weer die pad te vat. Die gids sal op dié terme aandring aangesien hy nie daar wil wees wanneer die soekgeselskap agterkom dat daar sand in hul oë gestrooi is nie.


    Die jong manne in die geselskap skerts opgeruimd. James skud sy kop. Goud maak mense dom. Hulle besef nie hoeveel so ’n skat sou geweeg het nie; hoeveel waens dit sou geneem het om dit te vervoer nie; hoe lank dit sou geneem het om die gat daarvoor te grawe nie; en dat wit mans nie bereid sou wees om daardie gat te grawe nie.


    Ongesiens sou dit dus nooit kon plaasgevind het nie, want die swart bevolking het reeds teenoor hom erken dat hulle van so ’n operasie bewus sou geraak het en dat hulle kort daarna sou gaan vasstel het wat die wit man daar begrawe het. En as dit goud was, sou hulle dit beslis nie daar gelos het nie.


    Hierdie volwasse mans wat steeds in fabels glo!


    Soos die fabel van die verlore goudstad van die Monomotapa, word dié van die Kruger-miljoene oor en oor vertel. Anders as die stories wat hy as kind in Engeland vertel is, sal hierdie een geen “and-they-lived-happily-ever-after” hê nie.


    Hy wonder of hierdie geselskap ook met ’n Kaapse draai na die oewer van die Krokodilrivier gelei gaan word. Die gidse het nou al geleer dat die sagter grond langs die oewer nie die jong manne se fut te vroeg blus nie en daar dus genoeg tyd is om hulle uit die voete te maak. Verder word die tekens van vorige soekgeselskappe se grawery spoedig deur die rivierwaters uitgewis.


    Die konstabel wat ’n oog oor die verrigtinge moet hou, gaap. Hy is kennelik ook al verveeld met hierdie ekspedisies. Die regering, wat nie kanse wil waag ingeval die fabel dálk waar is nie, stuur ’n konstabel saam op elke ekspedisie, want die permitte word uitgereik met die voorwaarde dat die regering op ’n groot gedeelte van die fonds geregtig is.


    James hoop van harte dat hierdie gids die soekgeselskap na ’n ander plek sal lei om te grawe. Die harder grond sal hulle dalk vroeër laat moed verloor en dan kan hy weer op sy werk as opsiener van die wildreservaat konsentreer.


    Hy neem ’n laaste sluk koffie uit sy emaljebeker en gooi die res op die grond langs die stoep uit. Stap dan die huis binne. Solank geeneen van die geselskap in ’n roofdier se kake beland nie, want die goudduiwel het hulle reeds in sy kloue en verblind hulle teen die gevare van die sinnelose ekspedisie. Hy sal hierdie groep se poging ook in sy manuskrip opteken. Hopelik sal hy eendag dié boek wat hy oor die Sabie-reservaat skryf, kan laat publiseer. Hy het reeds aan ’n mooi titel gedink: South African Eden.


    * * *


    “Ek weet steeds nie wie jy is nie,” druk Niel voort. Hy moet die inligting waaroor hy beskik, sif om te besluit wat om oor te dra en wat om te weerhou – moet hulle genoeg gee om hulle geïnteresseerd te hou, maar nie soveel dat hy sy voordeel verloor nie. Maar hoofsaaklik wil hy weet of die onbekende man ’n kerner binne die Ysterhout-laer is. Die man wat oorkant hom sit met sy elmboë op die lessenaarblad en hande onder sy ken gevou asof hy ’n diep denker is.


    Die man wat sê: “Oortuig my en jy sal uitvind wie ek is. Kry jy dit nie reg nie, sal jy nooit weet nie.”


    “Goed, dit is algemene kennis dat daar ’n klomp goud per trein van Pretoria na Machadodorp en later Nelspruit toe vervoer is. Niemand betwis dit nie. Ook nie die feit dat die goud bestem was om aan die Boeremag se behoeftes te voorsien nie. Toe die Britte egter ooswaarts druk, het dit duidelik geraak dat dit al moeiliker sou word om die goud te vervoer en beheer daaroor te hou. Dus is dit weer per trein na Delagoabaai geneem om daar verkoop te word.


    “Die groot legende is egter dat daar nóg goud was, wat iewers tussen Machadodorp en Delagoabaai verlore geraak het. ’n Konserwatiewe skatting deur die destydse staatsmyningenieur, Jan Munnik, was dat dit ongeveer 134 stawe was en hy het rekenskap daarvoor van Louis Botha geëis. En soos julle tereg gesê het, is die stories van goud wat in die veld begrawe is, gefabriseer om die Britse regering, en veral Chamberlain, op ’n dwaalspoor te lei. Die waarheid was dat Botha niks daarvan geweet het nie – en Smuts ook nie, aangesien hy vanweë verpligtinge by die kommando’s nooit eens deel was van die vergaderings om oor die hantering van die, kom ons noem dit nou maar die ‘bekende goud’, te besluit nie. Hy is op die vergaderings deur sy adjunk verteenwoordig.”


    “Ja, en dis alles wolhaarstories!” onderbreek Kobus hom.


    “Ek is nog nie klaar nie. Die idee dat die goud iewers in die veld begrawe is, ís absurd. Daar was nie tyd of enige infrastruktuur om so ’n groot hoeveelheid te begrawe nie, want in daardie tyd, September 1900, was dit chaos. Toe generaal Ben Viljoen op Hectorspruit aangekom het, het hy mense aangetref wat die volgepakte treintrokke plunder, net om die goed weer terug te pak toe hulle besef dat daar geen vervoermiddels is om dit mee weg te neem nie. Viljoen het toe ’n klomp kanonne op die wal van die Krokodilrivier oorkant Hectorspruit se spoorwegstasie die lug in geblaas om te keer dat dié kanonne in Engelse hande beland.”


    Kobus gee weer daardie grynslag wat die senuwees opnuut in Niel laat opborrel. Hy móét hulle oortuig. Tyd wen, anders is hy dood. Hy neem ’n sluk water om homself te kalmeer. Hy moet selfversekerd voorkom en sy lyftaal moet ook oortuigend wees.


    “As julle my nie glo nie, kan julle dit self bevestig. Veldwagters het stukke van die kanonne, eers in 1970 en toe weer in die vroeë ’80s, in die rivierbedding opgetel toe die rivier baie laag was. Die kanonstukke word in Skukuza bewaar.”


    “Gaan voort,” sê die man oorkant hom. Kan hy hoop dis ’n goeie teken?


    “Nadat die kanonne opgeblaas is, het generaal Viljoen opdrag gegee dat diegene wat nie meer perde het nie per trein na Komatipoort moes reis, waar hulle weer sou hergroepeer. In Komatipoort het hulle toe ’n krygsraad gehou onder voorsitterskap van generaal Coetser, waartydens hulle besluit het om maksimum weerstand teen die Britte te bied. Maar hulle het gesukkel om die oorblywende kanonne deur die rivier te kry; dit het vasgeval.


    “Die kanonne is toe net so gelos en Coetser en die laaste 150 perderuiters het Komatipoort oornag verlaat om met ’n aantal waens noordwaarts al met die Lebomboberge langs te ontsnap. Van die oorblywendes het besluit om hul lot aan die Portugese magte oos van die grens oor te laat en het gaan oorgee. Die res van die oorblywendes het toe die laaste kanonne opgeblaas voor hulle deur die Britse magte gevange geneem is.”


    “En so what? Wat het dit met die goud te doene?” kap Kobus.


    “Absoluut niks!” Ondanks die situasie verlustig Niel hom tog ’n bietjie in die frustrasie wat so duidelik op Kobus se gesig wys.


    “Nou wat de moer dan?”


    “Kobus …” sê die man rustig, maar gebiedend, sodat Kobus rooigesig by die venster uitkyk. En vir Niel: “Kom tot die punt.”


    “Dit bewys daar was geen tyd of waens beskikbaar om enige goud mee te vervoer of om dit in die bosveld te begrawe nie,” sê Niel skouerophalend. “Selfs Paul Kruger moes noodgedwonge per trein oor die grens Delagoabaai toe vlug. Hy het toe in Oktober 1900 met ’n Nederlandse oorlogskip – wat koningin Wilhelmina spesiaal vir hom gestuur het – Europa toe gevlug om ondersteuning vir die Boere te gaan werf.”


    “Maar my donder, man, ons weet al hierdie goed mos reeds!” kom dit van Kobus, wat weer stil raak toe die man hom aangluur.


    “Nee, julle het dit nie geweet nie, julle het daaroor bespiegel. Julle was nie seker nie, omdat daar al só baie pogings was om die plek op te spoor waar die goud kamtig begrawe is. En julle was veral onseker daaroor omdat die destydse regering sulke pogings ondersteun het. Ek het julle so pas sekerheid daaroor gegee. Nóú weet julle dit.”


    Kobus kan dit nie inhou nie: “So, dan is daar mos nie goud nie. Malan, skiet hom sommer nóú vrek.”


    “Jy is wéér verkeerd,” kap Niel vinnig terug. “Daar ís goud, maar dis nie in die veld begrawe nie.”


    “Die Dorothea?” vra die man, blykbaar nie meer so seker oor die inhoud van die skip se ruim nie.


    Niel glimlag sonder om sy verligting te verklap. Minstens luister hulle nou na hom.

    James Stevenson-Hamilton staar in ongeloof na die metaalkluis. Dit is steeds gesluit en in die konstabel se bewaring. Die grond van die Krokodilrivier se oewer is so pas van die kluis afgewas en dit blyk in verbasend goeie toestand te wees. Die jong manne klop mekaar op die skouer en wens mekaar oor en weer geluk dat dit húlle was wat die goud ontdek het.


    James was teleurgesteld toe hy hoor dat die gids hulle weer eens hierheen gelei en die volgende dag oudergewoonte die pad gevat het, sy sak seker weer dik van die fooie. Kort daarna het die konstabel vol lewe by hom aangestorm gekom. Hy moet ’n telegram stuur, het hy aangekondig nog voor hy behoorlik van sy perd af was, want hulle het iets gekry.


    Die trein vol gewapende magte het vandag hier by die Sabie-brug aangekom sodat hulle die geslote kluis na Pretoria kan vervoer, waar dit blykbaar in die instapkluis van ’n bank oopgemaak sal word. Hy het uitgevis oor die fonds en die jong manne het hom vertel hoe hulle ’n telegraafkabel oopgegrawe het en toe die loopgraaf waarin die kabel gelê was, gevolg het totdat hulle op die kluis afgekom het. “Op die oewer van die Krokodil begrawe, kan jy glo?” het een van hulle gegrinnik.


    James weet nie wat om te glo nie. Hy het gemeen dat die verborge skat ’n versinsel was; nou is hy nie meer so seker van sy saak nie. Want wat maak ’n metaalkluis op so ’n plek anders as om ’n skat te versteek? Hy hoop dit is wel die goud, anders sal hy nooit rus kry nie, want hierdie vonds sal weer die nuuskierigheid laat opvlam. As daar ’n kluis begrawe was, wat kan daar nog wees? Dit sal die vraag op almal se lippe wees.


    Die gevolglike goudstormloop sal sy pogings om die omgewing te bewaar kwaai in die wiele ry. Hy sukkel reeds om die jag van renosters hok te slaan vandat die prys vir hul horings in Londen skerp begin toeneem het. As hier nou nog ’n klomp skattejagters die reservaat invaar, gaan hy éérs sukkel om onwettige jag te bekamp – as mense nie die goud kan opspoor nie, sal hulle hulself dalk met die ander skatte van die reservaat wil verryk …


    * * *


    “Ons kom later by die Dorothea. Ek wil nou eers weet wie jý is.”


    “Malan,” beduie Kobus na die deur. Niel sien Malan se gesig toe hy uitstap, ontstig omdat hy nie deel van die res van die gesprek mag wees nie.


    “Jy is goed ingelig, Campher,” sê die man. “Daar is ’n legende binne die Ysterhout-laer dat die oorspronklike stigters die goud vir die toekoms versteek het. En dat die stories dat dit in die veld begrawe is, versprei is om fortuinsoekers op ’n dwaalspoor te bring. Die werklike ligging van die sogenaamde goud is egter onbekend, want soveel wolhaarstories is opgemaak dat niemand meer seker is wat die waarheid is nie.


    “Slegs die draer van daardie sleutel het die leidrade gehad om die presiese ligging vas te stel. En soos jy weet, was jou oupa die laaste draer. En nadat jou pa sy rug op die laer gedraai het, het jou oupa ons gyselaar gehou met dié inligting.”


    Niel frons. Wat bedoel die man met “gyselaar gehou”? Soos hy dit het, was sy oupa lojaal teenoor die Ysterhout-laer.


    “Ek verstaan nie.”


    “Jou oupa het sy kennis oor die ligging van die goud gebruik om vir jou pa se lewe te onderhandel. Jou oupa het die laer afgedreig: enige leed aan jou ouers of hul kinders, dan sou die goud vir ewig vir ons verlore wees. Hy het die Ysterhout-laer aan die ballas beetgehad en daar was absoluut niks wat ons daaraan kon doen nie. Dít, my liewe Campher, is al rede hoekom jy en jou sussie en mammie en pappie nog lewe. So, vir die laaste maal, waar is die fokken sleutel?”


    Die woede in daardie laaste sin bly tussen hulle hang. Die skaduwees in die vertrek het langer geraak. Kobus verander van posisie op die rusbank, verraai dat die spanning hom ongemaklik maak.


    Niel het nog nie sy troefkaart gespeel nie. Hy het ’n gevoel dat hy dit later nodiger gaan hê as nou.


    “En vir die laaste maal,” antwoord hy ferm, “gee aan my lidmaatskap van die Ysterhout-laer.”


    Weer heers daar stilte, tot die man dit verbreek: “As ons dit doen, neem jy ons na die sleutel toe.”


    “Ek sal ja sê, maar jy’t my nog nie gesê wie jy is nie.”


    “Jy sal my naam vanaand tydens jou inwyding as binnekringer hoor. Al wat jy vir nóú hoef te weet, is dat ek die kerner is aan wie jy gaan rapporteer. En dat ons môre Skukuza toe ry, want ek soek daardie sleutel.”


    Dit voel meteens asof die hele kosmos se ratte gedraai het om Niel Campher sy sin te gee. Om na soveel spanning te kry wat hy gesoek het, is góéd.


    * * *


    Die kluis se deur begin oopswaai. Die omstanders maak hulle gereed om die verblindende glinstering van goud te aanskou. Die opgewonde jong manne baai reeds in die aansien en rykdom wat hulle te beurt gaan val. Hulle het gekry wat almal gesoek het: die Kruger-miljoene. Húlle gaan die legende wáár maak en sal vir ewig in die annale aangeteken staan as die helde wat die verlore skat opgespoor het.


    Dan is die deur oop.


    Die gesigte val toe dit duidelik raak die kluis bevat slegs ’n bondel dokumente. Die teleurstelling in die vertrek is tasbaar.


    “Toemaar manne, dis seker die kaarte wat aandui waar die goud begrawe is. Die kluis kon seker nie die goud geberg het nie – dit was te klein daarvoor,” onderbreek een die stilte.


    Hoopvol gryp dié wat kan lees die dokumente uit die kluis en blaai daardeur.


    “Wat sê dit?” wil die ander angstig weet.


    Een man swets en frommel ’n dokument op. Hy gooi die papierbal terug in die kluis sodat dit terugbons en oor die vloer rol.


    “Wat is dit?” vra die ander.


    “Net donderse notas oor die bou van die spoorlyn!” spoeg hy die woorde uit.


    “Van twintig jaar gelede,” beaam die man langs hom verslae, die dokument wat hy pas gelees het nog in sy hande.


    Al die skouers sak soos dié van een man. ’n Week se geswoeg en dít vir niks!


    Die konstabel gaap verveeld.

  


  
    28


    Dit is amper sesuur toe hy Weasel aflaai, die strate om die werkswinkel reeds verlate. Smouse wat hul ware in groot geruite sakke verpak en hoog agter op verrinneweerde bakkies gestapel het, is gereed om huiswaarts te keer.


    Rex parkeer die Audi voor die tamaai oproldeur. Die klein toegangsdeur staan oop.


    “Die manne drink seker ’n paar biere na werk,” merk Weasel op. Hy huiwer. “Wil jy inkom vir een?”


    “Jy besef dié was nie ’n date nie, nè?”


    “Ag, bôgger off!” sê Weasel met ’n verleë handbeweging.


    Rex skakel die enjin af. “Net ’n vinnige een, want ek het nog ’n paar dinge om te doen.” Hy sien die glimlag en besef die koddige mannetjie het regtig nie baie pelle nie.


    “Jy sal die ouens laaik. Hulle is sommer ’n great klomp,” verseker Weasel hom terwyl hulle na die oop deur stap.


    “Wie se werkswinkel is hierdie nou eintlik?”


    “Streng gesproke seker myne. Maar my broer run die besigheid. Ek weet van karre boggherol. Maar dit help hom darem. Hy het ’n vrou en drie kinders. En ek run my IT-besigheid ook van hier af.”


    “En jy bly ook hier?”


    “Wel, meeste van my besigheid is oorsee, en met die time difference werk ek snags, so dit maak net sin om hier te bly ook. Kom!”


    Hulle buk en stap in en Weasel druk die deurtjie agter hulle toe. Die Yale-slot se klikgeluid is hard. Stemme raak stil en ’n halfdosyn pare oë rus vraend op hulle. Rex se oë sukkel nog om in die swak lig te fokus, maar hy volg Weasel na die groep mans wat hulle bier in die hand sit en aankyk. Daar staan plek-plek leë bottels op die vloer rond. Rex besef die ouens sit op motorsitplekke wat in ’n kring staangemaak is.


    “Hallo, almal, dis Rex,” sê Weasel nonchalant toe hy verby hulle stap en twee bottels Windhoek Draught uit ’n verslete yskas in die hoek gaan haal. Hy maak dit oop met ’n stuk gereedskap wat bedoel is om die klampe van ’n motorbattery se pole af te trek.


    “Dis al tool wat hy kan gebruik, and not even for its true purpose,” spot een van die ouens en die res skater.


    “Ag, bôgger off!” Weer die verleë handgebaar. Hy gee een van die biere vir Rex en neem ’n sluk uit die ander. Sy gesig vertrek effens en Rex wonder of Weasel regtig van bier hou en of hy dit bloot vir die skyn drink.


    “Sit,” beduie Weasel. “Dis my broer, Panic,” stel hy die een aan Rex voor wat die aanmerking gemaak het. “Hy’s vernoem na Panic Mechanic op die TV, want hy panic baie, veral as dit lyk of die jobs nie betyds gaan klaarkom nie.”


    Panic lyk nie of hy Weasel se broer kan wees nie, lank en fris met donker hare en ’n Superman-tatoe wat op sy regterskouer pryk. Die moulose laat-my-frisser-lyk-T-hemp span styf oor sy groot borskas, waar die vorm van sy tepels verraai dat hy ’n siklus of twee steroïede deurloop het.


    Ook maar goed sy kinders is reeds gebore, dink Rex, want teen dié tyd is Panic sekerlik steriel, indien nie impotent nie. Rex teug aan die bier en maak hom tuis op ’n motorsitplek met ’n Alfa Romeo-logo op die rugleuning. Sy oë dwaal oor die spogmotors wat oral staan.


    “Wie se karre is dit? Hier is nooit iets anders as high-end-voertuie as ek hier inkom nie.”


    “Dis ’n chop shop,” laat een van die mans giggelend hoor nadat hulle vir mekaar gekyk het.


    “Ag nonsens, man!” vererg Weasel hom omdat daar met sy vriend die spot gedryf word. “Party behoort aan mense wat hulle karre wil customise en ander is versekeringseise. Ons het kontrakte met ’n paar agencies. En dan het ons ook contacts by handelaars wat hul customers na ons toe verwys wanneer hulle custom jobs wil hê. Ons gee gewoonlik spotter’s fees vir sulke verwysings. It’s not what you know, it’s who you know, jy weet?”


    “As jy daai Audi van jou bring, maak ons hom vir jou mooi,” stel Panic voor. “Ons sal ’n stel mooi chrome spinners opsit, two-tone paint job, sitplekke oortrek met volstruisleer, die hele works.”


    “Ek laaik hom nes hy is, dankie,” sê Rex glimlaggend. “Ek kan nie glo julle twee is broers nie.”


    Panic lag.


    “Ons is nie regte broers nie,” verduidelik Weasel. “Hy is my brother from an other mother.”


    Weer lag Panic terwyl die ander hulle probeer inhou. “Dis ‘brother from another mother’, Weasel.”


    “Dis mos wat ek gesê het!”


    “Nee, jy het gesê ‘an other mother’, nie ‘another mother’ nie,” met ’n wysvinger wat die verskille in infleksie uitwys.


    “O, ek verstaan.” Dan: “Ag, bôgger off, man!” weer met die verleë gebaar van die hand, terwyl almal aan hul biere sluk om hul lag weg te steek.


    “Wat hoor julle nou van Niel?” vra Panic en ’n erns daal oor die groep neer.


    Weasel skud sy kop stadig met neergeslane oë, asof hy reeds by die begraafplaas staan en toekyk hoe die kis in die grond afsak.


    “Niks nie. En dis vrek weird. Niemand weet niks nie en dit lyk of hy in groot moeilikheid is. Wingnut sê hy het kontak met hom verloor nadat Niel hom by die militêre basis afgelaai het, en hy weet nie wat Niel daar wou gaan maak nie. Hy het net gesê hy wil Cape Vidal toe om iets te gaan uitcheck. Wingnut sê Niel het gaan bly by een van die stukkies wat vroeër by sy escort agency gewerk het.”


    Rex besluit om nie die res van die inligting met hulle te deel nie. Hy het ’n gevoel dat Campher se moeilikheid niks met die vrou of haar jaloerse man te doene het nie. Wát dit is, kan hy nie raai nie, maar hy glo Weasel se IT-vernuf sal help om dit vas te stel.


    “Weasel, sal jy aanhou por op die internet? Alles is deesdae elektronies, so hy moes iewers ’n digitale spoor gelos het wat ons kan help.”


    “Ek sal bly grawe,” kom dit breëbors. Die idee dat hy digitale speurder kan speel en dalk die een kan wees wat Niel opspoor, vind ooglopend aanklank by hom.

    “Saggies, ons moet haar nie wakker maak nie,” fluister die een.


    “Sy’s doof, poephol!” sê die ander een kliphard. “Maklikste jop ooit. Ons kan die deur afskop en sy sal nie weet nie.”


    Hulle staan in die donker sitkamer. Diana se egalige en diep asemhaling bevestig dat sy onbewus is van hul teenwoordigheid. Die ligkolle van hul flitse wat met sakdoeke gedemp is, dans deur die vertrek.


    “Soek haar laptop,” sê die een man en sien dat sy vriend voor haar bed staan.


    “Sy’s blerrie mooi, nè? Dink jy nie ons kan …”


    “Nee! Ons moet so min moontlik versteur. Hulle moenie weet wie die laptop gevat het nie. Dalk blameer hulle haar, sy’s mos blond. Hulle sal dalk dink sy was agterlosig en het die ding iewers vergeet. Kom help my soek.”


    “Maar sy’s gorgeous, man. Ek wed jou sy’s nog ’n virgin ook. Jy kan eerste gaan. I don’t mind sloppy seconds.”


    Hy gaan staan langs sy vriend. Hy merk die gladde vel, die rondings van die jong vrou se borste onder die stywe slaaphempie. Hoe hulle beweeg terwyl sy asemhaal, met die dun materiaal wat die tepels effens laat deurskyn.


    “Lekker ferm tiete. En net mooi ’n hand vol. Sy gym definitief elke dag.” Sy oë dwaal oor die dubbelbed se kop- en voetstuk. “Ons kan haar lekker vasbind ook. Laas keer het ’n bitch my in die ballas gekap met haar knie terwyl ek haar arms vasgedruk het, toe kom sy weg voor ek haar kan raps. Teef! Ek kon vir drie dae nie ordentlik loop nie.”


    Die ander een grinnik.


    “Waarvoor wag ons? Gryp, rape en escape, sê ekke.”


    Hulle versteen toe hulle iets agter hulle hoor en besef dit is die geluid van ’n geweer wat oorgehaal word. Hulle spring om en die sitkamerlig gaan aan.


    “Menere, ek het dalk reeds ’n heupvervanging ondergaan, maar ek verseker julle, my pa het my geleer skiet nog voor ek ordentlik kon loop. So, traai my.”


    Intuïsie oorreed hulle om hul hande in die lug te begin steek. Voor hulle staan ’n gryskopvrou in ’n pers japon wat met een oog oor haar bril na hulle korrel, pompaksie-haelgeweer teen haar skouer vasgedruk en die loop effens te laag na hulle smaak. Outomaties wil albei se hande afsak om eerder oor hul skrotums te vou, want die ou tannie lyk veels te beneuk!


    Maar sy beveel: “In die lug!”


    “Wat gaan aan, Ma?” vra Diana geskok agter hulle, nog deur die blare.


    “Staan op, my kind. Loop só om en gaan maak vir Siena wakker sodat sy die polisie kan bel.” Sy beduie met haar linkerelmboog dat Diana aan die ander kant van die bed moet omstap. “En wag vir my daar. Ma moet eers gou hierdie sakie afhandel.”


    Die twee kyk bekommerd na mekaar. Wat bedoel sy daarmee?


    * * *


    “Goed, ek gaan dit net een keer sê, menere. Ek gaan vrae vra en ek soek reguit antwoorde. Hierdie haelgeweer is met donshael gelaai. Op dié afstand maak dit nie dood nie, maar jy sal vir die volgende jaar ysterballetjies uitgrawe. As die een vir my lieg, skiet ek die ander, so sorg maar dat jou maatjie die waarheid praat.”


    Een van hulle begin om sy hande te laat sak, dalk omdat hy besluit het die haelgeweer is mos nie lewensgevaarlik nie.


    “Luister, antie …” begin hy, en dan spat die bedlampie agter die twee in skerwe toe die geweer sy donshael spoeg.


    “Fokkit, antie!” Hy druk dadelik weer sy hande in die lug. Sy pomp die skietding een keer en die leë patroondoppie trek met ’n boog deur die lug en klingel op die teëlvloer.


    “Watch jou taal,” maan sy.


    “Sorry, antie,” sê hulle gelyk.


    “Wat het julle hier kom doen?”


    “Niks spesifiek nie, antie.”


    Sy rig die haelgeweer op die een wat nie geantwoord het nie.


    “Hy lieg, antie!” keer hy en vou hierdie keer regtig sy hande oor sy skrotum, want sy mik dan dáár. “Ons soek haar laptop.” Rig hom tot sy maat: “Praat die waarheid, jou doos! Sy gaan my ballas wegskiet.” En dan weer gedwee: “Sorry vir die taal, antie.”


    “Hoekom?”


    “Ons is betaal om die laptop te kom haal, antie,” antwoord hy weer en gluur dan na sy maat. “Maar ons weet nie deur wie nie.”


    Sy swaai die haelgeweer na die ander een.


    “Hy lieg! Jou …” Ook dié slaan sy hande voor hom saam. “Dit was ’n toppie. Ons ken hom nie eintlik nie, maar hy gebruik ons altyd vir sulke joppe, en hy betaal goed. Cash! Half up-front, half as die jop klaar is. Hy’t ons net hierdie adres gegee en gesê dis ’n maklike jop, want die … e … die fraaie meisie … is … e … sy kan nie so lekker hoor nie.”


    “Jy mag sê sy’s doof, dis nie ’n belediging nie.”


    “Ja, hy’t gesê sy’s doof, antie. En dat daar net ’n ou v- …” Die haelgeweer word nog stywer vasgeklem. “Nee, ek bedoel … e … dat antie alleen in die groot huis bly met die domestic aan die agterkant.”


    “Wie is die man wat so baie van my sake weet?”


    “No clue, antie. Genuine. Hy ry altyd fênsie karre. Verskillendes, nooit dieselfde een nie. Ons kry hom altyd by Mickey D’s wanneer hy bel.”


    “Watse plek is dit?”


    “Dis McDonald’s, antie. Hy koop elke keer vir ons ’n Big Mac.”


    “Vrygewige man, nè. Het jy sy kontaknommer?”


    “Kos is kos, antie. En nee, ons het ’ie sy nommer nie. Ek het eenkeer die nommer gebel waarvandaan hy óns gebel het, maar toe lui dit net. Next time toe ek weer try, tel iemand op en toe ek vra waar dit is, sê hulle dis ’n tiekieboks by daardie airport wie se naam klink soos Lenasia.”


    “Lanseria.”


    “Einste een, antie.”


    Sy laat sak die haelgeweer effens. “Hoe sou julle haar laptop aan hom oorhandig het?”


    “Die weekend, antie. Hy’t gesê hy sal bel en die drop reël. Hy betaal ons ten grand vir dié jop. En vyf grand elk is baie geld, antie.”


    “En wat sal julle ma’s sê as hulle hiervan hoor?”


    “Ons het nie ma’s nie, antie. Ons het wees grootgeword en mekaar in die verbeteringskool geleer ken. Dis waar ons beste pelle geword het, antie. En van toe af is ons nog altyd saam.”


    Diana keer terug en gaan staan agter haar ma. Sy het haar suster se effens te groot sweetpak oor haar slaapklere aangetrek en gluur die twee inbrekers aan.


    “Goed!” gaan professor Croukamp voort. “As julle twee julle samewerking gee en die polisie help om dié man vas te trek, sal ek oorweeg om hierdie huisbraaksaak teen julle te laat vaar. Enige ander sake waarvoor julle gesoek word, is julle eie indaba.”


    “Is reg so, antie!”


    “Wat is reg?” vra Diana agter haar ma, en die een kyk verbaas na die ander.


    “Ek dag sy’s deaf-and-dumb,” fluister hy.


    “Hei, dáárdie term is beledigend!” vermaan professor Croukamp hom.


    “Sorry, antie,” sê hulle weer gelyk.


    “En sy kán praat, omdat sy eers op twaalfjarige ouderdom doof geword het. Die dokters weet nie wat dit veroorsaak het nie, maar sy kan ontsettend goed liplees – iets wat nie alle dowe persone kan doen nie,” kom dit trots.


    “Die Valke is op pad, Ma. Ek het sommer vir Siena adjudant-offisier Vermaas se selnommer gegee om te skakel, want die polisiestasie het gesê hulle het nie op die oomblik vervoer nie.”


    “Net ons luck,” sê die een. “Breek in by die f- …” en hy loer onderlangs na professor Croukamp, “by die plek waar hulle connections by die Hawks het.”


    “Ek gaan daai toppie self moer, voor die pote hom vat,” merk die ander een bitter op.

    Kobus skuif agter die stuur in en gooi die permit wat hy pas van die beamptes by die Kruger-hek gekry het in die paneelkissie.


    Mauritz, soos hy nou aan Niel bekend is, sit voor in die passasiersitplek en Niel reg agter hom. Malan was baie verontwaardig toe hy gehoor het hy mag nie saamkom nie. Sy buitekringer-status het klaarblyklik teen hom getel.


    Niel het agtergekom dat Mauritz wel ’n mediese praktisyn is, maar nie wat presies hy doen nie. Uit die ontwykende manier waarop die man oor sy beroep gepraat het, kon Niel egter aflei dat hy geen gewone algemene praktisyn is nie.


    “Hoe het julle ’n bespreking op sulke kort kennisgewing gekry?” vra hy toe hy besef die permit is vir sewe dae geldig.


    Kobus lag. “Mauritz het sy kontakte gebruik.”


    Dit verklaar baie. Mauritz, die kerner, se kontakte moet ver strek.


    “Kan ons by die parkwinkel aangaan? Ek het lae bloedsuiker en moet ’n chocolate of iets inkry. Ek voel baie jittery.” Niel strek sy arm tussen die voorste sitplekke deur sodat hy hulle sy hand kan wys. Maak dan die bewerasies van lae bloedsuiker na om sy punt te staaf.


    “Kobus sal vir jou iets optel,” antwoord Mauritz.


    Niel swets innerlik. Hy móét in daardie winkel kom.


    “Wat gaan ek maak? Blou moord skree? Julle weet tog ek kan nie nou kop uittrek nie. En ek wil sommer ’n goeie bottel wyn vir vanaand se braai koop en ’n paar toiletware en leesgoed ook. Kobus kan tog saamstap as julle my nog nie vertrou nie.”


    Dankbaar sien hy hoe Mauritz vir Kobus knik.


    Die reuk van buskruit wat aan sy neusgate vasklou, laat Niel naar voel. Gisteraand se inlywing was verbasend emosioneel by die gedagte dat drie geslagte Camphers voor hom dieselfde ritueel deurgegaan het. Die herinnering aan sy pa se besluit en die pynlike gevolge wat hy as gevolg daarvan moes verduur, asook die lang pad en hindernisse wat hy moes oorkom om tot die organisasie toegelaat te word, het bygedra tot die emosionele intensiteit.


    Maar toe sien hy weer haar lewelose liggaam in sy geestesoog. Langs hom op die bed, haar lewe kortgeknip deur die geldlus van mans wat ’n kortpad wou neem. Sy sal vir ewig by hom spook.


    * * *


    Doktor Leyds ruik aan die papier in sy hande. Hy tas met sy vingers oor die letters en lees weer die koerant se naam op die voorblad: De Volkstem. Die eerste koerant vir die Afrikaner, wat hopelik sal bydra om die volk polities bewus te maak en te mobiliseer.


    Hy lees die eerste letterkundige bydrae, geskryf deur Gustav Preller. Die artikel beïndruk hom; dié man gaan ’n bekwame assistent-redakteur wees. Hy sal dalk later as redakteur kan oorneem, want Preller se geloof in die Afrikaner-saak sal hom ’n doeltreffende taalstryder maak, veral met hierdie koerant as sy spreekbuis.


    Leyds plaas die koerant versigtig neer en staar by die venster uit. Sy bors wil swel as hy dink aan hoe hy besig is om die Milner-administrasie se amptelike onderwysstelsel met die Afrikaner se eie Christelike Nasionale Onderwys te ondermyn. Die gereelde finansiële bydraes wat hy maak, is onopspoorbaar danksy die tussengangers wat hy gebruik. Ten minste het generaal Botha ook nou die lig gesien en plaas hy nie meer so baie druk op hom vir samewerking met die Engelse nie. En generaal Hertzog veg hard vir die Afrikaner-saak in die Vrystaat. De Volkstem gaan ook ’n groot bydrae daartoe lewer. Hy hoop net die bates wat steeds onder sy beheer is, is genoeg om die saak ’n goeie hupstoot te gee, want daarna sal dit selfonderhoudend moet wees.


    Hy tel weer die koerant op en gaan sit op die rusbank. Steek sy pyp op en vou De Volkstem versigtig oop om dit nou deeglik van voor tot agter te lees. Hoe bemoedigend is dit nie om die Afrikaner se eie koerant te kan vashou nie? Dit wek die gevoel in hom op dat alles toe wel die moeite werd was – die lang oorlog en die baie bloed wat moes vloei om ten einde laas die Afrikaner-saak te kan beskerm.


    * * *


    Die lekkende vlamme van die braaivleisvuur is hipnoties, maar Niel het volle beheer oor sy gedagtes. Hy beplan sy volgende stap.


    Nadat hulle die parkwinkel verlaat het, het Kobus die sleutels vir hul rondawels opgetel. Mauritz het sy eie rondawel gekry, terwyl Niel onder Kobus se valkoog moet tuisgaan. Nogmaals het hy met ontsag gewonder hoe reël iemand oornag twee rondawels vir ’n week in Skukuza, hierdie tyd van die jaar.


    Hy kon gelukkig tyd wen toe hulle wou hê hy moet hulle dadelik na die sleutel se wegsteekplek neem.


    “Ons sal môre moet gaan,” het hy gesê. “Dis ’n entjie se ry en teen die spoedbeperking van vyftig kilometer per uur sal ons dit nie betyds terug maak voor die ruskamp se hekke sluit nie.”


    “Jy beter ons nie ronddonder nie, Campher. Ek bliksem vir jou,” het Kobus gedreig, maar hy kon hulle paai met die belofte dat hulle beslis môre sal ry.


    Maar nou sit hy in ’n penarie, want hy het nóg tyd nodig. Hy staar na Mauritz wat aan sy Klipdrift Premium en Coke teug.


    “Julle het ’n bloutjie geloop met die Boeremag-saak,” waag hy dit.


    “Ek weet nie waarvan jy praat nie,” antwoord Mauritz sonder om van die knetterende vuur weg te kyk. Niel het egter die kortstondige verstywing van sy liggaam opgemerk. Die geoefende waarneming van ’n bedrewe pokerspeler.


    Iewers onder langs die rivier lag ’n hiëna en die geluid stuur rillings deur sy lyf. Hoe het die Boeremag dit in hierdie ruigtes van die Oos-Transvaal uitgehou toe hulle na die Slag van Dalmanutha se nederlaag oorgeslaan het na guerrilla-taktiek? Ure se gewag om die Britse magte in ’n hinderlaag te vang terwyl die roofdiere om hulle krioel. Hy stoot die gedagte opsy.


    “Komaan, Mauritz. Julle was agter die beplanning van die hele operasie en dit het gruwelik skeefgeloop, want daai ding in jou hand het die Afrikaner se probleem geword. Mens kan nie strategies dink met brandewyn in jou are nie. My pa noem dit karatewater. Al die jare op die myn het hom die gevolge daarvan gewys. Sê altyd as die manne ’n paar inhet, dink hulle hulle is vinniger as Brian Mitchell en sterker as Frik du Preez.”


    Mauritz loer sylangs na hom terwyl Kobus in stilte na die vlamme staar, en Niel weet hy het op ’n senuweepunt gedruk.


    “So, wat is die plan nou? Mandela is oorlede en die nag van die lang messe het toe nie plaasgevind nie, so hoe gaan die Ysterhout-laer die Afrikaner-saak nóú beskerm?”


    “Jy verkeer onder ’n wanindruk, want jy dink die Boere-mag-saak was nie so beplan nie, Campher. Om ’n skaakspel te wen, moet jy bereid wees om ’n paar pionne prys te gee om jou koning te beskerm. Dit het presies verloop soos beplan. Gee jou opponent ’n vals gevoel van oorwinning en jy kan hom uitoorlê, soos Josua toe hy die stad Ai ingeneem het. Hy het van sy manskappe agter die stad versteek en toe die manne van Ai teen hom optrek, het hy en die paar soldate saam met hom gemaak of hulle die hasepad kies. Al die mans van Ai het Josua agternagesit en die versteekte manskappe kon die stad ongehinderd inneem en aan die brand steek. En toe Josua die stad sien brand, het hy omgedraai en sy agtervolgers verslaan. Die vals besef van oorwinning het daartoe gelei dat die stad onbeman agtergelaat is.”


    Niel wonder of hy die Ysterhout-laer steeds onderskat. Dalk probeer hy hoër vlieg as wat sy vlerke lank is. Ten minste het hy lidmaatskap verkry en een van hulle geword. Dit mag dinge vir hom vergemaklik. Hy het egter geen idee wat hy môre gaan doen as hulle wil ry om die sleutel te kry nie. Daar is so min tyd oor … hy sal sy planne vinniger in werking moet stel.


    Die hiëna lag weer, dié keer nader aan die ruskamp. Niel wens die ding wil sy bek hou.

    Vermaas sien hoe die twee angstig sit en rondkyk na die kinders wat met ballonne en plastiekspeelgoed rondhardloop. Sommige van die kinders is op aandrang van gefrustreerde ouers besig om hul Happy Meals haastig te verslind sodat hulle weer by die pret kan aansluit.


    Wees net kalm, dink Vermaas. Dalk moes hy die rustelose twee ’n gehoorstuk gegee het sodat hy met hulle kon kommunikeer, maar hy was bang hul onervarendheid met hierdie soort operasies sou hulle ontbloot. Toe rus hy hulle eerder met ’n mikrofoon toe. Dit is vermom as ’n hek se afstandbeheer en lê in ’n bos sleutels voor hulle op die tafel. Hy hoor hoe een van hulle met sy vingers op die plastiektafel tik-tik-tik. Hulle is veels te gespanne.


    Dan kraak die luidspreker in die Hyundai-bussie van waar Vermaas hulle in die parkeerterrein observeer.


    “Dis hy! In die silwer Volvo 4x4,” sê een hardop.


    “Hei, man. Hulle’t mos gesê hulle sal hoor as ons fluister. Jy hoef nie so hard te praat nie.”


    “Ag, sjarrap.”


    Vermaas skud sy kop. Agter hom klik forensies se kamera onophoudelik om die man se mombakkies deur die verdonkerte syruit van die bussie vas te vang.


    “Idiote!” Hy trek die mikrofoon van die tweerigtingradio nader en vra Ofentse om sy voertuig te skuif na die oop parkeerplek voor die Volvo. Hy wil seker maak hulle trek die man vas. Die groepie kinders wat ’n rukkie gelede by die McDonald’s aangekom het vir ’n partytjie was nie ’n aangename verrassing nie.


    Hy sien hoe Ofentse die Astra stadig voor die Volvo intrek.


    Vermaas spring weer op die radio en waarsku almal om te wag tot die man terug is by die Volvo voor hulle optree. Hy sien deur die venster dat die man nou sy beurt by die toonbank afwag, seker om die gebruiklike Big Macs te bestel. Kort daarna sluit hy hom by die twee aan.


    “Het julle die laptop?” kom sy stem kortaf. Geen geselsies nie.


    “Ja,” antwoord die een. “Piece of pie gewees, nes meneer gesê het.”


    “Vir wat praat jy so hard? Hou jou stem sag, man, ek wil nie hê die hele wêreld moet hoor nie.”


    “Sorry, ek het vergeet dis nie nodig nie.”


    Vermaas maak sy oë toe. Idioot!


    “Wat het jy vergeet is nie nodig nie?”


    “Nee, sommer net vergeet om saggies te praat.”


    “Het meneer ons geld saamgebring?” spring die ander een in.


    “Ja, man. Wys my die laptop en ek gee julle die geld.”


    Vermaas slaak ’n sug van verligting en sien hoe een van hulle oorleun en die rekenaarsak onder die plastiektafel uittrek. Hy plaas dit tussen hulle en trek die laptop uit. Dit was amper, dink hy. Hou nou net kop, ouens.


    “Ons weet net nie wat die password is nie.”


    “Dis nie ’n probleem nie, maar hoe weet ek dis hare?”


    “Kyk, hier is haar business cards nog in die sak. Diana Croukamp. Forensic Accountant. Lippmann Gurfein Inc. en ’n pencil case vol goed. Hier’s tot tampons wat …”


    “Sit dit weg, man! Dis goed genoeg.”


    “Waar’s ons geld?”


    “Dis in die kar. Sodra julle klaar geëet het, sal ek dit by die kar vir julle gee. Vertel my eers hoe julle dit gedoen het.”


    Vermaas se ruggraat kriewel. Hulle gaan die storie verkeerd vertel, hy weet dit voor sy siel. Hy moes iemand binnein die plek gepos het, maar hy wou ’n moontlike skietery naby die kinderpartytjie tot elke prys vermy.


    Hy radio Ofentse en sê hy moet in die kar wag, want hy gaan nader beweeg. Dan beveel hy die bleskop van forensies om in die bussie te wag. Hy druk ’n gehoorstuk in sy oor. Hier gaan hy …


    Nonchalant stap hy die McDonald’s binne. Hy gaan staan in die ry by die toonbank en loer so onooglopend as wat hy kan in hulle rigting.


    “So, dit was soos meneer ons gesê het. Sy was vas aan die slaap en het nooit wakker geword nie. Toe vat ons die laptop en stap daarmee weg. Van die antie in die groot huis was daar geen teken nie.”


    “Seker die heupvervanging wat haar stadig maak,” sê die ander met ’n laggie.


    “Shit!” fluister Vermaas. Die meisie voor hom draai halfpad om en kyk fronsend na hom.


    “Sorry,” glimlag hy verleë. “Ek’s bietjie haastig. Die ry vat baie lank …”


    Sy draai terug.


    “Watter heupvervanging?” vra die man sissend en kyk dan agterdogtig om hom rond.


    “E … hy praat sommer kak, meneer! Neem sommer aan sy is oud en vol skete. Ons weet …”


    Vermaas sien hoe die twee vooroor sak. Besef dan hy het twee sagte fluitgeluide gehoor. Knaldemper! flits dit deur sy brein. Die man gryp die rekenaarsak en slinger dit oor sy skouer. Hy spring op en gryp die naaste seuntjie aan die kraag. Druk hom voor hom uit om die eetplek te verlaat.


    ’n Man by ’n tafel naby hom spring op. “What do you think you’re doing?” bulder hy. “That’s my son!”


    Die man rig sy pistool op die pa. “Sit!” sis hy deur sy tande. Die pa gaan sit, wasbleek.


    Die vrou oorkant hom slaan haar hande oor haar gesig. “Please …” begin sy pleit.


    “Shut up!” sis die man weer, wapen op die vrou gerig.


    Die eetplek ontaard in chaos. Volwassenes en kinders wat skree. Die seuntjie bly egter verbasend kalm. Hy huil of skree nie, dalk vanweë die verlammende effek van die skok – soos die oomblik van stilte voor ’n kind wat pas geval het, begin keel opsit.


    Vermaas sien dat die gewapende man nie in sy rigting kyk nie. Trek sy Z88 versigtig onder sy baadjie uit. Laat sak die pistool dan sodat dit agter sy been verskuil is. Hy durf geen skielike bewegings maak nie. Dan vang die parkeerarea sy oog. Een van die ander polisiebeamptes het sy voertuig verlaat en nader die gebou, vleg gebukkend tussen die motors deur.


    “Shit!” fluister Vermaas weer.


    Die beampte neem skuiling in agter ’n voertuig na aan die ingang.


    Die man druk die seuntjie in die rigting van ’n skuifdeur wat agter Vermaas geleë is, ’n sy-ingang langs die toonbank wat toegang verleen na parkering langs die gebou.


    Twee jong mans stap op daardie oomblik by die skuifdeur in. Lyk na studente. Dit smaak vir Vermaas hulle is effens onder die invloed van drank.


    Die man druk sy pistool in die voorste een se gesig. “Waar het julle parkeer?”


    “Hey, dude, cool it … Net hierso.” Die student wys na ’n Polo wat twee motors weg geparkeer staan.


    “Gee my die sleutels! Nou!” beveel die man. Hy het die polisieman deur die ruit gewaar, waar dié gebukkend van agter die voertuig uitloer.


    Dan kom ’n derde student deur die skuifdeur. Hy gaan staan wydsbeen met sy hande langs sy heupe, soos ’n cowboy in ’n Western-fliek wat reg is om aan ’n tweegeveg deel te neem.


    “Right,” sê hy laggend, “I’m ready!”


    Vermaas gryp die simpel vent aan sy kraag en pluk hom grond toe.


    “Gee vir die ou jou sleutels, man!” skree hy vir die voorste student.


    Die aanvaller lig sy vuurwapen en trek ’n skoot af in die polisieman se rigting. Die groot venster spat met ’n lawaai in skerwe. Buite neem die polisiebeampte agter die voertuig dekking. Die eerste student sien dit as sy kans en gryp na die aanvaller om hom te ontwapen. Die skoot wat afgaan, ruk deur die student se keel en hy syg op die grond neer. Die seuntjie word in die struweling omgestamp en hy tref die grond.


    Vermaas lig sy wapen en vuur. Hy tref die aanvaller in die slaap, met die harde knal wat deur die vertrek weergalm en nog gille wek.


    Die student roggel grootoog op die grond, halflyf by die skuifdeur uit, albei hande oor sy keel. Bloed wat oor die sypaadjie pomp. Blaas dan sy laaste asem uit, sy oë leweloos.


    Ofentse kom gebukkend aangehardloop, wapen in sy hand. Hy vloek toe hy die bebloede lyke sien. Eers die jong man. Dan die aanvaller wat op sy maag lê met sy kop sywaarts gedraai en bloed wat in ’n sirkel uitkring om in die riwwe tussen die keramiekteëls weg te vloei.


    En laastens die derde lyk, met ’n groot, donker bloedkol voor by sy bors rondom die klein gaatjie in die blou knopieshemp. Die bekende oë wat glaserig na hom staar. Gehoorstuk wat op die vloer langs sy oor uitgeval het. Die Z88 steeds in sy lewelose hand vasgeklem.

    Doktor Leyds gooi generaal Botha se brief, gedateer 19 Februarie 1906, vies op die koffietafel neer. Dink die man hy het onuitputbare reserwes? Hy beskik nie oor die weduwee se kruik nie, die fondse gaan nie vir ewig hou nie. En 8 000 pond is nie kleingeld nie, al word dit vir ’n goeie saak benodig.


    Is daar werklik ’n behoefte aan nóg ’n koerant? The Friend klink in elk geval baie Brits. Sal generaal Hertzog en Abraham Fischer werklik dié sukkelende koerant in die mondstuk van “het volk” in die Vrystaat kan omskep, soos wat hulle beweer hulle kan?


    Wat is fout met Botha? Hy het reeds ’n wissel vir die 8 000 pond op Kretschmar van Veen in Amsterdam getrek ten laste van sy rekening met die Nederlandsche Bank voor Zuid-Afrika – sonder om Leyds daarvan in kennis te stel.


    Hy het soos ’n idioot gevoel toe Kretschmar hom gister daaroor kontak omdat geen dekbrief gestuur is om die transaksie te verduidelik nie. Hy moes verleë toegee dat hy geen antwoorde kon verskaf nie en het gesê dat hy na hulle sou terugkom. Nie dat hierdie verduideliking in Botha se brief, wat ook hopeloos te laat hier aangekom het, dinge enigsins verbeter nie, want waar moet hy al daardie geld uitgrawe om Botha se wissel te honoreer?


    Hy skud sy kop. Hy wou die agt sertifikate gespaar het wat Scheureleer en Zonen vir hom in bewaring hou, maar teen duisend pond stuk sal dit net mooi Botha se wissel delg. Dalk is dit tog maar ’n teken dat hy die sertifikate daarvoor moet aanwend, want die goed lê al sedert 26 Julie 1902 daar, toe Wilcken en Ackermann dit oorhandig het as betaling vir die goud wat hulle van die regering gekoop het – die goud wat hom soveel kopsere besorg het met al die hofsake in verband daarmee. Toe het hy gewens hulle het dit eerder regtig iewers in die veld begrawe, maar vandag kan ’n gedeelte van daardie fondse nóg ’n koerant vir die Afrikaner koop. Hy sal môre die sertifikate te gelde laat maak en aan Kretschmar oorhandig. Generaal Hertzog en Fischer beter sorg dat hulle ’n groot sukses van The Friend maak.


    Hy staar oudergewoonte deur die venster. Hoe lank moet hy nog hier in die buiteland rondswerf en die klandestiene bestuur van die geldsake behartig? Ja, hy is goed daarmee, maar besef hulle nie hy mis ook sy vaderland nie? Hy mis die bruin kleure van die winter-bosveld, al die oop ruimte wat die landskap bied, die warm Afrika-son op sy gesig, die opwinding van die jagtog om ’n wildsbok vas te trek, die koel water wanneer hy sy gesig in die rivier afspoel en die peusel aan die eerste stuk biltong wat klaar gehang het.


    Europa kan nie een van daardie plesiere bied nie.


    * * *


    “Gaan terug! Gaan terug!” Niel druk die twee mans terug in die rondawel in en maak haastig die deur toe.


    “Wat gaan aan met jou?” vra Kobus vies.


    “Die Valke is hier.” Hy loer deur die venster. “Seker as gevolg van julle swak beplanning.”


    “Waarvan praat jy, man!” wil Mauritz weet.


    “Daai bruin man wat van die Cattle Baron af aangestap kom, is Myron Januarie van die Valke. Ons paaie het al gekruis. Obviously soek hy my in verband met die gemors wat julle in St. Lucia gelos het.”


    Wel, soos hy al tydens menige pot poker gedink het: Wie nie waag nie, wen nie.


    “Ek gaan nêrens nie,” voeg hy by. “Moord dra ’n lewenslange vonnis en dit lyk klaar vir die Valke of ek gevlug het. Dink julle ek sal borg kry as hulle my eers in die hande het? Beslis nie! Kobus, jy sal hom moet gaan dophou. Check what he’s up to, want ek twyfel of hy hier sal kan oornag. Die plek is vol.”


    Daar is ’n oomblik lank stilte, totdat Mauritz vir Kobus knik en dié vra: “Hoe lyk hy?” Hy loer ook deur die venster.


    “Daai een wat met sy hande op sy heupe oor die water staar, met die Ray-Bans soos ’n spietkop.”


    Kobus sug en verlaat die rondawel.


    Mauritz loop skakel die ketel aan. “So jy dink jy weet waar die goud versteek is? Lig my in.”


    “Dis nie so maklik nie. Ek is dalk nou deel van die laer, maar ek het jare se agterstand weens my pa se hardkoppigheid. Ek wil eers meer weet van julle werksaamhede. Die een hand was die ander hand, Mauritz.”


    “Jy praat asof jy iets het om my aan te bied, Campher. Hoe weet jy ek weet nie reeds alles nie?”


    “Want dan sou jy nie so gretig gewees het om die sleutel in die hande te kry nie.”


    “Die ketel het gekook. Ek neem een suiker. Met melk, dankie.”


    Niel gaan haal twee bekers uit die kas en ’n minuut later neem elkeen ’n sluk stomende koffie.


    “Wat wil jy weet?” korrel Mauritz na hom.


    “My pa wil vanselfsprekend nie met my oor die Ysterhout-laer praat nie en my oupa is oorlede toe ek nog te jonk was om daaroor te gesels. Ek wil meer weet van hulle betrokkenheid.”


    “’n Schuur is meer as bloot ’n organiserende liggaam binne die laer. Dit is soos ’n familie. Met ander woorde jou familie sal vir ewig aan die Oos-Transvaalse Schuur behoort. En glo dit of nie, ek is nou jou pa in die Oos-Transvaalse Schuur. En jou oupa was my pa. So, ek en jou pa was dus broers in die laer. Dit was vir my net so hartseer toe jou pa sy rug op ons gekeer het, want dis soos om teen jou familie te draai. Dít is deels die rede waarom sy lewe gespaar is.” Mauritz tuur deur die venster voor hy ingedagte voortgaan, asof hy weer die oomblik beleef.


    “Mens maak nie jou familie dood nie, maak nie saak hoe hulle jou seergemaak het nie. Koning Dawid se eie seun wou hom vermoor, maar hy het geweier om Absalom enige leed aan te doen. So ook het hy geweier om Saul leed aan te doen, al wou Saul hom vermoor, want Jonatan was vir hom soos sy eie broer en Saul was dus vir hom ’n vaderfiguur. Die Ysterhout-laer is ’n genootskap, met die kerners wat pa’s is vir diegene wat onder hul gesag is in die kringe. Die buitekringers is ook ons seuns, maar word nog nie as mondig beskou nie, daarom het hulle geen seggenskap in die laer se doen en late nie. Hul mondigwording kom wanneer hulle die binnekring betree.”


    “So, my oupa was in die kern?”


    “Hy was my kerner, ja. My pa. En ek het hom opgevolg na sy dood. Jou pa was toe reeds weg, anders sou hý in jou oupa se plek getree het.”


    “So dit was die tyd toe ons van Nelspruit af Stilfontein toe getrek het? Toe my pa die Ysterhout-laer afgesweer het?”


    Mauritz kyk hom lank in die oë voor hy antwoord.


    “Dit was daardie tyd, ja. Vertel my nou van jou fabelagtige goud.”


    * * *


    Januarie staar oor die kabbelende Sabierivier. Hy het weggestap van die warboel by die ruskamp se winkelkompleks. Weg van al die mense, sodat die trane vrylik kan vloei en hy in stilte kan treur oor ’n kollega. Meer as dit: ’n boesemvriend, iemand wat soos ’n broer vir hom was. ’n Broer saam met wie hy elke dag die gevare van die jop kon aanpak.


    Met Vermaas aan sy sy het hy geweet hy het die beste ondersteuning waarvoor enige polisieman kan vra.


    As kind het hy gereeld weens sy vriende in die moeilikheid beland. Sy ouma het hom elke keer ’n tongloesing gegee en gevra of hy saam met hulle in die vuur sou spring. En eindelik het hy die één vriend gekry vir wie hy ja sou kon sê. Hy hét gereeld saam met Vermaas in die vuur gespring. Kop eerste, sonder om te aarsel, soos Daniël se vriende toe Nebukadneser hulle in die brandende oond gegooi het.


    En net soos Daniël se vriende het hulle dit elke keer oorleef.


    Maar nie dié keer nie. Hierdie keer moes Vermaas alleen spring. Hy was nie daar om hom by te staan nie en alleen het Vermaas nie die brandende oond oorleef nie. En dít … dít vat aan hom.


    Een van die inwoners van die rondawels naas die rivier kom uitgestap en groet toe hy verbykom. Januarie knik bloot en lig die Ray-Ban op toe die man ’n ent weg is, om met sy handpalm oor sy nat wange te vee.


    Hy weet wat hom te doen staan, maar dis moeilik. Sy trots is ’n hindernis, maar as hy dit nié doen nie, weet hy hy gaan dit iewers in die toekoms berou.


    Oorkant hom, aan die ander kant van die rivier, beweeg die sebras oor die sanderige rivierbank om te gaan suip. Dis dalk ’n goeie idee vir hom ook, daarom stap hy na die kroegtoonbank en bestel ’n dubbele vodka en Coke Zero. Daar gaan vinnig nog kom. Hy wil die pyn wegsuip. Constance kan terugbestuur Pretoriuskop toe.


    Hy is dankbaar vir haar wat hom ruimte gegee het na die slegte tyding. Wat besef het hy het ’n tydjie alleen nodig om dit te verwerk en gesê het sy sal solank ’n koffie by die restaurant gaan bestel en daar op hom wag.


    Hy merk skaars hoe ’n groot krokodil aan die ander kant uit die donker water bars en die naaste sebra in die troebel waters intrek, al gil mense by die restaurant opgewonde en roep hulle ander nader. Kameras en selfone vang die oomblik vas.


    Die toneel tref hom tog, maar op ’n ander vlak. Dit is nie bloot een van daardie natuurtonele wat besoekers aan die Kruger-wildtuin vir altyd sal bybly nie. Vir hom het dit ’n persoonlike strekking. Dit is ’n uitbeelding van die monster wat in sy eie donker dieptes skuil en gereed is om oor te neem wanneer hy dit die minste verwag. Met Constance wat soos daardie sebra die hulpelose slagoffer sal wees.


    Hy haal sy selfoon uit voor hy verder daaroor kan dink. Maak die oproep voor “nugter” denke hom kan oortuig dat dit onsinnig is. Hy wag vir die stem om te antwoord en ignoreer sy trots wat hom wil wysmaak dit is onnodig.


    “Hallo, dok Wilken,” groet hy. “Dit is Myron Januarie. Kan jy nou gesels, of is jy besig?”


    Sy het nou tyd om te gesels, sê sy. En dis goed so, want hy weet nie of hy weer sou gebel het nie.

    Die stilte in die raadsaal is tasbaar. Die gemoedere is laag, elkeen besig met sy eie gedagtes in ’n futiele poging om die gebeure te verwerk.


    Rex weet hy moet leiding neem, rigting gee, maar wat sê ’n mens in sulke tye? Sy eie wonde is nog rou – Vermaas se afsterwe druk op die gevoelige plekke van Leigh en Horst se dood.


    Hy sien hoe Diana se skouers ruk toe sy beheer oor haar emosies verloor. Haar snikke maak van die ander nog meer ontsteld. Hy stoot die boks snesies oor die tafel na haar toe. Hy wag dat sy die trane uit haar oë vee voor hy praat.


    “Die Valke is besig om die identiteit van die man wat Diana se laptop wou hê na te spoor. Dit is duidelik dat hy van iewers af ingevlieg het. Die Volvo is op Lanseria gehuur, natuurlik onder ’n vals naam, en hy het geen ander ID aan hom gehad nie.


    “Hulle volg nou met Kulula op om vas te stel waarvandaan hy gevlieg het en hoe hy vir die kaartjie betaal het. Die Kriminele Rekordsentrum het sy vingerafdrukke geneem en sal kyk of hulle sy ware identiteit kan vasstel. Die vuurwapen wat hy gebruik het, is ongelisensieerd – ’n doodloopstraat. Maar hulle gaan ballistiese toetse doen om te kyk of dit met enige ander misdade verbind kan word.”


    “Dis net onregverdig hoe die media besig is om die Valke se optrede te kritiseer.” Rooies se gesig is rooier as gewoonlik. Ooglopend voel hy nog ’n verwantskap met dienende polisielede. Rex besluit om hom te laat praat, uiting te gee aan sy emosie. Hy weet niks is so erg soos om dit te moet opkrop nie. “Die student is dood as gevolg van sy eie stupidgeit. Hy was vol bravade omdat hy gesuip was en gedink het hy’s Chuck Norris of iets. En Vermaas is dood van dieselfde koeël as wat deur die outjie se keel getrek het, toe tref dit hom in die hart. Maar die media laat dit klink asof Vermaas trigger-happy daar ingestorm en net wild en wakker begin skiet het. Hy was ’n hero! Hy’t die doos doodgeskiet terwyl hy swaar gewond was en het gekeer dat nóg mense sterf. Dis kak, man!”


    “Ek stem saam, en die Valke se woordvoerders gee aandag daaraan. Maar na Marikana is die media geneig om agterdogtig te wees oor die polisie se persverklarings. Die beste wat ons as firma kan doen, is om op ons werk te fokus en alles in ons vermoë te doen om die Valke met die saak te help. Dis duidelik dat ons iemand baie senuweeagtig gemaak het en ek vermoed hulle wou Diana se laptop hê om te sien wat ons wérklik weet. Hulle het seker gedink sy is die maklikste teiken. Ons sal dus op ons hoede moet wees. Ek het aparte parkeerplek vir ons gereël, waar ons ekstra sekuriteitswagte gaan pos om seker te maak niemand kan met die voertuie peuter nie. Moet ook asseblief nie elke dag met dieselfde pad of op dieselfde tyd werk toe of huis toe ry nie; wissel dit af en wees bedag as julle iewers heen gaan. Diana, ek wil hê jy moet iewers anders gaan bly vir ’n ruk, want ek soek nie weer ’n voorval soos die ander aand nie.”


    Sy kyk grootoog na hom. “Waar?” Haar gesig val effens toe hy antwoord:


    “Andries het aangebied dat jy by hom kan bly. Hy het uitstekende sekuriteit by sy kompleks.” Rex sien hoe Andries vir haar glimlag, en voeg by: “Ek het hom gewaarsku as hy hom nie soos ’n gentleman gedra nie, sal hy data capturing by die ouditafdeling doen vir die res van sy tyd by hierdie firma.”


    Andries se glimlag verdwyn.


    “Ag, fok!” kom dit van Diana en almal kyk verbaas na haar.


    “Ek het nie gedink die idee om by my te bly kan só erg wees nie,” brom Andries, voor hy soos die res van hulle besef dat Diana in ’n ander rigting kyk en in haar stoel afsak.


    “Dit kan nie wees nie,” sê sy ontsteld, dan maak sy oogkontak met Rex. “Dis my ma!” Sy beduie gang se kant toe.


    Rex draai om en sien die deftige vrou deur die venster van die raadsaal. Die PIC, Harry Warrick, trippel agter haar aan met handgebare wat wys hy is in ernstige gesprek met haar. Hy wink na Rex om by hulle aan te sluit.


    “Verskoon my.” Hy glimlag gerusstellend vir die bloedrooi Diana voor hy die raadsaal verlaat.


    * * *


    Sy voel naar. Hoe durf haar ma by haar werkplek kom inmeng? Wat het sy in elk geval hier kom maak?


    As sy gekom het om te kla oor Rex se middernagtelike besoek, sal sy haar nóóit vergewe nie. Dit het niks met haar te doene nie. En as sy hier is om te vra dat hulle vir haar wat Diana is van die saak afhaal, vir haar veiligheid … wel, dis nog erger. Sy is ’n volwasse vrou wat haar eie besluite kan neem.


    Rex gaan nou vir seker dink hy het ’n fout gemaak deur haar aan te stel. Niemand soek tog ’n werknemer wie se mammie inmeng as dinge warm word nie. Wat het haar ma besiel?


    Diana voel die blikke van die ander twee in die raadsaal aan. Sy wonder wat hulle dink. Veroordeel haar seker soos hulle daar selfingenome sit.


    Sy het al die indruk gekry dat hulle die wysheid bevraagteken om ’n vrou in die ondersoekspan te hê. Nou kan hulle hul sit en verlustig daarin dat hulle reg was. Sy sien hulle onderlangs fluister, op só ’n manier dat sy nie hul lippe kan lees nie.


    Hoe onbeskof: hulle skinder voor haar, óór haar. Fokken swape!


    Sy spring op en die twee wip. Sy kom agter dat haar stoel omgeval het. Sy gee nie om nie, die ding kan net daar lê. Woedend storm sy by die raadsaal uit, na die kleedkamer. Daar gekom, gaan sit sy op die toe deksel van een van die toilette, slaan haar hande oor haar gesig. En bars in trane uit. Sy stamp haar voete op die grond.


    Nee, sy gaan nie soos ’n tweejarige optree nie. Sy dwing haarself tot kalmte, rol ’n stuk toiletpapier af en vee haar trane weg, versigtig om nie haar grimering te smeer nie. Sy blaas haar neus en stap dan uit die toilethokkie om voor die spieël te gaan staan. Lyk darem nie te verskriklik nie. Sy haal diep asem en skud haar hande om van die angs ontslae te raak. Vee haar hare plat.


    Dan trek sy haar grys baadjie reg en stap kop omhoog by die kleedkamer uit.

    Rex stap in die gang af, klop aan die deur met die naambordjie Harry Warrick: Partner-in-charge. Hy gaan die kantoor binne sonder om op ’n uitnodiging te wag. Dit strek na regs uit en hy sien die twee sit reeds om die blink houttafel wat in die groot ruimte voor die lessenaar staan.


    “Rex, dit is professor Croukamp,” stel Harry haar met sy swaar aksent voor, verengels die van tot “Crawcamp”.


    “Professor,” terwyl hy haar hand skud.


    “Meneer Reynecke,” sê sy ferm.


    “Waarmee help ek?”


    “Dis waarmee ék kan help.”


    “Ek verstaan nie.”


    “Sit gerus, dan verduidelik ek.”


    Harry Warrick is skynbaar nie meer die gasheer in sy eie kantoor nie. Rex neem in een van die twee oop stoele plaas.


    “Meneer Reynecke, is jy bekend met die vakgebied forensiese linguistiek?” gaan professor Croukamp voort.


    “Ek …”


    “Dit is die studie van taal, vir gebruik in die regsforum. Soos jy sekerlik bewus is, het die ontwikkeling in tegnologie gelei tot ’n afname in die gebruik van handgeskrewe dokumente. Handskrifdeskundiges is dus besig om oorbodig te raak. Behalwe vir ’n vervalste handtekening hier en daar, het hulle nie veel van ’n bydrae in regsgeskille te make nie. Slim swendelaars weet in elk geval dat hulle handskrifdeskundiges nie meer kan flous nie, weens die meer as 80 unieke kenmerke van elke persoon se handskrif en die onmoontlikheid daarvan om ál 80 te verbloem. Om natuurlik nie eens te praat van vingerafdrukke nie. Daardie wetenskap is al so gevorder dat geen beskuldigde dit meer waag om te stry wanneer ’n deskundige bevind dat dit sy of haar vingerafdrukke is nie.”


    “Prof …” wil Rex haar onderbreek om uit te vind waarop sy afstuur, maar sy laat haar nie van stryk bring nie.


    “Die vasstelling van outeurskap is natuurlik niks nuuts nie. Dié van die Bybelse boeke asook sommige werke wat aan Shakespeare toegeskryf word, is al eeue lank die onderwerp van hewige debat.” Sy hou ’n vinger op. “Dit is die vasstelling van outeurskap deur die ontleding van táálgebruik wat die afgelope paar dekades op die voorgrond is. Vanweë die toename in die gebruik van elektronika vir die opstel van dokumente en korrespondensie, het forensiese linguistiek ontsettend belangrik geword in die ondersoekproses, omdat daar nie meer ’n handskrif is om te ontleed nie. Net soos met vingerafdrukke en jou handskrif, het elke persoon ’n unieke idiolek wat hy of sy toepas met die opstel van sulke elektroniese geskrifte. Verstaan julle, menere?”


    “Ja, professor. En u kennis van die regsproses is indrukwekkend.” Dit wek ’n glimlag by haar. “Maar ek verstaan steeds nie waarheen u hiermee …”


    “Twee mans wat hul lewenspad byster geraak het, is deur gevoellose skobbejakke gehuur om by my perseel in te breek en ’n skootrekenaar te steel. Vyf mense is dood as gevolg daarvan, een van hulle ’n gesoute speurder wat sy land en volk vreesloos gedien het. En ’n jong student wat probeer het om dapper te wees, sal nou geen drome kan verwesenlik nie. Hierdie mense is desperaat vir inligting, menere. So lief as wat ek vir my kind is, besef ek sy leer waardevolle lewenslesse deur hierby betrokke te wees, en ek gun haar dit. Die dosent in my moet die ma in my gereeld verbied om in te meng … al wil sy hóé graag. Maar ek kan darem probeer om ook ’n bydrae te lewer. As ek reg verstaan – want Diana kon my natuurlik weens die vertroulike aard van die ondersoek nie veel vertel nie – het julle dokumente in jul besit waarvan die outeurskap onbekend is. Ek het ’n PhD in linguistiek, menere, en ek is hier om my hulp aan te bied. Hulp met die vasstelling van outeurskap.”


    Harry maak sy mond oop om iets te sê, maar Rex spring hom voor.


    “Professor Croukamp, dis baie gaaf van u, maar ons werk op ’n begroting en ek is bevrees die ekstra onkoste van u fooie …”


    “Moet jou nou nie laf hou nie, meneer Reynecke. Ek het niks gesê van fooie nie, het ek? Geld het ek genoeg. Wat ek hier wil hê, is om die lummels wat die verlies van onskuldige lewens veroorsaak het, te help vastrek. Hierdie mense het moedswillig op die leeu se stert kom staan en trap! Ek wil ook nie hier in jul kantore kom sit en inmeng met jul ondersoek nie – ek sal enige vertroulikheidsooreenkoms onderteken as julle dit so verkies. Julle kan dan bloot die dokumente elektronies aanstuur en ek kan dit op my eie tyd en koste deurwerk. Hopelik kan ek julle help om ’n profiel van die verskillende outeurs op te stel, om jul soektog te help fokus gee.”


    Daarmee staan sy op. “Nou ja, dit was my lang relaas. Ek gun julle nou die geleentheid om daaroor te besin. Julle kan my laat weet wat julle besluit het. En as julle voel my aanbod is ongeleë of onnodig, sal ek dit so aanvaar. Tot siens, menere. Ek sal myself uitsien.”


    Rex staar haar agterna, beïndruk. Die vrou wat twee geharde inbrekers met ’n pompaksie-haelgeweer vasgekeer het. Hy twyfel nie dat sy ’n waardevolle bydrae sal kan lewer nie … en hom dalk ruimte bied om aan Campher se gemors aandag te gee.


    “It’s your call, Rex,” val Harry weg. “Your investigation means your responsibility. But you could use this as a trial run. If all goes well, you can bring her in as a consultant for future engagements and charge clients for her time at an hourly rate. Her profile may also bring credibility to the firm if we add her CV to tenders …”


    Rex sny hom kort: “I am going to make use of her services, Harry. Her input could be of value to the investigation and may help us identify where we need to focus. Now you’ll have to excuse me, I have to brief the team.”


    Hy verlaat die kantoor en loop terug raadsaal toe. Diana is nie daar nie, maar hy lig die ander twee in en tik ’n e-pos vir haar wat die situasie verduidelik.


    Dan gaan hy uit.


    * * *


    Diana stap die raadsaal versigtig binne, kwaad vir haarself omdat sy soos ’n kind opgetree het. Sy merk dat haar stoel opgetel en ingeskuif is. Op haar skootrekenaar se toetsbord lê ’n KitKat waarop ’n geel Post-it geplak is met die boodskap Have a break! in blou ink.


    Andries en Rooies loer onderlangs na haar. Sy voel hoe sy bloos, sê dankie en gaan sit.


    Sy sien sy het ’n e-pos van Rex af gekry, met die onderwerp Forensiese linguistiese dienste: Prof. Croukamp. Sy lees dit. Rex sal die een wees wat met haar ma korrespondeer en hy sal alle dokumente vir haar deurstuur. Haar ma sal ook aan hom rapporteer. Die Sjinese muur wat só tussen Diana en haar ma geskep word, sal enige ongemak voorkom.


    Sy dink aan Vermaas en die naderende begrafnis. Dit is nie nou die tyd vir ’n simpel familietwis om in die pad van geregtigheid te staan nie. Hoe vinniger hulle die skuldiges kan vastrek, hoe beter. En as forensiese linguistiek kan help, des te beter.


    Sy stuur dadelik ’n e-pos terug wat sê sy dink dit is ’n goeie idee. En toe is sy van voor af ontsteld. Oor haar haastige afleidings omtrent haar kollegas, en oor haar ma. En daardie uitbarsting! Dankie tog dat sy in die toilet gaan huil het eerder as om in die raadsaal of, erger nog, in Harry Warrick se kantoor ’n tantrum te gaan gooi.

    1924, Messina


    Hy skakel die enjin van sy Scripps Booth af en wink ’n petroljoggie nader. Maak vol asseblief, vra Gerard Moerdijk en strek sy moeë lyf uit. Drie dae se reis oor swak stofpaaie het sy tol geëis en hy het dit menigmaal oorweeg om terug te draai. Hy stap oor na Gustav Preller, wat agter hom gestop het.


    “Die blankes op dié dorp stel geensins belang in mitiese goudstede nie. Ek dink ons moet die swart mense por. Hulle weet duidelik iets, maar wil niks sê nie.”


    “Vra sommer vir hom,” knik Preller in die rigting van die joggie wat besig is om Moerdijk se motor vol petrol te tap. “Stop hom ’n geldjie in die hand.”


    “Wat is jou naam?” loop vra Moerdijk die man, maar hy kan die naam wat gegee word nie uitspreek nie. “Nee, dis te moeilik, ek noem jou eerder Piet, is dit reg so?”


    “Dis reg so, baas,” antwoord die joggie en sy vingers sluit om die geld.


    “Piet, weet jy iets van die verlore stad van die Monomotapa-stam?”


    Moerdijk verwag nie ’n positiewe antwoord nie, want hy het begin dink dat hierdie mitiese stad net dít sal bly: ’n mite.


    Dit het begin toe hy Preller ontmoet en dié hom vertel het hy is besig met navorsing oor die Arabiese handelaars in Afrika, van 800 tot 1200 n.C., asook die Portugese seevaarders in die jare rondom 1400. Preller het hom met vonkelende oë ingelig dat albei groepe ’n raakpunt in die verlore goudstad van die Monomotapa gehad het.


    Gerard wou lag oor dié wolhaarstorie wat reeds in Van Riebeeck se tyd die ronde gedoen het. Tog het hy ingegee toe Preller hom smeek om toegang tot die kaartversameling van die Universiteit van Pretoria. Saam het hulle die vroegste kaarte van die Portugese seevaarders nagegaan en vasgestel dat die mitiese stad glo op die wal van die sogenaamde Cuamarivier geleë was, waar die Cuama en Limpopo begin uiteenloop.


    Preller was vuur en vlam dat hulle die verlore goudstad moet kom soek. Moerdijk het volgehou dis bloot ’n mite, nes die Kruger-miljoene – en toe vertel Preller hom met groot fanfare van sy eie aandeel in die vervoer van die misterieuse goud uit Pretoria.


    “Die Kruger-miljoene is nie ’n mite nie, Gerard, en net so ook nie die verlore goudstad nie,” het Preller volgehou, en hom uiteindelik oortuig. Hy was buitendien verveeld, toe stem hy in om die verlore stad te kom soek mits hul vroue en kinders kan saamkom.


    “Ek ken hom die stat waarvan die baas praat, maar sy naam is nie daai een wat die baas gebruik nie. Hy is die heilige stat van die BaVenda waarvan die baas gesels.”


    Gerard Moerdijk se nekhare rys. Kan dit wees? Bestaan dit tóg?


    “Piet, sal jy ons gaan wys waar die stat is, sommer môre?”


    Piet lyk nie seker oor sy antwoord nie. Dan val sy oog op die bondel note in Moerdijk se hand.


    “Môre, ons sal gaan,” verseker hy die twee mans wat sukkel om hul opgewondenheid te verberg.


    * * *


    “Die goud wat jy as fabelagtig bestempel, is net so werklik soos die goud van die verlore stat van die Monomotapa en sluit dieselfde rolspelers in: Preller en Moerdijk.”


    “Wat het die verlore stat met die goud te make?” wil Mauritz weet.


    “Die meeste mense het gedink die verlore stat is ’n bogstorie,” antwoord Niel. “Maar Preller en Moerdijk het geglo dit bestaan wel en het daarna gaan soek. Preller het ook in Oorlogsoormag oor sy betrokkenheid by die verwydering van die goud uit Pretoria geskryf. ’n Ruk later het hy in Die Huisgenoot kommentaar gelewer oor die fabels rondom die Kruger-miljoene wat in die bosveld begrawe was, en ook oor die vrag van die Dorothea. Volgens Preller is die Dorothea gebruik om die Britte se aandag af te trek van die versending van die goud wat deur Wilcken en Ackermann by die regering gekoop is. Delagoabaai was in daardie tyd vol Engelse spioene en die Britse oorlogskepe was ook volop in die baai. Die geheimsinnigheid oor die vrag is doelbewus geskep om agterdog te wek en na verwagting sou die Dorothea nie Durban verlaat het sonder dat daar op haar ‘waardevolle vrag’ beslag gelê is nie. Dit was bloot ’n gelukskoot dat die skip vergaan het voor dit Durban se hawe kon bereik, want só het die besigheid nie op die lappe gekom nie en het die gerugte net nog verder gegroei.


    “En natuurlik het die Ysterhout-laer toe ook die geleentheid gebruik om die aandag van sy eie goud af weg te lok. Die sogenaamde Kruger-miljoene het niks met Paul Kruger of sy regering te doene gehad nie, want hy was reeds in ballingskap op pad Europa toe.”


    Mauritz lig ’n wenkbrou. “So jy hou vol iewers is daar werklik ’n verlore goudskat begrawe? Dis belaglik!”


    “Is dit net so belaglik soos stories oor die verlore goudstad van ’n vergete inheemse stam? Almal moes gedink het Preller en Moerdijk was mal om dié stad in sulke haglike omstandighede te gaan soek. Daar was nie behoorlike paaie in daardie tyd nie, so die rit moes byna ondraaglik gewees het.”


    Kobus stap die rondawel binne.


    “Die ou was lank op sy selfoon hier onder by die rivier, toe join hy ’n vrou by een van die tafels op die dek van die Cattle Baron. Hulle het ’n rukkie gesit en gesels terwyl sy haar koffie klaar gedrink het en toe ry hulle weer. Maar julle het uitgemis, hoor! ’n Moerse krokodil het ’n sebra gevat aan die ander kant van die rivier. Die hele dek was gepak soos die toeriste dit afgeneem het. Toe kom daar nog ’n klomp krokodille by en hulle verskeur die sebra net daar in die water. ’n Britse antie het omgekap. Sy kon dit nie handle nie.” Hy lag kopskuddend. “Afrika is nie vir sissies nie.”


    Niel meen dit is ’n kans om nog tyd te wen. Hy is nie seker wat Januarie hier maak nie en is nie lus om sy planne aan hom te moet verduidelik nie. Hoe de hel hy sy spoor so vinnig gekry het, weet nugter. Dit is nog te vroeg om die Valke te betrek, maar gelukkig lyk dit nie of Januarie weet waar hy tuisgaan nie en hy moes seker weer ry om buite die wildtuin te wees voor die hekke vir dagbesoekers sluit.


    “Ons moet maar versigtig wees vanaand en dalk weer hier by die rondawel braai. As Januarie my sien, arresteer hy ons al drie op die plek. Ek sal eerder hier in die rondawel moet bly.”


    “Hoe weet hy jy’s hier?” vra Kobus. “Ons het tog nie onder jou naam bespreek nie.”


    Niel frons. Dit kan nie blote toeval wees nie, want as dit by hom en Januarie kom, gebeur dinge nooit per toeval nie. Die man skuil altyd iewers in die skaduwees met sy donderse valkoog op hom.


    “Ek weet nie, maar kom ons gaan eet middagete op die dek. As hulle gery het, behoort hulle nie gou terug te wees nie.”


    Hy sou verkies het om in die rondawel te bly, maar hy moet voorbrand maak. As Januarie nou dinge deurmekaarkrap, is alles verlore.

    Rex trek die brons Audi 100 Coupé S uit die kelder van die kantoorkompleks. Hy het vanoggend die Coupé bo die S5 verkies, want ’n rit daarin is altyd terapeuties. Die reuk van die beige leer bring ’n gevoel van kalmte oor hom as hy opgewerk is. En Campher se stront het hom beslis opgewerk.


    Daarmee saam pla die huidige aanstelling hom geweldig. Vermaas se dood was die rampspoedige gevolg van die huisbraak by Diana-hulle. En albei was onvoorsiene terugslae vir die projek. Dis boonop ’n projek wat aanvanklik bloot as sy dekmantel moes dien, nou bemoeilik dit sy eintlike opdrag van die Valke deurdat dit sy volle aandag verg. Tussendeur moet hy ook nog vasstel waarin Campher homself gedompel het.


    Wanneer hy só voel, klim hy in die Audi Coupé, skakel die retro-radio aan en ry na waar die pad hom neem. Soms so ver as Parys, ander kere so naby as Hartbeespoortdam. Vandag wil hy Alicia egter uitneem vir koffie – terwyl Michiel by die kleuterskool is – sodat hulle oor Niel se situasie kan gesels. Hy weet dit keil haar op. Haar ma lê ook reeds drie dae in die bed met pyne op haar bors, heel waarskynlik weens stres oor Niel se verdwyning.


    Hy stop by ’n drie-fase-robot waar straatsmouse om die voertuie krioel met allerlei koopware, van hoedens tot selfoonherlaaiers en opblaas-speelgoed in alle vorme. Een van die smouse gooi ’n hoed op die bestuurder van die afslaankap-Mercedes voor Rex se skoot. Die gevolglike redekawelry is amusant, met die bestuurder wat die hoed na die smous uithou om dit terug te gee en die smous wat glimlaggend met sy hande in die lug gesels. Rex ken al die smous se storie: Dis my verjaardag en ek wil vir jou die hoed present gee, meneer. Dit word beantwoord met: Ek wil dit nie hê nie, niks in die lewe is verniet nie, hierso, vat terug die hoed. Verkoopkunde 101, gedoseer op die hoeke van Suid-Afrika se besigste strate.


    ’n Ander smous klop aan Rex se venster, wys ingenome met ’n krom voorvinger na die voorkant van die Audi. Rex draai egter nie die ruit af nie.


    “Ja, ja. Ek weet, dis jou gunsteling-motor hierdie.”


    Al is dit heel waarskynlik die eerste Audi 100 Coupé S wat die smous in sy lewe te siene kry. Daar is minder as 1 500 van hulle in Suid-Afrika vervaardig en hoeveel kan nog op die paaie wees? Dalk moet hy die ou vertel daar is wêreldwyd slegs ’n rapsie meer as 30 000 van hulle vervaardig, so hy staan in die teenwoordigheid van ’n seldsame voertuig. As hy dit egter waag om die ruit af te draai, sal een van die ou se ware op sy skoot beland, want raai wat? Vandag is ook dié smous se verjaardag.


    Die ou besluit om aan te beweeg. Oomblikke later trek die Mercedes weg toe die verkeerslig na groen oorslaan. Die bestuurder het die hoed op die teerpad laat val, ’n teken dat die smous se verkoopkunde nie hierdie keer op standaard was nie.


    Rex se selfoon lui toe hy ook wegtrek en hy sien dis Weasel.


    “Niel is in Skukuza, Rex!”


    “Stadig! Hoe weet jy dit?” Hy hoor hoe Weasel diep inasem.


    “Hy het sy bankkaart in die winkel daarso ge-swipe. Gistermiddag al.”


    “Oukei, is jy seker dit was sy kaart?”


    “Ja, toe Niel weggeraak het, het ek die bank se stelsel ge-hack en dit só opgestel dat ek ook ’n SMS kry as hy sy bankkaarte gebruik. Hy het ’n purchase van R452,90 gemaak. Die SMS was delayed, seker omdat hulle offline was, maar ek het die bank se system so pas nagegaan en toe sien ek dit was gistermiddag al.”


    “Gaan die bank jou nie uitvang nie?”


    ’n Harde lag. “Is jy serious?”


    “Oukei, goeie werk, Weasel.”


    “Ag, dis sommer niks,” en Rex sien in sy geestesoog die blos en die verleë handbeweging.


    “Kom ons hoop dit is wel Niel wat sy kaart gebruik het en dat dit nie by hom afgevat en sy PIN uit hom geforseer is nie.”


    “O hel, ek het nie juis daaraan gedink nie. Wat gaan ons nou doen?”


    “Laat ek ’n bietjie nadink. Ek bel jou later. Thanks, Weasel.”


    ’n Brokkie goeie nuus wat hy vir Alicia kan gee. Dalk bring dit ’n mate van verligting, maar dit is nie genoeg om oor opgewonde te raak nie. Nie met die graad van kredietkaartbedrog in Suid-Afrika nie.


    * * *


    “Die heilige stat is bo-op Mapungubwe,” verduidelik Piet terwyl hy met ’n handgebaar wys dat dit ’n hoë koppie is. “Die BaVenda gaan daar wanneer dit nie reent nie. Dan hulle maak die offers aan die koningin van die reent. Die mooi meisie gaan met die trappe wat weggesteek is na bo om die offers te vat. Eers die mielies, en as dit nie werk nie die boklam, en as dit nie werk nie die mannetjieskind. Ons dans en drink onder, tot dit reent.”


    “Was jy al bo-op Mapungubwe, Piet?” vra Moerdijk.


    “Huh-uh.” Die petroljoggie skud sy kop heftig. “Niemand gaan daar nie.” Hy rek sy oë om sy volgende punt te onderskraag. Fluister: “Dis heilig daar!”


    Hy sit ’n oomblik in stilte, vra dan om water af te slaan en Preller bring die voertuig onder ’n mopanieboom tot stilstand. Piet loop na die volgende boom, dan nog verder tot hy buite sig is, seker gesteld op sy privaatheid as dit by sulke dinge kom.


    Preller tik ongeduldig met sy vingers op die stuurwiel terwyl hulle wag.


    Na wat soos ’n ewigheid voel, klim hy uit om Piet te loop soek.


    Net om ’n ruk later skouerophalend terug te keer, want die petroljoggie is skoonveld.


    Links van hulle reik Dongolakop die hoogtes in. Piet het gesê Mapungubwe is verder aan.


    Hulle bly wag, tot hulle ’n uur later nie langer die waarheid kan ignoreer dat Piet besluit het hy het genoeg geld gemaak, en aardse skatte sal hom nie omhaal om die heilige stat se ligging te verklap nie.


    Preller en Moerdijk besluit om terug te keer Messina toe, want tyd raak min en die rit het op die ou end langer geneem as wat hulle verwag het. Môre sal hulle die terugtog Pretoria toe leëhand moet aanpak.


    * * *


    “Ons het nou genoeg tyd gemors, Niel. Buig of bars, môre gaan ons daai sleutel haal – al moet ek jou soos ’n vroumens vermom. Hier’s genoeg klere in die winkel om jou soos ’n oorblufte vroulike toeris te laat lyk, veral met daai fyn gesiggie van jou,” snou Mauritz hom toe nadat hulle hul bestelling by die kelner geplaas het.


    Niel loer na die kledingstukke wat deur die oop deur van die parkwinkel sigbaar is. Die meerderheid is soeweniers met die Groot Vyf of wildtonele daarop gedruk. Dan sien hy die bordjie wat die rigting van die toilette aandui. Hy oorweeg sy opsies.


    “Jy glo my steeds nie.”


    “Jou stories is baie vermaaklik, Campher. Maar ongelukkig glo ek nie in staaltjies oor verslete kaarte wat die weg na verborge skatte in afgeleë grotte aanwys nie.”


    “Hierdie is nie die een of ander roman van Dumas wat ek as die waarheid probeer verkoop nie.”


    “Dumas?”


    “Alexandre Dumas. The Count of Monte Cristo? Ek dag dis waarna jy verwys met ‘skatte in afgeleë grotte’.”


    Mauritz frons net.


    “Maak nie saak nie.” Niel weet hy het grond verloor en besluit om hulle eerder later weer te probeer oortuig.


    “Hoeveel kerners is daar in die Ysterhout-laer?” waag hy die vraag.


    Die kelner kom sit hul drankies voor hulle neer.


    “The food will be ready shortly. Anything else while you wait?”


    Hulle skud hul koppe sodat die kelner hulle in vrede kan laat. Mauritz gee Niel ’n kyk voor hy voortgaan.


    “Altesaam twaalf. Drie in elke Schuur, en nog drie oorhoofs waaraan elke Schuur verantwoording doen. Dis ’n beproefde stelsel wat bydra tot die optimale bestuur van die organisasie.”


    Malan is dus heeltemal verkeerd in sy opvatting van die laer se getalle en struktuur.


    “En wie is die drie?”


    Mauritz lag. “Nie eens ek weet dít nie. Ek ken slegs die een aan wie my Schuur verantwoording doen. En al het ek geweet, sou ek jou nie gesê het nie. Jy mag nie eens weet wie die ander kerners van die Oos-Transvaalse Schuur is nie, wat nog te sê die oorhoofses.”


    “Was my oupa ooit ’n oorhoofse kerner?”


    “Nee, hy was te hardkoppig daarvoor. Altyd stroomop en glad nie ’n spanspeler nie. Hy kon nooit ’n besluit bloot aanvaar nie en moes alles debatteer of bevraagteken. Die ander kerners het blykbaar nie daarvan gehou nie. Dit was nie deel van die laerkultuur nie. Jy gee jou samewerking en voer besluite uit sonder om allerhande vrae daaroor te vra; dit bevorder vooruitgang. Die siening is dat as die wildsbokke met mekaar staan en koppe stamp, hulle die deur vir die leeu oopmaak om ongesiens aan te val. En die vyand loop rond soos ’n brullende leeu, op soek na iemand om te verslind – 1 Petrus 5 vers 8.”


    “Nou ja, ek dink nie my oupa was ’n gelowige mens nie.”


    “Hy was diep gelowig. Maar hy’t geglo dit beteken nie jy gee jou redenasievermoë prys nie. Inteendeel, hy het geglo dit gee jou juis ’n beter redenasievermoë aangesien daar ’n duidelike standaard gestel is waaraan elke besluit en optrede gemeet moet word.”


    “’n Opperwese? Hoe is dit dan dat hy en my pa oor die Ysterhout-laer stry gekry het as albei van hulle kamtig sulke groot gelowiges was? Dit maak mos nie sin nie. My pa het sy rug op die laer gedraai omdat hy geglo het dis duiwelswerk, terwyl my oupa hoog op in die range was, en dít as ’n diep gelowige, soos jy beweer.”


    “Dit was net teenoorgestelde sienings van die kerke waarin hulle was. Een denominasie het geglo dis goed en reg, ’n ander nié. Dis so eenvoudig.”


    “Klink maar na ’n haarklowery oor semantiek.”


    “Nee, hermeneutiek. Hulle het net so hard baklei oor die doop. Jou pa is as volwassene weer gedoop na hy in sy kerk tot bekering gekom het. Jou oupa het geglo die kinderdoop was voldoende en dit was vir hom ’n teer saak toe jy en jou sussie nie as babas gedoop is nie. Jou pa het egter volgehou julle moes die ‘believer’s baptism’, soos sy kerk dit genoem het, ondergaan wanneer julle oud genoeg was om self oor jul geloof te besin. Jou oupa het wel Alicia se doop bygewoon toe sy op dertien besluit het sy’s reg daarvoor. Hy het ongesiens agter ingeglip en geloop toe sy klaar was. Jy het egter nooit daardie besluit geneem nie.”


    “Hoe de hel weet jy so baie van my familie se sake af?”


    “Ek het jou mos gesê, die Ysterhout-laer is een groot familie.”


    Die man laat Niel se bloed kook en hy moet homself keer om hom nie by te dam nie.


    “’n Familie met ’n klomp geheime, ja. Hoekom mag ek nie weet wie die ander kerners is, of wie die oorhoofse drie is nie?”


    “Geheimhouding beskerm die laer. Die Groot Sjinese Muur is gebou om die Sjinese ryk teen aanvalle van barbaarse stamme uit die noorde te beskerm. Dit het gewerk vir die Ming-dinastie, totdat die hekke deur ’n korrupte generaal oopgegooi is om die barbare toegang tot die stede te gee. Toe kom die Qing-dinastie aan bewind. Net so sorg geheimhouding dat ons nie deur moontlike kwaaddoeners geïnfiltreer word nie.”


    Niel waardeer nie die ironiese stemtoon nie. Hy meen die man wil hom goed laat verstaan dat hy kennis dra van sy motiewe en dat hý in beheer is – en sal bly. Dat Niel die onderspit sal delf in hierdie kat-en-muis-speletjie.


    Wel, laat hy so dink. Hy gee nie om as mense hom so behandel nie, want dan beteken dit hulle onderskat hom.


    “Ek moet toilet toe gaan.”


    “Kobus sal saamstap.”


    “Gaan hy staan en wag dat ek klaar skyt? En julle wil beslis nie hê ek moet dit in die rondawel doen nie – onthou, ek is ’n vegetariër.”


    Hulle trek albei hul neuse op by dié gedagte. Mauritz waai hom weg. Dalk sien hy dit ook as ’n geleentheid om sy planne met Kobus te bespreek.


    Niel stap in die rigting van die toilette, loer so ongemerk moontlik om en sien dat hulle hom nie agternakyk nie. Dan glip hy weg na die twee telefoonhokkies wat om die hoek ingerig is.


    Een van die telefone is groen, wat aandui dat dit slegs met ’n voorafbetaalde kaart werk. Die blou een werk met munte. Hy lig die gehoorstuk van die blou telefoon. Laat dit tog nie buite werking wees nie! Hy druk ’n vyfrandstuk in die gleuf en is verlig toe hy die skakeltoon hoor. Nou hoop hy dat hy die selfoonnommer reg onthou; hy sleutel dit in. Ten minste sal hy ’n stemposboodskap kan los as dit af is of …


    Dit lui.


    “Hallo.” Hy herken die stem. Die een wat hy angstig was om te hoor.

    “Ek gaan saam met jou.”


    Die stelling vang Rex onkant, so ook die vasberadenheid in haar stem.


    “Vergeet dit. Wie Niel ook al mee deurmekaar is, is duidelik baie gevaarlik. Of het jy van die twee moorde in St. Lucia vergeet? En in elk geval, wat sal jy met Michiel doen?”


    “Hy kan by sy ouma gaan kuier.”


    “Sy lê siek in die bed op Stilfontein, dis …”


    “Sy ander ouma. Killian se ma. Sy is altyd bereid om na hom te kyk. Hulle bly in Brooklyn, so dit sal nie ’n groot ompad wees om hom daar te gaan aflaai nie.”


    Hulle sit in Wallnut Grove in Sandton City. Rex tel die klein rooifluweel-kolwyntjie wat saam met sy cappuccino bedien is van die houtbordjie af op en druk dit in sy mond.


    “Dit bly gevaarlik, Alicia. Ek sal beter kan fokus as ek alleen Skukuza toe ry om te kyk wat daar aangaan.” Hy sien egter sy is vasberade en dat hy haar moeilik gaan oortuig. Besluit om ’n ander rigting in te slaan. “In elk geval weet ons nie of dit regtig Niel was wat sy kaart gebruik het nie. Dit kan ’n wild goose chase wees en dan is al daardie moeite verniet. Ek kan binne ’n dag terug wees.”


    “Rex …”


    Sy luiende selfoon onderbreek haar en hy sien dat dit ’n landlynnommer is wat met 013 begin. Fronsend antwoord hy, dan:


    “Rex, dis Niel …”


    * * *


    Die onderkant van die wit deur, waar die hout oor die jare weggevrot het, getuig dat die hut oud is. Dit het ook nie die netjiese lyne van die moderne rondawels se nokke nie en die skewe mure dra die steil grasdak soos ’n wolmus. Die dak se onderkant hang oneweredig en grashalms lê dwarsoor dit gestrooi. Blykbaar die ape wat dit so uittrek.


    Myron Januarie lees op die bordjie dat dit die Wolhuter-hut is, gebou in 1930 en vernoem na Harry Wolhuter, een van die eerste veldwagters wat hier deur James Stevenson-Hamilton aangestel is.


    Hy en Constance gaan tuis in die Moerdijk-sirkel – van die oudste hutte waarin besoekers mag tuisgaan. Hy moet hierdie klein hut vir haar kom wys, want sy geniet die geskiedkundige aspekte van die wildtuin. Dit is juis waarom hy die Pretoriuskop-ruskamp bo Skukuza vir hul wittebrood gekies het: die regte besluit, want tydens hul besoek aan Skukuza het sy gesê sy hou meer van die ander kamp omdat dit nie so gekommersialiseer is nie. Hy dink sy is tans by die ou ossewa wat naby die restaurant staan.


    Hulle sal môre vroeg moet ry as hy betyds vir sy afspraak met doktor Wilken wil wees. Sy het gesê dit sal goed wees as hulle ’n sessie voor Dinsdag se begrafnis kan inwerk.


    Hy begin aanstryk om Constance te gaan roep, toe sy selfoon lui. Hy trek dit gefrustreerd uit sy sak; wou dit nie afskakel nie, maar wil ook nie op die laaste dag van sy wittebrood gepla word nie.


    Toe hy egter sien wie dit is wat bel, antwoord hy met: “Ek hoop nie jy werk te hard nie,” en hoor hoe Rex aan die ander kant van die lyn lag.


    * * *


    “Glad nie, ek sit in ’n koffieshop in Sandton City en kyk in ’n paar pragtige blou oë vas. Waar’s jy?”


    “Steeds hier in Pretoriuskop, ons ry môreoggend vroeg, so ek geniet my laaste dag van honeymoon.”


    “Is jy nou by die ruskamp?”


    “Ja, ons het ’n bietjie gaan wild kyk vroeër en sommer deurgery Skukuza toe om daar te lunch. Toe sien ons hoe ’n krok ’n sebra vat, my broe’, sommer net daar oorkant die rivier. Dit was spectacular! Die tourists het natuurlik mal gegaan daarvoor, maar shame, ’n Engelse vrou het flou geword. Was bleek tot in die kiewe, toe help ek en Constance haar maar op en jaag haar suikerwater in. Haar man het toe pas een van daai genuine sebravelle by die park se shop gekoop. Het ’n fortune vir die ding betaal, maar met die ponde voel hy dit seker nie. Die exchange rate bly so in hulle se favour. Toe sê die antie sy soek nie die sebravel in haar huis nie, want dit gaan haar te veel remind. Hy wou toe ook nie die ding terugvat vir ’n refund nie, seker te proud daarvoor. En jy sal nie glo nie, maar die ding is in my kar se boot, my broe’! ’n Wedding present van die man af. Hy’t blykbaar vroeër gehoor ons is pas getroud. Constance sê hy gaan mooi in die sitkamer onder die koffietafel lê.”


    Rex glimlag. Hy is bly vir Januarie se onthalwe, want hy weet hy het die opbeuring broodnodig gehad. Hulle lui af, sal mekaar seker eers weer by die begrafnis te siene kry.


    Hy voel sleg omdat hy die inligting oor Niel van Januarie weerhou het, maar het gedink dis nodig. Wil hy self die res van sy lewe met Campher se streke opgeskeep sit? En waarmee is die bliksem doenig? Want die “gesprek” wat hulle oor die telefoon gehad het, maak geen sin nie.


    “Ek het nie baie tyd nie, Rex, so luister en moenie onderbreek nie … Sê vir Alicia ek is fine, en vra haar om my ma te laat weet. Ek belowe ek het niks met die moorde in St. Lucia te doene nie. Die bliksems wat my ontvoer het, het die mense doodgeskiet en my ge-frame. Maar ek gaan hulle vastrap. So vra vir Januarie om my asseblief ’n bietjie tyd te gee, ek neem aan hy’s hier om my te arresteer. Sodra ek reg is, sal ek hom kontak, hierdie ouens moet boet vir wat hulle gedoen het, ek sal sorg daarvoor. Sê asseblief hy moet my ’n gap gee, Rex, praat mooi met hom, ek het ’n plan en ek sal later verduidelik. Ek moet nou gaan voor hulle my kom soek.”


    En dit was dít.


    Rex is onbewus van enige voorneme aan Januarie se kant om Niel te arresteer. Die oproep van so pas bevestig dit; die man is bloot op wittebrood, steeds in die Kruger-wildtuin. So Campher ís dan in Skukuza. Of het hulle oorgeskuif Pretoriuskop toe?


    Hy skakel die landlynnommer wat Campher gebruik het. Dit lui aanhoudend totdat die oproep outomaties afsny. Campher se oproep wek meer vrae as wat dit antwoorde verskaf. Wie is die mense waarvan hy gepraat het? Hoekom het hulle hom ontvoer, soos hy beweer? En as hulle hom wel ontvoer het en hy kon wegkom om ’n oproep te maak, hoekom het hy nie eenvoudig ontsnap en Januarie se hulp ingeroep nie? Die polisie is meer bevoeg om enigiets te ondersoek as hy, wat klaarblyklik nogmaals sy eie kop volg.


    “Probeer weer,” stel Alicia voor.


    Rex skakel weer die landlynnommer. Dit lui en lui en sal nou-nou weer afsny. Hy is op die punt om dood te druk toe hy hoor hoe die gehoorstuk opgetel word, gevolg deur ’n oomblik se stilte.


    “Hallo?” vra hy, maar daar is geen reaksie nie. Hy hoor egter ’n geritsel en gestamp.


    “Hallo,” kom ’n meisie se stem toe tog. “Boetie, hou stil, jy gaan my laat val!” En weer vir die persoon met wie sy praat: “Ek staan op sy rug.”


    “Sjoe, maar jy en boetie is slim, nè?”


    “Ja, maar hy beweeg te veel onder my voete.”


    “Waar is julle?”


    “Hierso … by die telefoon.” Sy klink vies-verbaas dat hy so ’n dom vraag kan vra.


    “O, en in watse plek is julle?”


    “Ons is hier, by Skoeza.”


    “Oukei, ek gaan nou ’bye sê en dan gaan julle reguit na Mamma toe, hoor?”


    “Oukei, ’bye. Boetie, hou stil!” hoor hy tussen die gestamp deur terwyl sy sukkel om die gehoorbuis terug te plaas. “Jy moenie …” Dan is die lyn dood.


    “Skukuza,” bevestig hy vir Alicia. “Wat sal hy en sy ontvoerders, as hy wel ontvoer is, in Skukuza maak? Dis die tweede keer in ’n kort tyd dat hy daar is.” Hy swets. “Jammer, maar hy het my nou in ’n situasie met Januarie waarvan ek niks hou nie, want ek het die inligting weerhou en dis baie na aan ’n geval van begunstiging as ek Campher help om die polisie te ontduik.”


    “So, wanneer ry ons?”


    Rex maak sy mond oop, maar sy spring hom voor: “Ek wil nie met guns blazing daar gaan instorm nie, Rex. Maar ek kan help. Ek moet iets doen voor ek mal word. En as jy by my is, weet ek mos ek is veilig. En ek sal hom self aan die polisie oorhandig sodra ons hom gekry het uit watter gemors hy ook al in is.”


    Dit smaak hom hy was nog nie eens naby daaraan om die situasie reg op te som nie. Lyk vir hom Campher sal in groter gevaar wees wanneer Alicia haar hande op hom kry!


    * * *


    Die hamburgers toring hoog op die borde toe die kelner dit voor die twee mans neerplak. Hulle kyk afkeurend na Niel se slaai.


    “Hoe jy op daai bokkos oorleef, sal net jy weet,” merk Kobus op terwyl hy sout oor sy tjips strooi.


    “Onthou maar hierdie bokkos wanneer jy kort na jou vyftigste vir jou eerste hartomleiding gaan.” Niel sluk aan sy ystee. Hulle het natuurlik blikkies Coke.


    “Vermaak my weer met jou goudstories, ons het tyd om te verdryf en ek vind dit vreeslik amusant,” sê Kobus tussen sy gekouery deur.


    Niel wonder of hy daaruit kan aflei die man begin hom glo.


    “Soos ek nog heeltyd sê, daar is regtig goud. Sowel Preller as Moerdijk se optrede bewys dit.”


    “Wat het hulle soektog na ’n verlore goudstad met jou goud te doene?”


    “Absoluut niks.” Niel handhaaf doelbewus die stilte terwyl hy aan sy slaai kou. Skep afwagting. “Om die stad van die Monomotapa te soek was nie ál wat hulle gedoen het nie. Preller het verskeie artikels oor die Kruger-miljoene geskryf, wat wys daar steek tog iets daarin. Die soektog na die verlore stad was vir hulle ’n bysaak.


    “En waarom sou Preller in die eerste Parkeraad wou dien? Hy was ’n akademikus, nie ’n natuurbewaarder nie. Hy het van 1926 tot 1939 in die raad gedien en was verantwoordelik vir die eerste historiese navorsing in die Krugerwildtuin.


    “In Augustus 1932 het hy voorgestel dat die wildtuin se hoofkamp herdoop word van ‘Reserve’ na ‘Skukuza’, die bynaam wat die swart mense aan James Stevenson-Hamilton gegee het. Beteken blykbaar ‘die persoon wat skoonvee’. Preller se voorstel is aanvaar en die naam is die volgende maand in gebruik geneem. Die Spoorweë het toe ook die spoorlyn noord van die Sabie-brug herdoop.


    “Ek dink Preller het Stevenson-Hamilton aan sy kant probeer hou sodat hy nie te veel vrae oor Preller en Moerdijk se bewegings binne die wildtuin sou vra nie. Dis dalk ook hoekom Stevenson-Hamilton nie gekant was teen die naamsverandering na die Nasionale Kruger-wildtuin nie. Die ander Britte het ge-lobby vir ’n naam wat lord Milner sou vereer.


    “’n Ruk later het die regering 30 000 pond toegestaan vir verbeteringe aan die wildtuin, en wie dink julle was die argitek wat die Parkeraad daarvoor aangestel het?”


    “Hoe de hel moet ons weet?” vra Kobus.


    Niel leun vorentoe vir dramatiese effek. “Gerard Moerdijk.”


    Die twee kyk na mekaar, wat hom laat glo hy het nou genoegsaam gestalte gegee aan die intrige.


    “So wat daarvan?” probeer Mauritz ongeërg klink.


    “Dink net hoeveel tyd Moerdijk en Preller saam in die wildtuin kon deurbring sonder om agterdog te wek, want met die een as raadslid en die ander as argitek sou hulle vrye toegang gehad het.”


    Die twee knik. Niel geniet altyd hierdie oomblik, die antisipasie wanneer die visse aan die aas begin peusel en die hengelaar geduldig moet wees. Nie oorhaastig kap nie.


    “Vra julself die vraag af: Hoekom sou ’n argitek van Moerdijk se formaat hom ophou met die ontwerp van ’n paar rondawels in ’n afgeleë ruskamp? Daardie ontwikkeling sou mos nie baie vernuf geverg het nie, of hoe? Dink aan die rondawels waarin ons nou bly. Hoe moeilik kan dit wees om hulle te ontwerp? ’n Eerstejaar-argitektuurstudent sal dit kan doen. En die oprigting sou ook nie veel van Moerdijk se tyd in beslag geneem het nie. Daardie twee mans sou baie vrye tyd tot hul beskikking gehad het, menere.”


    “Vir wat?” kom dit van Kobus.


    “Om die goud te soek wat deur die Ysterhout-laer versteek is, natuurlik!”


    “Hoe sou hulle van so iets geweet het? Hulle was tog nie deel van die laer nie,” maak Mauritz beswaar.


    Niel lag. “Jy het netnou nog met daai storie oor die Great Wall of China vir my gepreek oor geheimsinnigheid. Jy het gesê dat lede nie weet wie almal deel van die laer is nie, en nou wil jy glo Preller en Moerdijk was glad nie deel daarvan nie.”


    “Dis seker waar,” gee Mauritz toe.


    “Nou ja, soos ek sê, hoekom anders sou twee mense met ’n geskiedenis van skattejag so baie tyd in die Kruger-wildtuin wou deurbring?”


    Niel lees die erns op Mauritz se gesig en die ervare hengelaar in hom besluit om die man te los om oor die saak te tob.


    Hy staan op. “Ek moet toilet toe.”


    “Maar jy was nou net daar!” frons Kobus.


    “Seker al die water wat ek gedrink het. Verskoon my.”


    Hy los hulle sodat hulle mekaar in sy afwesigheid kan opsweep. Hy moet versigtig werk, die lyn styf genoeg hou sodat hulle nie van die hoek afgly nie, maar ook nie so styf dat dit breek nie.

    16 September 1926


    James Stevenson-Hamilton se blik spring van een komiteelid na die ander. Senator Brebner is ooglopend in sy skik met sy aanstelling as die eerste voorsitter van die Nasionale Parkeraad. Hy hoop egter dat die raad nie sy werk as opsigter gaan bemoeilik nie, want al waarin hy belangstel, is om die natuur in hierdie strook van Suid-Afrika te beskerm.


    Dit is grootliks waarom hy nie kapsie gemaak het teen die koppeling van Paul Kruger se naam aan die nuwe wildtuin wat op 31 Mei gevestig is nie. Menige Brit het hom as ’n verraaier uitgejou toe hy dié naam ondersteun het, want hulle wou die nuwe wildtuin na lord Milner vernoem het. Hoewel hy nie oortuig is dat Paul Kruger so ’n groot voorstander van natuurbewaring was as wat beweer word nie, besef hy die huidige Afrikaner-beweging is goed gevestig en teenstand sou nutteloos gewees het. En hy het nie tyd vir politieke haarklowery nie – sy agenda is om voort te gaan met die natuurbewaring waarop hy die afgelope paar jaar gefokus het, maak nie saak onder watter naam nie.


    Die Sabie-wildreservaat het sy doel gedien en die inlywing daarvan by die groter wildtuin sal dinge makliker maak. Ten minste lyk dit of lord Brebner die waarde van natuurbewaring insien. En hopelik sal die groot regsgeding oor die aandele in The Friend hom so besig hou dat hy nie tyd het vir wildtuinsake nie. Generaal Hertzog is saam met hom in die hofsaak gewikkel. As voorsitter van die raad sal Brebner heel moontlik geneë wees om vergaderings te bespoedig sodat hy sy volle aandag aan die kwessie van die koerant se aandeelhouding kan gee.


    Die raadslid wat James egter nie kan peil nie, is Gustav Preller. Wat weet die man van natuurbewaring af? Sy skryfwerk oor Afrikaner-nasionalisme het niks daarmee te make nie. Dalk wil hy verseker dat die Afrikaner se belange in die nuwe Nasionale Kruger-wildtuin beskerm word? Preller is boonop lid van die raad se uitvoerende subkomitee, wat dringende sake moet hanteer en aanbevelings oor beleid aan die raad sal maak. James wonder of hy en Preller oor die weg gaan kom, want hy wil die “geen-jag-reël” wat hy in die Sabie-wildreservaat ingestel het na die Kruger-wildtuin uitbrei; dit is belangrik vir die beskerming van die wild vir die nageslag.


    Hy het reeds die geveg teen renosterstropery verloor. Die laaste witrenoster van die Pafuri-gebied is sestien jaar gelede doodgeskiet en min swartrenosters bly oor. Hy skat hulle sal binne die volgende tien jaar ook uitgesterf het. Die probleem het in die 1860’s ontstaan, toe die prys vir renosterhoring een sjieling en een pennie per pond in Londen gehaal het. So baie vir ’n renosterhoring? Hy verstaan nie die beheptheid daarmee nie. Seker net ’n tydelike gier, soos die tulpemanie van 1630 in Nederland, toe tulpebolle astronomiese pryse gehaal het voordat die mark kort daarna in duie gestort het. Hopelik gebeur dieselfde met die aanvraag na renosterhorings.


    Sy grootste bekommernis is egter die soeke na die mitiese Kruger-miljoene, wat wel oor die afgelope dekade afgeneem het, maar enige tyd weer kan opvlam. Veral as Preller weer begin vertel hoe hy met die vervoer van goud uit Pretoria gemoeid was. En dit kan dalk net gebeur noudat hy met sake van die wildtuin gemoeid is. Nuwe belangstelling, nuwe soektogte sal nie bevorderlik vir natuurbewaring wees nie …


    * * *


    Die kabbeling van die rivier verlig nie Niel se onrus toe hy by die rondawel uitstap nie. Die sonlig blink plek-plek op die donker water en hy merk op dat ’n trop impalas op die oorkantste oewer suip.


    “Nou goed, Campher, vandag gaan haal ons uiteindelik daai blerrie sleutel,” sê Mauritz agter hom. “Ek wil nie meer van jou kak stories hoor nie.”


    Kobus gaap en strek sy gesette lyf. Niel reken dit is ’n lyf waarmee hy nie wil kragte meet nie.


    “Reg so. Ek het mos belowe. Ons kan net na ontbyt ry.”


    Mauritz gee hom ’n goeie kyk voor hy knik. “Nou goed, ontbyt en dan ry ons.”


    Kobus trek die rondaweldeur op knip en hulle loop na die restaurant.


    In Niel se kop oorweeg en verwerp hy planne: sien die moontlikhede van party in, klassifiseer ander as onuitvoerbaar. Die angs wil-wil weer oorneem, want nou is die tyd regtig min en hy het steeds nie ’n raakvatplan nie. Hy sukkel van gister af daarmee, so wat is die kans dat hy binne die volgende halfuur ’n uitweg sal vind?


    Hulle gaan sit by ’n tafel en bestel koffie, waarna hulle die spyskaart raadpleeg.


    “So naby en tog so ver,” skud Niel sy kop terwyl hy die vertes instaar.


    Hulle volg sy blik na die ou treinbrug wat ’n ent weg oor die Sabierivier strek.


    “Waarvan praat jy?” vra Kobus. Goeie ou Kobus wat nie Mauritz se selfbeheersing het nie.


    * * *


    “Het julle ’n interpreter vir die dowe meisie?” vra Januarie vir Rex. “Anders gaan sy nie kan volg wat ek sê nie.”


    “Die dowe meisie het nie ’n tolk nodig nie,” kap Diana van oorkant die raadstafel af voor Rex kan antwoord. “Solank sy jou mond kan sien, sal sy kan bybly.”


    “Heit!” sê Januarie grootoog. “Ek wou nou net sê ons moenie daai ou kry wat by die Nelson Mandela memorial service interpret het nie, want ek gaan nie vandag oor sigarette praat nie.” Hy lag saam met die ander vir sy grap en Rex merk verlig op dat Diana saamlag.


    “Reg, julle, ons ken almal reeds mekaar,” begin Rex met die formaliteite. “Myron, as julle nie omgee nie, neem ons die vergadering digitaal op, want nie een van ons is baie goed met notules neem nie. Andries gaan wel vir ons notas byhou sover hy kan.”


    “Alles in die haak.” Januarie raak ernstig. “Ek wil net weer baie dankie sê vir jul ondersteuning in hierdie moeilike tyd. Verrie se familie het ook gevra ek moet dit so oordra.” Sy stem breek effens en hy kug. Gaan meer gelykmatig voort: “Goed, ons is hier om koppe bymekaar te sit en aan mekaar feedback te gee oor die ondersoek tot dusver. Ek gaan Ofentse eerste aan die woord stel oor wat hy kon uitvind oor mister McDonald’s … Kennedy?”


    Ofentse maak keel skoon en blaai dan deur die dossier wat voor hom oopgevlek lê. Rex merk hoe sy hande bewe. Hy is duidelik nie gewoond daaraan om die middelpunt van aandag in ’n raadsaal te wees nie. Januarie het genoem dat hy ook erg getraumatiseer is deur die gebeure by McDonald’s. Blameer homself grotendeels vir Vermaas se dood, want hy voel hy kon meer gedoen het. Die arme vent het ’n besonder kwaai vuurdoop as nuweling by die Valke gehad.


    “Die man …” Ofentse moet weer sy keel skraap toe sy stem kraak. “Die man het onder die naam Jan van der Merwe gevlieg, met ’n vervalste identiteitsdokument. Dis sekerlik een van die bekendste Afrikaanse name. Hy het een keer per maand van King Shaka na Lanseria gevlieg – retoer – en het elke keer ’n high-end-kar by een van die rental companies gehuur, maar hy het gereeld tussen die rental companies gewissel, seker om nie te bekend te raak of aandag te trek nie. Hy het ook in verskillende hotelle in die omgewing gebly, seker om dieselfde rede, en het altyd met Pyramid Holdings se kredietkaart betaal.


    “Ek het met ’n pel by die Finansiële Intelligensiesentrum geskakel om te kyk of hulle meer inligting het. Of daar dalk enige verdagte transaksies deur banke of ander entiteite gerapporteer is, maar daar was nie veel nie. Daar was wel ’n paar groot kontantdeposito’s wat bo die rapporteringsplafon was en wat toe deur die banke aan die sentrum gerapporteer is, maar dit was nie verdag nie aangesien dit ’n beslote korporasie is wat na alle verwagtinge deur middel van kontanttransaksies handel sal dryf. Die sentrum het dus nie veel aandag aan die gerapporteerde transaksies gegee nie.


    “Die bewyse wat die BK ingevolge FICA-wetgewing oor sy lede se adresse aan die bank moes lewer, was deur middel van TV-lisensies, wat tydens die aankoop van TV’s deur die sogenaamde lede by verskillende meubelwinkels bekom is. Ten tyde van die aankoop van die TV’s was die meubelwinkels natuurlik nie verplig om die korrektheid van adresse te verifieer nie, dus het die sogenaamde lede vals adresse aan die verkoopsbeamptes gegee en só is die FICA ‘due diligence’-proses dan by die banke met hierdie TV-lisensies nagekom.


    “Soos ek reeds gesê het, was die identiteitsdokumente wat elke keer aan die bank gelewer is vals. En dis ongelukkig waar die spoor doodloop. Ek moet nog verskeie ander avenues nagaan, en ons wag ook vir Vingers om te sê of hulle meer oor die man kon uitvind met behulp van sy vingerafdrukke.”


    Kennedy maak daarmee die dossier toe.


    “Goed, Rex, sal jy asseblief feedback gee oor die transaksies na die besigheidstrust wat julle opgetel het?”

    “Toe! Praat, Campher!” Kobus se geduld is op nadat Niel gewag het dat die kelner eers hul koffie moes bring.


    Hy rek dinge egter nog verder uit deur eers aan sy koffie te proe voor hy praat.


    “Ek het julle reeds vertel dat generaal Coetser, na die finale krygsraad in Komatipoort, oornag met die Lebomboberge langs verdwyn het en dat sommige van die oorblywendes besluit het om hul lot aan onderskeidelik die Portugese en die Britse magte oor te laat.”


    Hulle knik.


    “Goed. Weens dié situasie het lede van die Ysterhout-laer besluit om die goud na veiligheid te smokkel eerder as om die risiko te loop dat dit in vyandige hande sal beland. Hulle het toe ’n trein gekommandeer en teen die Selati-lyn op beweeg en die spoorlyn agter hulle met goedere besaai om agtervolging deur Steinaecker en sy manskappe te vertraag. Steinaecker’s Horse was bekend vir hul plundery. Die laer het gereken dat Steinaecker en sy manne vertraag sou word as hulle die versaakte goedere vir waardevolle items sou deursoek. Dit sou die laer tyd gee om die goud te versteek.” Niel knik in die rigting van die treinbrug. “Dit was toe nog nie gebou nie. Daar was slegs ’n tydelike brug, wat ’n jaar of wat later deur vloedwaters weggespoel is.


    “Die lede van die laer se plan was om van hier af te perd te ontsnap omdat hulle geweet het die Britte sou traag wees om binne die Sabie-wildreservaat rond te beweeg. Weens die gebeure in Kenia sou die idee om ’n leeu se aandete te wees hulle afgeskrik het. Julle ken mos die storie?”


    Hulle skud hul koppe.


    “Twee mensvreterleeus het ’n nege maande lange terreurveldtog gevoer tydens die bou van die treinbrug oor die Tsavorivier in Kenia. Dit het daartoe gelei dat bouwerk gestaak is en dié storie was nog vars tydens die Anglo-Boereoorlog. Die leeus was so slinks en het die Indiër-arbeiders so bang gehad, dat gerugte ontstaan het dat dit nie ware leeus was nie, maar duiwels wat in hul vorm gemanifesteer het.”


    Niel praat in ’n bedaarde stemtoon teen ’n gemete tempo, asof hy ’n spookstorie langs die kampvuur vertel.


    “Die twee leeus het later so grootmeneer geraak dat hulle ’n slagoffer gaan uithaal het tussen ’n groep mans wat vlammende stokke rondgeswaai het. Daarna het hulle hom minder as dertig tree van die groep af opgevreet.


    “Een aand het so baie van die Indiër-arbeiders in ’n boom geklim dat dit onder hul gewig gebreek en hulle naby die twee leeus geval het. Gelukkig vir die skarrelende groep is daar toe reeds ’n slagoffer geneem. Die standaard alarm wanneer die leeus aangeval het, was die woorde: ‘Pasop, broers, die duiwels kom!’ En dit is kort daarna opgevolg deur die angskrete van die arme siel wat deur die duiwels gekies is.”


    “Kak, man,” teken Kobus protes aan. “Dis nonsens.”


    “Dis alles gedokumenteer,” kap Niel terug. “Kolonel Patterson het beskryf hoe hy een aand in sy tent gelê en luister het hoe die leeus een van hul slagoffers verorber. Die gekraak van menslike bene in hul kake het weke lank by hom gespook. Die heel eerste slagoffer waarmee Patterson te doene gekry het, se kop was morsaf gebyt. Volgens hom het die leeus die vel afgelek om by die vars bloed uit te kom. Die slagoffer se vlees was uitgedroog. ‘As if it had been sucked,’ het hy geskryf.


    “Britse militêre offisiere het op die gerugte gereageer en na Tsavo gegaan om die leeus dood te skiet, maar sonder sukses. Hulle het dit reggekry om een in ’n hok te vang, maar die vreesbevange handlangers wat as lokaas in ’n kompartement binne die hok was, het so woes begin skiet dat hulle die slot stukkend geskiet en die leeu ontsnap het. Toe neem die gerugte dat dit duiwels is éérs toe.


    “Patterson het ’n ruk later binne vyftien meter van een van die leeus die geleentheid gekry om hom ’n doodskoot te gee, maar toe misfire sy geweer. Die terreur het so erg geraak dat selfs honde daarvoor geboet het, want die arbeiders het hulle dikwels vir die leeus aangesien. Mettertyd het die werkers opgepak en gesê hulle het van Indië af gekom om vir die regering te werk, nie om kos vir duiwels te wees nie. Hulle het op die spoorlyn gaan lê om ’n trein tot stilstand te dwing, waarna hulle met hul besittings op die gekaapte trein voor die duiwels gevlug het. En so het die stories oor die verwoesting wat die leeus gesaai het, by die dag …”


    “Ja, ja, ons kry die punt,” onderbreek Kobus hom. “Die leeus was fokken scary, gaan aan met jou storie oor die goud.”


    Maar genoegdoening spoel deur Niel, want die twee se aandag is so op hom en wat hy vertel toegespits soos graadeens wat vir die eerste keer na die storie van Gouelokkies luister.


    “Goed, ek beweeg aan. Natuurlik sou die lede van die Ysterhout-laer eerder kans gesien het vir die leeus van die Kruger-wildtuin as vir die Britse konsentrasiekampe, terwyl die Britte nie kans sou sien om in leeuwêreld te gaan ronddwaal nie, as gevolg van al die staaltjies oor Tsavo se mensvreters.”


    Hy sien hoe Kobus sy mond oopmaak, maar lig sy hand.


    “Toemaar, ek is klaar met leeus, behalwe om te sê dat een van doktor Leyds se laaste amptelike optredes die lede van die Ysterhout-laer dus baie gehelp het.” Uit die frons op Kobus se voorkop weet hy dat hy nou moet aanhou inkatrol. “Leyds het die Sabie-wildreservaat gevestig en ’n bewaarder aangestel kort voor hy oorsee is. Die reservaat het dus geleenthede gebied wat Leyds nooit kon voorsien het nie.”


    Die frons verdwyn; nou verstaan Kobus. Dit keer terug toe die kelner skielik by die tafel is om hul ontbytbestelling te neem. En verbeel hy hom of verklap Mauritz se gesig ’n soortgelyke irritasie? Hopelik is hy binnekort klaar ingekatrol en het hy wat Niel is twee visse met een stuk aas gevang.


    * * *


    Niel stap die rondawel tevrede binne. Sy plan om tyd te wen, het gewerk.


    Hy het homself verskoon “om toilet toe te gaan” en in daardie tyd het hy die skerp mes wat hy by een van die ander tafels opgetel het, in al hul voertuig se bande gaan druk. Dit sal Kobus die hele dag vat om dit weer rybaar te maak, en môre sal hy …


    Pyn skiet deur sy lyf toe iets hom laag in die rug tref. Hy steier, maar draai om en sien hoe Kobus die deur agter hom toedruk. Hy hou ’n krieketkolf vas. Waar het hy dit gekry? Dan snap hy – Kobus het na die parkwinkel toe gegaan nadat hulle op die pap wiele afgekom het.


    Niel sien waar die res van die krieketstel op die bed lê, drie paaltjies en ’n rooi tennisbal in ’n deursigtige plastiekomhulsel. Daar is ’n prentjie van ’n kind wat boul aan die bokant. Hy het aangeneem Kobus wou reëlings tref vir die herstel van die voertuig, maar hy het …


    Die kolf word weer geswaai voor Niel kan keer. Dié keer tref dit sy maag en dit voel of elke borreltjie wind uit sy lyf gemoker word.


    Hy vou dubbel … hygend … en verward. Wat gaan aan? Hy is dan nou een van hulle. En hulle kan tog nie seker wees dit was hy wat die bande stukkend gesteek het nie.


    Dan tref die kolf hom op sy rug en hy sak neer terwyl die donkerte oorneem.

    Rex se foon vibreer in sy broeksak. Hy besef hy het vergeet om die klank weer aan te skakel na die vergadering.


    Dit voel of hulle nie veel vordering maak nie, met Ofentse se ondersoek wat doodgeloop het en Sphinx Traders se finansiële state wat afgehandel en aan die Batebeslagleggingseenheid oorhandig is sodat hulle ’n siviele aksie ter verbeurdverklaring van die maatskappy se bates kan instel. Daar blyk geen slagoffers in die bedryf van dié maatskappy se sake te gewees het nie, dus sal al die fondse na die tegeldemaking van die bates in die batebeslagleggingsfonds gedeponeer word, vir gebruik om misdaad te bekamp.


    Lippmann Gurfein Ing. kon geen bewys vind dat Sphinx Traders aanvanklik geld gekry het van die destydse polisiemag se geheime fonds nie – iets waaroor die huidige polisiediens se topbestuur vreeslik ontsteld gaan wees. Hulle sou graag hul hande op daardie miljoene wou lê, veral gegewe die onlangse bewerings van ’n sogenaamde “slush fund” wat deur offisiere van die polisie se misdaadintelligensiediens uit die geheime fonds opgestel is. Dit het klaarblyklik ’n wrang smaak in hul monde gelaat.


    Hierdie projek was toe nie so eenvoudig as wat hy en Januarie gereken het dit sou wees nie. Daar bly die netelige faktor dat dit gevolglik inmeng met sy werklike opdrag hier by Lippmann Gurfein vir die Valke. Aangesien Pyramid Holdings BK en Oasis Trust nie deel van die oorspronklike mandaat was nie, kwyl Harry Warrick nou soos ’n hiëna wat bloed geruik het in afwagting op die uitgebreide en verlengde mandaat van die Valke.


    “We’ve just added millions to the government coffers at a fraction of the cost,” het hy gekla toe hy die bedrag sien wat die Batebeslagleggingseenheid in beslag gaan neem. “They can at least grant us an extended mandate and more fees!”


    Rex het gewonder hoeveel onse is in Harry Warrick se pond. Die man het nie ’n vinger verroer in die ondersoek nie.


    “Hallo,” antwoord hy toe hy sien dat dit Alicia is wat bel.


    * * *


    Diana loer onderlangs na Andries, wat met sy rug na haar gekeer besig is om biefblokkies in gekraakte swartpeperkorrels te rol. Toe hy klaar is daarmee, gooi hy die biefblokkies in ’n verhitte pot om te verbruin. Sy adem die geur in waar sy by die kombuistoonbank op haar skootrekenaar sit en werk.


    “Weet jy wat jy doen?” vra sy.


    Dit lyk eers of Andries nie reageer nie, dan draai hy om.


    “Jammer, ek vergeet partykeer …” Hy raak stil.


    “Jy mag maar sê jy vergeet partykeer ek is doof. Ek sal nie aanstoot neem nie. Wat het jy gesê?” Dit verbaas haar dat hy bloos.


    “Ek het gesê ek ken twee goed – computers en kos.”


    Sy maak die skootrekenaar toe, merk dan op hy het ’n ui op die houtplank begin sny.


    “Dit ruik baie lekker. Wat maak jy?”


    Andries hou sy vinger in die lug terwyl hy die vleis met ’n houtlepel roer. Draai dan vlugtig na haar met trane wat oor sy wange rol. Hy snuif en knyp sy oë toe voor hy hulle op die skouers van sy T-hemp afdroog.


    “Blerrie ui!” Diana dink dit is wat hy gesê het. Sy lag en hy bring die resepteboek nader.


    “Beef and peppercorn stew,” lees sy die opskrif. Die foto daaronder sal enigeen laat honger voel. Ooglopend maak hy dié resep gereeld, te oordeel na die blertse op die bladsy.


    “H’m,” maak sy toe sy die boek teruggee. Terug by die stoof skep Andries die met peperkorrels bedekte biefblokkies op ’n bord uit. Hy plaas twee huisies knoffel in ’n pers en druk die hefboom. Die vars knoffel peul soos wurms aan die agterkant uit, waarna hy dit met ’n mes langs die uie op die houtbord afskraap. Hy gooi die uie en knoffel in die pot en ook dié geure vul die kombuis.


    Diana se maag gee ’n draai. Dan trek hy ’n bottel rooiwyn uit die ingeboude rak langs die laaie uit en skroef die doppie af.


    “H’m, rooiwyn waarvoor jy nie eens ’n kurktrekker nodig het nie. Classy.”


    “Don’t judge a book by its cover en al daai dinge. Hierdie is ’n goeie bottel wyn. Nie soos John Wayne se suster nie …” Hy bloos voordat hy omdraai om die wyn te skink.


    “Ek verstaan nie.”


    “Nee, toemaar, ek het nou nie gedink nie – dis bietjie bar.” Hy gee haar een van die oorgroot glase en klink dan sy eie teen hare.


    “Haai, mens kyk iemand in die oë as jy cheers,” berispe sy hom.


    “Ek het!”


    “Is nie. Jy het weggekyk. Cheers my behoorlik en maak jou grappie klaar. Ek is ’n big girl wat dit kan handle. Ek weet mos daar is nie plek vir preutsheid in die forensiese wêreld nie.”


    Andries rek sy oë met mening en kyk in hare terwyl hulle weer hul glase klink.


    “Beter?” Sy knik. “En … dis nie John Wayne se suster, Doos Wyn, nie.” Sy gesig nou vlamrooi.


    “Sies man!” met ’n diep frons.


    “Maar jy het gesê …”


    Diana bars uit van die lag, dan: “Ek dink jou uie brand aan.”


    Hy spring na die stoof toe en trek die pot van die plaat af. Handgebare in die lug terwyl sy rug op haar gekeer is. Dis miskien goed dat sy nie kan hoor wat hy besig is om kwyt te raak nie. Hy sit die pot in die wasbak neer en tap water daarin. Stoom peul by dit uit en borrel plafon toe, die brandreuk nou sterker. Dan bring hy ’n skoon pot te voorskyn en trek die groentelaai oop om nog ’n ui en twee knoffelhuisies uit te haal.


    Diana glimlag toe sy weer haar skootrekenaar oopvou, maar merk dan die waaibeweging wat hy met die mes in die lug uitvoer om haar aandag te trek.


    “Hoekom forensies?” vra hy.


    Sy vou die skootrekenaar weer toe en gaan staan in die hoek teen die kas. Hier sal hy makliker na haar toe kan draai terwyl hy kosmaak en kan sy nog ’n moontlike ui-katastrofe voorkom. Sy kyk hoe hy meel oor die ui-en-knoffelmengsel in die pot strooi en dit ’n paar sekondes lank roer voor hy die pot van die warm plaat aftrek. Dan haal hy ’n maatbeker uit en begin om die ander bestanddele wat hy reeds uitgepak het daarin te meng. Sy neem ’n sluk en hy was reg, dit is ordentlike wyn.


    “Ek was nie altyd doof nie. Toe ek twaalf was, het ek een oggend wakker geword en besef almal om my gesels en ek kan nie hoor wat hulle sê nie. Dokters kon nie verduidelik wat gebeur het nie, wat in elk geval nie ’n verskil gemaak het nie, want die lank en die kort daarvan was dat ek doof was en moes uitwerk hoe om daarmee saam te leef. Toe verander my lewe dramaties. My ma het oorbeskermend geword en wou tot elke prys hê dat ek my gehoor moes herwin. Dit was dokter na dokter, spesialis na spesialis, altyd met dieselfde resultate. Op sestien het ek besluit genoeg is genoeg. Ek het closure gekry en vir my ma gesê ek is klaar met dokters en wil aangaan met my lewe.


    “Tot op daardie punt het ek nog nie regtig aandag gegee aan my toekoms nie, omdat die beheptheid met my gehoorverlies al my energie geneem het. So, op sestien moes ek besluit wat ek wou doen en vir die eerste keer het dit ’n werklike hindernis geword. Want so ingestel soos wat die moderne wêreld mag wees om nie meer soos in die verlede op sekere terreine te diskrimineer nie, die realiteit is dat dit nie werklik moeite doen om mense wat anders is te akkommodeer nie. Die gay-en-lesbian-koalisie het dit na die apartheidsregime reggekry om vinnig op gelyke voet hul plek in die samelewing vol te staan, maar die sogenaamde gestremdes het steeds agtergebly. Toe besluit ek om maar ’n geoktrooieerde rekenmeester te word, en ek was pleasantly surprised toe ek hoor …” Sy sien hoe hy glimlag toe sy die laaste woord sê. “Yes, the irony does not escape me … Toe ek hóór dat rekenmeesters ook deel kan wees van die cloak-and-dagger stuff as hulle by forensiese ondersoeke betrokke raak. Toe gee my ma my ’n biografie van Charles Ponzi wat sy by die biblioteek uitgeneem het, en daarna was die pad vir my duidelik. Ek wou, en ek wil steeds, ’n top- forensiese rekenmeester word.”


    “Ek weet nie veel van Charles Ponzi nie. Ek het die eerste keer van ’n Ponzi-skema gehoor toe Bernie Madoff vervolg is vir die moerse een wat hy bedryf het.”


    “Laat ek sien … Die Oxford English Dictionary definieer ’n Ponzi-skema, as ek reg onthou, as ‘a form of fraud in which belief in the success of a non-existent enterprise is fostered by payment of quick returns to first investors, using money invested by others’. Basies is dit ‘robbing Peter to pay Paul’.”


    “Hoe de hel weet jy dié goed?”


    “Ek het my honneursskripsie in Ponzi-skemas gedoen, so ek het ’n jaar lank daarmee gewerk.”


    “Jy het ’n honneursgraad.” Sy is nie seker of dit ’n stelling of ’n vraag is nie, maar hy voeg by voor sy daarop kan reageer: “Ek het net ’n IT-diploma. Interessante gesegde daai: ‘robbing Peter to pay Paul’. Dit kom van die tyd toe hulle herstelwerk moes doen aan St. Paul’s Cathedral en daar nie genoeg geld daarvoor was nie. Toe vat hulle geld wat vir St. Peter’s Cathedral bedoel was.”


    Diana glimlag innerlik. Sy weet dié verklaring is blote bespiegeling, maar sy korrigeer hom nie.


    “Interessant,” sê sy. “En ja, Bernie Madoff het gesoute sakemanne en baie celebrities met sy skema gevang, van CEOs van groot ondernemings tot grootkoppe by banke en universiteite. Selfs akteurs en sporthelde. Dit was die grootste Ponzi-skema in die geskiedenis en hy gaan lank sit.


    “Maar by the way, Charles Ponzi was nie die eerste persoon wat so ’n skema bedryf het nie. Hy was net die eerste een wat dit op so ’n groot skaal gedoen het, want nes Madoff het hy groot ysters in die sakewêreld daarmee gevang. Daarom is die skema na hom vernoem.”


    “Klink my jy’s meer as ’n kenner. Lyk of Ponzi-skemas jou passion is.”


    Sy raak ernstig. “Sulke mense besef nie watter skade hul gierigheid aanrig nie. Ponzi het beweer hy het alles gedoen om vir sy geliefde vrou, Rose, ’n beter lewe te gee. Maar al waarin die arme Rose belanggestel het, was ’n stil familielewe, wat inmekaar getuimel het toe sy met sy arrestasie uitgevind het waarmee hy eintlik besig was.


    “Selfs tydens die uitdiening van sy tronkstraf in Plymouth County Jail het Ponzi vir homself persoonlike skryfmateriaal laat maak met ‘Charles Ponzi, Plymouth, Mass’ daarop gegraveer, asof dit bloot sy tydelike adres was. Nadat hy op parool vrygelaat is, is hy op twee-en-vyftigjarige ouderdom na Italië gedeporteer. Rose het in Boston agtergebly, want hy sou nie vir haar in Italië kon sorg nie.


    “Twee jaar later het sy besluit hul huwelik is verby en het sy hom vir ’n egskeiding gedagvaar. In plaas daarvan om huilend om verskoning te vra omdat hy haar lewe verwoes het, het hy vir verslaggewers gelieg en gesê hy is reeds verloof aan ’n agtienjarige meisie. Hy het gehoop dit sou Rose jaloers maak, maar dit het ge-backfire, want sy het bloot gereageer deur te sê sy hoop hy’s gelukkig.


    “Daarna het hulle gereeld gekorrespondeer en die feit dat sy tot aan die einde lief was vir hom, is bewys toe haar familie na haar afsterwe al sy briewe tussen haar besittings gekry het. Die een ding wat Ponzi nooit verloor het nie, was Rose se liefde.


    “Sy gesondheid het na ’n hengse hartaanval kwaai agteruitgegaan en hy het later sy sig begin verloor. Voor sy dood was hy so blind soos ’n mol en so arm soos ’n kerkmuis … die lae rot.”


    Sy besef daar was met die laaste sin haat in haar stem, en sy glimlag verleë voor sy aan haar wyn sluk. Andries kan nie weet dat sy op daardie oomblik nie aan Charles Ponzi gedink het nie; iemand anders het deur haar gedagtes geflits.


    Sy gaan sit weer by haar skootrekenaar, maar gewaar uit die hoek van haar oog hoe Andries ongemaklik na haar kyk.


    Dan draai Andries om en gooi die vleisblokkies terug in die pot, waarna hy die gemengde bestanddele uit die maatbeker byvoeg en die deksel opsit. Hy waai sy hand en sy kyk op.


    “Hierdie moet nou vir ’n uur prut voor ek die aartappels bygooi. En ek sal dan sommer ook die basmati opsit. Ek gaan gou stort, sal jy asseblief ’n ogie hou?”


    Sy knik. “Môre is dit my beurt om kos te maak, maar jy moenie so ’n hoërgraad-resep verwag nie.”


    Sy is verlig toe hy lag. Sy sal moet leer om haar emosies in toom te hou as sy hierdie werk wil doen.


    * * *


    Rex stap die woonstel binne en word verwelkom deur ’n mengsel van geure wat sy maag laat grom. Twee brandende kerse toring in hul silwer kandelare bo die wit tafeldoek uit. ’n Bottel Meerlust Rubicon waarvan die kurk reeds uit is, staan tussen die kerse. Heldergeel servette is in die wynglase gedruk en ligte jazzmusiek streel die gemoed.


    Alicia kom uit die kombuis gestap met sy Sharks-voorskoot aan, effens te groot aan haar slanke lyf. Sy gee hom ’n piksoen.


    “Skink die wyn,” fluister sy voor sy kombuis toe stap. Nou kan hy sien sy dra slegs ’n bra en deurtrekker onder die voorskoot.


    “Ek is nie meer honger nie!”


    “Ha-ha, ek het nie verniet geswoeg nie, meneertjie.”


    Oomblikke later kom sy uit die kombuis met twee borde. Die voorskoot is vervang deur ’n noupassende wit rokkie. Sy is steeds kaalvoet, met mooi gemanikuurde rooi toonnaels.


    “Ek was stupid genoeg om met hierdie wit rok te kom kosmaak, so die Naked Chef impression was net om enige glipsies te voorkom. Waar’s die wyn?”


    Hy kom tot verhaal. “Jammer, ek was nog by die voorskoot.”


    Hy skink, hulle klink glase en kyk mekaar in die oë toe elk ’n sluk vat. Sy neem steeds sy asem weg, des te meer as die kerslig so in daardie blou oë dans.


    Hy kan nie die kans waag om haar saam te neem Skukuza toe nie. Die reëlings is byna klaar getref, so hy sal haar moet sê.


    Maar nie nou nie – hy sien te veel uit na die nagereg …


    * * *


    “Nou ja, daar het jy dit.” Andries kyk na die rekenaarskerm. Die leë borde staan eenkant op die toonbank en hulle het hul glase met die laaste wyn uit die bottel gevul. Daarna het hy gevra of hy gou iets op haar skootrekenaar kan nagaan.


    “Wat? Ek kan nie tegelykertyd lees en vir jou kyk om te volg wat jy sê nie.” Diana wonder of die opgewondenheid in haar stem deurslaan. Sy moenie soos ’n groentjie voorkom nie.


    “Sorry,” sê Andries toe hy van die skerm af opkyk. “Die lede van Pyramid Holdings BK se name. Het dit gegoogle. Die name is weergawes van die drie farao’s vir wie die piramides van Giza gebou is se name, en die Groot Piramides van Giza vorm deel van die Groot …”


    “Die groot wat? Ek kon nie daai woord uitmaak nie.”


    Hy tik iets op die toetsbord en draai die skerm na haar toe. Sy sien hy het ’n nuwe Word-dokument oopgemaak en daarin getik: Die Groot Nekropolis, wat die Groot Sfinks ook huisves … Sphinx Traders? Pyramid Holdings? En Oasis Trust?


    “Ek sien.”


    Hy praat ter wille van haar nou stadiger, meer doelgerig: “Lekker conniving gewees, want tussen ’n privaatmaatskappy, ’n beslote korporasie en ’n trust het jy vehicles wat jou in staat stel om transaksies só te struktureer dat niemand ’n slang in die gras ruik nie.”


    “’n Slang in die gras ruik nie?” vra sy laggend.


    “Ja, man, whatever – onraad vermoed. Jy weet wat ek bedoel.”


    “So wat is die volgende stap?”


    “Ek’s besig om deur die dokumente te search vir enige …” Hy hou op praat en fokus op die skerm.


    “Enige wát? Wat het jy? Praat met my!”


    Hy skud sy kop in ongeloof. “Nou toe nou.”


    “Wat? Andries!”

    26 Januarie 1932 


    Gerard Moerdijk staar in afwagting na die ander lede van die Akademieraad om die tafel. Sal hulle sy voorstel steun dat die skenking aanvaar word? Hy kan nie op hul gesigte lees hoe hulle daaroor voel nie.


    Preller het daarop aangedring dat generaal Hertzog en lord Brebner se aanbod om al die aandele in The Friend aan die raad te skenk, aanvaar word. Hy is van mening dat die Suid-Afrikaanse Akademie vir Taal, Lettere en Kuns dit tot voordeel van die Afrikaner-saak kan gebruik – en dat dit ’n bestiering was toe die aandele in die koerant na die groot hofsaak van 1926 onder Hertzog en Brebner se beheer geplaas is. Die Akademieraad moet dus nie ’n gegewe perd in die bek kyk nie.


    As stigterslid en voormalige sekretaris van die Akademie, het Preller gevoel daar moet ag geslaan word op sy insette. Min weet hy dat die raad sy mening inderdaad hoog op prys stel en binnekort erelidmaatskap aan hom gaan toestaan. Preller het kriewelrig begin raak omdat hulle so lank neem om tot ’n besluit te kom. Hulle het dan reeds op 23 Oktober verlede jaar die aanbod van die skenking ontvang. Gerard het sy belofte aan Preller nagekom deur voor te stel dat die Akademieraad die aanbod aanvaar, en vandag word hul besluit aangekondig.


    Die voorsitter kug en almal vestig hul oë op hom.


    “Die raad het besluit om die voorgenome skenking van die aandele sowel as die trust te aanvaar, en die sekretaris word hiermee gemagtig om die Akte van Donasie en Trust namens die Akademie te onderteken,” kondig hy in ’n formele stemtoon aan.


    Moerdijk slaak ’n sug van verligting. Hy wou nie sy vriend teleurstel nie. Preller gaan hoog in sy noppies wees wanneer hy dié nuus ontvang.


    * * *


    Harry Warrick is soos ’n kind op Kersoggend. Rex het byna gedink die man gaan hom soen, en na Alicia se soene van gisteraand is dié vooruitsig so aanloklik soos koolsop vir ontbyt, middag- en aandete; elke dag; ’n jaar lank.


    “This is good! No, it’s great! You guys have done so well!”


    Andries en Diana sit breëbors terwyl Harry heuning om hul monde smeer. Rex is self trots op sy kollegas, maar om ander redes. Harry is ekstaties oor die ekstra inkomste wat die firma moontlik danksy dié twee se ontdekking kan genereer; Rex is trots omdat hulle ondanks hul aanvanklike verskille geleer het om saam te werk en puik ondersoekvernuf openbaar het.


    “So Pyramid Holdings was an illegal entity?”


    “Not exactly,” antwoord Rex. “They were running a loan-shark business and they were registered with the MFRC.”


    “What the f- …” Harry keer homself en loer in Diana se rigting. Hy sien dat sy nie na hom kyk nie en gee die swetswoord voor hy die vraag voltooi: “… is the MFRC?”


    “The Micro Finance Regulatory Council. They are the regulatory body for loan sharks.”


    “Is there a regulatory body for every bloody thing in this country? And custodias et custodias?”


    “I don’t follow?” Rex het geen idee waarna die man verwys nie.


    “It’s Latin, meaning ‘Who guards the guardians?’. In other words, when will you forensic investigators also be regulated?”


    Rex wonder of hy Harry moet inlig dat die korrekte Latynse term Sed quis custodiet ipsos custodes? is en oorspronklik deur die Romeinse outeur Juvenal gebruik is toe hy sinies verwys het na getroude vroue wat nie vertrou kon word nie – maar dat wagte nie ’n oplossing sou bied nie, want wie sou dan die wagte oppas om te keer dat húlle met die getroude vroue omgaan?


    “We are already, by the ICFP – the Institute of Commercial Forensic Practitioners,” antwoord hy droogweg.


    Harry gooi sy hande in die lug en herhaal daardie woord. Dié keer sien Diana dit.


    “So what’s wrong with Pyramid Holdings then?” Harry se gesig vertrek toe die vooruitsig van groot geld voor sy geestesoog begin verkrummel.


    “There’s nothing wrong with conducting business as a loan shark. But the way they were doing it is illegal. They were soliciting investments at high interest rates and using the money to grant loans to applicants – at higher interest rates than they gave their investors. A higher interest rate in than out means the difference is pocketed as profit.”


    “So who’s the victim here?”


    Rex voel effens sleg dat hy Harry so aan ’n lyntjie hou, maar kan nie ontken dat hy genot daaruit put om die man so opgewerk oor geld te sien nie. Dit is daarom nog nie tyd om tot die punt te kom nie.


    “There are no victims as long as everyone pays up. But as soon as the debtors don’t pay their loan instalments, the creditors cannot receive their returns on investment. The trick is to ensure that those who borrowed money repay their loans. Sometimes by force, when necessary. But often these guys get greedy and use some of the investors’ money for other purposes, because once the investors see the high returns on their investments, they simply reinvest the interest. And as soon as that happens, the whole thing spirals into a Ponzi scheme where invested money is misappropriated and the returns cannot be paid. Normally they appoint agents to solicit more investors to keep the bubble growing. However, the problems ensue when the bubble bursts.”


    “So where’s the silver bullet then?” Harry glo vas sy volgende luukse speelding is by die venster uit. Rex besluit om hom uit sy lyding te verlos.


    “The silver bullet, Harry, is the Reserve Bank.”


    “I don’t follow.”


    “The Banks Act stipulates that the taking of deposits from the public constitutes the business of banking, and anyone conducting the business of banking must be registered as a bank. Pyramid Holdings therefore conducted the business of a bank without being registered as one. And banking, Harry, is regulated by the Reserve Bank. When allegations are made that this has happened, they appoint inspectors to investigate the business operations.”


    Harry se oë raak weer helder.


    “We can approach the Reserve Bank for a mandate to investigate the whole affair on its behalf,” sê hy. “Genius! It’s a double whammy, running concurrently with the Hawks investigation.” Dis asof die man die een geskenk na die ander oopruk en Rex verwag amper om veelkleurige geskenkpapier te sien fladder. “But what would the deliverables be?”


    “Simply to liquidate assets and return the money to the original investors. Meaning we would also have to identify all of them. And of course to take action against the wrongdoers, with criminal and civil proceedings.”


    “Brilliant! Rex, please draft the proposal for the Reserve Bank and have it on my desk ASAP. You know all the technical jargon, which I must confess I have no clue about.”


    As Harry Warrick kan skep, is hy gelukkig; en as hý nie die een is wat moet spit nie, is dit die eerste prys.

    Sy lyf voel soos die oggend na elke rugbywedstryd toe hy nog op skool was en sy pa hom gedwing het om te speel, want “sport hou seuns uit die kwaad uit”. Niel het elke sekonde op die veld gehaat, want as flank moes hy in die losgemaal induik om die bal te gaan soek. En dan moes hy agter die bal aanhardloop soos dit teen die agterlyn af aangegee is, om dit weer by die volgende losgemaal te gaan uitkrap, en so aan, en so aan, en so aan. En as die opposisie die bal gehad het, moes hy op die losskakel afpyl en druk op hom plaas, óf om te keer dat hy die bal skoon kon aangee, óf om sy skoppe af te storm. Drie keer in sy kort rugbyloopbaan het die bal hom tydens sulke afstormpogings vol in die gesig getref, so hard dat die snot teen sy wang afgeloop het terwyl sy kop só gesing het dat hy vir ’n paar oomblikke vergeet het waar hy was. Donkiewerk wat geen vernuf geverg het nie – net fiksheid, waarvan hy volop gehad het, en aggressie, waarvan hy fokkol gehad het.


    Kobus sit en glimlag vir hom toe hy sy oë oopmaak. Die doos!


    “Môre, Sunshine.”


    “Jou moer, man! Waarvoor het jy …” Hy voel hoe iets in die vel om sy polse invreet. Kom dan agter dat hy op ’n stoel sit met sy gewrigte aan elk van die stange vasgebind, met kabelbinders.


    “Wat is dit dié? Wat het van die sogenaamde eed van die Ysterhout-laer geword? Ek dag dan ons is broers.”


    “Broers baklei maar partykeer, of hoe? Mauritz is moeg vir jou kakstories. Hy soek die sleutel wat jy weggesteek het en klaar, maar jy verkies mos kat-en-muis-speletjies.”


    “Ek verstaan nie hoekom julle so behep is met die donderse sleutel nie. Niemand weet in elk geval waarvoor die ding is nie. Ek het julle hiernatoe gebring om julle te wys waar die goud is, so hoekom gaan julle so aan oor die blerrie sleutel?”


    “Ek weet nie wat Mauritz daarmee soek nie. Maar ons sal die goud kry.” Dan sê hy meer vir homself as vir Niel: “Ons moet, vir die tempel.”


    “Die tempel?”


    Hy kyk Niel stip aan. “Weet jy dan nie? Die laer herbou die Tempel van Salomo. In die Noord-Transvaal, sodat ons hoëpriester weer onse God namens ons kan nader. Hy het klaar die klere, kompleet met die borsbeeld van Aäron. Die goud is nodig sodat ons die binnekant van die tempel kan versier. Presies soos die tempel in 1 Konings beskryf is.”


    “Is julle van jul koppe af?”


    Die klap wat Kobus hom gee, laat sy kop weer sing asof ’n rugbybal dit getref het.


    “Moenie so van die heiliges praat nie. Ons is die nuwe volk van God. Deur Hom uitgekies. ’n Mensdom sonder heenkome – nomade – soos Abram was voor God hom geroep het, maar wanneer ons die tempel gebou het, sal God ons die gebied as ’n vaste woonplek gee wat ons nooit weer sal verloor nie.”


    Die angs borrel in Niel op. Hy besef meteens hy het hulle onderskat, erg onderskat. En hy is diep in die moeilikheid, want niemand weet waar hy hom bevind nie. En hy het hulp nodig. Dringend nodig. Rex se hulp. Hy het gister getwyfel toe hy Plan B in werking gestel het, nou is hy bly hy het. Hy moet hulle net kry om daaraan uitvoering te gee.


    “Die sleutel is nie hier nie. Ek het dit versteek. In ’n vriend se kar.”


    “Kak, man! Hoe steek jy ’n sleutel in ’n vriend se kar weg sonder dat hy dalk op die ding afkom? Dit sal mos te risky wees.”


    “Dis nie ’n kar wat hy elke dag gebruik nie. Dis ’n classic wat hy net nou en dan ry. ’n Seventies Audi Coupé S.”


    * * *


    Geagte meneer Reynecke


    Na gelang van analise van verskeie dokumente wat deur Hans van Ellewee opgestel is, kon ek sekere leksikale ooreenkomste en stylpatrone identifiseer wat eie aan hom as outeur was.


    Dit is dus my onomwonde mening dat die dokumente wat ek hierby aanheg (en wat deur julle as belangrik vir die ondersoek gevlag is) nie deur bogenoemde opgestel is nie, maar wel deur iemand wat, hoewel met ’n hoë vlak van opvoeding, nie ’n Engels-moedertaalspreker is nie.


    Uit ondervinding sou ek skat dat die persoon Afrikaanssprekend is, gegewe die woordvolgorde en sommige sinskonstruksies, asook die herhaaldelike verkeerde keuse van homofone, bv. “there” in plaas van “their” (en andersom), asook whether/weather, threw/through, ens.


    Ek sal binnekort ’n afspraak reël sodat ons die saak in meer besonderhede kan bespreek.


    Die uwe


    Professor Croukamp


    Rex beantwoord die e-pos en bedank professor Croukamp vir haar hulp tot op hede. Dan stuur hy haar e-pos aan na Diana, Andries en Rooies – dat hulle kan aandag gee aan die dokumente wat sy aangeheg het, veral wat betref die inhoudelike en die moontlike identifisering van die outeur.


    Hy sal binnekort vir sy koffie-afspraak met Myron moet vertrek, maar moet eers die verdomde sakevoorstel vir die Reserwebank afhandel sodat Harry daarna kan kyk. Hy maak die dokument oop en blaai na die gedeelte waar Lippmann Gurfein Ing. se uurlikse tariewe uiteengesit word. Hoe word ’n mens se uurlikse waarde bereken? Want een uur saam met iemand na aan jou is byvoorbeeld van onskatbare waarde.


    Sy foon vibreer op die lessenaar en begin dan lui. Hy herken nie die nommer wat op die skerm wys nie.


    “Reynecke.”


    “Rex, dis Niel.”


    En toe die gesprek klaar is, besef hy dat die waarde van iemand na aan jou dalk tóg berekenbaar is. Die sakevoorstel sal moet wag, want sy planne om Skukuza toe te vertrek, is pas vervroeg.

    Mauritz pluk die ketting om Niel se nek af en bestudeer die silwermedalje wat daaraan hang. Op die een kant is ’n tekening van die Paul Kruger-standbeeld wat deur Coert Steynberg ontwerp is en buite die Kruger-wildtuin se hek pryk. Op die ander kant, die logo’s van SANParke en die SA Munt, met: SOUTH AFRICAN MINT – KRUGERRAND LAUNCH aan die bokant, en 31 MARCH 2008 – SKUKUZA – KRUGER NATIONAL PARK aan die onderkant gegraveer.


    “So, wat is dit dié?”


    “Medalje nommer drie-en-veertig … van honderd-en-tien. Hulle is gemunt om die wildtuin se soveeljarige bestaan te vier.”


    “En hoe kry jý dit in die hande?”


    “Ek was dáár, een van die honderd-en-tien eregaste wat medaljes ontvang het. Die funksie was by die restaurant by die ou spoorwegstasie hier op Skukuza. Dit was die bekendstellingsgeleentheid van die 2008-Krugerrand-reeks.”


    “En hoe de hel het jý ’n uitnodiging gekry?” wil Kobus met ’n snorklag weet.


    Niel kyk hom en Mauritz stip aan.


    “Ek was die prins van Pretoria.”


    “Die wát?”


    Hy glimlag. Al sny die kabelbinders in sy gewrigte in, sal hy hulle nie wys hy verkeer in pyn nie.


    “Ken julle nie die storie nie? Glendon McGregor was ’n doodgewone kelner van Sunnyside wat homself in Januarie 1990 op agtienjarige ouderdom as die kroonprins van Lichtenstein voorgedoen het. Hy het die Donderdagoggend wakker geword en op ’n ingewing die Holiday Inn gebel en homself as prins Alexander von Lichtenstein voorgestel. Hy het gesê hy wou graag hul konferensiegeriewe besigtig.


    “Hy was bloot nuuskierig om te sien hoe die hotel hom sou hanteer. Tot sy verbasing het hulle hom genooi vir ete. ’n Ete wat op die ou einde vier uur lank was. Daarna het die stadsraad se skakelbeampte boonop vir hom ’n begeleide toer van Pretoria gereël. Hý, ’n gebore Pretorianer, is op die hande gedra en al die besienswaardighede van die Jakarandastad gewys terwyl hy hom soos royalty gedra het. Hy het gesê hy was in Suid-Afrika op ’n private sakebesoek en wou dus die media vermy. Hy het later in ’n onderhoud erken hy het nie bloot ’n rol gespeel nie, hy wás die prins. Daar was mos nog nie Google waarmee iemand vinnig sy storie kon nagaan nie.


    “Die volgende oggend het hy die burgemeester ontmoet waar hy die ererol onderteken het, nes die Britse koninklikes voor hom gemaak het. En toe is hy genooi om Unisa se internasionale klavierkompetisie as eregas by te woon. Hy is nogal by ’n sydeur ingeneem sodat hy die ‘lastige’ media kon vermy en het die hele aand skouers geskuur met internasionale en plaaslike celebrities. Hy het tot ’n rooi lint op die derde knoop van sy hemp saam met sy aandpak gedra, want soos hy gesê het: ‘Dit beteken mos adellikheid.’


    “Iemand het hom egter daardie aand herken en die gerugte het vinnig versprei dat hy bloot ’n kelner van Sunnyside is en nie prins Alexander nie. Die volgende oggend het die hotel waar hy tuisgegaan het, gevra dat hy hom identifiseer. Hy het baie verontwaardig gesê hy sou dit die Maandagoggend doen, waarna hy ’n amptelike verskoning sou eis. En toe vlug hy, terug na sy woonstel in Sunnyside, waar die polisie hom later gearresteer het.”


    Niel tuur ingedagte voor hom uit, asof die affêre weer hier afspeel.


    “Gmf, klink of hy jou hero is,” snou Kobus hom toe. “Ek wonder wie hom eendag in die fliek sal speel.”


    “Dis klaar gedoen, poephol. En Philip Moolman het die hoofrol vertolk.”


    Die klap wat hy ontvang, het geen emosionele effek op hom nie. Hy spoeg bloed op die vloer voor hy voortgaan: “En Glendon McGregor wás merkwaardig. Sy swanesang was ’n moerse partytjie wat hy in 1993 by ’n fancy restaurant gereël het. Hy het voor die tyd gevra dat ’n klomp wyn vir die funksie op ys gehou moet word. Die waarde van die wyn alleen was meer as duisend rand. Besef julle hoe baie duisend rand in 1993 was? En toe trakteer hy nog al wat leef en beef in die restaurant met sjampanje ook. Hy het eenuur die oggend uitgeglip sonder om sy rekening te betaal – en toe hulle hom jaag, het hy homself in ’n parkeerarea in Schoemanstraat gaan vergas … Net een-en-twintig jaar oud en hy kon al sulke cons pull. Hy was geniaal en ver voor sy tyd. As hy dit in die tyd van faksmasjiene en landlyne kon doen, dink net wat hy in hierdie dae van internet en selfone sou reggekry het.”


    “So, het jy jouself as die een of ander kroonprins voorgedoen? Wie sou sulke kak glo?”


    “Ek het een van honderd-en-tien silwermedaljes gekry, het ek nie? Wat het jý gekry? Jy is so verbeeldingloos soos ’n miskruier. G’n wonder die Ysterhout-laer het die Kruger-miljoene verloor nie.”


    Die opvolgklap laat sy wang brand soos vuur. Die bevrediging om onder hul velle te kon inkruip, maak dit draaglik.


    “Jy beter net hoop die Rex-kalant daag op met daai sleutel, anders hou die krokodille hier onder in die rivier vanaand lekker party.”


    * * *


    Dit is mooi wêreld, maar Rex kan nie die skoonheid van die landskap waardeer terwyl die S5 die kronkelende N4 kilometer vir kilometer kou nie. Hy is te bekommerd, want die beklemming was merkbaar in Campher se stem toe hy hom die instruksies gee.


    Sy selfoon lui. Dit is gekoppel aan die Audi se luidsprekers en ’n elektroniese stem kondig aan dat dit Weasel is wat skakel. Rex gee die bevel om te antwoord.


    “Alles is ge-organise, Rex, ons taxi nou aanloopbaan toe. Sal oor vyftien clicks wheels-up wees.”


    Hy is beïndruk met Weasel se operasionele linguistiek, kennelik te danke aan Wingnut.


    “Thanks, Weasel, ek’s amper by Machadodorp …”


    “Deksels! Vlieg jy dan ook?”


    “Mens kan dit seker low-level flying noem, ja. Ek bel julle as ek naby Skukuza is.”


    “Skukuza? Ek dag hulle het gesê julle moet in Nelspruit ontmoet?”


    “Hulle het, maar hulle weet nie dat ék weet hulle is in Skukuza nie. Jy weet mos: ‘I am the bounty hunter – my weapons are guns and cunning and speed.’”


    “Ja, oukei, don’t remind us. Wingnut het nou nog die scar waar die bierbottel hom teen die kop getref het.”


    Rex hoor hoe Wingnut iets op die agtergrond sê, maar kan dit nie uitmaak nie. Dis dalk beter om nie te vra nie.


    “Cheers, Weasel.”


    “Bye, Rex. Overs-cadovers.” Weer Wingnut se dowwe stem. “Ek bedoel, over and out … Ag, fokkit!”


    * * *


    Hul oë is op die groot wit skerm terwyl Andries die toetsbord manipuleer en dan met die muis op die iBase-rekenaarprogram klik. Die Analyst Notebook-grafiek verskyn, met ikone en verbindingslyne wat soos ’n spinnekop se web oor die skerm vertak.


    Diana se blik flits heen en weer. Sy wil niks mis nie – nie wat hulle sê óf wat op die skerm verskyn nie.


    Andries loop tot voor in die raadsaal en gaan staan langs die skerm. “Dit sal makliker wees vir jou om te volg as ek van hier af praat.”


    Sy knik dankbaar.


    Hy skyn met ’n rooi laserliggie op een van die ikone, wat ’n foto van ’n skoppensboer-speelkaart is.


    “Hans van Ellewee … en dan Jan van der Merwe,” beweeg die liggie na ’n ikoon met die foto van die oorlede man van McDonald’s. “Danksy Kennedy Ofentse se harde werk is hy nou aan ons bekend as Markus van Ellewee. Markus was Hans se jonger broer, wat kort na die 1994-verkiesing by sy maatskappygroep betrokke geraak het. Van wat ons uit professor Croukamp se analise en ander dokumente kon aflei, is daar ’n derde persoon.” Hy wys na ’n ikoon van ’n persoon met ’n groen hemp en die woord ANONYMOUS onderaan. “Ongelukkig is dit definitief nie nog ’n Van Ellewee-broer nie – dit sou te maklik gewees het – omdat Hans en Markus die enigste kinders was. Ek vermoed die drie farao’s se name wat in die stigtingsdokumente van die entiteit verskyn, verwys na hierdie drie: Hans, Markus en die onbekende derde persoon.


    “Ek het iBase ge-populate met al die data wat ons het en toe ’n bietjie rondgespeel met Analyst Notebook. Hierdie chart was vir my interessant. Dit link die oproepe wat tussen Hans en Markus se selfone gemaak is. Obviously het hulle mekaar verskeie kere gebel en daar is ook ’n paar ander selfoonnommers wat hulle albei gebel het. Ek het daardie nommers vir Kennedy gestuur om 205’e op die selfoonmaatskappye te bedien, sodat ons kan uitvind aan wie dit behoort. En dan sommer ook hul detailed billings in die hande te kry. Ons wag nou daarvoor, dit sal eers oor ’n paar dae hier wees. Dis darem vinniger as gewoonlik omdat Vermaas se dood almal gretig maak om te help.”


    Hy vergroot ’n area van die grafiek: ’n selfoon-ikoon met ’n nommer onderaan.


    “Hierdie nommer het vir my uitgestaan, omdat hulle twee dit albei gereeld gebel het. Amper net so gereeld as vir mekaar. Ek wil hê ons moet kyk of ons meer inligting daaroor kan opspoor terwyl ons vir die 205’e wag. Ek dink dit kan ons deurbraak wees. Ek het Kennedy gevra om hierdie nommer se 205-lasbrief prioriteit te gee.”


    * * *


    Diana haal haar selfoon uit haar handsak. Vir die eerste keer in baie jare wens sy dat sy ’n gewone oproep kon maak. Haar stem vleiend aanwend om haar plan in werking te stel. Om te hoor hoe die persoon aan die ander kant gemanipuleer word. Haar vroulikheid tot haar voordeel gebruik.


    Sy sleutel die selfoonnommer waarvan Andries so pas gepraat het in en tik ’n boodskap, wat sy soontoe SMS. Hoopvol sit sy die selfoon langs haar skootrekenaar neer, maar sy weet nie so mooi nie …


    Dalk het die nommer in onbruik verval, of het die persoon dit gekanselleer. Dit kon gebeur het toe die ander twee vennote dood is.


    ’n Ruk later vibreer haar foon toe sy ’n boodskap kry – van daardie nommer af, in antwoord op haar SMS.


    So vinnig?! Sy sukkel om die mengsel van opwinding en spanning te onderdruk toe sy dit lees.


    Dan kondig sy aan: “Ek het ’n doktersafspraak. Ek weet nie hoe lank dit sal neem nie.”


    Andries en Rooies kyk fronsend op, onkant betrap deur dié skielike meedeling.


    “Alles oukei?” vra Andries.


    “Vroulike ondersoek.”


    Hul aandag is dadelik terug by hul rekenaarskerms. Sy sien hulle brom iets, maar kan dit nie uitmaak nie. Sy wil glimlag. Mans is so voorspelbaar. En manipuleerbaar.


    Dan gryp sy haar handsak en verlaat die raadsaal.

    “Daardie sleutel wat jy as onbelangrik wil afmaak, is deur die kerners van ons organisasie bewaar en van een penningmeester na die volgende oorgedra, onder ampseed. En nou wil jy hê ons moet glo dis net ’n doodgewone sleutel?”


    “Dis nie wat ek gesê het nie,” antwoord Niel. “Wat ek aan julle probeer oordra, Mauritz, is dat daardie sleutel bloot simbolies was. Watter slot dink jy bestaan vandag nog wat nie gebreek kan word nie. Deur middel van die sleutel is die penningmeester as bewaarder van die Ysterhout-laer se skatte aangewys – net soos die Katolieke pous, wat vandag nog die gekruisde goue en silwer sleutels as simboliese toegang tot die skatte van die hemel dra.”


    “So, as jy dan weet waar die goud is, hoekom het jy dit nog nie gaan opgrawe nie?” kom dit van Kobus.


    “Want dit is glad nie so maklik soos wat dit klink nie. As dit was, het ek lankal soos sir Richard Branson my eie eiland gekoop. Ek kan nie alleen my hande daarop kry nie. Dis hoekom ek julle genader het. Dit gaan ’n goed beplande en berekende operasie verg om die goud in die hande te kry.”


    “Wat bedoel jy?”


    “Die goud was nooit, soos beweer is, in die veld begrawe nie. Oftewel, dit was nie in die veld nie, maar ’n mens kan dit seker as begrawe beskou … want dit is onderwater.”


    “Hoe nou?” vra Kobus.


    Hier is dit, dink Niel, die oomblik om die storie aan hulle te verkoop …


    “Daar was nie nog tyd vir slim planne nie. Steinaecker’s Horse was kort op die Ysterhout-laer se hakke. Om te keer dat die goud in Steinaecker se hande beland, is dit dus van die tydelike treinbrug af in die Sabie gegooi. Wat was makliker as om die trein in die middel van die brug te stop en die goud by die deure uit te gooi? Geen gate om te grou en toe te maak nie, geen waens om die swaar goudstawe te vervoer nie. Vinnig en doeltreffend, want die natuur verskaf die wagte om dit te bewaak – niemand gaan daar tussen die krokodille en seekoeie rondkrap nie. En die leeus en ander roofdiere maak toegang tot die rivier boonop moeilik.”


    Mauritz en Kobus kyk mekaar in stilte aan voor Kobus vra: “Nou hoekom het niemand al die goud onder die water gesien nie?”


    “Want eerstens was dit in kiste verpak en oor die jare het die modder en slik dit verberg; en tweedens is daar tydens die bou van die huidige treinbrug, so rondom 1910, baie spoorweg-sleepers in die rivier gegooi. Mens kan hulle vandag nog sien as die water skoon is. Daardie sleepers bedek die kiste. Dit was ’n ekstra maatreël wat die laer geneem het om te keer dat iemand die goud ontdek. Dit was ook simbolies, want van watter hout dink julle is daardie sleepers gemaak?”


    “Ysterhout!” antwoord Kobus onwillekeurig.


    “Die Ysterhout-laer se lede het dit daar gegooi om die goud verder te verbloem. Die bou van die brug was die ideale geleentheid daarvoor. Hoekom anders sal mense gesogte spoorweg-sleepers in ’n rivier binne ’n natuurbewaringsomgewing gaan staan en gooi? Dit was een van die vele aanwysings wat vir die penningmeesters gelos is – die laaste van ’n reeks clues wat hulle na die wegsteekplek moes lei. Die goud lê onder ysterhout begrawe.


    “So, om jou oorspronklike vraag te beantwoord, Kobus: Ek het nog nie die goud gaan haal nie, want ek sien nie kans om tussen ’n klomp krokodille en seekoeie ’n ton sleepers uit te dra sodat ek dan ’n ton goud kan uitgrawe nie. Dis hoekom ek na julle toe gekom het, want ek het verwag dat julle die sein reg sou interpreteer. Ek het nie besef ek oorskat jul intelligensie so nie.”


    Weer is die klap wat hy kry ’n geringe prys om te betaal.


    Mauritz praat vir die eerste keer in ’n lang ruk: “Watter sein?” Hy beduie dat Kobus – wat besig was om hom oor te haal vir ’n tweede klap – moet sit.


    “Daai medalje in jou hand. As jy die webblaaie van SANParke en die SA Munt nagaan, sal jy sien dat ’n soortgelyke silwermedalje tydens die funksie in die rivier gegooi is. Maar ek was daar. Ek het gesien dit was ’n Krugerrand wat gemunt is en toe in die rivier gegooi is – die eerste goue munt van die nuwe reeks wat die Kruger-wildtuin se honderd-en-tiende bestaansjaar herdenk. Dink julle hulle gaan adverteer dat daar ’n Krugerrand in die Sabierivier lê, reg onder die treinbrug? Hulle sal mos nie die fortuinsoekers kan weghou nie. En die krokodille sal feesvier, wat slegte PR vir die wildtuin sal beteken. Maar julle het die sein gemis.”


    “Maar my fok, man! Watter sein?” roep Kobus uit.


    “Verstaan julle nog steeds nie? Die goue munt wat oor die treinbrug gegooi is, was nog ’n teken om aan te dui waar die Kruger-miljoene versteek lê. Maar meer as dít, was dit ’n sein aan julle, julle dom donders, as lede van die Ysterhout-laer. Eers ysterhout-sleepers en dan ’n goue munt; wat meer wil julle hê? Dit kan nie duideliker wees as dit met rook in die lug geskryf is nie. Die tyd het blykbaar aangebreek om die goud te herwin en tot aksie oor te gaan en die Afrikaner-saak te beskerm, seker oor die huidige politiek wat sy voortbestaan bedreig. Maar julle soek mos na ’n sleuteltjie om storietjies te loop en vertel. En ek wens julle alle voorspoed toe, want dis ’n moerse challenge om die goud ongesiens daar tussen die seekoeie en krokodille uit te kry, veral nog met die Mapoisa ook wat eers skiet en dan vrae vra.”


    “Wie de hel is die Mapoisa?”


    “Die gewapende voetpatrolleerders wat renosterstroping en ander poaching in die Kruger-wildtuin hokslaan, poephol.”


    Hierdie keer tree Mauritz nie tussenbeide toe Kobus hom klap nie.

    Hy sit in die agterste hoek van die restaurant op Nelson Mandela Square en toon geen teken van die angs binne hom nie.


    Hoe het sy hom so maklik met Hans en Markus van Ellewee verbind? Hoe het sy hom in die eerste plek opgespoor? Hulle drie het hul spore dan so goed toegevee. Hy kan verstaan hoe hulle Hans en Markus met mekaar verbind het; dis maklik om van ’n lyk af terug te werk. Maar vorentoe, van ’n vals identiteit af, deur ’n string lae wat gevorm is om sy ware identiteit te verbloem? Dit is haas onmoontlik. Sy moet dus uiters slim wees. Sy sekretaresse, wat gemerk het hoe bleek hy was, het bekommerd gevra of die SMS slegte nuus was.


    “Nee wat, ’n ou kennis met wie ek jare gelede kontak verloor het, verras my nou met ’n uitnodiging vir middagete.” Hy het inderhaas die pad gevat na die restaurant wat hy voorgestel het. Want hier op die plein sal hy nie onverwags bekendes raakloop nie, veral nie sy vrou nie.


    Wat ’n gemors! Hy wonder of sy enigiemand vertel het sy ontmoet hom hier. En hoeveel van die ander ondersoekers sy ware identiteit ken.


    Hy sal haar móét stilmaak. Maar eers moet hy uitvind hoeveel mense van hom weet. En as hulle van hom weet, sal hy gou moet spring en hulle ook stilmaak. Tronk toe sal hy nie gaan nie – voor dan volg hy eerder dieselfde roete as sy twee vennote. Veel eerder ’n lykswa as ’n vangwa.


    Hy sien die mooi donkerkop toe sy die restaurant binnestap en haar oë oor die klante laat dwaal. Haar donker grimering grens aan ’n Gotiese styl. Ja, dit moet sy wees.


    Hy lig sy hand effens toe sy in sy rigting kyk en sy stap nader, kyk hom stip aan. Sy is ’n pragtige meisie, dink hy. Sy skuif oorkant hom in, oë steeds op hom vasgenael.


    “Hallo,” sê hy onseker.


    “Hallo … Pa.”


    * * *


    Die Kruger-hek maak agter Rex toe en hy stel die Audi se spoedbeheer op die vereiste 50 kilometer per uur. ’n Trop sebras wei op linkerhand, teen die pad. Verder terug gewaar hy ’n trop van een van die spesies wat deel uitmaak van Afrika se Groot Vyf, stertswaaiend in gelid agter die buffelbul.


    Rex draai die sleutel om en om tussen sy linkerduim en wysvinger.


    Campher se aanwysings na die wegsteekplek was eenvoudig: “In die kattebak van jou Audi Coupé, Rex, agter die spaarwiel.”


    En daar was dit, vasgeplak met silikoon agter die spaarwiel wat regop teen die agterste wand van die bagasieruim vasskroef. Wanneer en hoe Campher dit daar versteek het, is duister. Die meer tergende vraag is: Hoekom dáár? Afgesien van die veiligheid wat die wegsteekplek bied – omdat hy so heilig op die kar is en dit dus nooit sal verkoop nie en altyd parkeer waar dit veilig is – moes Campher voorsien het dat hy die een of ander tyd op die sleutel sou afkom. Dit beteken dit was altyd Niel se plan om hom hierby te betrek, en dit maak hom behoorlik die moer in.


    En waarvoor is hierdie sleutel? Wat sluit dit oop, dat mense bereid is om ’n pensioenaris en sy jonger vrou te vermoor, iemand anders daarvoor te inkrimineer en hom dan as gyselaar al die pad van St. Lucia af tot in die wildtuin te ontvoer?


    Alicia is reg, dit sit nie in Campher se broek om iemand dood te maak nie. Swendelary? O ja – om die waarheid te sê, dis sy bron van energie. Maar moord? Definitief nie. Om iemand te vermoor sodat hy sy doel kan bereik, sal vir Campher wees soos om te erken hy het verloor. Die onaangenaamheid buite rekening gelaat, sou hy dit as te maklik beskou. Enige swaap kan só ’n uitweg volg. Campher soek die uitdaging om mense te vlei en te verlei totdat hulle glo hy is die beste ding sedert grondboontjiebotter-en-stroop.


    Maar dit lyk of hy dié keer sy rieme styfgeloop het, en nou moet hy wat Rex is sy gat red. En hy is dik daarvoor, tot die punt dat hy twyfel of hy so iemand as sy swaer wil hê. Die feit dat die bliksem sy liefdeslewe beïnvloed, maak hom nog méér die moer in!


    Hy asem diep in om ’n bietjie kalmte in sy gemoed te bring. Wat gaan dit help om hom verder op te werk?


    Hy hou in die parkeerarea van die Skukuza-kampterrein stil en raadpleeg sy Jacques Lemans-horlosie. Oor minder as twee uur sal Campher en wie ook al by hom is, moet vertrek vir hul ontmoeting met hom in Nelspruit.


    En dit laat hom nie met baie tyd nie, want hy moet nog vasstel in watter rondawel hulle tuisgaan.


    * * *


    Die gevoelens wat in haar opvlam toe sy die woord “Pa” sê, bring Diana effens van stryk. Ook die sarkasme wat sy glo in haar stem deurgeslaan het.


    Sy het haar voorgeneem om hom te wys dat hy niks vir haar beteken nie. Soos die anonieme skenkers wat deposito’s by spermbanke maak, sodat diegene wat sukkel om kinders te hê geholpe kan raak sonder om ooit te weet aan wie dit te danke is. Sy het haar lank gelede voorgeneem om haar biologiese pa só te beskou: as bloot ’n skenker van sperm.


    Die verskil is egter dat, anders as die kinders van mense wat spermbanke besoek, sy weet wie haar biologiese pa is en wat hy gedoen het. Dit is daarom ’n moeiliker voorneme as wat sy gedink het dit sou wees, want hier in sy teenwoordigheid moet sy veg teen verskeie emosies. Soos sy een onderdruk, kom ’n ander weer na vore.


    Sy moet hierdie ontmoeting kort hou, anders gaan sy beheer verloor. En sy moet keer dat hy haar manipuleer, want voor haar sit ’n monster wat voortgedryf word deur selfbehoud en narsisme.


    “Is jy die dowe een?”


    “Ek is Diana. Of onthou jy nie jou tweelingdogters se name nie?”


    “Ek onthou jul name alte goed. En ek weet jou naam is Diana. Jy het dit in jou SMS genoem. Ek is net nie seker watter een van julle doof geword het nie. Maar as jy my kan hoor, is dit nie jy nie.”


    “Ja, dit was ek, dankie vir jou besorgdheid. En ek kan liplees.”


    Sy berispe haarself, want weer was die sarkasme daar voor sy dit kon keer. Dit kan hom laat dink dat sy emosioneel betrokke is by wat hier gesê word, en dit mag nie gebeur nie. Hy is bloot ’n spermskenker.


    “Ek is jammer. Dit moes moeilik gewees het om daarby aan te pas.”


    Sy weet sy moenie die woorde sê wat in haar kop gekom het nie. Kry haarself egter nie gekeer nie.


    “Wel, die voordeel is dat ek nie jou stem hoef te hoor nie.”


    Hy wink die kelner nader, seker om die situasie te ontlont, want sy weet hy kan nie bekostig dat sy opstaan en loop nie. Nie voor hy haar gemanipuleer het nie. Sy het egter geen planne om te loop nie.


    Sy dink aan die leeutemmers wat sy as kind in die sirkus gesien het. Sy moet hierdie vleisvreter ook tem, maar nie vir blote vermaak soos in die sirkus nie. Sy glo hy sal enigiets doen om haar stil te maak, en sy ril. Wat het haar ma besiel om met dié man ’n verhouding aan te knoop?


    “Hoe gaan dit met die vrou en kinders?” vra sy en let tevrede op dat daar ’n sweempie van skrik in sy oë verskyn voor hy dit kan wegsteek.


    “Wat weet jy van hulle?” vra hy en sy verbeel haar die ondertoon van woede wat dalk in sy stem deurslaan. Dit stuur rillings deur haar, maar sy dink aan al die mense in die restaurant en vind gerusstelling in die wete dat hy niks hier aan haar kan doen nie. Hier is kringtelevisiekameras.


    “Nie veel nie.” Sy dien die sweepslag toe: “Die tweeling is seker nog op varsity, as hulle verder gaan studeer het. Lyk my tweelinge loop in ons familie, nè, Pa?”


    Verskillende emosies spoel oor sy gesig. Die gehoorverlies het haar in ander opsigte ’n beter waarnemer gemaak. Horende mense dink dat sy bloot liplees, maar dit behels veel meer en sy glo dít is wat haar ’n goeie forensiese rekenmeester gaan maak. Mense se gesigte sê wat hulle werklik bedoel; daardie uitdrukkings kan nie vir haar lieg nie.


    Sy sien hoe hy daarmee worstel dat sy van “ons familie” gepraat het, gekoppel met die feit dat sy weet van die ander tweeling. Hy moet besluit hoe om op albei brokkies inligting te reageer. Wat hy nie besef nie, is dat die éintlike sweepslag nog kom en dat hierdie onsekerheid van hom haar die krag daarvoor gee.


    Soos die leeutemmer moet weet wanneer om vorentoe te tree. Dis een van die geluide wat sy nog goed kan onthou en gereeld in haar kop hoor – daardie klap van die sweep waarmee die temmer sy leeus makgemaak het.


    Sy besluit dit moet terloops kom. Só sal dit hom so onverhoeds moontlik betrap.


    “Dewald lyk baie soos jy en hy is ’n goeie barista. Ek besoek sy koffiekroeg gereeld en dan praat ons ’n hond uit ’n bos uit. Sy kennis oor koffiebone en die rooster daarvan is indrukwekkend, en sy babadogtertjie is pragtig. Hy is baie erg oor haar en sy maak hierdie tannie van haar baie trots. Eendag sal ek hom dalk sê ons is boetie en sussie.”


    Pyn skiet in haar voorarm op toe hy haar gewrig vasgryp en dit draai. Die man en vrou by die tafel naaste aan hulle kyk hulle fronsend aan.


    Dan glimlag hy en bring haar hand na sy mond. Soen dit soos ’n Franse heer en laat dit los. Die man en vrou gaan voort met hul gesprek.


    Hy praat, maar sy kan nie uitmaak wat hy sê nie omdat hy dit met ’n aangeplakte glimlag doen.


    “Ek is doof, so ek lees lippe. En as jy só vir my sis, kan ek nie sien wat jy sê nie.”


    Hy trek diep asem in. “Ek sê: Jy bly weg van my familie af.” Kalmer, maar dit voel of dit ’n demoon is wat haar so in die oë kyk en haar nekvel kriewel.


    “Ag, toe, toe, Pa. Ons is mos almal familie,” onderdruk sy haar vrees.


    “Jy is niks van my nie.” Soveel kilheid in sy blik. “Jy en jou suster was bloot ’n fout. ’n Lewende herinnering aan ’n kollega wat gedink het sy kan met my meeding vir erkenning en bevordering op intellektuele gebied. En toe wys ek haar een aand by ’n kongres wie’s baas. En daarna kon sy nie haar hande van my afhou nie. Sy het soos ’n goedkoop hoer gesmeek vir nog en nog en nog. En toe sy agterkom sy is bloot ’n stokperdjie omdat gholf vervelig geraak het, dag sy ’n kind sal my meer betrokke laat raak. Toe kry sy dubbeld waarop sy gereken het, want selfs op die gebied van kinders maak, is ek ’n presteerder. En nou weet ons almal dat sy verkeerd was, nè? Want stokperdjies kan ook vervelig raak.”


    Hy tel die spyskaart op en blaai nonchalant daardeur.


    Diana voel die lamheid in haar lyf. Sy het haar hierop probeer voorberei; sy het geweet sy moet haar staal vir wat hy mag kwytraak. Maar sy besef diep in haar was daar tog ’n saadjie van hoop wat gewag het om te ontkiem, gereed om wortels te groei en te spruit indien dit dalk anders uitdraai as wat sy verwag het. Helaas, dit het nie en sy was toe nie gereed hiervoor nie.


    “Ek moet gaan. Hulle verwag my terug by die kantoor en ek het skielik my eetlus verloor, want jy maak my naar.”


    Sy spring op en stap weg. Kyk nie om nie aangesien sy nie daarvan bewus wil wees as hy iets sê nie. Sy haas haar na die Gautrein-stasie. Moet wegkom.


    Toe sy met die trappe in die dieptes afsak, breek die laaste grein selfbeheersing binne haar. Sy storm die badkamer binne en sluit haarself in die toilethokkie toe, waar sy die swart pruik van haar kop afpluk voor sy op die sitplek neerval en haar oorgee aan die trane.

    Hulle maak Niel se gewrigte voor hom vas met ’n kabelbinder en drapeer ’n sweetpaktop daaroor om dit weg te steek. Hulle stap weerskante van hom toe hulle die rondawel verlaat.


    In die parkeerarea swets Kobus.


    Niel kyk ook verbaas na die parkeerruimte, maar trek sy skouers op toe hulle hom beskuldigend aangluur.


    “Moenie na my kyk nie, julle het my mos gister al vasgebind.”


    Hul blikke dwaal oor die halfverlate parkeerarea. Die meeste besoekers het reeds die ruskamp verlaat vir hul wildbesigtigingsritte. Net so weg as wat hulle is, is die bakkie.


    “Wat verwag julle so na aan die Mosambiek-grens? Daai bakkie is seker al lankal in Maputo.”


    “Wat nou?” vra Kobus vir Mauritz.


    “Julle besef daar is ’n Avis-kantoor hier in die ruskamp?” stel Niel voor.


    “Gaan kyk, Kobus,” sê Mauritz na ’n ruk se stilte. “Ons wag vir jou in my rondawel.”


    Hy gryp Niel aan die elmboog en begin hom soontoe dwing. Niel kyk terug na die leë parkeerruimte. Is dit maar net toeval of is hier iets anders aan die gang?


    * * *


    Alicia staar by die venster uit, bewus van die uniform wat styf oor haar lyf span. Sy is gewoond daaraan; as verpleegster moes sy vir lief neem daarmee dat sy byna pal een moet dra. Maar hierdie werksuniform beperk haar bewegings baie meer as die verpleegster-een waaraan sy gewoond is. Dit was egter haar keuse.


    Sy is steeds vies vir Rex omdat hy haar wou uitsluit by sy besoek aan Skukuza. Hy het haar net ingelig dat sy nie kan saamgaan nie en toe die pad gevat van sy kantoor af.


    Hy het haar vasberadenheid onderskat.


    Dan stap die man die ontvangsarea binne.


    “Goeie môre, welkom by Avis,” sê Alicia. Sy laat haar stem vloei soos die water van ’n fonteintjie in ’n woud. “My naam is Sandra,” en sy wys na die naamplaatjie wat teen haar wit bloes pryk – om die man se aandag daar te vestig. Sy merk dadelik dit het die gewenste uitwerking. Sy mond trek soos ’n kind wat pas versteekte Paaseiers ontdek het.


    “Ek is Kobus ek en wil graag ’n kar huur,” rammel hy af terwyl sy oë op haar borsgleuf bly fokus. Sy het aspris die Avis-serp gelos en die rooi baadjie oor die stoel se rugleuning gehang – en natuurlik die boonste twee knope oop gelos. Sy kan amper sien hoe Kobus kunstenaarsindrukke van haar borste in sy gedagtes skets.


    “Ek het ongelukkig slegs een voertuig beskikbaar,” kabbel haar stem toe sy die Toyota Fortuner se sleutel na vore bring. “Dis daardie ene,” en sy wys deur die venster na die voertuig wat voor die deur geparkeer staan. Kobus se oë laat traag haar borsgleuf los, dan flits hulle na die Fortuner. En terug na haar.


    “Dis oukei,” sê hy glimlaggend.


    “Kan ek asseblief jou rybewys sien?” Sy glimlag stout vir hom.


    “Sekerlik.”


    “Ek is nou terug, ek moet net gou fotostate maak vir ons rekords. Sit solank.” Sy wys na ’n stoel teen die muur tussen ’n potplant en ’n tafeltjie met ’n hoop tydskrifte.


    Kobus gaan sit, nie meer soos ’n kind nie, eerder ’n skootbrakkie wie se tong wil uithang terwyl hy wag op die lekkerny wat hom vir sy gehoorsaamheid sal beloon.


    * * *


    Januarie sit ongemaklik op die tiksterstoeltjie in die klein kantoortjie, die Z88-pistool in sy regterhand vasgeklem. Gereed, vir ingeval. Maar hy is beïndruk. Alles verloop glad en hy het tot dusver geen rede tot kommer nie.


    Alicia kom ingestap en knipoog vir hom voor sy die fotostate maak. Sy gee vir hom ’n kopie en hy krabbel ’n boodskap op ’n vel papier:


    Maak klaar en kry hom hier weg.


    Hy wil haar nie langer blootstel nie. Rex was klaar krapperig toe sy met haar Mini Cooper hier aangerits gekom het, en hy het met moeite ingestem dat sy agter die Avis-toonbank kan stelling inneem nadat hulle die ouens se bakkie laat wegsleep het.


    Alicia glimlag. ’n Glimlag waarvan Myron nie hou nie, want dis nie gerusstellend nie. Wat het sy in gedagte?


    Sy stap terug na die ontvangsarea en hy hoor hoe sy die rybewys met ’n “dankie” teruggee aan Kobus Myburgh – die naam op dié kopie.


    Januarie bestudeer die man se gevreet op die foto. Hy moet die bliksem eintlik net hier arresteer, maar Rex wil weet waarmee hulle doenig is. Die mikrofoon wat Weasel in die Avis Fortuner geplant het, sal daarmee help.


    “So is jy alleen hier in Skukuza?” hoor hy Alicia vra en sy nekhare rys. Waarvoor karring sy nog? Laat die man loop! Sy greep verstyf om die Z88 se kolf.


    “Nee, ek is hier saam met twee van my … e … kollegas.”


    “Almal in een rondawel? Is dit ’n bachelor party of iets? Ek love ’n goeie partytjie, en dinge raak soms so eentonig hier in die ruskamp.”


    Hy lag, eintlik meer ’n giggel.


    “Nee, ons bly in twee rondawels, daar onder by die ou pont se meerplek.” Hy noem die rondawelnommers. “Kom maak vanaand ’n draai as jy lonely is. Ons kan iets gaan drink. Ek sal seker so vyfuur se kant terug wees.”


    “Waar kom jy vandaan?” vra sy en Januarie wil slange vang. Vir wat por sy hom nog aan?


    “Ag, sommer net hier van Nelspruit af. Ek het my eie besigheid daar. Excel Propshafts and Gearboxes. Hier is my kaartjie. My nommer is daarop.”


    Januarie skud sy kop in ongeloof. Hý moet gewoonlik ouens moer om sulke inligting uit hulle te kry.


    “As ek jou nie vanaand sien nie,” gaan Kobus voort, “moet jy my bel as jy weer in Nelspruit kom, dan wys ek jou my Chevy Can Am. Ek het hom self gerestoureer. Kyk hierso. Daar is net honderd van hulle gemaak.”


    Van Alicia se ge-oe en ge-a lei Januarie af die ou wys haar die foto’s op sy selfoon. Hy kan hom voorstel hoe sy oor die toonbank leun met haar borste wat Kobus soos ’n boerboel laat kwyl. Hy wens sy wil klaarmaak, want sy senuwees is besig om hom op te vreet. Die Z88 se kolf lê natgesweet in sy hand. Dit moet die trauma van Vermaas se dood wees wat hom so gespanne maak. Dok Wilken het gewaarsku hy moet op sy hoede wees daarvoor, want hy kan moontlik oorbeskermend teenoor die mense naby aan hom raak.


    “Lyk super-vinnig,” hoor hy Alicia se vleiende stemtoon.


    “Hy is! Hy’t ’n V8-enjin in.”


    “Ek sal beslis moet kom dat jy my vir ’n spin kan vat. Ek is mal oor karre. Dis hoekom ek vir Avis werk.”


    Januarie rol sy oë, tog half dankbaar vir die afskorting tussen die kantoor en ontvangsarea, want nou hoef hy nie te sien dat Constance reg was nie: Wys ’n man ’n paar tiete en hy glo enige twak.

    Die Toyota Fortuner se remligte flits oomblikke lank voor dit oor die roosterhek se spore ry om die pad Nelspruit toe aan te durf.


    Januarie, steeds binne die Avis-agentskap, loer deur die ontvangsarea se venster om seker te maak dat hulle wel vertrek. Kobus het eers afgery na die rondawels toe en is oomblikke later met twee passasiers hier verby.


    Alicia en die werklike Sandra kom van een van die agterste kantore af.


    “Het majoor reggekom?”


    “Ja, dankie, Sandratjie, jy het ons mooi gehelp. Ek sal ’n recommendation na jou base toe stuur.” Hy sien sy het weer haar Avis-serp en rooi baadjie aan en Alicia het haar naamplaatjie teruggegee. “Sorry ons moes al julle karre wegsteek, ek hoop nie dit vat te lank om hulle weer in die parking lot te kry nie. Ek sou wou help, maar ek moet in die lug kom. Die local poliesvên is juis op pad om my ’n lift te gee na die aerodrome toe.”


    “Geen probleem nie, majoor. Ek sal sommer die karre self weer ombring. Dis in elk geval stil vandag.”


    “Alicia, sal jy oukei wees?”


    “Moenie oor my worry nie, Myron. Ek weet presies wat om te doen. Weasel het my mooi gewys.”


    “Baie goeie werk, maar jy het my laat sweet – soos ’n graspol wat sien hoe die bees nader kom. Ek het Kobus Myburgh se ID-nommer en die besigheidsadres van daai gearbox-plek vir Kennedy deurgegee. Hy volg dit nou op. Hy trek sommer Myburgh se selfoonrekords ook.”


    Die vangwa stop voor Avis se voordeur en Januarie spring aan die passasierskant in.


    “Thanks, partner,” sê hy aan die sersant agter die stuur. “Ons moet wikkel, en thanks ook vir al jou reëlings hierso. Julle het darem baie clout hier in Skukuza, nè? Dis mos hoe dit hoort. Community policing waar die community die polieste in hulle taak ondersteun.”


    Hy haal sy selfoon uit en maak ’n oproep.


    “Yes, Wingnut, ek is op pad. Jy kan solank op-fire dat ons vinnig kan opstyg … Tel jy die Fortuner se sein op?” Hy luister. “Mooi, man!” Hy lui af. “I love it when a plan comes together.” Toe die sersant hom vraend aankyk, verduidelik hy met ’n breë glimlag: “Ek was ’n groot A-Team fan gewees, my broe’.”


    * * *


    Alicia stap versigtig die rondawel binne. Sy los die lopersleutel in die slot, want sy is nie van plan om lank hier te wees nie. Sy wil net …


    Sy spring verskrik om toe sy bewus raak van iemand agter haar – dan gryp ’n paar arms haar vas en word sy van haar voete af gelig.


    “Ek probeer hard om die spioenwêreld agter te laat, en dan kom sluip jy dit binne,” sê Rex toe hy haar neersit. Hy soen haar vol op die mond. Hard.


    Alicia giggel. “Ek kan sien hoekom jy dit geniet het. Dit was pret.” Sy omhels hom.


    “Moenie te veel daarvan hou nie, want dié was jou eerste en laaste undercover operation, my lief. En wat is dit met hierdie hempie wat so styf en sexy sit?”


    Sy wil lag, maar het iets gewaar.


    “Rex, kyk!”


    Sy wys na ’n plas bloed op die teëlvloer. En daar lê geknipte kabelbinders onder ’n stoel.


    Rex kyk op sy horlosie. “Waar is die goed?”


    Alicia lig die drasak wat sy in haar hand het in antwoord op sy vraag.


    “Ek sal moet ry. Sal jy oukei wees? Is jou selfoon aan? En vol gelaai? Het jy sein?”


    “Genugtig, Rex! Ry nou! Jy het ’n afspraak in Nelspruit en jy kan nie laat wees nie. Laat ek my ding hier doen. Toe, toe, ry nou!”


    En sy druk hom by die deur uit. Sy kyk hom agterna toe hy na die S5 hardloop en kort daarna buite sig verdwyn. Dan spring sy aan die werk en volg Weasel se instruksies.


    Sy begin laaie ooptrek. Hoop vir enige brokkie inligting wat sal wys waarmee hulle te doene het. Sy maak seker dat sy geen spoor laat nie en los alles nes sy dit in die laaie gevind het. Gaan dan deur die kaste. Kry niks behalwe klerasie en toiletware nie.


    Sy sluit teleurgesteld die deur voor sy na die tweede rondawel loop vir ’n soortgelyke soektog.


    Ook hier lewer die laaie geen bruikbare inligting op nie. Een van die kaste dalk?


    Sy hoor skielik die deur oopgaan en raak koud.


    “Hallo … Alicia, is dit?”


    Sy draai om. “Wie is jy?” vra sy met ’n bewerige stem.


    “Ek is Malan,” antwoord hy met ’n grynslag terwyl hy die deur agter hom toedruk. “En jou familie het die Ysterhout-laer nou lank genoeg rondgefok.”

    Ek ht erg migrne. Sal ie trug ws op kntoor vdag ie. 


    Diana stuur die SMS na Andries se selfoon. Ten minste is dit nie ’n leuen nie, want sy het haarself in ’n migraine in gehuil. Sy het gesien hoe van die ander passasiers haar aankyk toe sy op die Gautrein klim, haar oë seker dik geswel.


    Sy is teleurgesteld in haarself omdat sy toegelaat het dat hy haar so ontstel. Volgende keer moet sy haar beter voorberei …


    Haar foon vibreer: seker Andries wat op haar boodskap reageer. Sy is egter verbaas om te sien dat dit van hóm af is.


    Os mut wee gsels. Wnr sl ju pas? Mr ni nt 1 uur di keer ie, ht langr ndig. Wt vn andete inie week? Ek jmer ht so reageer mr wasie sekr hu om os 1ste ontmutng te hnteer ie, wnt ht gweet sy sou jlle 2 teen my opgsweep ht.


    Diana sit die selfoon neer en tuur deur die venster terwyl sy haar antwoord oorweeg. Bitterheid trek in haar kiewe op, want sy weet hy is weer besig om haar te manipuleer – daardie inherente selfbehoud wat maak dat hy haar probeer paai, sodat hy uit haar kan kry wat hy nodig het.


    Die Gautrein se sagte gewieg en die treffende landskap anderkant die venster laat haar nie kalmeer nie, want die verwysing na haar ma bloot as “sy” maak haar kwaad. Sy onthou hoe haar ouma altyd gevra het as sy so van iemand praat: “Wie is ‘sy’, die kat se ma?”


    Hy kan ten minste respek hê vir hoe haar ma sy twee dogters alleen grootgemaak het sonder om hom ooit vir hulp te nader. Boonop het haar ma sy huwelik gerespekteer deur nooit vir hom probleme te veroorsaak nie.


    Sy moet eers in volle beheer van haar emosies wees – sy weet sy gaan ja sê, maar sy wil dit reg verwoord.


    Haar foon vibreer weer en hierdie keer is dit wél Andries. Sy antwoord laat haar glimlag en sy stuur ’n volgende boodskap terug.


    Skep dan weer diep asem voor sy vir hóm ’n boodskap stuur: More 20:00 Nlson Mndla Sq. Sy stuur die SMS en volg dit op met nog een: N 1ge afkeer wat os in ju ht, is ju eie toedoen n nks mt os ma te dn ie.


    Daarna is sy ’n bietjie spyt oor die laaste boodskap. Sy troos haar daaraan dat dit die waarheid is en niks met emosies te make het nie. Hy moenie dink ander mense kan die blaam dra vir sý foute nie.


    Sy haal haar skootrekenaar uit en begin ’n internet-soektog. Sy moet beplan vir môreaand se afspraak met hom.


    * * *


    Rex ry uit by die Kruger-hek en stuur die S5 in Nelspruit se rigting. Toe sy selfoon lui en hy antwoord, kom Januarie se stem bars oor die Audi se luidsprekers:


    “Rex, ons het hulle tracking device op die skerm en volg hulle. Hulle is pas verby Hazyview, so jy sal moet wikkel. Hulle is in die wit Fortuner. Ek sal die registrasie vir jou SMS sodat jy dit by jou het en kan uitkyk vir hulle. Ons gaan solank by die lughawe in Nelspruit land, een van my kollegas wag daar vir my. Wingnut sal dan air support gee as dit nodig is. Ek bel jou as ek geland het.”


    Oomblikke later ontvang Rex die SMS met die registrasienommer. Hy trap die petrolpedaal plat en die motor skiet vorentoe. Januarie sal maar moet help met enige spoedboetes.

    Alicia staar die man aan. Het hy “Ysterhout-laer” gesê?


    “Die wát?” vra sy terwyl sy langs die enkelbed verby retireer.


    Malan lag. “Het jou boetie jou nie vertel waarmee hy besig is nie? Die klein kak wat dink hy kan ons aan die neus rondlei. Ek moes hom ook net daar in St. Lucia vrekgeskiet het. Dis deur sy stront dat Wikus dood is.”


    Lig gaan vir haar op. “Die man wat deur die luiperd gevang is?”


    Sy gesig vertrek van woede.


    “Ja. As gevolg van jou broer – en julle gaan daarvoor betaal. Moenie maak of jy onskuldig in hierdie ding is nie. Dit was my opdrag om jou dop te hou terwyl jou boetie my broeders hier kom ronddonder het. Ek het jou al die pad van Jo’burg af gevolg en gesien wat jy netnou daar by die Avis-kantoor aangevang het. En nou kom snoop jy in my broeders se rondawels. Jy hou van games, maar jou bodyguards is weg, so nou gaan ek en jy ’n game speel, ’n ronde of twee. Die Camphers skuld die laer en jy gaan vandag die eerste paaiement betaal.”


    “Wat is hierdie laer waarvan jy praat?” Alicia hou aan agteruit tree terwyl sy Tiny se lesse oproep. Nadat Mikey Schmidt haar ontvoer het, het sy besluit sy sal haarself nooit weer so kwesbaar laat nie. Tiny se geskiedenis as amateurbokser het hom die ideale persoon gemaak om lesse in selfverdediging te gee.


    “Mans het twee switches,” het hy tydens die eerste les aangekondig, “’n trip switch en ’n dim/bright switch. Die kennebak is die trip switch. Tref hom reg en hy is lights-out. Maar jy is klein, so jy moet buite bereik bly. Want as ’n man jou tref, maak nie saak waar nie, gaan dit jou seermaak. Maar omdat jy so klein is en elke dag oefen, kan jy Rex se taktiek gebruik: spoed en verrassing.”


    Sy het geskater toe Tiny haar vertel hoe Rex hulle laat les opsê het tydens hul eerste ontmoeting in Joe se kroeg. Spoed en verrassing. Tiny was steeds verleë oor die loesing wat Rex hulle toegedien het.


    “’n Man se dim/bright switch is tussen sy bene,” het hy voortgegaan. “Wys hom jou boobs en hy is op bright. Skop hom in die eiers en hy is op dim,” en toe lag hy dat die vet aan sy lyf dril. “Dis waar jy spoed en verrassing moet gebruik. Eers die dim/bright switch, dan die trip switch. Maar nie met jou vuis nie, jy kan jou hand breek. Gebruik jou palm, reguit vorentoe met die hak van jou hand. Dan is al jou gewig ook agter die shot. Net soos Bruce Lee; hy was ’n klein outjie, maar ek sou dit nie teen hom in die boxing ring gewaag het nie.”


    En toe het sy ure lank ’n slaansak geskop en met haar handpalm geslaan. Maar nou ervaar sy die probleem wat Bruce Lee ook uitgewys het: Slaansakke baklei nie terug nie. Sy bewe van angs terwyl Malan dreigend nader stap. Sy kan probeer skree, maar dan sal hy haar bestorm en het sy enige voordeel van spoed of verrassing prysgegee.


    “Ek kry nie asem nie,” hyg sy, paniek in haar stem.


    Hy toring oor haar. Grynslag. Hy geniet die oomblik, met haar wat soos ’n weerlose lammetjie in die hoek staan en bewe, en sy skaduwee wat soos die kwylende wolf s’n oor haar val.


    “Hierdie vervlakste hemp is te styf,” sê Alicia en pluk aan die wit materiaal. Knope spat en Malan se oë rek toe hy haar borste in die kantbra sien.


    “Bright,” fluister sy amper onhoorbaar. Sy het die onbewaakte sekonde gekry waarop sy gehoop het, en skop hom met alle mag tussen die bene: “Dim!” roep sy uit.


    Hy vou sy hande oor sy skrotum en val op sy knieë neer, sy mond oopgesper.


    Dan slaan sy haar handpalm vorentoe en tref die kol, op die kennebak. Hy slaan langs haar op die grond neer.


    “Trip switch.”


    Toe die vrees uit haar wegvloei, gee sy uiting aan die spanning en begin huil. Sy raak vies vir haarself, want hoekom nóú huil? Maar die situasie was oorweldigend. En sy is steeds oorweldig, net op ’n ander manier – omdat dit gewerk het.


    Sy besef sy moet hom vasbind voor hy bykom. Sy vee die trane weg en maak die pakkie kabelbinders waarop sy in een van die kaste afgekom het oop. Dit is dieselfde soort as wat op die vloer in die ander rondawel lê.


    Toe Malan se gewrigte klaar agter sy rug vasgemaak is en Alicia met sy voete wil begin, kom Weasel die rondawel binnegestorm, braaipan in die hand.


    * * *


    Net duskant Witrivier lui Rex se selfoon weer. Dié keer is dit Andries met terugvoer oor wat hy tot dusver met die Pyramid-ondersoek uitgevind het. Rex gee hom verdere instruksies en lui af.


    Dan gewaar hy die Fortuner ’n ent voor hom en trek die S5 van die pad af. Hy wil sy afstand hou.


    Hy tik ’n SMS en stuur dit na Diana se selfoon. Andries se relaas oor haar doktersbesoek maak nie sin nie, want tot dusver het sy hom van al haar doen en late op hoogte gehou en sy sou hom vroegtydig van so ’n afspraak laat weet het. Hy is seker daar is meer aan die storie, maar moet ’n hele ruk wag vir haar antwoord op die vraag of sy oukei is.


    Jip. Net erg mgrain. Ws ok dok tu vamidg mt maagpn … dlk to mch info ma k skl mt krmpe as dt dai tyd va di mnd is. Vdg ws ampr ondrglik.


    Nog ’n boodskap kom. Die spoed waarmee sy tik en stuur, is indrukwekkend, maar dit is lankal haar enigste vorm van telefoniese kommunikasie.


    Muni wory ie, k sl more weer pkfyn ws en sl di tyd nwerk.


    Rex se antwoord neem langer, want dit is vir hom ewe veel moeite om afkortings te bedink as om elke woord uit te spel:


    Nee, dis nie nodig om die tyd in te werk nie. Ek wou net seker maak jy’s OK. Ek sal seker more terug wees op kantoor en dan kan ons die ondersoek verder bespreek.


    Of hy hóóp hy is môre terug op kantoor, want hy weet nie wat vir hom in Nelspruit voorlê nie.


    Hy skakel die S5 se enjin aan en trek weg. Dié keer hou hy by die spoedgrens terwyl hoë bome aan weerskante van die pad verbyflits.


    Hulle sal slegs ’n kort rukkie voor hom in Nelspruit wees en hy verwag dus binnekort hul oproep om te hoor waar hy hom bevind. Hulle sal seker die instruksies vir die oorhandiging van die sleutel op die laaste nippertjie deurgee, om enige moontlike onderskepping deur die polisie te voorkom.


    Sy senuwees begin knaag. Hy moet eerder dink aan hoe hy voordeel kan trek uit die inligting wat Alicia ingewin het – hy weet wie vir hom wag, maar Kobus Myburgh is salig onbewus van wat vir hóm voorlê.


    * * *


    Diana voel skuldig. Rex Reynecke is die laaste persoon vir wie sy wil lieg; een van die min mense wat geloof in haar potensiaal getoon het. En hoe betaal sy hom terug? Met stories oor maandstondepyne.


    Sy troos haar daaraan dat dit na môreaand nie meer nodig sal wees om vir hom te jok nie. Daarna kan sy aangaan met haar lewe, verlos van die onkruid wat hý daarin gesaai het. Hý, haar sogenaamde vader … en ook die vader van hierdie leuens wat sy moes vertel.


    Hy was per slot van rekening nog altyd vader van die leuens in hul familie. Haar sussie weet nie eens van hom nie. Sy moes diep grawe om sy identiteit vas te stel … en selfs tóé wou haar ma nie oor hom praat nie. Het haar aangesê om die onderwerp te laat vaar en op haar toekoms te fokus. Maar hoe kón sy? Hy het al die jare geweet van haar en haar sussie en het hulle verwerp. Ontken dat hulle bestaan …


    Dáárvoor kan sy hom nie vergewe nie.


    ’n Skielike beweging laat haar wip en sy gryp na haar kloppende hart, tot sy sien dit is Andries wat vroeg tuisgekom het.


    “Jammer, ek het eers soos ’n idioot geklop en toe besef ek dit help niks nie.” Sy kan sien hy is verleë oor hy haar laat skrik het.


    “Als reg, ek moes jou vroeër gesê het dat jy die ligte aan en af moet laat flikker. Dis dieselfde as om te klop.”


    “Ek sal dit in die vervolg doen. Hoe voel jy?”


    “Baie beter, dankie. Eintlik soveel beter dat ek vanaand vir ons gaan kosmaak. Ek het mos gesê vandag is my beurt.”


    Hy kyk haar skepties aan. “En wat is op die menu?”


    “Jy sal maar moet wag en sien. En hoekom is jy so vroeg by die huis? As die kat weg is, is die muis baas, nè?”


    “Hey, ek het vir Rex gesê dat ek vroeg geloop het. Hy het in elk geval gevra ek moet check of jy orraait is, en ek het werk saamgebring om hier te doen. Daar is ’n paar interessante goed wat ek jou wil wys.”


    Hy moet net nie te na aan die spoor wees nie, want dit kan haar planne in die wiele ry. Hopelik sal sy die inligting wat hy het só kan bestuur dat dit nie met môreaand se afspraak inmeng nie.


    * * *


    Sy selfoon lui weer.


    Met die vorige oproep wou hulle weet waar hy is. Reeds in Nelspruit, het hy gesê, waarna hulle laat weet het hy moet na die i’langa-winkelkompleks toe ry.


    “Waar is jy nou?” vra Campher oor die lyn.


    “Die i’langa Mall lê nou vlak voor my.”


    “Reg, bly op die foon en ry na die parkeerarea voor Cappuccino’s Café & Pizzeria. Ek het jou op speaker, so almal kan hoor wat ons sê.”


    “Dis reg so, ek sien Cappuccino’s se bord. Ek ry nou in daardie rigting.”


    “Oukei, ek sien jou Audi. Daar draai jy nou by die parkeerarea in. Draai dadelik regs en hou dan reguit aan.”


    Rex sien die Toyota Fortuner op ’n afstand. Twee insittendes, Niel voor aan die passasierskant. Die derde persoon moet hulle van iewers af dophou, dalk met ’n vuurwapen op hom gerig vir ingeval hy enige slimstreke beplan.


    “Ons is in die wit Fortuner vlak voor jou. Ek sit links voor, so stop langs my en gee my die sleutel.”


    Die Fortuner kom van voor af aangery en hou in die pad stil. Rex stop langs hom en Campher se hande kom deur die venster nog voor hy die sleutel kan uithou. Rex sien dat sy gewrigte met ’n kabelbinder aan mekaar vasgebind is.


    ’n Papiertjie val op sy skoot toe Niel sy hande oopmaak om die sleutel te neem.


    Rex sien dat die bestuurder langs Niel ’n donkerbril dra met ’n pet laag oor sy oë getrek. Hoewel hy weet dat dit beslis nie Kobus Myburgh is nie, besef hy met teleurstelling dat hy die man nie later sal kan uitken nie.


    ’n Blou bakkie toet agter Rex en die bestuurder toon met ’n handgebaar sy irritasie met die twee voertuie wat die pad versper.


    “Dankie,” sê Campher met ’n knipoog vir Rex. “Jammer!” roep hy vir die bestuurder van die blou bakkie toe die Fortuner wegtrek.


    Rex trek uit die bakkie se pad en die bestuurder gluur hom aan toe hy verbyskiet. Hy sien hoe die Fortuner ’n ent verder stop om ’n man, waarskynlik Kobus Myburgh, op te laai.


    “Moet ons asseblief nie agtervolg nie, Rex,” sê Campher oor die foon. “Hulle weet alles van jou en Alicia af, so los ons asseblief uit.” Daarmee beëindig hy die oproep.


    Woede vlam in Rex op. Wie is hierdie bliksems en waarna is hulle op soek met daardie sleutel? Hy vou die papiertjie wat Campher op sy skoot laat val het oop.


    Moenie worry nie, alles verloop volgens plan. Trust my!


    Die boodskap maak hom egter meer de hel in. As alles volgens Niel se plan verloop, bevestig dit opnuut dat hy wat Rex is van die begin af daarby ingesluit was.


    ’n Wit Ford-viertrekbakkie parkeer langs hom. Januarie spring uit.


    “Weasel track hulle nou,” sê hy toe hy aan die Audi se passasierskant sit. “Hy sê dit lyk of hulle op pad terug is Skukuza toe. En hy is klaar ge-setup in die gastehuis daar binne Skukuza se employee village. Die ruskamp was fully booked, maar die local polieste kon darem vir ons plek in die gastehuis reël. Dis gelukkig nie ver van die ruskamp af nie en is blykbaar baie nice.”


    Rex oorhandig Campher se boodskap aan hom. Januarie fluit.


    “Waarmee is die klein kak besig? Ek gaan hom hard bliksem as dié ding verby is.”


    “Get in line, jy kan kry wat oorbly as ek met hom klaar is.”


    “Rex, daar’s nog iets,” kom dit meer ernstig. “Alicia is honderd persent, maar een van die dose het haar in die rondawel probeer gryp.”


    “Wat!” Koue rillings hardloop deur Rex se lyf. Dis presies hoekom hy haar nie betrokke wou hê nie.


    “Toemaar, sy makeer niks nie. Sy het hom blykbaar goed gemoer. Weasel het alles gehoor oor die mikes wat sy in die rondawel geplant het, maar teen die tyd dat hy daar aangekom het, lê die ou klaar met sy ballas in sy mangels. Sy’t blykbaar ’n Naas Botha op hom gedoen. In die ghoens, my broe’. Malan is hom se naam. Hy’s in die Skukuza charge office se selle toegesluit. Wens seker hy’t ’n sak frozen ertjies vir sy seer pere. Maar daardie bliksems in die Fortuner weet nog niks daarvan af nie en ons gaan dit so hou.”


    “Ek is gatvol vir hierdie bliksems.”


    “Kom ons ry solank. Wingnut gaan alleen terugvlieg Skukuza toe. Ek is nie weer lus vir daai aer’ie nie. Die ding maak dat ek wil kots.”


    Rex trek weg. Klaarblyklik sal hy nie môre op kantoor wees nie. Hy sal later vir Rooies bel en hom vra om die ondersoek te bestuur en hom op hoogte te hou. Hy voel steeds alles is nie pluis met Diana nie en wonder of hy Rooies daarvan moet sê, want hy wil nie spoke opjaag nie. Hy sal moet besluit voor hy Rooies bel.


    “Ons moenie dat hierdie ding met Campher jou cover by Lippmann Gurfein blaas nie, Rex. Die big brass slyp hulle tande vir onse eie corporate scandal. Na die balls-up van die Fidentia-saak wil hulle seker maak hierdie een stuur die boodskap uit dat hulle ernstig is oor white-collar crime. En die anonymous caller skakel nog gereeld die hotline met reports van corporate cover-ups en cooking the books.”


    “Het julle nog steeds geen idee wie die fluitjieblaser is nie?”


    “Nee, maar dis definitief iemand in die ouditafdeling, want die inligting is baie detailed. Sy beweer die auditors is te hand-op-die-blaas met die mynmaatskappy wat hulle oudit en dat hulle die boeke inflate, maar ons kan niks doen sonder witnesses wat vorentoe kom nie. So jy moet asseblief vir ons whistleblowers bring. Ons sal hulle beskerm, daai Whistleblowing Act maak mos voorsiening daarvoor. Wat is die regte naam nou weer?”


    “Die Wet op Beskermde Bekendmakings, of ‘Protected Disclosures Act’. Dit gaan langer vat as wat ons gedink het om moontlike getuies op te spoor. Die Sphinx Traders-ondersoek vat baie van my tyd en nou kwyl Harry Warrick soos ’n donderse hiëna oor die moontlikheid van ’n verdere mandaat om Pyramid Holdings ook te ondersoek. Ons gaan die Reserwebank nader vir ’n mandaat.”


    “Goed, maar die Sphinx-saak is darem so te sê klaar. En ek sal met een van die advokate by die Reserwebank gaan gesels. Een van my kollegas, Pine Pienaar, ken dié advokaat baie goed en werk al jare saam met hom, al van die dae toe Pine nog by die Handelstak was. Pine het al baie ondersoeke saam met die Reserwebank gedoen, so hy sal my kan assist. Ek sal die advokaat vra dat hulle jou leeway gee sodat jy op onse undercover op kan focus. Die mandaat by die Reserwebank sal jou in elk geval rede gee om sonder druk van die ander vennote af by Lippmann Gurfein te kan operate. Hopelik kan ons die whistleblower oortuig om na vore te kom.”


    Rex glimlag wrang. Hy wonder wat Guillaume sal sê as hy uitvind wat die werklike rede vir sy vennootskap by die firma is.

    1933, Universiteit van Pretoria 


    Daar is ’n klop aan die deur en Gerard Moerdijk mompel ingedagte: “Binne.”


    “Verskoon tog, professor,” sê sy sekretaresse sag, “maar hier is ’n meneer Van Graan wat daarop aandring om u te spreek.”


    Geïrriteerd kyk Moerdijk op. Wat kan so belangrik wees dat sy hom steur as sy weet dat hy vir die raadsvergadering voorberei? Sy verpligtinge as voorsitter van die raad eis al sy aandag op. Haar volgende woorde maak egter ’n verskil.


    “Dit gaan oor goud, professor,” in ’n stemtoon wat klink of sy skinder.


    Moerdijk kyk verby haar na die man wat met sy hoed in die hand in die deur staan. Dan staan hy op en stap om die lessenaar.


    “Meneer … e … Van Graan, is dit? Kom asseblief binne.”


    Van Graan se blik dwaal oor die ruim kantoor toe hy instap en Moerdijk gebruik die geleentheid om die man te bestudeer.


    Hy lyk na ’n eenvoudige boer, die hoed steeds voor hom gehou, sy hande vroetelend daarmee. Sy gesig het ’n pienk gelaatskleur, skoongeskrop vir sy besoek aan die universiteit. Sy kerkpak hang effens los aan sy skouers.


    Dan vestig Van Graan sy blik op Moerdijk. “Professor,” sê hy bewerig terwyl hy ’n knapsak van sy rug afhaal en daarin begin grou. Sy hoed rus nou op die hoek van die lessenaar. “Neef Genis het vir my gesê hy het gehoor u ken goud.” Hy trek ’n goudkleurige plaatjie uit die knapsak uit. “Toe wonder ek of u my sal kan sê, is dít goud?”


    Hy hou dit na Moerdijk uit, wat dit by hom neem en bestudeer. Indien dit wel goud is, is dit nie erts nie: dit is bewerk, en ook nie onlangs nie.


    Hy vra sy sekretaresse om die ander professore te roep, en oomblikke later krioel dit van geleerdes om die goue voorwerp, met Van Graan wat eenkant staan en gedweë op ’n antwoord wag.


    Na ’n lang ruk se bespiegeling laat Moerdijk hoor: “Meneer Van Graan, ons is almal van mening dat hierdie plaatjie wel uit goud gefatsoeneer is. En dat dit goud van ’n baie suiwer gehalte is. Waar kry u dit?”


    Die man se gesig verhelder asof die goud daarop weerspieël word. Ook sy houding straal nou meer selfvertroue uit – die professore se aandag laat hom klaarblyklik voel dat hy na hul stand gelig word.


    “Dis ’n lang storie,” begin hy en Moerdijk besef Van Graan gaan elke ons moontlike genot uit hierdie oomblik delf. Dit is toe ook so. Na ’n lang relaas oor ’n bakleiery met sy buurman kort na die Boereoorlog en sy daaropvolgende verhuising noordwaarts na die Limpopo, kom hy eindelik tot die punt.


    “Na die erge reënte van verlede jaar het ek na my vermiste beeste gaan soek. Toe spoor ek hulle op waar hulle onder die Mapungubwe-kop loop en wei. Soos ek hulle toe begin aanja, sien ek iets wat in die sand lê en blink. Daar kry ek toe dié plaatjie, reg aan die voet van die kop. Ek meen dit het met die sware reënte daar van bo-op die koppie afgespoel onnertoe.”


    Energie bruis deur Moerdijk se are toe hy die woord hoor: Mapungubwe. Die verlore goudstad van die Monomotapa. Kan dit waar wees? Sy vingers streel oor die plaatjie in sy hand. Die mitiese verlore goudstad van Afrika, dalk ten einde laaste gevind, en dít deur ’n eenvoudige boer wat na verlore vee gaan soek het.


    Preller gaan in die wolke wees wanneer hy hom hiervan vertel! Hy dwing homself tot bedaring.


    “Waar presies is hierdie Mapungubwe-koppie, meneer Van Graan?” probeer hy die opgewondenheid uit sy stemtoon hou.


    “Mapungubwe lê op die plaas Greefswald, professor. Op die oewer van die Limpopo, op die plek waar die Sashi-rivier se droë loop daarmee mond.”


    Moerdijk beteuel hom nou met moeite. Die Sashi? Kan dít die magtige Cuamarivier van die Arabiere wees? En is die Sashi dus ook die Cuama waarna die Portugese seevaarders op hul kaarte van die verlore goudstad verwys het? Hy en Preller was so naby, jare gelede toe Piet-die-petroljoggie so skielik verdwyn het. Hulle kon die vonds van hul lewens gemaak het; nou gaan ’n eenvoudige boer daardie eer kry.


    Daar is nie tyd om daaroor te tob nie, want hy sal moet gou speel. As voorsitter van die raad kan hy sorg dat die Universiteit van Pretoria die opgrawingsregte bekom én die nodige borge nader om die opgrawings by Mapungubwe te befonds. En iemand sal die plaas Greefswald moet koop. Dalk die regering? Ja, daarvoor kan Preller sorg. En gepraat van koop, vanaand se drankies ter viering hiervan sal op Preller se rekening wees.


    * * *


    Niel hou asem op terwyl Mauritz op die agterste sitplek die sleutel sit en bestudeer. Hoewel hy dit self vervals het en seker gemaak het dat dit nes die oorspronklike lyk, is daar tog ’n sweempie van twyfel by hom. Jare se poker speel het hom geleer om in sulke oomblikke deur te druk, maar nooit daardie stemmetjie binne hom te ignoreer nie – dit is daardie stemmetjie wat hom nooit toelaat om té seker van sy saak te wees nie. Dit lei tot ondergang.


    Hy troos hom daaraan dat die replika in Mauritz se hand nie die slot sal kan oopsluit waarvoor die oorpronklike sleutel gemaak is nie, danksy die geringe verskille wat hy aangebring het.


    “Ek is teleurgesteld, Niel,” merk Mauritz op. Kobus se blik flits van die pad voor hulle na Niel toe.


    “Hoekom?” vra hy so nonchalant moontlik. Die stemmetjie skree al hoe harder namate die twyfel opvlam. Hoe kan Mauritz weet dat dit nie die oorpronklike sleutel is nie?


    “Want hierdie speletjie van jou was so onnodig. Jy kon ons van die begin af vertrou het en die sleutel saamgebring het.”


    Hy is só verlig, maar moet dit nie wys nie. “Ek het mos nie geweet of julle my aansoek om lidmaatskap sou toestaan nie. Ek moes die sleutel as troefkaart gebruik. Hoewel ek steeds nie verstaan waarom julle dit so graag wou hê nie. Ek het julle mos klaar gesê waar die goud is.”


    Mauritz krap sy wang voor hy voortgaan: “Soos jy tereg genoem het, die sleutel is simbolies van aard en die een wat in die verlede in besit daarvan was, het hoë agting binne die laer geniet. Die herwinning hiervan beteken vir my ’n reusesprong in die organisasie.”


    “So dan het jy my … ons,” korrigeer Niel homself met ’n skewe blik in Kobus se rigting, “net gebruik om jou eie belange te bevorder?”


    Hy merk met bevrediging die diep frons op Kobus se voorkop.


    Mauritz huiwer. “Ek kan julle seker maar sê … aangesien julle onder my gesag val. Twee van die drie oorhoofse posisies binne die kern het onlangs vakant geraak. Hierdie sleutel maak vir my die deur oop om een daarvan te vul, veral die posisie van oorhoofse kerner van die Oos-Transvaalse Schuur. En julle twee se bydraes sal ook die pad na die kern vir júlle oopmaak, want daar sal twee vakatures ontstaan wanneer die oorhoofse posisies gevul word. Die goeie woordjie wat ek vir julle gaan doen, sal jul bevordering verder verseker.”


    Kobus se frons word ’n glimlag.


    “Hoe het die posisies oopgegaan?” vra Niel.


    “Kom ons sê maar net dié twee het hulle eie ondergang bewerkstellig deur hul gierigheid – dit is waargeneem. Gelukkig sal hulle nooit vanuit die graf kan getuig oor wat hulle in die laer gedoen het nie. Hulle het gedink hulle was onaantasbaar. Een van hulle was versot op Eugène Marais se gedigte; toe moes hy uitvind die dood is wel die troefkaart,” sê Mauritz terwyl hy deur die venster die landskap betrag.


    Niel voel hoe die gevoel van angs weer dreig om hom te verlam toe hy besef Mauritz verwys waarskynlik na Hans van Ellewee. Is daar vermoedens binne die geledere van die Ysterhout-laer oor sy eie bydrae tot Van Ellewee se val? Indien wel, sal sy planne saam met hom begrawe word. Hoogverraad teenoor ander lede word beloon met die ergste moontlike straf en sy betrokkenheid sal beslis as hoogverraad geag word.


    Hy besef Mauritz het iets gesê en wag op sy reaksie.


    “Ekskuus?”


    “Lyk my jy droom reeds oor jou kerner-status. Ek het gesê ons kan nou gesels oor jou planne om die goud te herwin. As ons die sleutel én die goud aan die laer terugbesorg, sal ons daarna die hele organisasie domineer.”


    Niel voel ’n tweestryd binne hom. Aan die een kant is hy bang iemand binne die Ysterhout-laer sal uitvind dat hy na aan Skoppensboer beweeg het – en hom dus met die man se ondergang verbind – en aan die ander kant het hy te ver gevorder om nou tou op te gooi.


    Hulle draai af en nader die Kruger-hek. Kobus hou hul permit gereed om vir die sekuriteitspersoneel te wys.


    “Ek sal julle vanaand om die vuur vertel wat ek in gedagte het.”


    Niel wend ’n poging aan om weer die angstigheid te onderdruk. Hy móét sy planne deursien tot die einde toe.


    * * *


    Diana sien hom waar hy reeds by die tafel met ’n glas rooiwyn sit. Sy loop doelgerig soontoe en plak haar oorkant hom neer.


    “Ek sal ook ’n glas neem, dankie,” sê sy in haar fermste stemtoon, want dié keer sal sy die gesprek beheer.


    Hy skink vir haar. “Wat weet jy alles van my af?”


    Die vraag betrap haar onkant. Sy het verwag daar sou eers praatjies oor koeitjies en kalfies wees.


    Sy wil iets kwytraak oor haar kennis van sy onvermoë om na sy kinders om te sien, maar bedink haar en besluit om te kyk in watter rigting hy wil praat. Dit beteken sy sal nie in beheer van die gesprek kan wees nie, en sy hoop die besluit is die moeite werd.


    “Nie veel nie. Net dat jy ’n oudkollega van my ma by Unisa was en kort na ons geboorte bedank het om die sakewêreld te betree. En dat jy nie juis ’n góéie sakeman is nie, anders sou jy jou nie in hierdie penarie van die ondersoek bevind het nie. Verder is dit onbelangrike inligting oor jou ander familie.”


    “Jy bedoel my enigste familie.”


    Dit verbaas haar dat die opmerking haar nie diep sny nie. Die besef dat sy niks vir hom voel nie, gee haar moed.


    “Sien dit maar soos jy wil. Ek het nie jou aanvaarding nodig nie, ek het meer liefde by my ma gekry as wat sommige kinders van twee ouers af ontvang. Ek wou jou bloot in die oë kyk en sien wat jy vir jouself te sê het. En nou weet ek my ma was reg toe sy gesê het ek moet die onderwerp los en op my toekoms fokus. Want jy is bloot ’n onderwerp – iewers in die katalogus van my brein. Soos een van daardie ou wit kaartjies wat in die biblioteek se laaitjies geliasseer was. Party daarvan word nooit geraadpleeg nie. Te onbelangrik.”


    Hy kyk haar kil aan, maar sy gaan voort.


    “Dis jammer ek het my tyd en energie gemors om jou op te spoor, want dit het lank gevat. Ek moes seker maak ek beland by die Pyramid Holdings-oudit nadat ek by hul firma gaan werk soek het. Toe het ek geluide begin maak oor die ongerymdhede, want ek het geweet iemand wat sy rug só op sy eie bloed kan draai, stap nie ’n reguit pad nie. As ’n mens krap, sal jy op iets onderduims afkom. En toe beland ek boonop by die forensiese firma se ondersoekspan. Ek het geweet ek moet net geduldig wees, ons paaie sal iewers kruis.”


    Sy verlustig haar in hoe hy ietwat verbleek. Hy sluk aan sy wyn en verbeel sy haar, of is sy hand bewerig toe hy die glas op die tafel neersit? Sy wens sy kon weer hoor, net hierdie één aand, om die paniek in sy stem te eien toe hy praat.


    “Ek het jou onderskat. Die appel val blykbaar nie ver van die …”


    “Moet jouself asseblief nie vlei nie,” knip sy hom kort. “Ek’s níks soos jy nie. My intelligensie kom van my ma af.”


    “Maar jou geknoeiery van mý. Hoe anders het jy jou oral ingewurm om vandag hier voor my te kan sit? En ek het vir jou ’n aanbod – indien jy my beter wil leer ken. Jy het tog al die moeite gedoen om my op te spoor, so ek neem aan jy was nuuskierig oor iets. Wat anders sou jou al daardie tyd en energie, soos jy dit noem, teen jou ma se raad in laat bestee het om my op te soek?”


    Sy probeer haar gesigsuitdrukking neutraal hou. Wil sy hierdie besigheid verder najaag of dit eerder laat vaar? Sy kan haar planne los en haar ma se raad volg: op haar toekoms fokus en van hom vergeet.


    Maar sy het so hard gewerk om tot hier te kom …


    “Watse aanbod?” vra sy en haar senuwees begin haar weer opkeil. Sy is dankbaar toe die kelner nader kom en hul bestellings neem.

    Weasel trek die gehoorstuk van sy ore af en sug. “Hulle praat net stront op die oomblik. Niks interessants nie.”


    “Ons beter iets kry,” slaan Januarie se irritasie deur. “Ek moes baie favours inroep om die lasbrief vir die tapping van hulle se conversations te kry. En júlle het gesê ons moet eers Niel se plan uitcheck voor ons hulle arresteer.”


    “Kom ons gaan stap ’n entjie,” stel Rex voor. Dit smaak vir hom die vermoë om stil te sit vorm nie deel van Januarie se samestelling nie.


    “Is jy mal? Hierdie staff village is nie omhein soos die toeriste se ruskamp nie. En die wille diere kom tot hier binne. Hierdie gastehuis se tuin lyk so verrinneweer omdat die olifante twee dae terug hier was en alles opgevreet het. Die buurvrou sê sy het gehoor toe hulle die hek ooptrap. Tieng! sê sy het die ketting gemaak toe die olifant dit breek. En die leeus het die vorige aand hier in die straat gelê, blykbaar oor die teer nog warm was. Aikôna, ek gaat nie hier rondloop nie. Kyk hoe ruig is dit om ons. Die donderse leopards lê ons en afloer, sê ek jou. En ek is easy prey, want ek hardloop seker die stadigste van ons almal.”


    “Ek sal saam met jou gaan stap,” sê Wingnut en Rex sien hoe Weasel se gesig val oor hy die meeluisterapparaat moet beman.


    “Sal jy luister terwyl ons ’n ent gaan stap?” fluister hy in Alicia se oor. “Ek dink die testosteroonvlakke raak te hoog in hierdie beknopte spasie.”


    Sy knik en Rex is dankbaar oor hy die ouens in die buitelug kan kry.


    “Los maar eers en kom saam, Weasel. Alicia sal luister terwyl ons stap. Ons neem in elk geval alles op wat gesê word.”


    “Thanks, Alicia!” sê Weasel opgewonde.


    Myron teken eers stotterend protes aan: “As ek vandag my Skepper ontmoet … Julle gaan vir Constance verduidelik … Ek sal by julle spook …” voor hy ingee: “Help my net asseblief uitkyk vir roofdiere, chaps.”


    Buite die gastehuis lag die ander drie in hul mou oor Januarie se kop wat nie ’n oomblik na vore gedraai is nie. Hy bespied die omgewing teen 360 grade en vir elke geluid wat hy hoor, wil hy weet: “Wat was dít?”


    Rex moet erken hy is self kriewelrig. Hy het vroeër die gedenkklip gesien op die plek waar ’n kind jare gelede deur ’n luiperd aangeval is. Dis die eintlike rede waarom hy die ander gevra het om saam te stap – hier loop jy nie alleen nie. Hy moes kom stap om sy gedagtes te orden, want Campher lieg al van die begin van hierdie gemors af, met daai storie dat Freddie se gespuis hom in sy woonstel kom soek het.


    En die gesprek in die Fortuner wat hulle afgeluister het, het meer vrae gewek as wat dit antwoorde verskaf het. Wat is die Ysterhout-laer? En watse goud is dit waarvan hulle praat? Van waar af wil hulle dit herwin? Beplan hulle die een of ander rooftog? Hy sal Niel nie kan help as hy by ’n rooftog betrokke is nie. En as alles tot dusver kamtig volgens sy plan verloop, hoe pas die moord op die egpaar by St. Lucia daarby in? En waarvoor is daardie verdomde sleutel wat hy in die Audi Coupé versteek het? Dis simbolies vir wát?


    Hy hoop net hulle kry vanaand meer inligting.


    “Nee, dêmmit, dis te donker.” Januarie se bravade het blykbaar sy eindpunt bereik. “Kom ons gaan braai eerder, want hierdie uitstappie is alles behalwe relaxing.”


    Hulle lag en draai om. Rex sien dat die ander twee ook verlig lyk; kennelik nie so dapper as wat hulle voorgee nie.


    Hulle stap terug, stil en waaksaam.


    “Fok!” roep Weasel egter hard uit toe iets kort voor hulle in die straatlig beweeg.


    Januarie gee drie treë en spring oor die naaste huis se jakkalsdraadheining.


    Rex bars uit van die lag. “Dis net een van die hiënas wat in daardie gat in die grond bly! Het julle nie vroeër vandag gesien hoe die welpies daar in die son lê en bak nie?”


    Die ander twee begin ook lag, terwyl Januarie verleë sukkel om terug oor die draad te klim en brommend sy misnoeë met die hiëna uitspreek.


    * * *


    “Julle gaan niks teen my vind nie omdat daar niks ís wat my verbind met enige van die entiteite wat ondersoek word nie. Die blerrie Van Ellewees se gierigheid het hulle ondergang beteken. Hulle kon nooit genoeg hê nie, moes altyd net daardie bietjie méér kry.”


    Hy sny die biefstuk wat die kelner pas vir hom gebring het met ’n ferm beweging en steek die eerste stuk vleis in sy mond. Sy krap aan die hoender op haar bord, glad nie honger nie.


    “Markus van Ellewee was verantwoordelik vir ’n inbraak by my woonstel. Hulle het my laptop gesoek om te sien wat ons teen hulle het. Blykbaar het hulle gedink ek is ’n maklike teiken omdat ek ’n vrou en boonop doof is.”


    “Ek het nie daarvan geweet nie en ek was nie eens bewus van julle ondersoek totdat ek van Markus se dood gehoor het nie. Ek is jammer oor die inbraak. Ek sou dit nie toegelaat het nie.”


    Sy bekyk hom goed, maar kan nie agterkom of hy besig is om vir haar te jok nie. Jare se oefening het hom ’n meester gemaak van lieg en bedrieg. Sy vermoed dit is ’n leuen, want hoe anders sou hulle geweet het wat die omstandighede by haar blyplek is? Dit is maklik vir hom om enige betrokkenheid te ontken, want sy sal nooit die teendeel kan bewys nie. Al die rolspelers is in ’n lykswa van daardie McDonald’s af weggeneem.


    Maar sy kan ook lieg.


    “Dis oukei, ek glo jou.”


    “Goed so. My aanbod is die volgende. Ek is deel van ’n geheime organisasie; die naam kan ek jou ongelukkig nie gee nie. Wat ek wel kan sê, is dat ons baie mag het.”


    “Is dit die Vrymesselaars? Ek het eenkeer in die Rapport gelees hulle het amper tienduisend lede. Daar is ’n onderhoud met die grootmeester gevoer, in sy amptelike uitrusting en sommer so in hulle tempel, wat op dieselfde terrein as die Kaapse parlementsgebou is. Dit was blykbaar ook hulle eerste tempel in Suid-Afrika. Hulle het glo baie invloed in die vorige regering gehad en daar is tans verskeie parlementslede wat behoort aan die Kaapse losie.”


    “Ag, asseblief, hulle is ’n speel-speel-organisasie. Ons oortref hulle almal, van die Vrymesselaars tot die Illuminati én die Afrikaner-Broederbond. Maar soos ek gesê het, ek mag jou nie veel daarvan vertel nie. As jy my egter help om van hierdie ondersoek ontslae te raak, kan ek jou sekondant in die organisasie wees. Ons het ’n paar jaar gelede lidmaatskap vir vroue geskep, in ’n spesiale amp met sekere bevoegdhede.”


    Waarskynlik om skottelgoed te was en koffie en koeksisters te bedien, dink Diana terwyl sy aan haar rooiwyn sluk. En hy moenie dink sy sien nie deur sy plan nie, want sy is oortuig dat hy haar vir die wolwe sal gooi sodra sy hom gehelp het. Maar haar studies het haar daarop voorberei om sulke mense te hanteer.


    Sy maak of sy mooi nadink, dan: “Dis goed so. Ek sal graag deel daarvan wil word en jou ook beter leer ken. Dalk kan jy my dan eendag aan jou vrou en kinders voorstel.” Sy merk ingenome hoe ’n donkerte oor sy gesig spoel.


    “Dalk,” tower hy egter ’n aangeplakte glimlag op.


    “So watter een van die farao’s is jy? Dit is mos waarna die drie geregistreerde lede van Pyramid Holdings verwys? Die farao’s na wie die Groot Piramides van Giza vernoem is.”


    Sy wenkbroue lig. “Jy het goed gevorder.”


    Dit lyk of sy aptyt gekwyn het; hy is dus nie so veilig as wat hy gedink het nie. Hy los die res van die biefstuk, plaas sy mes en vurk in die bord en stoot dit eenkant toe.


    “Dít sal jy uitvind wanneer jy deel word van die organisasie.”


    ’n Gevoel van trots stroom deur Diana se gemoed. Sy het in beheer gebly, sowel van haar emosies as van die gesprek – en die groot leeu sit gedweë op sy klein stoeltjie na sy temmer en kyk.


    Die sweep sal binnekort klap, dink sy.


    * * *


    “Dis jammer jou pa het die Ysterhout-laer afgesweer, Niel. Hy sou baie trots kon gewees het oor jou vernuf en bydrae tot die organisasie. Jou oupa sou natuurlik by die volgende vergadering van die kerners oor jou gespog het.”


    “Ja, wel, my pa het sy keuses gemaak en sy hardkoppigheid het my duur te staan gekom. Ek moes as armblanke grootword terwyl die lede van die laer se kinders al die geleenthede gekry het. Daarvoor sal ek hom nooit vergewe nie. Maar nou krap ek my eie potjie en ek’s reg vir die geleenthede wat my kant toe gaan kom.”


    “Mooi so,” knik Mauritz.


    Vlamme dans in die vuurherd en die pakke vleis lê opmekaar gestapel vir wanneer die kole gereed is. Mauritz se bottel Klipdrift is reeds driekwart leeggedrink en sal beslis vanaand sy einde sien. Kobus het ’n bottel Richelieu by die park se drankwinkel gaan koop en kan nou nog nie ophou kla oor hoe belaglik duur hy daarvoor moes betaal nie. Hy en Mauritz drink dop-vir-dop terwyl Niel nog op sy eerste glas rooiwyn is. Hy kan nie bekostig dat sy brein beneweld raak nie …


    * * *


    “Hulle sit buite, so ek kan niks hoor nie,” kla Weasel.


    “Nou maar slaan oor na die ander mikrofoon wat ek by die braai geplant het,” stel Alicia voor.


    “Het jy een dáár geplant?” Hy begin gretig op die skootrekenaar rondsoek om dit op te spoor.


    “Ek ken Afrikaners – hulle los nie ’n braai uit nie. Ek was op ’n keer saam met my eksman by Brighton Beach in Engeland en toe sien ons mense wat in die yskoue weer sit en braai. Toe sê ons dit moet Suid-Afrikaners wees, en wragtig, hulle was van Bloemfontein.”


    Weasel leun oor om iets in sy skootrekenaar se drasak te soek. Dan kantel hy om en val van die stoel af. Wingnut bars uit van die lag.


    “Is jy oukei?” vra Rex.


    “Ug, dit voel of ek gaan kots.” Weasel rol op sy sy.


    “Ek dink hy’t vertigo opgedoen. Van die vlug,” verduidelik Wingnut proesend. “Seker maar die skielike verandering in lugdruk wat dit veroorsaak het. Die kite is mos nie pressurised nie. Weasel, ons sal kyk of ons vir jou Stugeron kan kry, dit help darem daarvoor.”


    Weasel rol op sy maag en na ’n paar sekondes op die ander sy.


    “Wat maak jy?” vra Rex.


    “Ek het gegoogle en hulle sê jy moet so maak om die balansmeganisme in jou kop te herstel. Dis die vloeistof in jou balansmeganisme wat kristalliseer en dan die fyn haartjies aan die binnekant irriteer, dan weet jou kop nie waar jy is nie.”


    Hy steek sy hand uit en Rex help hom stadig orent. Weasel staan soos ’n pasgebore kalfie op wankelrige bene voor hy homself uitstrek.


    “Ek is beter.” Maar Rex weet nie of hy hulle of homself probeer oortuig nie. “Ek moet net nie vinnige bewegings met my kop maak nie.” Versigtig gaan sit hy weer op die stoel terwyl hy sy kop so stil moontlik hou. Die ander sluk met moeite hul lag.


    “Daar het ek hulle weer!” roep Weasel dan uit. “Dis Niel se stem. Hy praat oor Kruger-miljoene of so iets.”


    Rex en Alicia kyk na mekaar. Agter watter skimme jaag Niel nou aan?


    “Sit dit asseblief op die speakers,” sê Januarie en Weasel ontkoppel sy oorfone. Die stemme bars meteens oor die eksterne luidsprekers.


    * * *


    “Soos ek vroeër gesê het, is die storie van Kruger-miljoene deur die Ysterhout-laer versin om die aandag van hul eie versteekte skatte weg te lei. Deur die jare het die mite rukke lank gaan lê, om net weer later op te vlam totdat almal weer op hol raak. Fortuine is al bestee om die goud op te spoor. Daar is ook baie legendes oor mense wat dit gekry het en stilgebly het daaroor. Só is daar een keer op ’n gat in die grond afgekom nadat ’n soekgeselskap iemand se aanwysings gevolg het. Hulle het toe vas geglo iemand het hulle voorgespring.”


    Niel glimlag toe hy opmerk hoe Kobus hom aanstaar, vasgenael. Mauritz, daarenteen, hou die braaivleisvuur dop, sy voete op ’n stoel voor hom en met ’n brandewynglas in die hand wat op sy maag rus. Die toonbeeld van ontspanning.


    “Mense het ook bergingspogings van die Dorothea aangepak,” voeg Mauritz by en dit spoor Niel aan.


    “Ja, daar was talle onsuksesvolle pogings om die vrag van die Dorothea – of die Ernestine soos sy oorspronklik genoem is – te herwin. Party mense het gemeen dié geheimsinnige vrag is die Kruger-miljoene. Maar ons weet mos enige storie dat die goud opgegrawe is, is onwaar aangesien dit nooit in die veld begrawe was nie. In werklikheid lê dit onder die treinbrug in die slik van die Sabierivier, begrawe onder ’n hoop sleepers … en die plan om dit daar uit te kry, is baie eenvoudig.”


    “Gmf, hoe kan dit eenvoudig wees?” wil Kobus weet.


    “Jare gelede het iemand my baie opgewonde vertel hoe die nuusleser op die radio daardie oggend berig het dat die Kruger-miljoene ontdek is, toe uitgrawings vir die fondasies van ’n bouprojek dit ontbloot het. Die ou was ontsettend opgewonde omdat die skat uiteindelik herwin is en die legende tóg waar was. Sy teleurstelling was groot toe ek hom herinner dat dit die eerste April is en die berig heel moontlik die radiostasie se April fool’s joke was.”


    “Wat is jou punt?”


    “My punt is dat mense baie opgewonde raak oor verborge skatte. Vir ons om daar onder die treinbrug te gaan grawe, is onmoontlik, maar die owerhede kan dit natuurlik maklik doen. So, my plan is, laat die owerhede die goud opgrawe en steel dit dan na die tyd.”


    Kobus proes amper. “Jy wil ’n goudskat vir die regering gee en dit dan probeer terugsteel? Is jy mal?”


    “Ek het ’n hele vrag opgepotte renosterhorings hier in die straat af gesteel, het ek nie?”


    “Praat jy van die horings wat uit die store in Nelspruit gesteel is?” vra Mauritz. “Ander mense is daarvoor gearresteer.”


    “Hoe het jy gesê oor die Boeremag-saak? ’n Paar pionne wat opgeoffer word vir die groter doel. Ek sit met amper ’n miljard rand vir my deel van die operasie. Die Taiwannese en Mosambiekers het die res van die driemiljard onder hulle verdeel. Julle spesialiseer in moord, ek spesialiseer in swendelary. En hoe lui die gesegde? Skoenmaker, hou jou by jou lees. Julle het my goed ge-frame vir die besigheid in St. Lucia en my sonder uitkomkans gelaat – maar as dit by hierdie soort operasies kom, kraai ek koning.”


    Kobus is seker moeg vir tweede viool speel in die gesprek, daarom merk hy met smaak op: “Hy het darem lekker gekots toe hy daai vroumens se lyk in die bed langs hom sien, Mauritz. En soos ’n meisie gegil toe ons die ouman pot.”


    Ten spyte van die onaangename beelde wat daardie woorde oproep, moet Niel ’n glimlag onderdruk. Die brandewyn skop nou in.


    Hy bly bewus van iets teen die muur langs die braaiplek. Die ander twee het nie die nuwe “ligskakelaar” opgemerk na hul terugkeer van Nelspruit nie: ’n dop waarmee jy geen lig kan aanskakel nie, maar wat ’n versteekte mikrofoon huisves.


    * * *


    “Die Kruger-miljoene?” sê-vra Januarie in ongeloof.


    “Fairy tales,” antwoord Rex sag. Hy het Alicia gevra om vir hulle kos te maak, veral omdat hy nie wou hê sy moet die gesprek aanhoor nie. Hy het vermoed sy is ongemaklik met die dinge wat Niel kwytraak en die feit dat sy nie geprotesteer het nie en kombuis toe gegaan het, het dit bevestig. “Niel is besig met ’n set-up. Ek het ’n gevoel dit gaan oor die organisasie self. En sy bitterheid oor hy so sukkelend moes grootword.”


    “Hulle het klaar oor die moord in St. Lucia ge-confess. Wat meer wil hy hê? Wraak?”


    Rex skud sy kop. “Rekenskap.”


    Januarie lig sy wenkbroue, maar voor hy kan praat, kraak een van die stemme weer oor die luidspreker. Dis Kobus.


    “Ek kry nie vir Malan in die hande nie. Hy moes al lankal kontak gemaak het.”


    Rex wend hom tot Wingnut: “Gaan kry jou vliegtuig gereed, net vir ingeval. Weasel, gaan saam met Wingnut. Vertigo ofte not, as hulle die pad vat, moet jy daai Fortuner track. Ons sal laat weet as julle moet opstyg. Vat Alicia se Mini.”


    “Hoekom voel ek jy het iets hiermee te doen?” kom Mauritz se stem.


    Rex sidder, want die beskuldiging is ooglopend aan Niel gerig.


    Dan volg ’n gestamp – die een of ander struweling.


    “Kom ons ry,” sê Rex vir Januarie en gryp die Audi se sleutel. “Bring jou R5 saam.”

    Diana kon sien hy was geïrriteerd omdat sy die vermetelheid gehad het om te vra dat hy haar wegbring. En dít nadat sy nie aangebied het om haar helfte van die rekening by te dra nie. Hy het kontant betaal, kennelik sodat daar geen bewyse van hul aandete op ’n bankrekening kan verskyn nie.


    Sy kon nie vir beter gewens het nie.


    Toe sy hom vra om haar huis toe te neem, was dit met die verskoning dat dit onveilig is om van Centurion-stasie te stap na die kompleks waar sy tuisgaan. Sy het ingestem toe hy haar vra om op die sypaadjie te gaan wag terwyl hy die motor in die ondergrondse parkeerarea gaan haal; dit was vir haar ooglopend dat hy nie wou hê kringtelevisie-kameras in die kelder moet hul tydelike ontmoeting vasvang nie. Weer kon sy nie vir beter gewens het nie.


    Sy trek die swart leerhandskoene aan wat by haar stewels pas, en klim aan die passasierskant in toe hy voor haar stilhou.


    “Waarnatoe neem ek jou?” Die motor se kajuitlampie is flou, maar nie so flou dat dit sy frons verbloem nie.


    “Ek sal verduidelik.” Die kajuitlampie skakel af toe sy die deur toemaak. “Draai regs daar voor.”


    Sy verduidelik hoe hy moet ry totdat hulle in Stellastraat afdraai, ’n nou en stil straat, veral dié tyd van die aand.


    Hy klap haar hand weg toe hy die steekpyn in sy been voel, maar dis te laat. Die leë spuitnaald beland op die vloer aan passasierskant.


    Sy kan sien dat hy besig is om iets te sê, maar in die skemerte kan sy nie uitmaak wat nie. Ook maar beter so. Hy trek die motor op die sypaadjie en gryp haar aan die keel. Sy voel fyn spoegdruppels op haar gesig. Hy is besig om op my te skree, besef sy. Hy druk haar strot toe en vir ’n paar oomblikke kan sy nie asem kry nie, maar dit wek geen paniek in haar nie, want sy weet dit sal nie lank aanhou nie. Sy asem diep in toe die middel inskop en sy greep verslap. Sy hand val van haar keel af weg.


    “Luister vir my,” sê sy. “Want dis te donker om jou lippe te lees en die gif gaan jou spiere in elk geval so aantas dat ek nie sal kan volg wat jy sê nie.”


    Sy voel hom ruk soos die spasmas begin.


    “Ek het ’n spesiale gif vir jou gekies. Hulle sê mos dit is die wapen van keuse onder vroue wat uit emosie iemand doodmaak. Hierdie een gaan baie pyn veroorsaak – al die jare se pyn wat ek moes beleef, saamgepers in ’n paar oomblikke sodat jy kan voel wat jy my en my sussie en my ma aangedoen het.”


    Dit voel of haar stem breek en sy maak keel skoon. Herwin beheer oor haar emosies, want daar is nie baie tyd nie.


    Sy liggaam krul weer.


    “Jy weet, jy het dit vir my maklik gemaak. Jou ontkenning van my bestaan al hierdie jare, en die feit dat jy nie saam met my gesien wou word nie, het vir my die perfekte geleentheid geskep. Want niemand sal my hiermee verbind nie, selfs nie eens my ma nie, want sy weet nie dat ek jou ontmoet het nie. Sy sal dink jy het jou rieme styfgeloop as gevolg van jou eie narsisme. Ek glo nie eens sý sal aan my noem dat jy dood is nie – as sy uitvind, want ek glo nie dit gaan voorbladnuus wees nie. Niemand weet dat ek vanaand saam met jou in hierdie kar was nie En hier gaan nie ’n haar of ’n vingerafdruk van my oorbly nie. O ja, voor ek vergeet …”


    Sy druk haar hand in sy baadjie se binnesak, trek sy selfoon uit en hou dit binne sy gesigsveld. Sy liggaam is nou stil, maar sy weet sy sintuie funksioneer nog.


    “Ek sal hiervan ontslae raak, want ek wil tog nie ’n SMS-spoor na my toe agterlaat nie. En ons albei weet dat hierdie selfoon nie in jou eie naam gekoop is nie, of hoe? Jy sou mos nie wou hê dat jou familie per ongeluk op my SMS’e afkom nie.” Sy bly ’n oomblik lank stil sodat dit by hom kan insink. “Nou ja, ek moet loop, voor die stasie sluit. Dis nog ’n entjie se stap.”


    Sy leun oor en skakel die enjin af. Draai die hoofligte ook af en herwin die leë spuitnaald.


    Die figuur is skaars sigbaar binne die motor toe sy wegstap. Sy gooi die leë spuitnaald in ’n stormwater-drein af. Sy trek die SIM-kaart uit sy selfoon en gooi dit in die verbyloop in ’n asblik, saam met die selfoon se battery. Die selfoon self beland in die volgende drein nadat haar stewel se regterhak dit goed verniel het. Sy peul die handskoene af en gee dit aan die eerste hawelose persoon wat sy teëkom.


    Diana se gemoed lig toe sy by die stasie se trappe afgaan. Die verligting! Die swaar hand wat haar heeltyd afgedruk het, is weg. Sy gaan die openbare toilet binne en sluit haar in een van die hokkies toe. Dan haal sy die swart pruik van haar kop af, gaan sit op die toilet se deksel en bind haar blonde hare in ’n poniestert. Tydsaam vee sy die donker grimering af terwyl sy in ’n spieëltjie kyk, waarna sy ligter grimering aanwend voor sy die toilet verlaat.


    Oomblikke later kom die Gautrein die stasie binne. Sy gooi die donker pruik in ’n asblik en klim op.


    * * *


    “Die ruskamp se hekke het sesuur gesluit, so hulle is ten minste binne vasgekeer,” sê Januarie.


    Die S5 se hoofligte helder die driffie voor hulle op. Die uitlaatpyp krap oor die beton toe hulle deur die driffie swiep. Dan kraak Weasel se stem oor die tweerigting-radio.


    “Rex, kom in … kom in …”


    “Yes, Weasel, what’s up?” antwoord Januarie.


    “Die Fortuner is aan die beweeg en het al klaar die ruskamp verlaat.”


    “Blykbaar het die hek hulle nie gekeer nie,” sê Rex terwyl hy die S5 tot stilstand bring. “In watter rigting ry hulle?” vra hy vir Januarie, wat die boodskap aan Weasel oordra.


    Oomblikke later verlaat hulle die Skukuza-personeeldorp en vat die pad Kruger-hek toe.


    Rex trap die pedaal plat. “Sê hulle moet in die lug kom. In hierdie donkerte gaan ons die voertuig moeilik inhaal sonder lug-support.” Hy besef hy moet op sy hoede wees in ’n omgewing waar wilde diere bedoel is om vrylik rond te swerf. Dit sal darem veiliger wees as hulle eers verby die hek is.


    “Hulle het afgedraai,” kom Weasel se stem oor die radio. “Op die S1-pad. Die pad se naam is Doospane, of so iets.”


    Rex loer na die S5 se navigasieskerm, maar die afdraai verskyn nog nie daarop nie.


    “Great, vier persent van die totale oppervlak van die wildtuin bestaan uit paaie,” grom Januarie. “So hoe de moer gaan ons daai ouens in die donkerte opspoor as hulle begin wegkruipertjie speel, Rex? Tussen ’n moerse klomp wilde diere, met poachers wat nie sal huiwer om te skiet as hulle ons vir ’n patrollie aansien nie.”


    “Ons sal ’n beter kans hê as Wingnut-hulle eers in die lug is.”


    Minute later kom Weasel se stem weer: “Ons is in die lug. Waar is julle?”


    Rex flikker die kopligte terwyl hy op Doispane versnel en maar hoop daar is nie wilde diere iewers op die pad nie.


    “Oukei, ek sien hoe jy jou ligte flash. Ry nog ’n ent aan. Hulle het op ’n grondpad afgedraai.”


    “Die bliksems!” kom dit van Januarie.


    “Kyk vir die S65-pad, dis Waterhole Road,” sê Weasel. “En jy kan maar gas gee, Rex, die pad voor jou is lekker straight.”


    “Dis nie draaie waarvoor ek versigtig is nie …”


    Oomblikke later draai hy links op die S65-grondpad.


    “Jy’t mooi ingehaal, Rex. Hulle is nie ver voor jou nie. Hulle dink seker jy weet nie op watter pad hulle is nie.”


    “Met die SUV gaan hulle ’n voordeel hê,” sê Rex vir Januarie. “Hierdie low-profile tyres is nie vir grondpaaie bedoel nie.”


    “Kry my net naby, tjomma. Ek sal hulle stop.”


    Januarie haal die R5 oor.


    Oomblikke later verskyn rooi ligte floutjies ver voor hulle, net om weer om ’n draai te verdwyn.


    “Hulle sal vet gee noudat hulle ons ligte gesien het,” merk Januarie op. “So go for it, let’s hope for the best. As daar diere in die pad is, sal daai Fortuner hulle in elk geval eerste slaan.”


    Rex trap die petrolpedaal nog harder in en die S5 skiet vorentoe. Die pad lê reguit soos ’n liniaal en die rooi agterligte word helderder soos wat die afstand tussen die twee voertuie krimp. Links en regs van hulle flits die grys-groen spookfigure van bosse en bome verby. Rex besef dat die Fortuner spoed vermeerder het, want hy haal hom stadiger in. Die S5 swiep oor ’n rivierbrug, waarna die pad effens na links swenk in die rigting van die rivier.


    Die Fortuner se agterligte verdwyn en Rex besef daar moet ’n draai wees, die reguit stuk pad is verby – ja, dit swenk skielik na regs. Hy skop die S5 se remme vas. Voel die ABS se terugvoer deur die rempedaal. Hy draai die stuurwiel skerp, kloksgewys om die draai te volg. Die voorwiele byt egter nie en die S5 sleep reguit vorentoe.


    “F-o-o-o-k!” gil Januarie langs hom toe bome voor hulle opdoem en vinnig groter word.


    Rex lig sy linkervoet van die rempedaal af en boor die petrolpedaal met sy regtervoet teen die vloer vas. Die V8-enjin brul en dwing die vier Pirelli-bande om in die stofpad in te spit. Klippe word teen die buik vasgeskop. Die agterstewe swenk na links uit en hy draai die stuurwiel antikloksgewys om dit deur die draai te beheer. Die hoofligte verhelder die bome aan die regterkant van die pad soos die S5 sywaarts deur die draai sweef. Dan draai Rex die stuurwiel reguit en beur weer op die Fortuner se agterligte af.


    “Dit sal dalk goed wees as jy nou begin skiet,” glimlag hy vir Januarie.


    * * *


    Niel lê plat op die agtersitplek. Hy het eers regop gesit, maar met sy hande agter sy rug vasgebind was dit moeilik om sy balans te hou.


    Hy voel in elk geval veiliger só, want die brandewyn in Kobus se are maak hom dapper, of dalk eerder besete. Hy het al ’n paar keer beheer oor die Fortuner verloor en van die pad afgedwaal. Gelukkig kon hy elke keer die ding op die pad terugbring. Nietemin voel Niel hy het in hierdie posisie ’n beter kans op oorlewing as hulle die een of ander wilde dier sou tref.


    Die kopligte van wie hulle ook al jaag, verlig die Fortuner se kajuit en die onmiddellike omgewing. Niel kan dus duidelik die kommer op die ander twee se gesigte sien. Kobus se wang is pienk en effens geswel waar sy vuis hom getref het. Self het hy ’n lae rug wat steeds pyn waar Mauritz met die krieketkolf sy grenshoue geoefen het.


    Niel lig sy kop, net betyds om deur die ruit ’n trop olifante teen die rand van die pad te sien. Hy gee ’n kreet en wag vir die slag wanneer die Fortuner een van hulle tref … maar dit kom nie.


    Die ander twee lag. Brandewyn het beslis nie brieke nie. Eintlik wens hy dat hy ook genoeg gedrink het om sy begripsvermoë aan te tas.


    Die volgende oomblik gee iets by die agterwiele mee en die agterstewe swaai wild heen en weer. Hulle verlaat die pad en pyl op ’n groot boom af. Skiet regs verby die boom in die veld in en beland op ’n skoon strook waar besoekers kan parkeer om die watergat te besigtig.


    Die Fortuner tol in die rondte voor dit tot stilstand kom. Bolle stof warrel om hulle.


    Dan sny die ander voertuig se kopligte deur die stofwolk en verblind hulle. Mauritz maak sy deur oop om uit te spring, maar pluk sy hand terug toe ’n geweerskoot in die nag weergalm. Sy ruit vertak, lyk soos ’n spinnerak.


    “Jy klim uit wanneer ék sê jy moet, fokker!” bulder iemand van agter die helder ligte uit. Niel herken Januarie se stem.


    Dan besef hy dat Kobus skoonveld is.

    Rex hardloop gebukkend tussen die bosse deur. Sy hart klop steeds in sy keel nadat hy so woes moes uitswaai om die olifante te mis. Die Fortuner het ook naelskraap verby een van hulle gejaag.


    Hy onthou Januarie se skrik toe sy kop verby een van die grotes geskuur het terwyl hy by die venster uithang om op die voorste voertuig se bande aan te lê. Sy eerste skoot het daarom iewers die donkertes in verdwyn.


    Die tweede was egter ’n treffer en die Fortuner is rakelings verby ’n groot boom toe die bestuurder beheer daaroor verloor het.


    Hy klem die Heckler & Koch 9mm-Parabellum vas. Gereed. Ingeval Kobus of ’n wilde dier op hom afstorm. Hy hoop nie die Mapoisa skuil hier iewers nie – as hulle hom vir ’n stroper aansien, skiet hulle hom op die plek morsdood.


    In daardie opsigte tel die donker in sy guns, met die hoë bome wat die maanlig afkeer. Sy posisie sal nie maklik verraai word nie.


    Hy kry dit, onmiskenbaar: die vae reuk van brandewyn. Kobus kan nie ver wees nie, maar elke bos lyk of dit hy kan wees.


    Rex sluip versigtig deur die ruigtes. Beter om enige gedagtes van wilde diere en reptiele te onderdruk. Fokus op die taak op hande, om Kobus vas te trek. Die bliksem het hulle ontglip; toe hulle nader beweeg, was slegs Mauritz in die Fortuner, met Niel plat op die agtersitplek.


    Êrens voor hom ritsel iets in die gras.


    * * *


    “Jy is onder arres,” begin Januarie en hou dan Mauritz se regte vir hom voor.


    Toe hy klaar is, val Niel in met: “En Mauritz … Un dessein si funeste, S’il n’est digne d’Atrée, est digne de Thyeste.”


    “Wat beteken dít nogal?” wil die man woedend weet.


    “Dit kom uit een van Edgar Allan Poe se kortverhale. In Afrikaans sê ons: Wie laaste lag, lag die lekkerste. Dis wat ek en my pa nou doen.”


    Iewers in die donkerte klap ’n skoot. Niel vang Januarie se bekommerde blik.


    “Smaak my jou lekkerkry was van korte duur, Campher,” merk Mauritz smalend op.


    Pyn skiet deur Niel se voorkop toe dit met die vreksel se neus kontak maak. Met die bevrediging wat dit bied daarby, voel dit egter beter as om deur ’n rugbybal getref te word.


    Oomblikke later, nog ’n skoot.


    * * *


    Rex voel die impak en pyn toe hy tol en op die grond beland. Vir ’n oomblik is hy te verward om te besef wat gebeur het.


    Besef dan die Heckler & Koch het in sy hand afgegaan toe iets hom tref. En hy het nie meer die pistool nie.


    Iets tref hom weer, dié keer skrams oor sy rug. Die grond langs hom absorbeer die meeste van Kobus se hou.


    Die pyn in Rex se sy is amper ondraaglik. Daardie hou het heel moontlik van sy ribbes gebreek en hy kan skaars asemhaal.


    Hy rol weg van waar hy dink Kobus staan, hoor hoe die voorwerp weer met die aarde kontak maak – en breek. Die kraakgeluid van hout; dit moet ’n dik tak gewees het. Kobus het seker weens die flits van die pistoolskoot sy nagsig verloor, en slaan nou woes in die rondte.


    Die Heckler & Koch lê nou hier iewers en as Kobus daarop afkom, is die skrif aan die muur. Daar’s nie tyd vir behoorlik tot verhaal kom nie; hy móét Kobus uitoorlê, hierdie ding tot ’n einde bring – as hy nie wil hê die hiënas moet vanaand aan sy karkas smul nie.


    Weer die reuk van brandewyn. Hy hurk op een knie, sy ander been gereed om mee weg te skiet, soos ’n atleet in die wegspringblokke. Die pyn sny weer deur hom toe hy inasem.


    ’n Geritsel in die gras naby hom. Hy is op die punt om in daardie rigting te spring, toe hy uitmaak hoe die nagdier se donker figuur in die ruigtes verdwyn. Rillings trek deur sy lyf. Watse gediertes sluip óók nog hier rond? Maar Kobus is naby, want die reuk van brandewyn het nog nie vaer geraak nie …


    Helder lig flits skielik kort voor Rex se gesig verby. Verblind hom. Die skoot is gevuur na waar die nagdier oomblikke gelede beweeg het. Die skoot weergalm nog.


    Rex gee ’n kreet toe hy op die man afduik, met adrenalien wat deur sy liggaam blits om die pyn teen te werk. Hy tref Kobus met sy skouer in die lae rug en hulle tuimel teen ’n helling af.


    Rex beland teen ’n boomstam – hard. Hoor hoe Kobus verder rol, gevolg deur die geluid van plonsende water.


    Nou wil hy éérs kreun van die pyn. Rex hou sy asemhaling so vlak moontlik om die steke te demp. Hoor hoe Kobus in die rivier rondplas. Hy staan met moeite op en beweeg af na die rivierbank toe, die sand sag onder sy skoensole.


    Hy kan Kobus se donker silhoeët teen die wit sand uitmaak; hy het uit die water gekom en Rex wonder vir ’n oomblik of hy steeds die pistool het. Nee, dan sou hy nou reeds geskiet het. Rex hou sy arm oor sy teer ribbekas terwyl hy oor die klam sand na hom toe strompel, en Kobus wag hom in soos ’n sumo-stoeier.


    En duik vorentoe. Sy skouer tref Rex in die maag en dan is die man bo-op hom, daardie brandewynreuk oorweldigend. Rex skree van die pyn. Veg om sy bewussyn te behou. Dit voel asof ’n massiewe hand sy ribbes wil uitruk.


    Hy skraap elke greintjie krag bymekaar en rol. Stamp Kobus van hom af. Hulle kom orent en Rex spring eerste, duikvat Kobus laag sodat hulle oor die sand rol. Hy voel hoe die koel water om hom vou toe hulle in die rivier beland, Kobus se sterk hand op sy nek. Sy kop word onder die water gedruk. Rex tol, tref Kobus met sy vuis teen die wang.


    Albei mans verloor hul balans. Rex asem diep in toe sy kop bo die water kom – maak nie saak hoe seer sy ribbes kry nie.


    Dan skraap iets oor Rex se rug, iets skerps, gevolg deur ’n geweldige stamp teen sy skouer. Die water kry lewe om hulle.


    Krokodil! flits dit deur sy brein toe hy weer onder die water gedompel word – die stert of een van die pote wat hom gekap het.


    Dan is sy kop weer bo die water, trek hy skerp asem in. Hoor hy hoe Kobus gil.


    Rex spartel tot op die sand, draai om, gereed om ’n moontlike aanval af te weer …


    Maar nou is die water kalm.

    Rex lees die bord teen die rondawel se muur: WAC Campbell Museumhut. Niel loop na die deur toe en gaan gebukkend die hut binne, Rex kort op sy hakke.


    Toe hy moet buk, trek daardie pyn weer deur sy liggaam. Die verband wat Alicia omgesit het, bring nie veel verligting nie, maar ten minste behoort sy ribbekas betyds te herstel vir die Visrivier-kanomarathon. Intussen sal hy maar op pynpille moet staatmaak.


    In die hut is twee antieke beddens gemaak van houtrame en riempies. ’n Dik houtpaal in die middel van die vloer geplant, stut die nok van die rondawel se dak. Links van die deur is ’n waskom op sy staander, en langsaan ’n vertoonkas waarin ’n versameling oudhede agter die glas pryk.


    Niel wys glimlaggend soontoe. “Sien jy?”


    Rex bestudeer die oudhede op die rakke, maar sien niks wat besonder opval nie. Eers toe Niel lag, gewaar hy dit – op die middelste rak met outydse eetgerei, tussen vyf vurke.


    ’n Sleutel.


    Rex haal sy skouers op. “Soos Sherlock Holmes gesê het: ‘The best place to hide something is in plain sight.’”


    “Dit was oorspronklik Dupin wat dit gesê het,” lig Niel hom in toe hy die glasdeur oopskuif en die sleutel herwin.


    “Dupin?”


    “Die ondersoeker C. Auguste Dupin was een van Edgar Allan Poe se karakters in sy speurverhale, wat as die voorlopers van die moderne misdaadfiksie beskou word. Dupin het daardie stelling in ‘The Purloined Letter’ gemaak, hoewel nie in presies dieselfde woorde nie.”


    Hulle verlaat die hut en stap na Niel se rondawel, wat naby die rivierwal geleë is. Niel het besluit die skoolklok het nog nie gelui nie, want die les duur voort:


    “In Poe se kortverhaal steel iemand na aan die koningsegpaar ’n persoonlike brief wat aan die koningin behoort en waarvan sy die inhoud van die koning wil weerhou. Die dief gebruik dan die brief om haar af te pers. Sy nader die prefek van die Paryse polisie vertroulik en vra hom om die brief vir haar terug te kry. Nadat ’n maande lange klandestiene en deeglike soektog niks oplewer nie, vra die prefek Dupin se hulp en sê daar is ’n beloning vir die een wat die brief terugkry.


    “’n Maand later kuier die prefek weer by Dupin, wat hom vra om ’n tjek uit te skryf in ruil vir die brief. Die prefek huiwer eers omdat hy nie glo dat Dupin wel die brief gekry het nie, maar maak dan tog ’n tjek uit en gee dit aan hom. Dupin haal dan die gesteelde brief uit ’n laai en oorhandig dit aan die prefek.


    “Jy sien, Dupin het tot die gevolgtrekking gekom dat die afperser vermoed het dat daar naarstiglik na die brief gesoek sou word – soos daar ís – en het dus besluit die beste manier om die brief te verberg, sou wees om dit geensins te versteek nie. Dupin het geredeneer dat die dief dit onder die polisie se neuse gelos het, waar hulle dit juis daarom nie sou opmerk nie. Toe vind hy dit, waar dit vermom was as ’n ander, onbelangrike brief.


    “En dit was reeds in die middel-1800’s, so hierdie ouens wat so kwaai na die sleutel gesoek het, was nie so slim as wat hulle gedink het nie.”


    “Ja wel, ek twyfel of hulle Edgar Allan Poe lees.”


    “Ek glo Mauritz sal die een of ander tyd daardie kortverhaal gaan opsoek. Ek het vir hom woorde daaruit aangehaal.”


    “Watter woorde?”


    “ ‘Un dessein si funeste, S’il n’est digne d’Atrée, est digne de Thyeste.’ Poe het die verhaal daarmee afgesluit. Dit kom oorspronklik uit Crébillon se Atrée et Thyeste, wat handel oor ’n bittere stryd tussen twee broers. In ‘The Purloined Letter’ haal Dupin die frase toe aan om met sy oorwinning oor sy opponent te spog. As gevolg daarvan redeneer baie mense dat Dupin en die dief broers was.”


    “En jy het daardie woorde aangehaal, hoekom?”


    “Ek het my opponent uitoorlê, Rex. In ’n bitter stryd … tussen broers.”


    “Waarvoor is daardie sleutel? En ons moet nog gesels oor hoekom jy my Audi Coupé gekies het om die ander een in weg te steek.”


    “Ek weet nie waarvoor die sleutel is nie; wat dit oopsluit nie,” antwoord Niel en Rex vermoed hy lieg soos die spreekwoordelike tandetrekker. Dalk moet hy ’n paar van Campher se tande trek, tot hy die waarheid praat. Hy is sat vir al daardie soort bedrywighede van hom, veral omdat hý elke keer sy gat moet red.


    “En hoekom my motor?”


    Niel lyk darem ietwat verleë. “Kyk, ek moes my planne fyn uitwerk en ek het geweet ek gaan jou en jou connections by die Valke se hulp nodig kry as iets verkeerd loop. Dis ’n groot, skelm organisasie wat ek platgetrek het vir wat hulle aan my pa gedoen het. Ek en Alicia het baie swaargekry as gevolg van hulle.”


    “O, het jy nogal gisteraand ’n groot organisasie platgetrek?”


    “Is dit nie wat jy my van daardie wet oor organised crime geleer het in Freddie se saak nie? Deelname aan ’n onderneming wat deur ’n patroon van rampokkery aan die gang gehou word, of so iets. Wel, ek glo die Ysterhout-laer kwalifiseer as so ’n onderneming en hulle was mos verantwoordelik vir twee moorde, binne tien minute van mekaar – never mind tien jaar. Dit bewys mos ’n patroon van rampokkery, of is ek verkeerd? En die donderse Valke kan agter die ander ouens aangaan en die nodige deelname bewys, ek gaan nie ál hulle werk vir hulle doen nie.”


    Rex is teen sy sin beïndruk. Blykbaar luister Campher tóg soms, al skuil daar waarskynlik meer agter die storie. Hy doen niks uit morele verpligting nie. Dit het hom ook nie ontgaan dat Niel op sy hartsnare tokkel deur na Alicia se sogenaamde lyding te verwys nie. Êrens raak hy iets ryker uit hierdie hele affêre, dis nie altemit nie.


    “Kan ek dan maar die sleutel kry?”


    Rex kan sien hoe Campher verstyf voor hy haastig keer: “Weet jy, dis een van die laaste dinge wat ek van my oupa geërf het, so ek wil graag daaraan vasklou. Dalk sal ek dit op ’n staandertjie sit, soos mense partykeer nog maak met die sleutels vir hulle een-en-twintigste verjaardag. My pa en ma s’n het al die jare op ons sideboard gestaan.”


    “En die goud onder die treinbrug?”


    “’n Bogstorie wat ek uitgedink het om hulle te uitoorlê. Jy glo tog nie in fabels oor verborge skatte waar ’n X die ligging aandui nie, of hoe?”


    Rex kyk Niel ’n ruk lank stip aan.


    Weet nie waarvoor die sleutel is nie se gat!

  


  
    Epiloog


    1934, Samaria-opstal 


    Moerdijk sit op die stoep en tuur oor die blou Mapungubwe-koppie in die verte. Hy teug diep aan die vars lug van dié plaas wat hy pas aangeskaf het. Hy glimlag as hy dink aan die prys wat die regering in Junie verlede jaar vir die buurplaas, Greefswald, betaal het. Daarteenoor was Samaria voorwaar ’n winskoop.


    Na Leo Fouche se vonds tydens sy eerste besoek aan Mapungubwe gedurende 1933 se Paasfees, het die regering nie geskroom om Greefswald te koop nie, teen watter prys ook al. Die klonte wat Leo so sonder moeite op die koppie opgetel het, het hulle oortuig dat daar baie goud op Mapungubwe begrawe lê.


    Die Universiteit van Pretoria is na die aankoop van Greefswald met die uitgrawings getaak – vir die volgende vyf jaar. Leo Fouche het weer in Julie 1933 die koppie besoek om met die uitgrawings te begin. Daar was groot konsternasie oor die aantygings wat hy teenoor die Van Graans, pa en seun, gemaak het. Hy was van mening dat hulle die koppie geplunder het voor die uitgrawings kon begin, aangesien so baie klonte oop en bloot rondgelê het en dus maklik verwyder kon word. Die Van Graans het dit natuurlik heftig ontken, maar die paaie wat hulle voor die Paasfees-besoek na die koppie toe aangelê het, het nie hul saak bevorder nie, al het hulle volgehou dat hulle dit uit die goedheid van hul harte gedoen het om die Fouche-ekspedisie te vergemaklik.


    Fouche se Julie-besoek het nie veel opgelewer nie aangesien ’n groot gedeelte van die maand aan verdere padbou en wateraanleg bestee moes word. Slegs twaalf dae het toe vir opgrawings oorgebly voor dit weens die naderende somer te gevaarlik geraak het om die werk voort te sit. Fouche het toe wagte by die koppie gepos tot hy op 1 Mei 1934 kon terugkeer om die opgrawings voort te sit.


    Moerdijk wonder hoe dit nou daar bo-op die koppie gaan. Die goue renosterbeeld, armbande, borsplate en oorblyfsels van ’n septer wat opgegrawe is, dui op ’n eertydse monargie. Was die koppie ’n koninklike bergraafplaas, soos die piramides van Giza? Met die verskil, natuurlik, dat die grafstropers van Mapungubwe tans besig is met hul taak, terwyl die ander eeue gelede op die piramides toegesak het.


    Hy teug aan sy koffie en maak sy oë toe om die warm sonlig op sy gesig te geniet.


    * * *


    Niel Campher oorhandig die sleutel en plaatjie aan die blonde vrou agter die toonbank. Haar aksent en glimlag is aantreklik; dalk sal hy haar uitvra. Hy glimlag terug toe sy van die rekenaarskerm opkyk nadat sy die nommer ingesleutel het.


    “Password, please,” vra sy met ’n effense blos op haar wange. Ja, hy gaan haar beslis vra om hom vanaand Zürich se gewildste kuierplekke te gaan wys.


    Hy is na sy aankoms by die lughawe reguit Clarens toe, waar hy die naweek gebly en die huis besoek het waarin Paul Kruger die laaste paar maande van sy lewe deurgebring het. Nou is hy gereed om die stad te sien en saam met dié blondine mooi oomblikke te skep wat later mooi herinneringe sal wees.


    Hy sleutel die nommer in wat hy uit sy oupa se dagboeke ontsyfer het, en sy knik vir die bleskopman langs haar. Niel blaas onderlangs asem uit. Die wagwoord het gewerk. Alles verloop goed, al het ’n tikkie twyfel weer kop uitgesteek.


    “This way, please,” sê die man nadat hy die blonde vrou aangegluur het. Blykbaar het die blos op haar wange hom ook nie ontglip nie.


    “See you later,” fluister Niel en sien met genoegdoening hoe haar wange nóg rooier word.


    Hy volg die man by die marmertrap af, tot waar dit teen ’n kluisdeur doodloop. Die man sleutel ’n kode in en trek die swaar deur oop. Buisligte flikker outomaties aan in die gang af. Hulle loop af in die helder tonnel tussen soliede staaldeure op linker- en regterhand. Niel merk die kringtelevisiekameras wat hul bewegings volg.


    Die man stop skielik by een van die staaldeure. “This one.” Hy druk ’n sleutel in en draai dit. Haal dit uit. Dan staan hy terug en wag vir Niel – in wie die senuwees weer opbruis. Weer daardie twyfel. Wat as die sleutel nie werk nie? Hoe gaan hy dit verduidelik? Hy troos homself daaraan dat sy vrees ongegrond is. Dit móét wees. Hoekom sal die sleutel nie werk as die nommers korrek was nie?


    Hy trek die sleutel uit sy sak en druk dit in die slot. Dan haal hy diep asem voor hy dit draai net soos die man gemaak het.


    Hy voel met verligting hoe die slot oopskuif. Ligte flikker aan die binnekant aan toe hy die swaar staaldeur ooptrek. ’n Knop vorm in sy keel en hy knip sy oë om te keer dat die trane kom en die bankamptenaar dit sien.


    Voor hom, hoog gestapel, lê die goudstawe en skitter. Die merk van die ZAR daarop geëts. En daar is meer as wat hy verwag het.


    “Wie nie waag nie, wen nie,” sê hy, sy stem bewerig.


    “I’m sorry, sir?”


    Hy maak keel skoon om van die krapperigheid ontslae te raak. “Sorry, I was thinking out loud. Could we arrange the sale of ten gold bars, please? I want half of the proceeds paid into this bank account.” Hy oorhandig die stuk papier met die rekeningnommer wat hy in sy pa se naam in Mauritius geopen het – Mauritius, wat as die “Switserland van Afrika” begin bekendstaan omdat dit die georganiseerde misdadigers van die kontinent se finansiële voorkeurbestemming is. Die sekuriteitwetgewing rondom die eiland se bankdienste is bevorderlik vir anonimiteit.


    “The rest must be deposited into this bank account,” sê hy en oorhandig die besonderhede van sy eie rekening, ook in Mauritius. Hy sal van die geld omsit in goudstawe wat hy by die Bank of Mauritius sal koop – stawe wat ironies genoeg deur die Randse Raffinadery in Suid-Afrika vervaardig word en gerieflikheidshalwe aanlyn op die bank se webtuiste gekoop kan word, waarna die bank dit vir die kliënt bewaar, die eerste jaar gratis.


    “Certainly, sir. We can go upstairs and do the paperwork now.”


    Niel glimlag breed, want hy en Blondie daar bo gaan Zürich vanaand beslis op horings neem.


    * * *


    Rex staal hom vir wat kom. Hy hoor die bruisende lokval wat vir hom voorlê. Die eindstreep is so naby en al lyk Cradock Weir van die wal af dalk nie so vreesaanjaend soos gister se Keith’s Flyover-stroomversnelling nie, is dit berug daarvoor dat dit kort voor die eindpunt ’n stokkie kan steek voor onoplettende roeiers se verdere deelname aan die marathon.


    Sy gedagtes flits terug na die stroomversnelling van gister.


    Hy het skaars nege van die eerste dag se 46 kilometer afgelê en die plan was om voor die Keith’s Flyover-stroomversnelling aan wal te gaan, die kano verby te dra en dan in die kalm water voort te gaan – want niemand wil so gou tou opgooi omdat jou kano deur die watermonster in stukke gekou is nie. Die spreekwoord sê mos môre is nog ’n dag. Hy het dus die ry kano’s na die landingspunt voor Keith’s Bridge gevolg, waar die roeiers uitklim om kano-op-die-skouer deur die skare op die wal te vleg na die eindpunt van die stroomversnelling.


    Terwyl Rex sy beurt afwag om aan wal te gaan, het hy na die geluid van die water geluister, die melodie soos die betowerende sang van die mitiese sirenes wat matrose hul skepe op die rotse laat loop het. Het hy hom verbeel, of kon hy sy naam hoor? R-e-e-e-x. Die lokstem het harder geword en toe, sonder om te dink, trap hy die regterpedaal plat en die Assegai swenk in Keith’s Bridge se rigting.


    “Good luck, tjom,” het ’n roeier skuins agter hom gesê.


    “Dankie, sien jou aan die anderkant!”


    Met ritmiese hale het hy die Assegai na die brug toe gestuur. En toe doem die nou gaping voor hom op en besef hy dat hy verby die terugkeerpunt is. Soos hy nader beweeg het, het die verloklike sang van die sirene verander in die luide gebrul van daardie watermonster wat so graag kano’s verslind.


    Kort voor hom was twee roeiers in ’n K2-kano reeds besig om deur die spitsroede te gaan. ’n SuperSport-kameraman het soos ’n vlermuis teen die wand van die brug vasgeklou, sy kamera glimlaggend op Rex gerig om enige konsternasie vas te vang.


    Die reuserots aan die regterkant onder die brug was soos ’n magneet, maar Rex het besef hy kon nie daarop fokus nie, dan sóú hy dit tref. Hy het die Assegai na links gemik en toe val die boeg oor die eerste deining, af en af terwyl hy spoed optel na die nou gaping in die brug. Hy het deur die gaping geskiet terwyl sy spaan hard teen die wand van die brug skraap, onder die kameraman verby. Die watermonster wat in sy ore brul.


    Hy het die sonlig binnegebars, die Assegai springend soos ’n wilde hings oor die deinings van Keith’s Flyover. Toe doem ’n watermuur voor Rex op en die Assegai deurboor dit moeiteloos terwyl die bruin water in sy gesig spat en hom verblind. Hy het met die rugkant van die spaan op die water geklap, links, regs, weer links en weer regs, terwyl hy sy oë knip om sy sig te herwin. Hy kon skaars die jubelende skare op die wal hoor. Toe val die Assegai weer oor ’n deining en sy maag klim in sy borskas op. Toe hy sy oë weer knip, sien hy dit.


    Die twee roeiers in die K2 het omgetiep en kano en roeiers is kort voor hom deur die kolkende massa meegesleur, maar baie stadiger as wat sy Assegai deur die water sny. Voor hulle het ’n eiland in die middel van die rivier opgedoem en Rex het besef dis te laat om links om dit te stuur. Die natuurlike stroomvloei was besig om hulle na die regterkant daarvan te voer en die ander kano het dwars gedraai. Rex het skaars besef die K2 is te lank vir die gaping, toe steek dit teen die rotse aan weerskante van die opening vas – waar dit ’n tydelike hek vorm wat toegang tot die res van die rivier belet. Die twee drenkelinge het tot by die kano gesukkel, waar hulle desperaat probeer het om hul vaartuig uit die kake van die watermonster te bevry.


    “No!” het die een geskree toe die onmiskenbare knakgeluide opklink soos wat die vesels in die romp een-een onder die druk meegee.


    Rex het besef hy is in die moeilikheid. Dit was te laat om links om die eiland te beweeg en hy was besig om reguit op die tydelike hek af te stuur. Moes hy heeltemal na regs beweeg, in die kalm draaikolk wat agter die riete vorm?


    “Shit!” het die tweede man in die water uitgeroep toe die K2 se romp met ’n knal breek en die halfgekoude kano eenkant toe uitgespoeg word.


    Rex het tussen die twee roeiers deurgeskiet, waar hulle aan die rotse gehang het en moes toekyk hoe die gebreekte kano tussen die riete gaan lê, soos ’n hond wat wegloop om eenkant sy laaste asem te gaan uitblaas.


    Dit was gister se 46-kilometer-skof. Die einde van vandag se korter skof van net 36 kilometer lê nog in die weegskaal, met die Cradock Weir wat oorgehaal is om die roeiers se marathon vyf kilometer voor die eindstreep kort te knip.


    Rex onthou ook die gesprek om gisteraand se braaivleisvuur.


    “Die water by Cradock Weir is maar net só diep, ás jy sou kon opstaan,” het ’n omie met vel soos gebreide leer vertel en borshoogte met sy palm beduie. Rex het besef hy luister na jare se ervaring en het dus sonder om veel te sê sy volle aandag gegee. “Maar die wasmasjien wat dit vorm, maak dit onmoontlik vir enigeen om staande te bly,” het die omie voortgegaan. “So, wat jy moet doen, is om tot op die bodem af te sak en jou dan teen die weir weg te skop. Dan swem jy onderdeur die getjommel van die water.”


    Die omie het lank na die vuur gestaar, met die vlamme wat sy gesig die voorkoms van ’n Indiaanse wyse man gee. Toe glimlag hy skeef. “Anders kan jy wag tot hy jou klaar getjommel het en op die oewer uitspoeg, maar daarvoor moet jy jou asem lank ophou. En nes dit begin voel jou longe gaan bars, beland jy hygend op die oewer. En dan moet jy nog jou kano gaan soek, en natuurlik hoop hy lê nie iewers om ’n boom gevou nie.”


    Rex vestig sy aandag op die stroomversnelling wat nou baie vinnig nader kom. Voor hom is ’n see van rooi hemde, met lewensredders wat soos vlieë om die stroomversnelling koek. Twee is bo-op die muur weerskante van waar die roeiers mik om die skielike val in wateroppervlak van drie meter te trotseer. Anderkant die waterval toring ’n tydelike staalstellasie bo die water uit, met vier lewensredders wat soos kinders in ’n speelpark aan die klimraam hang, gereed om die volgende slagoffer te gaan red.


    Rex sien hoe die metaal van die K1-kano voor hom in die sonlig glinster toe die boeg oor die afgrond tuimel en die agterstewe die lug in stuur. Dan verdwyn roeier en kano buite sig en amper onmiddellik spring een van die lewensredders van die stellasie af in die water. Die tou wat aan sy harnas vasgebind is, span soos ’n spinnerakdraad agter hom styf en dan katrol twee van sy helpers hul makker en die drenkeling in.


    Hulle is vinnig, dink Rex, en hulle móét wees, want waar soek ’n mens na iemand wat in hierdie bruin wasmasjien verdwyn het?


    Verlede jaar het hulle ’n vrou misgetas en het sy binne ’n oogwink spoorloos verdwyn. Pandemonium het losgebars terwyl hulle haar probeer opspoor het, en groot was die verligting toe sy uiteindelik op die wal uitgespoeg is, waar sy deurweek haar dankgebede uitgehyg het. Terwyl die monster haar in sy kake gemaal het, was sy oortuig sy sou dit nie maak nie.


    Een van die lewensredders bo-op die muur beduie met ’n lang tak na die punt van die V-vormige murasie onder die wateroppervlak, en Rex stuur die Assegai soontoe. Die gedruis word oorverdowend toe hy die sementmuur nader waaroor die water stroom. Die geraas is iets ysliks en hy ril. Dis deel van die uitdaging dié, om die watermonster se intimiderende gebrul aan te durf. Gee in, en jy het verloor nog voor jy by die stroomversnelling kom.


    Die Assegai se boeg steek verby die muur en sweef een lang oomblik in die lug, voor dit aftuimel. Dan rits dit met ’n reeks klapgeluide oor die murasie soos wat dit die drie meter na die wateroppervlak toe val. Rex leun effe na links om sy balans te behou toe die kano die water tref en dobber voordat dit agteruit begin dryf. Die monster het sy kloue om die Assegai se agterstewe geslaan, wil dit breek en sluk.


    “Paddle!” skree een van die redders op die stellasie, onnodiglik, want Rex voel reeds hoe sy rugspiere saamtrek om die spaan deur die water te trek: links, regs, links, regs.


    Die Assegai beur stadig vorentoe soos die kloue hul greep begin verloor.


    Iemand fluit jubelend van die wal af en Rex besef hy is deur. Hy lag en fluit terug vir sy ondersteuner, al kan hy dié nie sien nie. Roei dan met nuwe energie oor die kalm water van die Visrivier in die rigting van die eindstreep vyf kilometer verder.


    Hier het hy iets groots vermag, maar die dag is nog lank nie verby nie. Vanaand, dink hy, vanaand …


    Binnekort sal hy ’n manier moet vind om seker te maak dat Niel Campher nie sy en Alicia se toekoms verniel nie.


    En hy sal teenoor haar moet bieg dat hy steeds ’n geheime agent is.


    Maar eers is daar vanaand. En vanaand gaan hy Alicia na Mila’s neem, waar die sagte beligting en rooi-en-wit geruite tafeldoeke die perfekte, intieme geleentheid sal skep om haar ’n baie belangrike vraag te vra.


    Terwyl hy kniel.

    Opsomming


    Agent Rex Reynecke moet ’n span lei in ’n forensiese ondersoek vir die Valke. Sy verhouding met die beeldskone Alicia blom, ten spyte van daardie een doring in die vlees: haar broer, die wilde loot Niel Campher. Nes Rex dink hy begin die nuwe uitdagings van sy beroep baasraak, verdwyn Campher – pas nadat die man geïdentifiseer is as die hoofverdagte in ’n dubbele moordsaak.


    Spoedig blyk dit dat Campher se verdwyning verband hou met die sogenaamde Kruger-miljoene van die Anglo-Boereoorlog, en Rex moet hom red uit die kloue van ’n duistere organisasie genaamd die Ysterhout-laer.


    In dié intrige-belaaide roman bou die spanning op tot ’n hoogtepunt in Skukuza – ’n wilde jaagtog op donker stofpaaie wat geskik is vir die vrye beweging van swerwende wild, nie vir kat-en-muisspeletjies met kragtige voertuie nie …

